STRUGACKI Arkadijs un Boriss

UGUNĪGO MĀKOŅU VALSTĪBĀ

UGUNĪGO

MĀKOŅU VALSTĪBĀ

A STRUGACKIS B STRUGACKIS

ZINĀTNISKI FANTASTISKS STĀSTS

LATVIJAS VALSTS IZDEVNIECĪBA RĪGA 1962

TULKOJUSI R. LUGINSKA MĀKSLINIEKS A. JEGERS

PIRMĀ DAĻA

SEPTĪTAIS POLIGONS

NOPIETNA SARUNA

Sekretārs palūkojās uz Bikovu ar savu vienīgo aci:

—     No Vidusāzijas?

—     Jā.

—• Jūsu dokumentus . . . Viņš uzstājīgi pastiepa pāri galdam tumšu, vēžu spīlei līdzīgu roku ar nesamērīgi garu rādāmo pirkstu; sekretāra rokai trūka pusdelnas un trīs pirkstu. Bikovs ielika šai rokā norīkojumu un personas apliecību.

Nesteigdamies atlocījis norīkojumu, sekretārs izlasīja:

«Ģeoloģijas ministrija komandē Padomju Savienības- Ķīnas Gobi tuksneša ekspedīcijas bāzes inženieri mehāniķi Alekseju Petroviču Bikovu sarunām par turpmākajām dienesta gaitām. Pamats — SPSVK pieprasījums . . .»

Pēc tam, uzmetis ātru skatienu personas apliecībai, viņš to atdeva Bikovam atpakaļ un norādīja uz durvīm, kas bija klātas ar melnu vaskadrānu:

—    Ejiet iekšā. Biedrs Krajuhins jūs gaida.

—    Norīkojums paliks pie jums? — Bikovs jautāja.

—    Jā, norīkojums paliks pie manis.

Bikovs pieglauda matus un sakārtoja zamšādas jaku. Viņam šķita, ka vienacainais sekretārs lūkojas viņā it kā ziņkāri, it kā zobgalīgi. Bikovs sabozās, atvēra durvis un iegāja.

Plašā, krēslainā kabinetā logi bija aizsegti ar bambusa pīteņiem. Vājajā gaismā blāvi atspīdēja kailas plastmasas sienas. Grīdu klāja mīksta, sarkana grīdsega. Bikovs pavērās apkārt, acīm meklēdams kabineta saimnieku, un pie plata, tukša rakstāmgalda ieraudzīja divus

plikus pakaušus. Viens — bāls, pat iepelēks, nekustīgi slējās virs apmeklētāju krēsla atzveltnes, otrs — gaiši dzeltenīgs, noliecies pār papīra mapēm galda pretējā pusē, šūpojās, it kā tā īpašnieks neuzticīgi apošņātu rasējumus un zilās gaismas kopijas.

Tad Bikovs pamanīja vēl trešo pakausi: tas piederēja nejēdzīgi resnam, pelēkā kombinezonā tērptam stāvam, kas bija izstiepies uz grīdsegas un pelēko, kailo galvu neveikli iespiedis kaktā starp sienu un seifu. No viņa kakla uz pagaldi stiepās resna virve . . .

Bikovs apmulsis pamīņājās uz vietas, atkal paraustīja jakas ātrslēdzēju un satraukti atskatījās uz durvīm. Šai mirklī dzeltenīgais pakausis nozuda. Kļuva dzirdama šņākoņa, un dobja, aizaukstēta balss apmierināti norūca: «Tur lieliski! Lieliski!» Tad aiz galda lēni izslējās smagnējs, sakumpis stāvs neilona darba virsvalkā.

Šim vīram bija milža augums un neparasti plati pleci, viņš laikam bija ļoti smags. Viņa seja ar brūnu, rievu izvagotu ādu atgādināja masku, plānās lūpas sakniebtas taisnā līnijā, un zem varenas, izriestas pieres auksti un vērīgi Bikovā urbās apaļas acis bez skropstām.

Kas jums, lūdzu? — vīrs iejautājās aizsmakušā balsī.

Es gribētu satikt biedru Krajuhinu, — Bikovs teica, uzmetis piesardzīgu skatienu plikgalvainajam stāvam, kas gulēja uz grīdsegas.

—    Es esmu Krajuhins, — apaļo acu īpašnieks ari pašķielēja uz stāvu un alkal sāka blenzt uz Bikovu

Plikais pakausis krēslā joprojām nekustējās. Mirkli vilcinājies, Bikovs paspēra dažus soļus uz galda pusi un stādījās priekšā. Krajuhins klausījās, galvu noliecis.

—     Ļoti priecājos, — viņš atturīgi sacīja. — Es gaidīju jūs jau vakar, biedri Bikov. Lūdzu, sēdieties! — viņš norādīja ar platu, lāpstai līdzīgu plaukstu uz krēslu. — Šeit, lūdzu. Atbrīvojiet vietu un sēdieties!

Galīgā nesaprašanā Bikovs piegāja pie galda, pagriezās pret krēslu un tik tikko apslāpēja satraukuma smieklus: uz krēsla gulēja savāds, ūdenslīdēju skafandram līdzīgs tērps no pelēka, elastīga auduma. Virs krēsla atzveltnes slējās apaļa, sudrabaina ķivere ar metāla sprādzēm.

—    Noceliet to un nolieciet uz grīdas! — Krajuhins sacīja.

Bikovs atskatījās uz resno biedēkli kaktā blakus seifam.

—    Tas arī ir speciālais tērps, — Krajuhins nepacietīgi ierunājās. — Sēdieties taču!

Bikovs steigšus atbrīvoja krēslu un mazliet samulsis apsēdās. Krajuhins, nemirkšķinādams acis, joprojām raudzījās viņā.

—    Tā . . . — viņš pabungoja ar bālajiem pirkstiem pa galda virsu. — Nu tad, biedri Bikov, iepazīsimies. Sauciet mani par Nikolaju Zaharoviču. Ceru, ka satiksim. Turpmāk jums nāksies strādāt manā vadībā. Protams, ja .. . — Sarunu pārtrauca skarbs tālruņa zvans.

—    Acumirkli, biedri Bikov … — viņš paņēma klausuli. — Klausos. Jā, es . . .

Viņš neteica vairs ne vārda, bet zilganajā videofona ekrāna gaismā Bikovs ieraudzīja, ka Krajuhina seja pēkšņi pietvīkst un uz kailajiem deniņiem uztūkst tumši vēnu mezgli. Cik varēja nojaust, runa bija par kaut ko ļoti svarīgu. Bikovs smalkjūtīgi nolaida acis un sāka aplūkot speciālo tērpu, kas gulēja uz grīdsegas blakus krēslam. Pa tērpa vaļējo apkakli varēja ielūkoties ķiverē. Kaut gan no ārpuses sudrabainā lode likās pilnīgi necaurspīdīga, Bikovam šķita, ka cauri ķiveres sieniņai viņš saskata rupjo grīdsegas rakstu. Bikovs noliecās, lai labāk izpētītu ķiveri, bet šai mirklī Krajuhins nolika klausuli un noklikšķināja pārslēdzēju.

—    Izsaukt Pokatilovu! — viņš pavēlēja aizsmakušā čukstā.

—    Tieši tā! — atsaucās kāds neredzams cilvēks.

—    Pēc stundas.

-— Tieši tā, pēc stundas! . . .

Atkal noklikšķēja pārslēdzējs un iestājās klusums. Bikovs pacēla acis un ieraudzīja, ka Krajuhins ar plaukstām spēcīgi berzē vaigus.

—    Tā, — viņš sacīja mierīgi, pamanījis Bikova skatienu. — Ir gan stulbenis! Runā vai nerunā — viss kā pret sienu . . . Lūdzu, atvainojiet, biedri Bikov. Pie kā tad mēs . . . Jā, jā . . . Vēlreiz lūdzu piedošanu. Ņemiet vērā, saruna būs ļoti nopietna, bet laika pamaz. Nemaz nav laika. Ķersimies pie lietas . . . Vispirms es gribētu iepazīties ar jums tuvāk. Pastāstiet par sevi.

—    Ko tad īsti? — Bikovs jautāja.

—    Vispirms biogrāfiju.

—    Biogrāfiju? — inženieris pārlika. — Mana biogrāfija ir gaužām vienkārša. Esmu dzimis 19 .. . gadā ūdensceļu transporta darbinieka ģimenē Gorkijas tuvumā. Tēvs nomira agri, man vēl nebija ne trīs gadi. Līdz piecpadsmit gadu vecumam es augu un mācījos internātskolā. Pēc tam četrus gadus strādāju uz Volgas reaktīvajiem gliseriem amfībijām par motorista palīgu, bet vēlāk par motoristu. Spēlēju hokeju. Izlases komandas «Volga» sastāvā piedalījos divās olimpiādēs. Vēlāk iestājos virszemes transporta augstākajā tehniskajā skolā. Tā ir kādreizējā bruņu tanku karaspēka skola. («Kāpēc es tik daudz runāju?» iedzēla nepatīkama doma.) Tur es beidzu ekspedīciju kodolreaktoru transporta nodaļu. Nu . . . mani nosūtīja kalnos, uz Tjan- šanu . . . Pēc tam uz tuksnesi, uz Gobi. Tur es strādāju. Tur arī iestājos partijā. Kas vēl? Tas arī, liekas, viss.

—    Patiešām, vienkārša biogrāfija, — piekrita Krajuhins. — Tātad pašreiz jums ir trīsdesmit trīs gadi?

—     Pēc mēneša būs trīsdesmit četri.

—    Un, protams, neprecējies?

Šāds priekšnieka jautājums Bikovam šķita visai netaktisks. Inženieris necieta aplinku mājienus par savu izskatu. Turklāt Bikovs pazina vismaz vienu sievieti, kas viņa saules apsvilinātajai sejai, platajam degunam un sarainajiem, sarkanīgajiem matiem nepiešķīra lielu nozīmi.

—    Es gribēju teikt, — turpināja Krajuhins, —- ka vēl pirms pusgada jūs, liekas, bijāt neprecējies.

—    Jā, — sausi atbildēja Bikovs, — arī šobrīd esmu neprecējies. Pagaidām . . .

Pēkšņi viņam kļuva skaidrs, ka Krajuhins zina par viņu ļoti daudz un nejautā, interesēdamies par atbildēm, bet lai gūtu «personīgu iespaidu» vai arī citā neizprotamā nolūkā. Tā bija nepatīkama atziņa, un Bikovs kļuva piesardzīgs.

—    Pagaidām es esmu neprecējies, — viņš atkārtoja.

—    Tātad, — Krajuhins sacīja, — tuvu radu jums nav?

—     Tātad nav.

—           Un jūs, tā sakot, esat pilnīgi viens un neatkarīgs . . .

—    Jā, viens pats. Pagaidām viens pats.

—     Kā jūs teicāt, kur strādājāt pēdējā laikā?

—    Gobi tuksnesī…

—     Ilgi?

—    Trīs gadus . . .

—    Trīs gadus! Visu laiku tuksnesī?

—           Jā. Saprotams, bija ari daži īsi pārtraukumi. Komandējumi, kursi. . . Galvenokārt tomēr tuksnesī.

—    Vai nav apnicis?

Bikovs padomāja.

—            Sākumā bija grūti, — viņš sacīja piesardzīgi. — Vēlāk pieradu. Zināms, darbs tur nav no vieglajiem. — Atmiņā viņam atainojās ugunīgās debesis un melnie smilšu okeāni. — Bet arī tuksnesi var iemīlēt. . .

—           Patiešām? — iesaucās Krajuhins. — Iemīlēt tuksnesi? Un jūs tiešām mīlat?

—    Esmu pieradis, protams.

—- Kāds jūsu pēdējais amats?

—           Gobi ekspedīciju bāzes apvidus atomtransportieru kolonas priekšnieks.

—    Tātad mašīnas jūs pārzināt labi?

—     Kā nu kuras …

—    Kaut tos pašus jūsu apvidus transportierus.

Jautājums Bikovam šķita lieks, un viņš neatbildēja.

—           Sakiet, — vai jūs pagājušajā gadā vadījāt Dauges ekspedīcijas glābšanas darbus?

—    Es.

—           Jūs lieliski tikāt galā! Bez jums viņi būtu aizgājuši bojā.

Bikovs paraustīja plecus:

—           Mums tas bija diezgan parasts forsēts brauciens, nekas vairāk.

Krajuhins piemiedza acis.

—           Bet, ja mani neviļ atmiņa, jūsu ļaudis taču ari cieta.

Bikovs pietvīka. Viņa jau tā sarkanīgā seja tagad iedvesa gandrīz bailes, un viņš nikni sacīja:

—           Bija melnā vētra! Es nelielos, biedri Krajuhin. Ar mūziku maršē tikai parādēs. Tuksnešos tas ir sarežģītāk.

Viņš jutās neērti un nepatīkami. Krajuhins vēroja viņu ar nenoteiktu smīnu.

—           Kā tad, kā tad … sarežģītāk . . . Trīs gadi tuksnesī. Tas nav maz. Tas ir labi. Sakiet, biedri Bikov, — vai ārpus darba vēl kaut kas jūs saista?

Apmulsis Bikovs paskatījās uz viņu:

—    Kā jūs to domājat?

—    Ko jūs darāt brīvajā laikā?

—    Hm . .. Lasu, protams. Spēlēju šahu.

—    Jums taču, šķiet, ir kādi darbi.

—    Ir.

—    Vai daudz?

—           Nē, nav daudz. Divi raksti žurnālā «Kāpurķēžu Transports».

—    Par ko jūs rakstījāt?

—           Par reaktoru remontu lauka apstākļos. Personīgā pieredze.

—           Reaktoru remonts . . . Ļoti interesanti: . . Kāds sporta veids, atskaitot hokeju, jūs vēl interesē?

—    Esmu sambists,.. . Instruktors.

—           Tas ir labi. Tā . . . Bet vai par astronomiju nekad neesat interesējies?

Bikovam šķita, ka Krajuhins ņirgājas par viņu.

—           Nē, par astronomiju neesmu interesējies, — viņš atbildēja.

—    Žēl!

—    Iespējams . ..

—           Man jums jāpasaka, Aleksej Petrovič, ka jūsu darbs pie mums, tā sacīt, zināmā mērā būs saistīts ar šo zinātni.

Inženieris sarauca pieri.

—    Atvainojiet, es nesaprotu . ..

—    Ko jums teica, kad sūtīja pie mums?

—           Teica, ka sūta uz pārrunām par piedalīšanos zinātniskā ekspedīcijā. Uz kādu laiku . . .

—    Bet, kādā ekspedīcijā, nesacīja?

—    Kaut kur tuksnesī meklēt retās rūdas.

Krajuhins saspieda bālos pirkstus tā, ka tie noknikšķēja, un izstiepa plaukstas uz galda.

—    Jā, protams, — viņš nomurmināja. — Pilnīgi dabiski. To viņi paši nezina. Tad, lūk, kā tas ir, Aleksej Petrovič, — viņš sacīja nopūzdamies. — Protams, astronomijai te nav nekādas nozīmes. Precīzāk — gandrīz nekādas. Vēl precīzāk: attiecībā uz jums — gluži nekādas. Šinī gadījumā nav svarīgi, ka jūs neesat interesējies par astronomiju. Jums tā diezin vai būs vajadzīga. Galu galā, ja vajadzēs, kaut ko palasīsiet pats, kaut ko pastāstīs citi. Bet galvenais ir tas, ka jūs nestrādāsiet šeit. Tā sakot, nestrādāsiet uz Zemes.

Bikovs nemierīgi pamirkšķināja acis. Viņam pēkšņi kļuva tikpat neomulīgi kā pirms pusstundas, pārkāpjot šī kabineta slieksni.

—    Šķiet, ka es . . . nsaprotu jūs, — stostīdamies viņš ierunājās. — Nebūs jāstrādā uz Zemes? Varbūt uz Mēness?

—     Nē, arī uz Mēness ne. Daudz tālāk.

Viss šķita kā dīvains sapnis. Atbalstījis zodu uz sakrustotajiem pirkstiem, Krajuhins turpināja:

—     Par ko jūs tā brīnāties, Aleksej Petrovič? Būs jau trīsdesmit gadi, kopš cilvēki lido uz citām planētām. Vai, pēc jūsu domām, tie ir citādi, kaut kādi sevišķi ļaudis? Nekā tamlīdzīga. Gluži parasti cilvēki, tādi paši kā jūs. Dažādu specialitātu ļaudis. Es, piemēram, esmu pārliecināts, ka no jums iznāktu ievērojams kosmonauts. Starp citu, ne mazums kosmonautu atnāca pie mums, tā sacīt, no ārienes, piemēram, no aviācijas. Es saprotu, jūs kā inženieris, kura specialitāte atbilst Zemes apstākļiem, vienkārši nebijāt padomājis par iespēju piedalīties šādā pasākumā. Taču radušies tādi apstākļi, ka mēs sūtām ekspedīciju uz Venēru, un mums vajadzīgs cilvēks, kurš labi pārzina darbu tuksneša smiltājos. Diezin vai Venēras smiltāji daudz atšķirsies no jūsu iemīļotā Gobi tuksneša smiltājiem. Būs tikai mazliet grūtāk …

Bikovs pēkšņi atcerējās:

—    Urāna Golkonda!

Krajuhins ātri, uzmanīgi palūkojās uz viņu:

—    Ja, Urana Golkonda. Nu redzat, jus jau gandrīz visu zināt.

—     Venēra … — Bikovs lēni teica. — Urāna Golkonda . .. — Viņš pašūpoja galvu un pasmaidīja. — Es — un pēkšņi uz debesīm! Neiespējami!

—    Kāpēc ne, tik liels grēcinieks jūs neesat. Bez tam mēs taču jūs nesūtām uz paradīzes dārzu. Bet varbūt … — Krajuhins pieliecās un klusākā balsī piebilda: — … jūs baidāties?

Bikovs pārlika.

—     Saprotams, tā pabailīgāk jau ir, — viņš atzinās. — Un pat vairāk — pa īstam bail. Es . . . es taču varu arī netikt galā. Tiesa, ja no manis prasīs tikai to, ko es zinu un protu, tad kāpēc gan ne? — Viņš paskatījās uz Krajuhinu un pasmaidīja. — Nē, tik nobijies neesmu, lai atteiktos. Jums jāsaprot, tas nāk tik negaidīti. Un bez tam kāpēc jūs . . . Vai jūs esat pārliecināts, ka tikšu galā?

—    Esmu pilnīgi pārliecināts, ka jūs tiksiet galā. Pats par sevi saprotams, ka tur būs grūti, pat ļoti grūti. Droši vien būs briesmas, par kurām šobrīd mums nav pat ne jausmas . . . Taču jūs tiksiet galā.

—    Jums tas labāk zināms, biedri Krajuhin.

—    Jā, man arī tā šķiet. Tātad, Aleksej Petrovič, uzskatīsim, ka jūs nejozīsiet tūlīt uz savu ministriju un nelūgsieties, lai jūs atbrīvo no dienesta vājas veselības vai ģimenes apstākļu dēļ!

—    Biedri Krajuhin!

—    Pēc jūsu domām, tas nav iespējams? — Krajuhina seja satumsa. — Ne tādi vien kā jūs, sēžot te, šai pašā krēslā, izturējās kā nožēlojami gļēvuļi. — Viņš pārvilka ar plaukstu pāri sejai. — Atklāti sakot, es jau sen biju metis acis uz jums un ļoti priecājos, ka neesmu vīlies.

Bikovs apmulsis nokrekšķinājās un pavērsa skatienu sāņus. Tad attapies jautāja:

—    Kā jūs mani pazīstat, biedri Krajuhin?

—    No Dauges ekspedīcijas glābšanas. Šo ekspedīciju rīkoja mūsu komiteja, un kopš tā laika es turu jūs uz grauda. Pieprasīju jūsu raksturojumu un visu pārējo. Pienāca laiks, un mēs jūs uzaicinājām.

—    Skaidrs.

—           Parasti mēdz dot laiku pārdomām. Nedēļu, dažreiz pat mēnesi. Taču patlaban mēs gaidīt nevaram. Iz- lemiet, Aleksej Petrovič! Brīdinu: ja jūs kaut mazliet šaubāties, atsakieties tūlīt, uz vietas! Ļaunā neņemsim.

Bikovs iesmējās.

—- Nē, biedri Krajuhin, es neatteikšos. Ja jūs domājat, ka es tikšu galā, — neatteikšos. Esmu ar mieru. Negaidīti gan tas nāca, bet nekas, pieradīšu. Esmu ar mieru.

—- Nu redz, cik lieliski.

Krajuhins mierīgi pamāja ar galvu un palūkojās pulkstenī.

—           Tagad vēl kas. Ekspedīcija nebūs pārāk ilga, lielākais — pusotra mēneša. Tas jūs apmierina?

—    Apmierina . . .

—           Nekā vairāk par gaidāmo darbu es jums nepaskaidrošu. Uzzināsiet vēlāk. Mums ir ļoti maz laika. Lūdzu iegaumēt vienu: rīt mēs izlidojam.

—     Rīt? Uz Venēru?

—           Nē, uz Venēru vēl ne tik drīz. Pagaidām pastrādāsim tepat uz Zemes. Tikai ne šeit, Maskavā, bet citur. Jā, pie reizes, kur ir jūsu bagāža?

—           Lejā, garderobē. Mantu man nav daudz — čemodāns un lauka soma. Nebiju domājis . . .

—           Tam nav nozīmes. Kur jūs gribat apmesties? Es ieteiktu «Prāgu». Tas ir tepat blakus.

Bikovs pamāja:

—    Zinu. Laba viesnīca.

—           Ļoti laba. Tagad es jūs atlaižu, bet, teiksim, pēc … — viņš atkal paskatījās pulkstenī, — pēc kādām divām stundām, tieši septiņpadsmitos nulle nulle, biedri kosmonaut, gaidīšu jūs atkal šeit. Te jūs šo to uzzināsiet. Vai jūs esat jau pusdienojis? Droši vien neesat. Ēdnīca ir trīspadsmitajā stāvā. Paēdiet, atpūtieties bibliotēkā vai klubā — tas arī ir tepat, šajā pašā ēkā, — un septiņpadsmitos nulle nulle esiet klāt. Bet tagad ejiet. Es tūliņ, tā sacīt, vienam otram pamazgāšu galvu.

Vēl aizvien mazliet satraukts, Bikovs piecēlās un, mirkli šaubījies, uzdeva jautājumu, kas viņu satrauca jau ilgāku laiku:

—    Biedri Krajuhin, kāds ir šīs iestādes pilns nosau- kūms? Komandējuma apliecībā rakstīts «SPSVK», bet es, šķiet, esmu atšifrējis nepareizi.

—    SPSVK — tā ir Starpplanētu Satiksmes Valsts Komiteja pie Ministru Padomes. Es esmu komitejas priekšsēdētāja vietnieks.

—     Pateicos, — Bikovs teica.

«Starpplanētu Satiksmes Komiteja,» viņš nomurmināja, iedams uz durvīm. «Nu kā tad … Bet es domāju — Starptautisko Politehnisko Sakaru Valsts Komiteja … Saīsinājums tas pats …»

Durvīs Bikovs saskrējās ar kādu gara auguma vīru, kas neatturami traucās iekšā kabinetā. Inženieris paguva tikai ievērot, ka šis cilvēks valkā lielas brilles greznā, melnā ietvarā un ir ārkārtīgi bāls. Bikovu viņš nepamanīja un, pagrūdis to krūtīs, tieši uz sliekšņa iesāka:

—     Nikolaj Zaharovič! …

—    Kur ir sestais reaktors? — inženieris sadzirdēja Krajuhina draudīgo, aizsmakušo basu.

—     Bet atļaujiet, Nikolaj …

—     Es prasu: kur ir sestais reaktors?

Bikovs aizvēra durvis un devās uz pieņemamās istabas izeju. Tumšsejainais sekretārs ar vientuļās acs skatienu pavadīja inženieri un atkal noliecās pār galdu.

«HIUSA» KOMANDA

«Skaitot no Saules, Venēra ir otrā planēta pēc kārtas. Tās vidējais attālums no Saules 0,723 astronomiskās vienības -— 108 miljoni km. Pilnu apriņķojumu ap Sauli Venēra veic 224 dienās 16 stundās 49 minūtēs un 8 sekundēs. Vidējais kustības ātrums pa orbītu 35 km/sek … Venēra ir mums vistuvākā planēta. Kad Venēra nonākusi starp Zemi un Sauli, tās attālums līdz Zemei var sasniegt 39 milj. km .. . Kad Venēra atrodas aiz Saules, tās attālums no Zemes ir 258 milj. km . .. Venēras diametrs 12 400 km, saplakums neievērojams. Pieņemot attiecīgos Zemes lielumus par 1, Venēras diametrs ir 0,973, virsmas laukums — 0,95, tilpums — 0,92, smaguma spēks uz virsmas — 0,85, blīvums — 0,88 (jeb 4,86 g/cm3 ), masa — 0,81 … Rotācijas periods ap asi — apmēram 57 stundas . . . Venēru apņem ārkārtīgi blīva atmosfēra, kas sastāv no ogļskābās gāzes un tvana gāzes, kurā peld kristāliskā amonjaka mākoņi.. . Pašreiz Venēru pēta no vairākiem pagaidu un pastāvīgiem mākslīgiem pavadoņiem, no kuriem divi pieder PSRS Zinātņu akadēmijai. Vairāki mēģinājumi nosēsties uz Venēras (Abrosimovs, Nisidzima, Sokolovskis, Si Feņ- ju u. c.) un uzsākt tās virsmas tiešus pētījumus bijuši neveiksmīgi.»

Bikovs paskatījās uz Venēras krāsaino fotouzņēmumu — dzeltenīgs disks ar zilganām un oranžām ēnām uz samtaini melna fona — un aizsita ciet smago sējumu. «Vairāki mēģinājumi nosēsties… un uzsākt tiešus pēli jumus bijuši neveiksmīgi.. .» īsi un skaidri. Jā, mēģinājumi notikuši. Bikova atmiņā pamazām uzausa viss, ko viņš zināja no grāmatām un laikrakstiem, no televīzijas lekcijām un īsiem, skopiem TASS ziņojumiem.

Trešā gadu desmita beigās pēc pirmajiem lidojumiem uz Mēnesi gandrīz visi objekti pusotra miljarda kilometru attālumā no Zemes cilvēkiem bija jau zināmi. Radās jaunas zinātnes — Mēness, Marsa, Merkūra, lielo planētu pavadoņu un dažu asteroīdu planetoloģija un planetogrāfija. Kosmonauti — it īpaši tie, kam mēnešiem un p<it gadiem ilgi nācās strādāt tālu no Zemes, — pierada pie Mēness līdzenumu irdenajiem mūžseno putekļu nogulumiem, pie Marsa sarkanajiem tuksnešiem un nīkulīgajām saksaula birzītēm, pie Merkūra ledainajiem bezdibeņiem un balti nokaitētajiem kalnājiem, pie svešajām debesīm ar daudzajiem mēnešiem, pie Saules, kas atgādināja spožu zvaigznīti. Simtiem starpplanētu kuģu šķērsoja Saules sistēmu visos virzienos. Sākās jauns starpplanētu telpas iekarošanas posms: cilvēce devās apgūt lielās planētas — Jupiteru, Saturnu, Urānu, Neptunu un Venēru.

Venēra bija to pētāmo objektu skaitā, kam Zemes zinātnieki uzmanību pievērsa vispirms. Tās nelielais at- tālums no Zemes un Saules, Venēras un Zemes fizikālo lielumu zināma līdzība un līdz ar to pavisam neprecīzas

ziņas par tās uzbūvi saistīt saistīja zinātniekus kosmonautus.

Sākumā, kā parasts tādos gadījumos, darbā laida ierīces bez pilotiem. Panākumu nebija nekādu. Blīva, okeāna dūņām līdzīga mākoņu sega neļāva neko saskatīt. Simtiem kilometru garas parastās un infrasarkanās fotolentes rādīja vienu un to pašu ainu: baltu, viendabīgu, necaurlaidīgu priekškaru — domājams, ļoti biezu miglas slāni. Cerības neattaisnoja arī radiooptika. Venēras atmoslērā radiostarojums vai nu pilnīgi absorbējās, vai arī atstarojās no visaugstākajiem atmosfēras slāņiem. Lokatoru ekrāni vai nu palika melni, vai arī mirdzēja mierīgā, neko nevēstošā gaismā. Telemehānis- kās un kibernētiskās tanketes laboratorijas, kas tik labi bija veikušas savu uzdevumu Mēness un Marsa sākotnējos pētījumos, nepārraidīja nekādas ziņas. Tās pazuda bez pēdām uz visiem laikiem kaut kur šīs rožaini pelēcīgās mākoņu masas blīvā okeāna dzīlēs.

Tad uzbrukumā devās drošsirži. Trīs ekspedīcijas, kas bija apgādātas ar tā laika modernāko tehniku, ar pasaulē labākajiem starpplanētu kuģiem, cita pēc citas ienira mīklainās planētas atmosfērā. Pirmais kuģis sadega, nepaguvis noraidīt nekādu ziņu (tajā vietā, kur ienira raķete, novērotāji fiksēja nespodru uzliesmojumu). Otrā ekspedīcija ziņoja, ka sāk nolaisties, bet pēc divdesmit minūtēm — ka viņu kuģi rauj līdzi neiedomājami spēcīgas atmosfēras plūsmas. Tad tā apklusa uz mūžiem. Trešajai ekspedīcijai izdevās laimīgi nosēsties uz planētas. Kaut kādu neizprotamu Venēras atmosfēras untumu dēļ ar ekspedīciju izdevās uzturēt sakarus veselu diennakti. Ekspedīcijas priekšnieks ziņoja par smilšu vētrām, par virpuļviesuļiem, kas rauj līdzi veselas klintis, par sarkanu tumsu, kas ietin visu apkārtni. Tad apklusa arī šī ekspedīcija, bet pēc dažām dienām kāds ļoti steidzīgi ierunāja miķrofonā: «Drudzis, drudzis, drudzis . . .» Tas bija ekspedīcijas pēdējais signāls.

Triju ekspedīciju bojā eja tik īsā laikā — tas bija par daudz! Kļuva skaidrs, ka doties uzbrukumā Venērai var tikai pēc jaunas, ļoti rūpīgas sagatavošanās. Nepieciešama bija pedantiska, vispusīga un pamatīga izlūkošana.

Starptautiskais kosmonautu kongress izstrādāja Venēras pētīšanas piecpadsmitgadu plānu. Šai nolūkā cilvēce izmantoja visu bagātīgo zinātnes un tehnikas arsenālu: uzbūvēja vairākus mākslīgos pavadoņus observatorijas un apgādāja tās ar automātiskām iekārtām. Lietoja pašgājējas zondes izlūkus, infrasarkano un elektronisko optiku, jonoskopiskās iekārtas un vēl daudz ko citu. Iegūtās informācijas nepārtraukti apstrādāja ar pasaules lielāko elektronu skaitļošanas mašīnu palīdzību. Venēras stratosfēru izpētīja ar precizitāti, kas pārsteidza pat zinātniekus. Beidzot zinātnieki noteica arī Venēras rotācijas periodu. Vispārējos vilcienos sastādīja Venēras kalnu grēdu karti, izmērīja tās magnētiskos laukus. Darbus veica sistemātiski un mērķtiecīgi.

Franču mākslīgais pavadonis uz Venēras atklāja paaugstinātas jonizācijas apgabalu. Pēc kāda laika šo faktu apstiprināja ari Padomju Savienības, Ķīnas un Japānas pētnieki. Izrādījās, ka sevišķi augstās jonizācijas apgabals, kas aizņem apmēram pusmiljona kvadrātkilometru, izveidojas periodiski stingri noteiktā planētas virsmas rajonā un ka šis apgabals nav saistīts ar biezo mākoņu slāni, un tātad nerodas atmosfērā. Atlika pieņemt, ka jonizācijas avots ir saistīts ar Venēras cieto virsmu. Ja jonizāciju rada radioaktīvs starojums, tad tā cēlonis varēja būt tikai milzīgas koncentrācijas radioaktīvas rūdas. Nosaukums «Urāna Golkonda» radās gluži pats no sevis.

Tagad jautājums pavērsās citā plāksnē. Cilvēcei vēl joprojām nepietika smago aktīvo elementu. Izkliedēto elementu ieguves tehnoloģija attīstījās lēni, katrā ziņā pieprasījums pēc aktinoīdiem vairākkārt pārsniedza bagātināšanas rūpnīcu ražošanas jaudu, bet to mākslīgā ieguve izmaksāja pārāk dārgi. Tīri akadēmiskai, zinātniskai interesei par Venēru pievienojās daudz praktiskāki apsvērumi.

Atkal sekoja vairākas ekspedīcijas. Gāja bojā Soko- lovskis, Starptautiskā kosmonautu kongresa viceprezidents. Bezbailīgais Nisidzima atgriezās Nagojā sakropļots, zaudējis redzi. Ķīnas labākais pilots Ši Feņ-ju pazuda bez vēsts. Acīm redzot, līdzšinējie uzbrukuma ieroči cīņā pret šo planētu nederēja. Tā it kā ņirgājās par cilvēku pūlēm. Analizējot trūcīgos datus par ekspedīciju bojā ejas iemesliem, noskaidrojās, ka sekmīgi nosēsties uz Venēras varēs tikai tad, ja pilnīgi atteiksies no agrāk izveidotajām starpplanētu lidojumu tehnikas formām un principiem. Starptautiskais kongress uzaicināja zinātniekus pagaidām neizdarīt jaunus lidojumus ar vecajiem starpplanētu kuģiem un izsludināja prēmiju par jauna veida starpplanētu transporta līdzekli, kas bez briesmām spētu izlauzties cauri Venēras atmosfēras verdošo bruņu kārtai. Padomju Savienībā pilnā sparā strādāja pie fotonu raķetes radīšanas. Arī citas valstis meklēja jaunus ceļus.

Divus gadus pirms mūsu stāstījuma centrālajos laikrakstos parādījās ziņojums par to, ka uz paša lielākā mākslīgā Zemes pavadoņa «Vejdadi Ju-i» («Lielā draudzība») Padomju Savienības un Ķīnas bezgravitācijas metāla liešanas meistari (šāda liešana notiek bezsvara apstākļos) stājušies pie pirmās fotonu raķetes korpusa atliešanas. Un iespējams — tieši ar šo raķeti Bikovam un viņa biedriem lemts izlauzties uz Venēras tuksnešiem .. . kas «diezin vai daudz atšķirsies no jūsu iemīļotā Gobi tuksneša smiltājiem» .. .

Vai nu fotonu, vai atomu raķete, vai nu atšķiras Venēras smiltāji no Zemes smiltājiem, vai neatšķiras, bet viens ir skaidrs — ekspedīcijai viegli neklāsies. Starpplanētu lidojumi un, galvenais, darbs uz citām planētām ir trīskārt smags un sarežģīts. Lai iekarotu Venēru un pusleģendārās Golkondas bagātības, nepieciešamas milzīgas zināšanas, dzelzs veselība un ārkārtīga izturība, jābūt īstam kosmonautam — vienam no tiem varoņiem, kurus rāda filmās un sagaida ziediem vai arī.. . apglabā bezgalīgā izplatījuma drūmajos bezdibeņos. Vai pieticīgajam inženierim Bikovam pietiks zināšanu, veselības un izturības? Tomēr .. .

Krajuhins to zina labāk. Krajuhins ir SPSVK — Starpplanētu Satiksmes Valsts Komitejas priekšsēdētāja vietnieks. Un, ja Krajuhins ir pārliecināts, ka Bikovs tiks galā, tad Bikovs arī tiks galā. Galu galā šie kosmonauti ir tādi paši cilvēki kā visi citi. Ja viņi spēj, spēs arī Bikovs.

Pēkšņi Bikovs apjēdza, ka cieši lūkojas acīs skaistai bibliotekārei, kura sēž pie galdiņa viņam pretim. Meitene sabozās, bet tad neizturējusi iesmējās. Bikovs saīga. Jā, vajadzēs nosūtīt telegramu uz Ašhabadu, ka komandējums ieilgs. Žēl, nevarēs satikties pirms ekspedīcijas . . . Bet ko gan tas dotu? Vai tad dažās minūtēs var izteikt to, par ko ieminēties vairāku gadu laikā nebija radusies drosme? Paļausimies uz likteni. Kad Aleksejs atgriezīsies (atmiņā pavīdēja uzņēmums ilustrētā žurnālā: kosmosa varoņi atgriežas no grūtā lidojuma — ziedi, smaidi, sveicienam paceltas rokas .. .), kad atgriezīsies, tad paņems atvaļinājumu un brauks uz Ašhabadu. Viņš dosies uz kādu māju, piespiedīs zvana pogu un tad . . .

Bikovs paskatījās pulkstenī. No pulksten pieciem trūka tikai dažas minūtes. Viņš piecēlās, viegli pakla- nijas, atdeva smaidošajai meitenei enciklopēdiju un devās pie Krajuhina.

Pieņemamajā istabā vienacainais sekretārs pamāja viņam kā senam paziņam. Bikovs vēlreiz paskatījās pulkstenī (bija bez minūtes pieci), noglauda ar plaukstu matus, sakārtoja jaku un droši pavēra kabineta durvis.

Šķita, ka viņš nonācis citā telpā. Bambusa pīteņi bija pacelti, pa plaši atvērtajiem logiem jautrā straumē plūda saule, apmirdzēdama gaišas, samtainas plastmasas sienas. Krēsls pie galda nobīdīts sāņus, uz tā vēl joprojām atradās skafandram līdzīgais speciālais tērps. Grīdsega, kas tagad bija satīta, stiepās gar sienu. Kabineta vidū uz spoža parketa stāvēja dīvains priekšmets: tas atgādināja milzīgu, pelēku bruņurupuci uz piecām resnām, stabveidīgām kājām. Virs grīdas sfēriskās, gludās bruņas pacēlās vismaz metra augstumā. Bruņurupuci aplūkoja vairāki pieliekušies cilvēki.

Kad Bikovs ienāca, viens no viņiem — mazliet sakumpis plecīga auguma vīrietis ar lielām, melnām aizsargbrillēm, kas aizsedza pusi sejas, pacēla kailu, saulē spīdošu, dzeltenu pakausi un piesmakušā Krajuhina balsī sacīja:

— Te nu viņš ir! Biedri, atļaujiet stādīt jums priekšā komandas sesto locekli — inženieri Alekseju Petroviču Bikovu!

Visi pagriezās pret Bikovu — slaids, ļoti skaists cilvēks vieglā, elegantā uzvalkā, no karstuma sasarcis res- nītis ar pilnīgi gludi noskūtu galvu, melnīgsnējs puisis melniem matiem, kurš ar eļļainu pakulu vīkšķi slaucīja dzīslotās rokas, un . . . Dauge, vecais, labais draugs Georgs Johanovičs Dauge! — tikpat kalsens un neveikls kā pagājušajā gadā Gobi tuksnesī, tikai ne vairs platajās biksēs un lakatiņā, bet parastā pilsētas uzvalkā. Lielo muti pavēris platā smaidā, Dauge raudzījās uz Bikovu un laipni māja viņam ar galvu.

—    Esiet pazīstami, — teica Krajuhins, — Vladimirs Sergejevičs Jurkovskis, lielisks ģeologs un pieredzējis starpplanētu ceļotājs.

Skaistulis elegantajā uzvalkā vāji, it kā negribīgi paspieda Bikovam roku un vienaldzīgi aizgriezās sānis. Bikovs pašķielēja uz Krajuhinu. Inženierim šķita, ka apaļajās Krajuhina acīs iedzirkstās un tūliņ pat apdziest jautras uguntiņas.

—    … Bogdans Bogdanovičs Spicins, pilots, viens no pasaules labākajiem kosmonautiem. Piedalījies pirmajās ekspedīcijās uz asteroīdu joslu.

Melnmatainais puisis smaidīdams pazibsnīja žilbinošus zobus. Viņa roka bija karsta un cieta kā dzelzs.

—    Mihails Antonovičs Krutikovs, — Krajuhins turpināja, — stūrmanis. Mūsu padomju kosmonautikas lepnums.

—    Jūs gan protat pateikt, Nikolaj Zaharovič! — nomurmināja resnītis, samulsis gluži kā meitene un draudzīgi, no apakšas uz augšu lūkodamies Bikovā. — Biedrs Bikovs patiešām varētu iedomāties … Ļoti priecājos iepazīties, ļoti patīkami, biedri Bikov …

—    … Un visbeidzot. . . Taču šai gadījumā, man šķiet, iepazīstināšana nav vajadzīga.

Bikovs un Dauge apkampās.

—    Vareni, Aleksej, vareni! — Dauge čukstēja.

—    Pats savām acīm neticu! Vai tiešām tu, Georg?

—    Es pats, Aleksej!

Krajuhins aizskāra Bikova elkoni:

—    Kuģa komandieris un ekspedīcijas vadītājs.. .

Bikovs pagriezās. Uz sliekšņa stāvēja ne visai garš,

slaiks cilvēks, ļoti bāls un pilnīgi sirms, kaut gan, spriežot pēc viņa smalkās sejas un pareizajiem, stingrajiem vaibstiem, viņam varēja dot ne vairāk par trīsdesmit pieciem gadiem. Acīm redzot, viņš bija ienācis tūlīt aiz Bikova un. stāvējis, vērodams vienkāršo iepazīšanos.

—     … Anatolijs Borisovičs Jermakovs.

Izdzirdis uzvārdu, kas pirms dažiem mēnešiem bieži bija redzams laikrakstu slejās, Bikovs izslējās miera stājā. Ir cilvēki, kuru absolūtais pārākums pār citiem jūtams jau pirmajā acumirklī. Tāds cilvēks, bez šaubām, bija arī Jermakovs. Bikovs gandrīz vai fiziski juta viņā milzīgu gribas spēku, nelokāmu, gandrīz nežēlīgu mērķtiecību, asu, daudzpusīgu prātu. Jermakova stingrā mute bija pavērta pieklājības smaidā, bet tumšās acis vērīgi lūkojās jaunā ekspedīcijas dalībnieka sejā.

Pagāja daži neciešami gari mirkļi. Beidzot Jermakovs silti sacīja:

—    Ļoti priecājos, biedri Bikov.

Inženieris uzmanīgi paspieda tā šauro, silto roku un steidzīgi piegāja pie Dauges. Bikovs ievēroja, ka Georga piere nosvīdusi. Tiešām, kabinetā bija diezgan karsts.

—    Tā, biedri… — iesāka Krajuhins. — Tagad, kad mēs visi esam kopā, sāksim mūsu apspriedi — pēdējo apspriedi šeit, Maskavā.

Viņš piegāja pie galda un nospieda kādu pogu uz ebonīta sadales dēļa blakus videofonam. Atskanēja dobja dūkoņa. Bikovs nevilšus atkāpās alpakaļ, kad pelēkais bruņurupucis lēni nogrima zem grīdas un virs platās, kvadrātiskās lūkas saslēdzās parketa plāksnes. Dauge ar Spicinu uzritināja grīdsegu agrākajā vietā, resnais Krutikovs piebīdīja krēslu pie galda.

—    Lūdzu, sēdieties! — Krajuhins uzaicināja.

Visi apsēdās vieglos sarkankoka krēslos. Iestājās klusums.

—     Esmu priecīgs, ka varu jums paziņot, mani draugi, — Krajuhins iesāka, — pavēle ir parakstīta. Pavēle parakstīta pirms divām stundām, un viss, kas attiecas, tā sacīt, uz ekspedīcijas dalībnieku sastāvu, apstiprināts bez ierunām. Apsveicu jūs!

Neviens nepakustējās, tikai skaistulis Jurkovskis pacēla galvu un uzmeta skatienu Bikovam.

—    Par uzdevumu jāpiebilst… — Krajuhins mirkli klusēja, tad pacēla papīra lapu pie brillēm. — Par uzdevumu jāpiebilst, ka te komiteja atrada par vajadzīgu izdarīt dažas pārmaiņas, pareizāk — papildināt to.

—    Sākas… — Dauge norūca neapmierinātā, bet klusā balsī.

Ieskanējās tālrunis. Krajuhins pacēla un atkal nolika klausuli, noklikšķināja pārslēdzēju un noņurdēja:

—    Man ir apspriede.

—    Klausos! — kāds atsaucās.

—    Redziet, biedri. Visā visumā, kā mēdz sacīt, viss paliek, kā bijis projektā. Kompleksais uzdevums — jaunās tehnikas izmēģināšana un ģeoloģiskie pētījumi uz Venēras. Ņemot vērā, ka te ir jauns biedrs, kurš nemaz nepārzina mūsu darbu, un atceroties patiesību, ka atkārtošana, tā sacīt, ir sekmju pamats . . . domāju, ka būs visai lietderīgi iepazīstināt jūs ar šīs pavēles daļas saturu vārdu pa vārdam, tāpēc lasu izrakstu: «Astotais paragrāfs. Ekspedīcijas uzdevums: pirmkārt, vispusīgi pārbaudīt jauna starpplanētu transporta veida — fotonu raķetes «Hiuss» ekspluatāciju un tehniskās īpašības. Otrkārt, nosēsties uz Venēras radioaktīvo rūdu atradņu «Urāna Golkonda» rajonā, ko pirms diviem gadiem atklāja Tahmasiba-Jermakova ekspedīcija . . .»

Bikovs skaļi nopūtās. Dauge brīdinoši uzlika roku uz viņa ceļgala.

—     «… un izdarīt tur ģeoloģiskus pētījumus. Devītais paragrāfs. Ekspedīcijas ģeologu grupas uzdevums ir noteikt atradnes «Urāna Golkonda» robežas, savākt iežu paraugus un aptuveni aprēķināt tur esošo radioaktīvo izrakteņu krājumus. Pēc atgriešanās sniegt komitejai ziņojumu par atradnes ekonomisko vērtību.» Viss, kā iepriekš, vai nav tiesa? — Krajuhins teica. — Bet te punkts, kāda projektā nebija. Klausieties: «Desmitais paragrāfs. Ekspedīcijas uzdevums — atrast starpplanētu transporta līdzekļiem derīgu nosēšanās laukumu ne tālāk par piecdesmit kilometriem no atradnes «Urāna Golkonda» robežām un iekārtot šinī laukumā Usmanova-Švarca sistēmas automātisKās ultraīsviļņu bākas ar enerģijas ieguvi no vietējiem resursiem.»

Krajuhins nolika dokumentus un pārlaida skatienu klausītājiem. Kādu brīdi visi klusēja. Tad Jurkovskis, uzrāvis lieliskā lokā biezās, melnās uzacis, ierunājās:

—    Kas ar to nodarbosies?

—    Savāds jautājums, Vladimir Sergejevič, — Krajuhins pasmaidīja.

—    Brīnišķīgi, brīnišķīgi, vietu mēs atradīsim,—Dauge steidzīgi ierunājās. — Nepieciešamības gadījumā izveidosim. Bet par bākām . . . Tiešām, šis darbs, acīm redzot, komplicēts un prasa speciālas zināšanas . . .

—    Par to nu man, mīļie biedri, nav jārūpējas. Par to jārūpējas ekspedīcijas vadītājam, — Krajuhins paņēma no galda atvilktnes papirosu un aizsmēķēja. — Vai nav tiesa, Anatolij Borisovič?

Bikovs ziņkāri pagriezās uz Jermakova pusi. Tas vienaldzīgi pamāja.

Es domāju, — Jermakovs lēni teica, — mēs tiksim galā. Mušu rīcībā, ja nemaldos, vēl mazākais pusotra mēneša. Šinā laikā mēs gluži mierīgi varēsim iepazīties ar bāku konstrukcijas īpatnībām un izpildīt divas trīs mēģinājuma montāžas. Tur nav nekā īpaši «komplicēta» .. .

—    Tikai ņemiet vērā, — Krajuhins pārtrauca viņu, — ka pusotra mēneša es jums šim darbam nedošu. Pat mēnesi nedošu.

—    Neko darīt, ja jau tā — pietiks ar trim nedējām, — Jermakovs nolaida acis un sāka pētīt savus slaikos, garos pirkstus. — Protams, ja jūs nodrošināsiet mums šo iespēju.

—     Es nesaprotu, — Jurkovskis iejaucās, nenogaidījis Krajuhina atbildi, — kā lai saprot «ar enerģijas ieguvi no vietējiem resursiem»? Tā, šķiet, tur bija rakstīts?

—    Tas nozīmē to, Vladimir Sergejevič, ka enerģijas avotu bākai jums vajadzēs atrast tur, uz vietas, — sacīja Krajuhins. — Starp citu, es domāju, ka mūsu tehniķiem šis jautājums ir skaidrs, vai ne?

Krutikovs steidzīgi pamāja, bet Spicins smaidīdams teica:

—    Tas jau nu saprotams… Radioelementi, ja Golkonda kaut uz pusi tik bagāta ar aktīvām vielām, kā stāsta, vai arī termoelementi. .. Tikai… Bet ko nu tik daudz runāt! Pavēle paliek pavēle.

—     Viens ir pavēlēt, bet pavisam cits — izpildīt, — drūmi nomurmināja Jurkovskis. — Tomēr katrā gadījumā vispirms šo punktu vajadzēja saskaņot ar mums un tikai tad likt pavēlē.

«Kāpēc Krajuhins neatsēdina šo nesavaldīgo švaukstu?» Bikovs nodomāja dusmīgi.

Taisnā, gluži kā ar bārdas nazi iešķeltā Krajuhina mute izstiepās zobgalīgā smaidā:

—    Pēc jūsu domām, Vladimir Sergejevič, ekspedīcijai tas nav pa spēkam?

—    Ne jau par to ir runa .. .

—     Skaidrs, ka ne par to! — Krajuhins asi viņu pārtrauca. — Skaidrs, ka ne par to! Runa ir tikai par to, ka no astoņām raķetēm, kas pēdējos divdesmit gados sūtītas uz Venēru, sešas sašķīdušas pret klintīm. Runa ir tikai par to, ka «Hiusu» nekādā gadījumā nesūta vienīgi jūsu ģeoloģiskā entuziasma dēļ, Vladimir Sergejevič … Runa ir par to, ka jums sekos citi. . . desmiti, simti citu. Venēru . .. Golkondu atstāt uz priekšu bez orientieriem vairs nedrīkst. Nedrīkst, velns parāvis! Vai nu tur būs drošas automātiskas bākas, vai arī mēs joprojām sūtīsim cilvēkus gandrīz neizbēgamā nāvē. Vai tiešām jūs, Vladimir Sergejevič, tā sacīt, nesaprotat to?

Krajuhins sāka stipri klepot, nometa papirosu un noslaucīja kailo pakaūsi. Jurkovskis, vienā mirklī kļuvis sarkans, raudzījās sānis. Visi klusēja. Dauge piebikstīja Bikovam ar elkoni:

—    Rau, tā mūs novelk lejā no mākoņiem.

—    Liecies mierā, Georg! — errīgi atčukstēja Bikovs. — Ļauj klausīties!

Viņš vēl aizvien vāji apjēdza ekspedīcijas ieceri un tehniskos līdzekļus. Pagaidām viņš zināja, ka vismaz viena ekspedīcija laimīgi nosēdusies uz Venēras. Tā bija Tahmasiba-Jermakova ekspedīcija. Urāna Golkonda nebija teiksma.

—     . . . Ceru, ka mums nevajadzēs mainīt lidojuma aprēķinus? — Jermakovs jautāja.

—    Nē, aprēķini paliek tie paši. Mihailam Antonovi- čam jāorientējas uz startu laikā no piecpadsmitā līdz astoņpadsmitajam augustam.

Stūrmanis Krutikovs sāka smaidīt un pamāja ar galvu.

—    Man ir vel viens jautajums, — Jurkovskis negaidot sacīja.

—    Lūdzu, Vladimir Sergejevič.

—    Man ne visai skaidra biedra .. . e-e .. . Bikova loma mūsu ekspedīcijā. Es ne mazākā mērā neapšaubu viņa … e . . . viņa izcilās fiziskās un garīgās īpašības, bet es vēlētos zināt viņa specialitāti un uzdevumu.

Bikovs aizturēja elpu.

—    Jums ir zināms, — Krajuhins lēni iesāka, — ka ekspedīcijai nāksies strādāt tuksneša apstākļos. Bet biedrs Bikovs labi pazīst tuksnesi.

—    Hm… Es domāju, ka viņš ir nosēšanās laukumu speciālists. Dauge taču arī, domājams, pazīst tuksnesi tīri labi.

—    Dauge tuksnesi pazīst daudz sliktāk! — Georgs dusmīgi iesaucās. — Daudz sliktāk. Minētais Dauge iesēdās bētē visprozaiskākajos Gobi tuksneša barhanos un ja nebūtu Bikova . . . Tu, Volodja, nepazīsti Bikovu un nepazīsti arī tuksnesi. Visi tuksneši nav tādi kā Lielajā Sirtā.

Krajuhins mierīgi nogaidīja, līdz Dauge apklust, un pabeidza:

—    Bez tam Aleksejs Petrovičs ir lielisks inženieris, ķīmiķis radiologs un transporta līdzekļu vadītājs.

Jurkovskis paraustīja plecus:

—    Nepārprotiet mani. Man nav nekas pret inženieri Bikovu. Bet man taču jāzina sava ekspedīcijas biedra pienākumi! Tagad es zinu: tuksnešu speciālists.

Bikovs sakoda zobus un nekā nesacīja. Bet Krajuhins, apaļajām acīm urbdamies Jurkovskī, nodūca:

—     Izlabojiet mani, ja es kļūdos, Vladimir Sergejevič. Šķiet, pirms pieciem gadiem, kad jūs bijāt uz Marsa, tieši jūsu tanketei izjuka kāpurķēde, vai nav tiesa? Un jūs ar Hļebņikovu vilkāties kājām piecdesmit kilometrus, jo tā arī nepratāt to salabot…

Jurkovskis pielēca kājās un gribēja kaut ko piebilst, taču Krajuhins turpināja:

—    Galu galā tas nav tas svarīgākais. Inženieri Bikovu ekspedīcijas locekļu sastāvā ieskaitīja, neņemot vērā visu pārējo, arī, tā sacīt, to izcilo fizisko un garīgo īpašību dēļ, par kurām jūs, pēc jūsu paša vārdiem, nešaubaties.JTas ir cilvēks, uz kuru jūs, Vladimir Sergejevič, kritiska mirklī varesiet paļauties. Un tādi brīži tur būs, to es jums apsolu!

—           Padodies! — Krutikovs uzsita Jurkovskim pa muguru. — Jo vairāk tāpēc, ka viņš taču izglāba tavu mīļoto Daugi. . .

—    Beidz! — Jurkovskis atrūca.

Bikovs ievilka elpu un pieglauda pakausī cietos matus.

—           Pie viena par pienākumiem, — Krajuhins sacīja, izņemdams no galda četrkārtīgi salocītu lapu. — Visi tos zina, taču . . . izlasīšu vēlreiz. «Jermakovs — ekspedīcijas vadītājs, kuģa komandieris, fiziķis, biologs un ārsts. Spicins — pilots, radists, stūrmanis un bortinženieris. Krutikovs — stūrmanis, kibernētiķis, pilots un bortinženieris Jurkovskis — ģeologs, radists, biologs. Dauge — ģeologs, biologs. Bikovs — inženieris mehāniķis, ķīmiķis, transportiera vadītājs, radists.»

—    Tuksnešu speciālists … — Dauge iečukstējās.

Bikovs nepacietīgi paraustīja plecu.

—           Bet tagad vēl viens jautājums … — Krajuhins piecēlās un atbalstījās ar delnām uz galda. — Daži vārdi par «Tahmasiba mīklu» .. .

—    Ak dievs! — žēli nomurmināja Krutikovs.

—    Ko jūs teicāt? — Krajuhins pievērsās viņam.

—    Neko, Nikolaj Zaharovič.

—           Jūs droši vien gribējāt sacīt, ka jums līdz nāvei apnikusi šī teiksma par «Tahmasiba mīklu»?

—           Nu … — Krutikovs neērti sakustējās un iešķībi pablenza uz Jermakovu, — gluži tā nav, saprotams . ..

—           Bet tādā garā. Taču ķersimies pie lietas. Akadēmijas prezidijā daži visai interesējas par šo jautājumu un lūdza ietilpināt šī «noslēpuma» atšifrēšanu ekspedīcijas plānā.

—    Zināms … — Krutikovs pasmīnēja.

—           Atsaucoties uz mūsu pārslodzi, es atteicos. Bet, ņemot vērā, ka jūs tik un tā strādāsiet Golkondas tuvumā, lūdzam jūs paturēt prātā visas parādības, kas kaut mazākā mērā atgādinātu to, kas kļuva zināms pec Tahmasiba- Jermakova ekspedīcijas. Norunāts?

Neviens neatsaucās. Tikai Jermakovs klusi noteica:

—    Diemžēl, uzskats, ka dīvainais notikums ar Tahmasibu ir mīts, ārkārtīgi izplatīts. Taču viņa bojā eja nav mīts . ..

—    Viņš varēja iet bojā no tūkstoš iemesliem, — ieminējās Dauge.

—    Nav izslēgts. Tomēr nav izslēgta arī varbūtība, ka «sarkanais aplis», lai ko tas nozīmētu, eksistē reāli un bijis viņa bojā ejas cēlonis.

—    Vārdu sakot, tā nav pavēle, bet lūgums, — Krajuhins sacīja, — lai gan es baidos, ka «Tahmasiba mīkla» liks jums sevi just neatkarīgi no tā, vai jūs tai ticat vai no . . . Tas arī ir viss, ko gribēju jums paziņot. Tagad par aktuāliem jautājumiem. Jūs zināt, ka rītdien mēs izlidojam. Pulcēties šeit pulksten divpadsmitos. Brauksim uz Vnukovas aerodromu .. . Aleksej Petrovič!

Es! — Bikovs pielēca kājās.

Sēdiet, sēdiet. Kur jūs nakšņosiet? «Prāgā»?

Pie manis, Dauge steidzīgi sacīja.

—    Lieliski! Nu tad, biedri, ja jautājumu nav, varat iet kravāties. Jūs, Anatolij Borisovič, es lūgšu brītiņu uzkavēties.

Visi piecēlās un sāka atvadīties. Iegājis priekštelpā, Dauge paņēma Bikovu zem rokas:

—    Kāp lejā, Aleksej, un gaidi mani vestibilā: es noiešu pēc mašīnas. Mums priekšā viss vakars. Pasēdēsim, papļāpāsim. Man šķiet, tev ne mazums ko jautāt, vai nav tiesa?

—Cik tu, Georg, esi gaišredzīgs, nav vārdam vietas! Bikovs norūca.

UZ SLIEKŠŅA

Bikovs nopūtās un, atmetis segu, nosēdās uz dīvāna. Viņš nekādi nevarēja piespiest sevi aizmigt. Dauges kabinetā bija tumšs, baltoja tikai uz grīdas noslīdējušie palagi. Aiz platajiem logiem vāji sārtoja galvaspilsētas nakts uguņu atblāzma.

Bikovs pastiepa roku pēc pulksteņa blakus uz krēsla. Pulkstenis izslīdēja no pirkstiem un nokrita uz paklājiņa. Bikovs piecēlās un sāka meklēt to, taustīdams ar delnu pa paklājiņu un gludo grīdu. Pulksteņa nebija. Tad viņš sodīdamies izslējās un sāka kārtot palagus. Bikovs darīja to jau trešo reizi, kopš Dauge, novēlējis viņam labu nakti, bija aizgājis guļamistabā, lai uzrakstītu dažas vēstules. Bikovs apgūlās, taču aizmigt viņam neizdevās. Viņš grozījās no vieniem sāniem uz otriem, šņāca, mēģināja iekārtoties ērtāk, skaitīja līdz simtam. Miegs nenāca.

«Pārāk daudz iespaidu,» Bikovs nodomāja, atkal apsegdamies. Pārāk daudz iespaidu un domu. Pārāk daudz bija pastāstījis Dauge, un vēl vairāk palicis neizprasta. Lieliski būtu tagad izsmēķēt cigareti — bet nē, nedrīkst! Vajadzēs atmest. Smēķēšana jāatmet un pilnīgi jāatsakās no alkohola. Pirmīt Dauge, bez mazākās sajūsmas noklausījies Bikova vēsti, ka «rau, šinī čemodānā, draudziņ, savu kārtu gaida pudele lieliska Armēnijas konjaka», vienaldzīgi iejautājās: «Vai piecpadsmit gadu nostāvējies ir?» — «Divdesmit!» inženieris svinīgi pārlaboja. «Nu tad svied to projām,» Dauge mīlīgi deva padomu. «Iemet to tūlīt atkritumu šahtā vai arī rītdien atdod kādam. Un padomā ari par to, ka raķetē tev neatļaus smēķēt. Tāds režīms. Uz Zemes — tikai vīnogu vīns minimālās devās, bet ekspedīcijā — ne lāsītes! Tāds režīms, biedri kosmonaut.»

— K-klosteris, — Bikovs errīgi norūca, ērtāk iekārtojoties zem segas. — Jāguļ. Pamēģināšu vēlreiz.

Viņš aizvēra acis, un tūlīt pat acu priekšā nostājās milzīgais, tukšais vestibils, kur viņš pēc apspriedes bija gaidījis Daugi. Bogdans Spicins un resnītis Krutikovs pagāja viņam garām un apstājās netālu no grāmatu kioska. Cik varēja spriest, viņi runāja par kādu jaunu grāmatu. Pareizāk, Spicins klusēja, smaidā rādīdams žilbinošus zobus, bet Krutikovs augstā tenorā tarkšķēja, laiku pa laikam raidīdams vēlīgus skatienus uz jaunā biedra pusi. Bikovs juta, ka viņu aicina piedalīties sarunā, bet parādījās Dauge kopā ar Jurkovski. Sakniebis lūpas, Dauge gāja straujiem soļiem, Jurkovska seja bija savilkta it kā krampjos. Rokā viņš turēja saņurcītu laikrakstu.

«Danžē gājis bojā,» teica Jurkovskis, pienācis cieši klāt abiem runātājiem.

Bikovs redze ja melnmataina Spicina sejā izdziestam smaļdu.

«A-ā, velns!» viņš nolamājas.

Krutikovs ar visu augumu padevās uz priekšu, viņa lūpas ietrīsējās: «Ak dievs . . . Pols?!»

«Virs Jupitera!» Jurkovskis sacīja nikni. «Aizkavējies eksosfērā, zaudējis ātrumu un nav gribējis griezties atpakaļ …»

Viņš pastiepa laikrakstu. Bikovs ieraudzīja ģīmetni melnā ietvarā — kalsenu, jaunu vīrieti skumjām acīm.

«Jupiters . . . Atkal nolādētais Džups!» Jurkovskis sažņaudza dūres. «Ļaunāks par Venēru, ļaunāks par visu pasaulē . . . Lūk, uz kurieni es . .. lūk . . .» Viņš asi pagriezās un devās projām, plati soļodams pa blāvi balto, elastīgo grīdu.

«Pols Danžē, Pols,» Krutikovs atkārtoja, bēdīgi šūpodams galvu.

«Tā ari es nepaguvu atbildēt uz viņa vēstuli,» Dauge ar grūtībām izteica.

Visi apklusa, tikai tuklajos, spalvainajos Mihaila Antonoviča Krutikova pirkstos čaukstēja biezais grāmatas apvāks …

.. . Bikovs atvēra acis un pagriezās uz muguras. Šis notikums bija apēnojis visu vakaru. Saruna ar Daugi vairs nevedās. «Šie kosmonauti gan ir velnišķi drosmīgi ļaudis,» nodomāja inženieris. «Un apbrīnojami neatlaidīgi. īsti cilvēki! Cik viņu nav gājis bojā uz Venēras!» Lielās, smagās impulsu raķetēs ar ierobežotu degvielas krājumu viņi devās triecienā. Neviens viņus nebija spiedis, gluži otrādi, viņus atturēja, pat noliedza lidot… ja vien viņi atgriezās.

Tagad uzbrukumā dodas «Hiuss» .. . Bikovs, tāpat kā jebkurš kodolfizikas inženieris, visumā zināja fotonu raķešu dzinēja teoriju un sekoja visam jaunajam, kas par šo jautājumu parādījās presē. Fotonu raķešu dzinējs kurināmo pārvērš elektromagnētisku starojumu kvantos, un tādējādi raķešu dzinēji iegūst maksimāli iespējamo izplūdes ātrumu, kas ir vienāds ar gaismas ātrumu. Fotonu raķešu enerģijas avoti var būt vai nu kodolu termiskie procesi (kurināmā daļēja pāreja starojumā), vai arī antivielas anihilācijas procesi (kurināmā pilnīga pāreja starojumā). Fotonu raķetes priekšrocības salīdzinājumā ar šķidras degvielas atomraķeti ir milzīgas un neapstrīdamas. Pirmkārt, kurināmā niecīgais īpatsvars; otrkārt, liela derīgā nestspēja; treškārt, šķidras degvielas raķetei gluži neiespējama manevrēšanas spēja; ceturtkārt. ..

Tā saka teorija. Taču Bikovs zināja arī to, ka līdz pat pēdējam laikam visi mēģinājumi lietot fotonu raķešu dzinēja ideju praksē bija beigušies ar pilnīgu neveiksmi. Vienu no šīs idejas pamatproblēmām — starojuma atstarošanu — nekādi neizdevās atrisināt praktiski. Lai iegūtu fotonu vilcējspēku, nepieciešams starojums ar miljoniem kilokaloriju lielu intensitāti uz atstarotāja virsmas viena kvadrātcentimetra sekundē, taču nebija tāda materiāla, kas pat īsu mirkli izturētu vairākus simtus tūkstošu grādu augstās temperatūras iedarbību. Bez- pilota modeļi sadega pilnīgi, nepagūdami izlietot ne simto daļu no kurināmā. Un tomēr par spīti tam fotonu raķete «Hiuss» ir uzbūvēta!

«Ir radīts ideāls spogulis,» bija teicis Dauge, ««absolūtais atstarotājs». Viela, kas atstaro jebkura veida staru enerģiju ar jebkuru intensitāti un jebkura veida elementārās daļiņas ar simt līdz simt piecdesmit miljonu elektronvoltu lielu enerģiju. Šķiet, izņemot neitrino. īsta burvju viela. Tās teoriju izstrādāja Novosibirskas institūts. Tiesa gan, viņi nebija domājuši par fotonu raķeti. Viņi pētīja iespēju izveidot ideālu aizsardzību pret kodolreaktora caurspiedīgo radiāciju. Bet Krajuhins uzreiz izprata lietas būtību.» Dauge pasmaidīja. «Krajuhins ir fotonu raķetes fanātiķis. Viņš taču izteicis slaveno aforismu: «Fotonu raķete nozīmē — Visums pieveikts.» Krajuhins tūdaļ ar abām rokām pieķērās pie «absolūtā atstarotāja», lika strādāt divām trešdaļām komitejas laboratoriju un rezultātā — «Hiuss»!»

«Absolūtā atstarotāja» radīšana bija pirmais jaunas, gandrīz fantastiskās zinātnes — mezoatomķīmijas, mākslīgo atomu ķīmijas reālais sasniegums. Mezoatom- ķīmija atomu elektronu čaulas aizstāja ar mezonu čaulām. Dzirdētais tā aizrāva Bikovu, ka viņš uz brīdi aizmirsa visu — gan nelaimīgo Polu Danžē, gan Venēru, gan pašu ekspedīciju. Diemžēl, par «absolūto atstarotāju» Dauge neko daudz nezināja stāstīt. Toties viņš pastāstīja par «Hiusu».

«Hiuss» ir kombinēta starpplanētu raķete: piecas parastās impulsu atomraķetes nes milzīgu parabolisku «absolūtā atstarotāja» spoguli. Spoguļa fokusā ar noteiktu frekvenci ievada ūdeņraža-tritija plazmas devas. Piecām parastajām raķetēm ir divējāds uzdevums: pirmkārt, ar to palīdzību «Hiusam» dota iespēja startēt un atkal nosēsties uz Zemes. Fotonu reaktors šim nolūkam neder — tas saindētu atmosfēru tādā pašā mērā kā vienlaicīgs vairāku desmitu ūdeņraža bumbu sprādziens. Otrkārt, raķešu reaktori baro spēcīgus elektromagnētus, kuru radītajā magnētiskajā laukā notiek plazmas bremzēšana un rodas kodolu termiskā sintēze.

Ļoli vienkārši un asprātīgi: piecas raķetes un spogulis. Starp cilu, kroplais pieckāju bruņurupucis, ko Bikovs bija redzējis Krajuhina kabinetā, izrādās, ir «Hiusa» makets. Patiesību sakot, «Hiuss» gan nav sevišķi elegants .. .

Inženieris atkal apsēdās, savilcies čokurā un atbalstījis kailo muguru pret vēso sienu.

«Mēs startēsim ar fotonu raķeti «Hiuss-2». «Hiuss-1» sadega izmēģinājuma laikā pirms diviem gadiem,» Dauge nelabprāt sacīja. «Neviens nezina, kāpēc. Un nevienam nevar pajautāt. Vienīgais cilvēks, kurš varētu par to kaut ko pastāstīt, — Ašots Petrosjans, miers viņa pīšļiem! Viņš saira atomputekļos kopā ar leģēto titānu, no kura bija pagatavots pirmā «Hiusa» korpuss. Viegla un goda pilna nāve …»

«Neviens no mums droši vien nebaidās nāves,» domāja Bikovs. «Mēs tikai negribam to. Kas tā teica?» Inženieris piecēlās no dīvāna. Aizmigt neizdosies, tas bija skaidrs. «Absolūtais atstarotājs», Danžē, «Hiuss», Petrosjans . . . «Pamēģināsim vēl pēdējo līdzekli.»

Viņš izgāja uz balkona, pirms tam pilnīgi automātiski sataustījis jakas kabatā cigaretes.

Ja nenāk miegs, krietni jāpasalst. Bikovs_ atspiedas ar elkoņiem pret balkona margām. Visapkart valdīja klusums. Milzīgā pilsēta gulēja jūlija nakts spokainajā pustumsā; tālu aiz apvāršņa pletās sarta blazma,

ziemeļos pelēkajās debesīs urbās Padomju pils smailes apžilbinoši baltā bulta.

«Ir jau noteikti divi,» Bikovs nodomāja. «Kur tomēr palicis mans pulkstenis? .. . Apbrīnojami silts. Maigs, silts vējiņš .. . Bet «Hiuss» sibīriešu izloksnē nozīmē ziemas vēju, ziemeli. Fotonu raķetes projektu izstrādāja inženieri sibīrieši, un viņi arī lika priekšā šo vārdu kā koda nosaukumu. Pēc tam šis nosaukums pārgāja uz pašu raķeti.»

Dīvaini, neierasti nosaukumi. «Hiuss» — par godu Sibīrijas salam, «Urāna Golkonda», šķiet, — senās pilsētas atmiņai, kur ķēniņš Zālamans kādreiz glabājis savus briljantus . . . Un vēl — «Tahmasiba mīkla».

Tahmasibs Mehti, ievērojams azerbaidžāņu ģeologs, bija pirmais cilvēks, kuram izdevās būt Golkondā. Jermakovs, Tahmasibs un vēl divi ģeologi speciāli iekārtotā sporta raķetē bez kļūmēm nosēdās uz Venēras, Tā bija necerēta veiksme un laimīgs gadījums. Visi tā domā, arī pats Jermakovs.

Viņi nosēdās kaut kur kilometrus divdesmit attālu no Golkondas robežas. Tahmasibs atstāja Jermakovu pie raķetes, bet pats ar saviem ģeologiem aizgāja izlūkos. Kas tur īsti bija noticis, nav zināms. Pēc četrām dienām Tahmasibs atgriezās viens, pusmiris no slāpēm, drausmīgi pārguris, izstarojumu čūlu saēsts. Viņš atnesa urāna, transuranīdu un rādija rūdu paraugus («Ārkārtīgi bagātas rūdas, Aleksej, apbrīnojamas rūdas!») un konteinerā — sārti pelēcīgus, radioaktīvus putekļus. Viņš bija gandrīz jau zaudējis samaņu. Tahmasibs rādīja Jermakovam konteineru un kaut ko daudz un dedzīgi stāstīja azerbaidžāņu valodā. Jermakovs neprata šo valodu un lūdza viņu runāt krieviski, jo bija skaidrs, ka runa ir par kaut ko svarīgu. Taču Tahmasibs krieviski pateica tikai: «Sargieties no sarkanā apļa! Bēdziet no sarkanā apļa!» Līdz pat nāvei viņS neteica vairs ne vārda. Tahmasibs nomira, raķetei startējot, un Jermakovs pavadīja pusmēnesi raķetē kopā ar viņa līķi.

Sarkanais aplis — tā ir «Tahmasiba mīkla», triju ģeologu bojā ejas mīkla, Golkondas mīkla. Bet var būt, ka nekādas mīklas nav. Var būt, un tā domā daudzi, ka Tahmasibs sajucis prātā no staru slimības, vai arī re

dzēdams biedru bojā eju. Pelēcīgi sārtais pulveris konteinerā bija sarežģīts silīcijorgānisks savienojums, kas, starp citu, uz Zemes jau sen bija pazīstams.

Kāpēc Tahmasibs bija stiepis sev līdzi šo smago konteineru — nav saprotams . .. Nav arī saprotams, kāds sakars ar to «sarkanajam aplim».

Dauge to bija stāstījis ātri, saraustīti, viebdamies. Viņš neticēja «Tahmasiba mīklai». Toties viņš bija gatavs stundām ilgi runāt par Golkondas bagātībām. Kaut tikai tikt, aiziet kājām, līšus aizlīst līdz tai. ..

Bikovs sāniski atsēdās uz balkona margām, bet cigaretes traucēja, un viņš tās nolika līdzās. Augstu gaisā, viegli sprauslādams, pārlaidās neliels helikopters. Bikovs pavadīja acīm tā signāluguntiņas — sarkanu un dzeltenu. Viņš atcerējās sarunu ar Daugi.

Tahmasibs ar biedriem uz Golkondu gāja kājām. Mūsu ekspedīcija ņem līdzi transportieri. Dauge apgalvo, ka tā esot lieliska mašīna. Vispār Georgam viss ir lielisks: «Hiuss» — lielisks, transportieris — lielisks, Jurkovskis — lielisks. Tikai par komandieri viņš izteicās kaut kā atturīgāk. Izrādās, Jermakovs ir Krajuhina audžudēls. Viens no labākajiem pasaules kosmonautiem, bet reizē cilvēks ar dīvainībām. Tiesa gan, dzīve viņam, šķiet, nav bijusi nekāda vieglā. Vispār Dauge runāja par viņu kaut kā ļoti nepārliecināti:

«Es viņu gandrīz nemaz nepazīstu . . . Runā . .. runā, ka tas esot ļoti drošsirdīgs, ļoti pieredzējis un ļoti ciets cilvēks . . . Runā, ka viņš nekad nesmejoties .. .»

Jermakova sieva bija pirmais cilvēks, kurš nosēdās uz Venēras dabiskā pavadoņa. Tur tad arī notika kaut kāda nelaime. Neviens par to nekā noteikta nezina — kaut kāda sadursme starp apkalpes locekļiem. Kopš tā laika sievietes vairs neņem līdzi tālos starpplanētu lidojumos, bet Jermakovs visus savus spēkus ziedo Venēras iekarošanai. Viņš, izrādās, četras reizes mēģinājis nosēsties uz šīs planētas un visas četras reizes — neveiksmīgi. Piekto reizi viņš lidojis kopā ar Tahmasibu Mehti. Un tagad, ar «Hiusu», viņš dodas uz Venēru jau sesto reizi.

Aizlicis rokas aiz muguras, Bikovs pagajas pa balkonu. Nē, viņam patiešām neizdodas pamatīgi pasalt!

Pārlieku silts, pat tveicīgs. Varbūt tomēr aizpīpot? Bikovs juta, ka viņā briest pārliecība par to, ka labākais un radikālākais līdzeklis pret bezmiegu ir cigarete. Viņš sataustīja paciņu.

Labākais līdzeklis pārvarēt kārdinājumu ir padoties tam. Viņš pasmaidīja. Nekā nebija! Režīms paliek režīms! Cigaretes nolidoja lejā no vienpadsmitā stāva. Pārliecies pāri margām, Bikovs pavērās melnajā bezdibenī. Pēkšņi apakšā uzliesmoja žilbinoši mašīnas starmešu uguņi, bez trokšņa pārslīdēja pār asfaltu un izzuda.

«Bez vajadzības nosviedu,» Bikovs nodomāja. «Ek, vājības un grēki! Gulēt vajag . . .» Viņš iegāja istabā un taustīdamies nokļuva līdz dīvānam. Zem kājām kaut kas nokraukšēja. «Nabaga pulkstenis,» inženieris nodomāja, mēģinādams orientēties tumsā.

Bikovs smagi nopūtās un atlaidās dīvāna elastīgajā, porainajā sēdeklī. «Nē, šodien tev, biedri inženieri un tuksnešu speciālist, nav lemts aizmigt. Kādēļ gan tas skaistulis Jurkovskis tā ieēdies uz mani? Tagad netikšu vaļā no iesaukas: tuksnešu speciālists. Bet kāda seja Jur- kovskim bija, kad viņš runāja par Polu Danžē! . . . Jā, tāds cilvēks droši vien nemokās ar bezmiegu pirms lidojuma. «Mēs nāves nebaidāmies, mēs tikai negribam to . . .» Vai tiešām tā ir, inženieri? Bet ja nu tai pašā vestibilā pēc pusgada kāds paziņos jaunumu: «Biedri, vai dzirdējāt? «Hiuss» gājis bojā. Bojā gājis Jermakovs, Jurkovskis un tas . . . kā viņu . . . tuksnešu speciālists …» Pietiks melst blēņas, Aleksej! Tas ir no bezmiega un bezdarbības. Kaut ātrāk pienāktu rīts — lidmašīnā un uz Septīto poligonu, raķešu starta laukumu aiz polārā loka, kur ekspedīcija gatavosies lidojumam un gaidīs «Hiusu», kas pašreiz atrodas izmēģinājuma lidojumā. Šodien jāceļas astoņos, bet es nevaru un nevaru aizmigt, velns parāvis . .. Dauge jau droši vien guļ . . .»

Te Bikovs pamanīja, ka guļamistabas durvis tikai pievērtas un pa spraugu uz sienas krīt vājš gaismas stariņš. Viņš piecēlās, uz pirkstgaliem piegāja pie durvīm un ieskatījās pa spraugu blakus istabā.

Pie galda blakus atsegtajai gultai sēdēja Dauge, rokām galvu satvēris. Galds bija gandrīz tukšs, uz grīdas slējās milzīga mugursoma. Uz mugursomas gulēja ģeologa āmurs ar spīdīgu rokturi. Bikovs ieklepojās.

—    Nāc iekšā, — Dauge teica nepagriezies.

—    E . . . ē . . . — Aleksejs, pavisam apjucis, stostījās. — Es, saproti, aizmirsu tev pajautāt. ..

Dauge pagriezās pret viņu:

—    Nāc iekšā, nāc vien . . . Sēdies. Ko tad tu aizmirsi pajautāt?

—    E-ē . .. Jā, saproti . . . Kāpēc mums jāuzstāda uz Venēras radiobākas, ja planētas atmosfēra tik un tā nelaiž cauri radiosignālus?

Dauges seju klāja tumša abažūra ēna. Bikovs atsēdās zemā, vieglā krēsliņā un uzvaroši pārmeta vienu kāju pāri otrai. Viņš juta milzīgu atvieglojumu, ka sēž apgaismotā istabā uzticamā drauga Dauges sabiedrībā.

—    Jā, — Dauge sacīja domīgi, — tas patiešām ir ārkārtīgi svarīgs jautājums. Tagad es saprotu, kāpēc tu līdz šim vēl neesi iemidzis. Bet es visu laiku netieku gudrs, ko viņš klaiņo pa istabu? Zobi sāp, vai? Bet izrādās, ka vainīgas bākas . ..

—    Jā-ā, — Bikovs atbildēja nedroši un nolaida kāju uz grīdas. Atvieglojuma sajūta bija kaut kur izgaisusi.

—    Tev droši vien ir kaut kādi priekšlikumi šai jautājumā? — Dauge turpināja pilnīgi nopietnā balsī. — Tu, protams, esi kaut ko izdomājis savu … nakts pārdomu laikā? Kaut ko vispārderīgu . . .

—    Redzi, Georg… — Bikovs iesāka pacilāti, ar daudzsološu sejas izteiksmi, pats būdams pilnīgā neziņā, kā beigs iesākto teikumu.

—     Jā, jā, es tevi saprotu, — Dauge viņu pārtrauca, mādams ar galvu. — Un tev, vai saproti, ir absolūta taisnība! Tieši tā arī tas ir. Venēras atmosfēra patiešām nespēj laist cauri radiostarus, taču stingri noteiktā diapazonā mēs pieļaujam šīs radioblokādes pārraušanas iespēju. Šis diapazons ir noteikts kā no tīri teorētiskiem pieņēmumiem, tā arī no novērojumu datiem par lokāliem jonizējošiem laukiem .. . kur, inženier?

—    Uz Venēras, — Bikovs drūmi sacīja.

—    Tieši tā — uz Venēras. Reizumis planētas atmosfēra laiž cauri arī citāda garuma viļņus, bet tā ir gadījuma rakstura parādība un nav nopietni vērā ņemama. Tādēļ ir uzdevums: noteikt caurlaidības joslu un, kad tas būs paveikts, nosviest bākas uz … uz kā nosviest?

—    Uz Venēras! — Bikovs sirdīgi atkārtoja.

—    Lieliski! — Dauge bija sajūsmā. — Tu neesi veltīgi pavadījis nakti bez miega. Tomēr visi mēģinājumi nomest radiostaciju uz planētas beidzās ar . .. ar ko, inženier?

—    Pietiks, — Bikovs iebilda, grozīdamies krēslā.

—    Hm .. . Savādi. Visi mēģinājumi, mans draugs, beidzās ar neveiksmi. Visticamāk, šīs bākas gluži vienkārši sašķīda pret klintīm. Vai vismaz kļuva nederīgas. Taču, ja arī tās nebūtu sašķīdušas, kāds labums no tādām bākām? Tās tik un tā mums nekā nepalīdzētu. Toties tagad mums ir .. . kas mums ir?

—    Mums vairs nav pacietības, — Bikovs drūmi atbildēja.

Dauge svinīgi pavēstīja:

—    Mums ir «Hiuss» un ir bākas, un atrasta arī caurlaidības josla, kurā šo bāku signāli izlaužas cauri atmosfērai. Tātad mums ir viss, izņemot pacietību, bet tā ir iegūstama manta. Gulēt var pilnīgi mierīgi.

Aleksejs Petrovičs skumji nopūtās un piecēlās.

—    Bezmiegs, — viņš teica.

Dauge pamāja.

—    Gadās…

Bikovs pagājās pa istabu un apstājās pie trim stereo- fotouzņēmumiem, kas atradās pie sienas. Pa kreisi bija atainota kāda Baltijas pilsētas veclaicīga, šaura ieliņa, pa labi — starpplanētu raķete, kas atgādināja milzīgi palielinātu Lielā Tēvijas kara laikmeta šautenes patronu, kas ar smaili atdūrusies melnajās debesīs. No vidējā uzņēmuma Bikovam pretī raudzījās jauna, skumja sieviete ciešā, zilā kleitā.

—    Kas tā tāda, Georg? Sieva?

—    Jā-ā … Patiesību sakot, nē, — Dauge negribot atbildēja. — Tā ir Maša Jurkovska, Volodjas māsa. Mēs izšķīrāmies ..,

—    A, atvaino . ..

Iekodis lūpā, inženieris atgriezās pie krēsliņa un apsēdās.

Dauge bezmērķīgi šķirstīja gramatu, kas gulēja viņa priekša uz galda.

—    Patiesību sakot, viņa aizgāja… Tā būs precīzāk . ..

Bikovs klusēja, vērodams kalsnējo, saules aprauto drauga seju. Lampas zilajā gaismā tā likās pilnīgi melna.

—    Man arī nenāk miegs, Aleksej, — Dauge skumji ieminējās. — Zēl Pola. Un šoreiz lidot arī ne visai gribas. Es ļoti mīlu Zemi. Ļoti. Tu droši vien domā, ka visi starpplanētu lidotāji ir nelabojami debesu iemītnieki. Tā nav. Mēs visi ļoti mīlam Zemi un ilgojamies pēc zilajām debesīm. Tā ir mūsu slimība — ilgas pēc zilās debess. Sēdi tu, cilvēks, kaut kur uz Fobosa. Debesis bezdibenīgas, melnas. Zvaigznes kā dimantu adatas dursta acis. Zvaigznāji liekas sveši, nepazīstami. Un apkārt viss mākslīgs: mākslīgs gaiss, mākslīgs siltums, pat paša svars — tas arī mākslīgs . . .

Bikovs klausījās nepakustēdamies.

—    Tu nezini, kā tas ir. Tu neguli tāpēc, ka jūties kā uz sliekšņa: viena kāja te, otra — tur. Bet Jurkovskis pašlaik sēž un raksta dzejas. Par zilām debesīm, par miglu virs ezeriem, par baltiem mākoņiem virs mežu galotnēm. Viņa dzejas ir sliktas, uz Zemes katrā redakcijā tādu dzeju — kilogramiem, un viņš to ļoti labi zina. Un tomēr raksta.

Dauge aizsita grāmatu ciet un, atmetis galvu atpakaļ, atlaidās atzveltnē.

—    Bet apaļīgais Krutikovs, mūsu stūrmanis, noteikti joņo pa Maskavu mašīnā. Kopā ar sievu. Sieva pie stūres, bet viņš sēž un acu nenolaiž no viņas. Un nožēlo, ka nav klāt bērnu. Bērni dzīvo pie vecmāmiņas Novo- sibirskā. Puika un meitene, ļoti jauki bērni… — Dauge pēkšņi iesmējās. — Bet Bogdans Spicins, mūsu otrais pilots, tas nu gan noteikti guļ. Raķete ir viņa īstā māja. «Es,» viņš saka, «uz Zemes jūtos kā vilcienā: gribas apgulties un aizmigt, lai ātrāk sasniegtu gala punktu.» Bogdans ir īsts debesu iemītnieks. Mums ir vēl daži citi. Viņus ne ar ko nevar izārstēt. Bogdans dzimis Marsa zinātniskajā pilsētiņā uz Lielā Sirta. Tur viņš nodzīvojis līdz piecu gadu vecumam, tad saslimusi māte un viņus atsūtījuši uz Zemi. Palaiduši, stāsta, mazo Bogdanu pastaigāties pa zālīti. Viņš staigājis, staigājis, iekāpis peļķē un laidis vaļā: «Uz mājām gribu-u! Uz Marsu!»

Bikovs jautri iesmējās, juzdams, ka izkūst un noveļas no sirds smags neizprotamu jūtu kamols. Tik tiešām — viss ir ļoti vienkārši — viņš patiešām stāv uz sliekšņa — viena kāja vēl te, bet otra jau «tur» .. .

—    Bet ko dara mūsu komandieris? — viņš jautāja.

Dauge ievilkās sevī.

—    Nezinu. Nevaru iedomāties .. . Nezinu.

—    Droši vien guļ, tāpat kā Bogdans — debesu iemītnieks . . .

Dauge papurināja galvu:

—    Nedomāju vis . .. Vai debesis pašlaik skaidras?

—    Nē, mākoņi aizklājuši.. .

—    Tādā gadījumā — nepavisam nezinu, — Dauge pakratīja galvu. — Es varētu iedomāties, ka Anatolijs Jermakovs stāv un raugās uz spožu zvaigzni virs apvāršņa. Uz Venēru. Un rokas viņam … — Dauge brīdi klusēja. — Rokas viņam sažņaugtas dūrēs un pirksti balti . ..

—    Ir gan tev fantāzija, Georg!

—    Nē, Aleksej, tā nav lantāzija. Mums Venēra galu galā ir tikai epizode. Mēs pabijām uz Mēness, pabijām uz Marsa, tagad lidosim apgūt jaunu planētu. Katrs mēs darām savu darbu. Bet Jermakovs . .. Jermakovam ir savi rēķini — veci, nežēlīgi rēķini. Es tev pateikšu, kādēļ viņš lido: viņš lido atriebt un pakļaut — pakļaut bez žēlastības un uz visiem laikiem. Tā es visu to sev iztēlojos . .. Viņš visu ziedojis Venērai — gan dzīvību, gan nāvi.

—    Vai tu viņu labi pazīsti?

Dauge paraustīja plecus:

—     Tas nav svarīgi. Es to jūtu. Un bez tam, — viņš sāka skaitīt uz pirkstiem. — Nisidzima, japānis — viņa draugs, Sokolovskis — viņa tuvākais draugs, Ši Feņ- ju — viņa skolotājs, Jekaterina Romanovna — viņa sieva . .. Visus viņus aprijusi Venēra. Krajuhins ir viņa otrais tēvs. Savu pēdējo lidojumu Krajuhins veica uz Venēru. Pēc tam ārsti uz visiem laikiem noliedza viņam lidot. ..

Dauge pielēca kājās un sāka soļot pa istabu.

—           Savaldīt un pakļaut, — viņš atkārtoja, — bez žēlastības un uz visiem laikiem! Jermakova acīs Venēra ir visu cilvēkam naidīgo spēku ļauns un stūrgalvīgs iemiesojums. Es šaubos, vai mēs. vispār kādreiz pilnībā spēsim izprast šādas jūtas. Un iespējams, ka tā ir pat labāk. Lai saprastu to, jācīnās tā, kā cīnījās Jermakovs, un jācieš tā, kā cieta viņš … Pakļaut uz visiem laikiem … — Dauge domīgi atkārtoja.

Aleksejs noskurināja plecus it kā saldams.

—           Tāpēc es minēju sažņaugtas dūres, -— Dauge nobeidza, cieši raudzīdamies viņā. — Taču, tā kā pašlaik ir apmācies, es patiešām nespēju iedomāties, ko viņš varētu darīt. Ticamākais, ka patiešām gluži vienkārši guļ.

Kadu bridi abi klusēja. Bikovs nodomaja, ka ar tadu priekšnieku viņam strādāt vēl nav gadījies.

—           Bet kā ar tavām lietām? — piepeši iejautājās Dauge.

—    Ar kādām?

—    Ar tavu Ašhabadas skolotāju.

Bikovs vienā mirklī sadrūma un kļuva skumīgs.

—    Tā nekas . .. •—• viņš sacīja bēdīgi. — Tiekamies . ..

—    Ak tā! Tiekaties … Un tālāk?

—    Nekas.

—    Vai bildināji?

—    Bildināju.

—    Atraidīja?

—    Nē. Teica, ka padomāšot.

—    Kad tas bija?

—    Pirms pusgada.

—    Nu — un?

—    Kas par «nu — un»? Vairāk nekā.

—           Esi gan tu, Aleksej, pamatīgs muļķis, dieva dēļ, tikai neņem ļaunā.

Bikovs nopūtās. Dauge lūkojās uz viņu ar neslēptu zobgalību.

—           Apbrīnojami! — viņš sacīja. — Cilvēkam pāri trīsdesmit. Viņš mīl skaistu sievieti un tiekas ar to nu jau septiņus gadus . . .

—    Piecus.

—           Labi, lai ir pieci. Piektajā gadā to bildina. Ņemiet vērā — šī nelaimīgā sieviete pacietīgi gaidījusi piecus gadus!

—    Nevajag, Georg! — Bikovs sacīja viebdamies.

—           Piedošanu! Pēc tam kad viņa aiz kautrības vai arī, gribēdama mazliet atriebties, teica, ka padomāšot. ..

—    Diezgan!

Dauge nopūtās un paplēta rokas.

—           Tu taču pats, Aleksej, esi vainīgs! Tavi uzmanības pierādījumi atgādina ņirgāšanos. Ko lai viņa par tevi domā? Ak tu lācis!

Bikovs bēdīgi klusēja. Pēc brīža viņš ieminējās cerību pilnā balsī:

—    Kad atgriezīsimies . ..

Dauge iesmējās:

—           Ak tu uzvarētāj . .. piedošanu, tuksnešu speciālisti «Kad atgriezīsimies» … Ej labāk gulēt, skatīties uz tevi negribas!

Bikovs piecēlās un paņēma no galda grāmatu.

—           «Fobosa planetogrāfiskais apraksts». Pols Danžē, — viņš izlasīja. Uz titullapas ar sarkanu zīmuli trekniem burtiem bija uzrakstīts krievu valodā: «Mīļajam Dau- gem no uzticīgā un pateicīgā Pola Danžē.»

Bikovs pamodās rītausmā. Guļamistabas durvis bija puspievērtas. Ģērbies tikai peldbiksītēs, tumšs un izspūris, Dauge stāvēja pie galda un lūkojās uz jaunās, skumjās sievietes — Mašas Jurkovskas ģīmetni. Tad viņš noņēiņa fotogrāfiju no sienas un iebāza mugursomā.

Bikovs klusi pagriezās uz otriem sāniem un atkal aizmiga.

IKDIENA

Pilsēta nebija liela: daži simti jaunu kotedžu izstiepušās ieplakā starp divām lēzenu, kailu pakalnu grēdām četrās taisnās, paralēlās ielās. Sarkanā rīta saule lēja bālu gaismu uz mitro asfaltu, lēzenajiem jumtiem un spirgtajiem kociņiem dārziņos. Aiz pakalniem sārtā dūmakā vīdēja milzīgas, vieglas konstrukcijas — tās bija no filmām un fotoattēliem pazīstamās starpplanētu kuģu starta ierīces.

Tinies baltā virssvārcī, Aleksejs Bikovs stāvēja pie liela loga, kas aizņēma pusi sienas, un, gaidot ārsta izsaukumu, raudzījās uz ielu. «Hiusa» komanda šai pilsētā bija ieradusies vakar vakarā. Lidmašīnā Bikovs gulēja, taču laikam nebija pilnīgi izgulējies un tāpēc snauda arī mašīnā, braucot no aerodroma. No vakardienas iespaidiem par pilsētu atmiņā bija palikusi tikai sārtas vakara saules pielieta iela, gaiša daudzstāvu viesnīcas ēka un stāva dežurantes vārdi: «Te jūsu istaba, biedri, iekārtojieties . ..» Pulksten septiņos rītā viņu pamodināja Dauge un paziņoja, ka visiem jāierodas uz medicīnisko apskati un ka no ilgas valstīšanās rodoties izgulējumi.

Medicīniskais korpuss atradās cieši kaimiņos viesnīcas ēkai. Šeit kosmonautiem lika noģērbties, uzmest virssvārčus un gaidīt.

Aiz loga uz ielas bija patukšs. Pie pretējās mājas, kā trauksmainā skrējienā sastingusi, stāvēja zema mašīna ar sudraba briedi uz radiatora. Garām pagāja divi vīri, tērpušies vieglos kombinezonos, ar milzīgām rasējumu mapēm rokās. Smagi aizrāpoja spēcīgs puskāpurķēžu elektrokārs ar piekabi. Dārziņā iznāca ap divpadsmit gadu vecs zeņķis, pablenza debesīs un, iebāzis trīs pirkstus mutē, iesvilpās, tad, pārlēcis pāri žogam, sāka skriet pa ielu, nepārprotami atdarinādams slavenu čempionu skrējiena stilu. «

Bikovs atgāja no loga. Jermakova un Jurkovska istabā nebija; viņus jau iesauca ārsta kabinetā. Pārējie nesteigdamies izģērbās, karinot drēbes glītos skapīšos ar puscaurspīdīgām durtiņām. Aleksejs Petrovičs nevarēja vien noskatīties uz Spicinu. Pilotam bija varens, stiegrains vingrotāja profesionāļa stāvs. Zem plānās, zeltainās ādas uz platās muguras viļņoja muskuļu kamoli. Dauge, uzmetis virssvārci, sēja ciet Jurkovska zīda krekla piedurkņu galus, viltīgi smaidīdams un murminādams zem deguna: «Tā-ā, bet tagad tā . . .» Beidzis šo lietderīgo darbu, viņš jautri iesmējās un piegāja pie Bikova:

— Patīk pilsēta, Aleksej?

—    Pilsēta ir laba, — Bikovs sacīja atturīgi. — Bet vai kosmodroms tālu?

—    Tur, aiz pakalniem. Vai redzi starta ierīču smailes? Tur arī atrodas slavenais Septītais poligons, pirmais un pagaidām pasaulē vienīgais speciālais kosmodroms fotonu raķešu izmēģināšanai, starta un nosēšanās vajadzībām. No šejienes startēja pirmais automātiskais fotonu lidaparāts «Ugunspūķis». Šeit nosēdās «Hiuss-1» un «Hiuss-2». Šeit droši vien nosēdīsies arī «Hiuss-3» un «Hiuss-4», un «Hiuss-5» . . .

—    Nosēdīsies vai startēs?

—    Arī startēs. Bet vispirms nosēdīsies. Tos taču nebūvē uz Zemes.

—    Aha … — Bikovs atcerējās par kosmisko metāl- lietuvi uz pavadoņa «Vejdadi Ju-i».

Tur, piectūkstoš kilometru augstumā virs Zemes, bezsvara un gandrīz ideāla vakuuma apstākļos, tika lieti smago raķešu milzīgie korpusi. Divsimt piecdesmit cilvēki — zinātnieki, inženieri, tehniķi un strādnieki vadīja saules krāsnis, centrbēdzes mašīnas, ļoti sarežģīto metālliešanas automātiku, pārvēršot daudzu tonnu smagos vollrama un titāna lietņus starpplanētu kuģu korpusos. Acīm redzot, tur dzima arī «Hiusi» . ..

—    Krutikov un Spicin, lūdzu! — aiz muguras atskanēja Jermakova balss.

Draugi apgriezās. Krutikovs nometa laikrakstu un, sekodams Spicinam, iegāja ārsta kabinetā, rūpīgi aizverot aiz sevis durvis.

—     Septītais poligons — tā ir ideāla vieta! — Dauge pacilāti runāja. Seja viņam bija pavērsta pret Bikovu, bet acis šķielēja uz Jurkovska pusi, kurš jau bija atvēris skapīti. — Visapkārt simtiem kilometru tālu tundra, nevienas apdzīvotas vietas, nevienas dzīvas dvēseles. Ziemeļos — okeāns…

Jurkovskis paņēma kreklu.

—     … Gaisa līnijā līdz krastam — ap divsimt kilometru … — Dauge pēkšņi iesprauslojās, taču, acumirklī savaldījies, svinīgi turpināja: — Bet starp pilsētu un okeānu tundrās mūsu poligons — pieci miljoni hektāru!

Jurkovskis bija izbāzis galvu cauri krekla kakla izgriezumam un tagad stāvēja saspringtā pozā ar noļukušām piedurknēm, atgādinādams putnu biedēkli. Jermakovs, jau apģērbies, kārtīgi aizpogājis visas virssvārča pogas, iegāja pie ārsta.

—           No šejienes uz dienvidiem stiepjas dzelzceļa atzarojums un šoseja, — Dauge skaļi turpināja. — Ap četrsimt kilometru tālāk, pie ģeofiziskās stacijas. . .

—           Interesanti, — Jurkovskis domīgi jautāja, — kurš kretīns to izdarījis?

—           … m-m-m . . . tātad pie stacijas nozarojums nogriežas sānis un pie Jakutskas savienojas ar ziemeļu Transsibīrijas maģistrāli. . . Hm . .. Volodja, kā ar tavu veselību?

—           Pateicos, — Jurkovskis sacīja, nākdams tuvāk. Kreklu viņš bija novilcis un tagad, izteiksmīgi kustinādams muskuļus, raudzījās caur pieri uz Daugi. — Esmu pilnīgi vesels. Bet es pielikšu maksimālas pūles, draudziņ, lai par jums to nevarētu teikt pat vissliktākais veterinārs.

—           Volodja! — iesaucās Dauge. — Tā ir kļūda. Es neesmu vainīgs.

—    Kurš tad?

—           Viņš! — Dauge paplikšķināja pa Bikova spalvainajām krūtīm. — Viņš, Volodja, ir tāds jokupēteris! . . .

Jurkovskis uzmeta ātru skatienu Bikovam un aizgriezās. Bikovs, kurš jau bija pavēris muti, lai piedalītos šai spēlē, tikai ieklepojās. Jurkovskis nepieņem viņu — tas bija skaidrs. Arī Dauge to saprata, un arī viņam kļuva neveikli.

Šai brīdī durvis atvērās, un Jermakovs pasauca:

—    Biedri, jūsu kārta.

Priecīgs par šādu atrisinājumu Bikovs steidzīgi iegāja ārsta kabinetā.

No sākuma viņus apskatīja ārsts — cilvēks ogļu melniem matiem un neiedomājami lielu degunu. Daugi viņš atlaida, neteicis ne vārda, bet, apskatot Bikovu, piedūrās ar pirkstu garai rētai uz krūtīm un jautāja:

—    Kas tas ir?

—    Avārija, — Bikovs lakoniski atbildēja.

—           Sen? — tikpat lakoniski noprasīja ārsts, pavērdamies Bikovā.

—    Pirms sešiem gadiem.

—    Sekas?

—    Nav, — inženieris atbildēja, demonstratīvi pētīdams ārsta degunu.

Dauge klusi iesmējās.

Ārsts kaut ko ierakstīja biezā grāmatiņā, uz kuras vāka vīdēja uzraksts: «Medicīniskā dienasgrāmata Nr. 4024. Aleksejs Petrovičs Bikovs», un ieveda abus draugus blakus istabā. Tur viņi ieraudzīja lielu, nespodri baltu skapi. Pavērsis degunu pret Daugi, ārsts lika viņam iekāpt šai skapī. Skapja durvis bez trokšņa aizvērās, ārsts nospieda dažus taustiņus uz pults, kas atradās skapja labajā pusē, un tai pašā mirklī kļuva dzirdama klusa dūkoņa. Uz pults uzmirgodamas un nodzisdamas iedegās dažādu krāsu spuldzītes, sāka svārstīties aparātu bultiņas. Tā tas ilga apmēram pusotras minūtes, tad aparāts skaļi noknikšķēja un izmeta no kaut kurienes baltu papīra lapiņu, kas bija pārklāta taisnām ciparu un burtu rindām. Spuldzītes nodzisa, un ārsts atvēra skapja durvis. Dauge izlīda atmuguriski, berzēdams plecu.

Ārsts pagriezās pret Bikovu un jautri pamāja viņam ar degunu:

—    Uz priekšu!

Aleksejs nokāsējās un ielīda skapī. Tur bija tumšs. Vēsas metāla stīpas apskāva viņa plecus un vidukli, piespieda klāt pie kaut kā silta un mīksta, pacēla un atkal nolaida. Iedegās sarkana gaisma, tad zaļgana, pēc tam apakšdelmā kaut kas iedūrās, un tad Bikovs sajutās brīvs. Durvis atvērās.

Ārsts, dungodams zem deguna kādu draisku dziesmiņu, vērīgi pētija papīra lapiņas, ko bija izmetis «skapis». Tur bija veselības «lormulas», pilnīgs pārskats par organisma stāvokli, kā arī individuāls obligāto vingrinājumu komplekss un diētiskā deva sagatavošanās posmam. Atzīmējis kaut ko medicīniskajās dienasgrāmatās, ārsts atdeva lapiņas Jermakovam un paziņoja, ka šādas apskates turpmāk notikšot ik nedēļas.

Jermakovs pateicās ārstam un izgāja.

—    Kas tā par kasti? — Aleksejs ģērbjoties jautāja Daugem. — Inkubators pieaugušajiem? Pandoras lādītes elektroniskais variants?

—    Kibernētiskais ārsts, elektronu diagnostikas mašīna, — atbildēja Dauge. — Viss būtu labi, tikai tā izdara injekcijas. Bet es nevaru ciest injekcijas.

Viņi iekāpa liftā un uzbrauca piektajā stāvā, ēdamzālē. Tā bija milzīga, patukša, ziemeļu saules sārtās gaismas pielieta telpa. Gandrīz visi galdiņi bija brīvi. Brokastis bija vai nu beigušās, vai arī vēl priekšā.

—    Rau, kur mūsējie, — Dauge sacīja.

«Hiusa» komanda aizņēma divus sabīdītus galdiņus pie paša loga. Tur jau sēdēja abi piloti un Jermakovs. Bikovs ievēroja, ka resnītim Krutikovam nelaimīgs izskats. «Padomju astronautikas lepnums» sakumpis sēdēja pie piena glāzes, drupināja sausu maizi un ar neizsakāmām skumjām nolūkojās uz Spicina šķīvi. Tumš- matis Bogdans grieza aromātiski kūpošu, sulīgu bifšteka gabalu.

Cik savādi tas arī likās, bet brokastis tika pasniegtas jau pēc jaunās devas. Zināmā neizpratnē Bikovs notiesāja veselu bļodu smaržojošas zāles, nokopa šķīvi auzu biezputras, ielocīja divus gabalus lieliska šķiņķa un ķērās pie ābolu sulas. Daugem pasniedza gaļu.

Viņš paņēma dakšiņu un nazi un apvaicājās:

—    Ko tev, Mihail Antonovič, ārsts sacīja?

Krutikovs nosarka un pievērsa skatienu glāzei.

—     Bet es zinu, — Jurkovskis pienācis teica. — Viņš droši vien ilgi un maigi turēja Mišu aiz vēdera krokas un populārā valodā skaidroja, ka gardēdība nekad nav uzskatīta par kosmonauta cienīgu īpašību.

Krutikovs klusēdams izdzēra piena glāzi un nevilšus pasniedzās pēc vāzes ar smalkiem cepumiem, bet Jermakovs klusi norūca «hm», un stūrmanis steidzīgi atrāva roku atpakaļ.

Pēc brokastīm Krajuhins paziņoja, ka atbraucis Us- manovs, viens no jaunās bākas konstruktoriem. Us- manovam esot uzdots apmācīt «Hiusa» apkalpi «šā ievērojamā tehniskās domas sasnieguma» montāžā un ekspluatācijā.

—    Šim nolūkam dodu divas nedēļas, — Krajuhins sacīja. — Pēc tam visi stāsies pie darba savā specialitātē.

Pirmā nodarbība notika viesnīcas sporta zālē. Strādnieki zilos darba tērpos klusi ienesa resnu, seššķaut- nainu siju un vairākus priekšmetus, kuru forma un materiāls nezinātājā diez vai varētu radīt asociāciju ar kaut kādiem vispārzināmiem jēdzieniem. Neizpratne un ziņkāre bija redzama pat Bogdana Spicina un Krutikova acīs, un tikai Jermakovs apskatīja nepazīstamās ierīces ar parasto vēso un vienaldzīgo izteiksmi.

Tērpies kombinezonā, ienāca Usmanovs, gara auguma vīrietis ar platiem vaigu kauliem, un nekavēdamies ķērās pie darba. Pamazām saspringums no kosmonautu sejām nozuda, sāka birt jautājumi, izraisījās dzīvas sarunas. Drīz vien tajās iesaistījās arī Bikovs, kurš vispārējos vilcienos, kā jau kurš katrs inženieris, zināja radiolokācijas un tālvadības principus.

Runa bija par ierīci, kas paredzēta ļoti spēcīgu, noteikta virziena un viļņu garuma ultraīsviļņu impulsu raidīšanai, lai tie spētu izlauzties cauri blīviem putekļu mākoņiem un stipri jonizētiem atmosfēras slāņiem. Impulsu ilgums nepārsniedz desmit mikrosekundes. Sekundē tiek raidīts ap simt impulsu. Speciālas ierīces šim impulsu staram liek veidot spirāli, dažu sekundu laikā aprakstot visu debess slēras augšējo daļu no horizonta līdz zenītam un atkal atpakaļ līdz horizontam.

Tāda ierīce dos iespēju kosmiskajiem kuģiem orientēties virs nepazīstamas planētas, kuras virsma ir nepieejama vizuāliem novērojumiem un kur elektrisko vētru un augstās jonizācijas dēļ parastie radiolokācijas līdzekļi ir bezspēcīgi. Šādas bākas paredzēts uzstādīt uz klintīm, kuru tuvumā atrastos nolaišanās vajadzībām izmantojami laukumi, kā arī citu objektu tuvumā, kurus vēlams būtu apzīmēt ar orientieriem. Šoreiz saskaņā ar ekspedīcijas galveno uzdevumu bākas vajadzēs uzstādīt apkārt pirmajam nolaišanās laukumam uz Venēras, pie Urāna Golkondas robežas.

—    Bet kā būs ar enerģiju? — Jurkovskis jautāja.

Usmanovs izvilka no portfeļa saini.

—    Selēna-cerija radiobaterijas, — viņš teica. — Divsimt elementu uz kvadrātcentimetra. Mēs varētu apgādāt jūs vēl ar neitronu akumulatoriem, taču es domāju — tas būs lieki. Tie ir pārāk lieli un neērti. Pusvadītāju radiobaterija ir daudz portatīvāka. «Hiusā» iekraus piecsimt kvadrātmetru šāda auduma, un jūs

gluži vienkārši izklāsiet un nostiprināsiet to visapkārt bākām … Ja iežu virskārta pie Golkondas robežas uz katru kvadrātcentimetru dos piecdesmit līdz sešdesmit rentgenu stundā — bet pēc sākotnējiem aprēķiniem tā dos daudz vairāk, — bateriju jauda sasniegs divtūkstoš līdz trīstūkstoš kilovatu. Bākām tas ir vairāk nekā vajadzīgs.

Bikovs neticīgi aptaustīja stingro, elastīgo plēvi, kuras puscaurspīdīgajā slānī bija saredzami duļķaini graudiņi.

Izrādījās, ka bāku montāžas un uzstādīšanas principi ir ļoti vienkārši.

—     Izjaukt ierīces galvenos agregātus nav nekādas vajadzības, — Usmanovs paskaidroja. — Tas būtu pat nevēlami, Anatolij Borisovič. (Jermakovs piekrītoši pamāja.) Kā redzat, tie ir aizzīmogoti ar fabrikas zīmogiem. Par to darbu atbild mūsu laboratorija. Bet pārējais pavisam vienkārši. Panāciet tuvāk, biedri, palīdziet… Tā, pateicos.

Visi agregāti bija uzmaucami uz seššķautnainās sijas kā koka gredzeni bērnu piramīdā un savā starpā sastiprināmi ar sprūdiem un gropēs slīdošām tapām. Bikovs sprieda pie sevis, ka visā ierīcē neredz nevienas pašas skrūves, vismaz ārpusē ne.

—    Tagad šinī ligzdā tiek ielikts radiobaterijās kabelis. Šādi samontēta bāka bez uzraudzības var strādāt desmitiem gadu.

—    Laba bāka, vienkārša, — Krutikovs sacīja, glāstīdams izliekto tīklveida bākas galu, kurš bija līdzīgs milzīgas spāres acij. — Cik tā sver?

—    Tikai simt astoņdesmit kilogramu.

—    Nav slikti, — Jurkovskis noteica. — Vārdu sakot, pats sarežģītākais ir uzstādīšana.

Bākas uzstādīšanai bija izstrādāti trīs paņēmieni. Cietā, klinšainā virsmā varēja izlietot milzīgu piesūcekni sijas apakšdaļā. Mazāk stingrā iezī vajadzēja izurbt caurumu, kurā tiktu ielaists sijas gals. Urbumu piepildītu ar plastmasas šķīdumu. Beidzot, ja ieži būtu irdeni, tajos līdz desmit metru dziļumam ar augstfrekvences strāvu jāizkausē šeššķautnaina, monolīta kolona un bākas sija jāiekausē kolonā.

Vingrināties bāku montāžā un uzstādīšanā sāka jau tai pašā dienā aiz pilsētas. Bikovs sajūsmā vēroja, kā Jurkovska veiklo roku vadītais vibrourbis apsūnojušā granīta bluķi ātri izveidoja šauru, dziju alu. Usmanovs paziņoja, ka urbums esot lielisks — taisnām sienām un ideāli vertikāls. Siju ielika urbumā, un to piepildīja ar pretīgi smirdošu šķidrumu no balona ar manometru. Šķidrums acumirklī sacietēja.

—    Lūdzu, — Usmanovs uzaicināja.

Bikovs ar Spicinu saskatījās un pieķērās pie sijas. Viņiem pievienojās Dauge, tad Krutikovs, bet ne izvilkt, ne salocīt to neizdevās.

—    Redzat nu!..— Usmanovs lepni noteica. — Bet tagad ķersimies pie montāžas.

Kad «Hiusa» komanda atgriezās viesnīcā, saule atkal bija nostājusies virs kosmodroma starta ierīču smailēm.

—    Tuvākajās dienās, — paziņoja Jermakovs, — visiem komandas locekjiem jāiemācās rīkoties ar vibro urbi tikpat veikli, kā to prot mūsu ģeologi, kā arī montēt un demontēt bākas aizsietām acīm. Ar to tad arī nodarbosimies.

Ieturējis pusdienas, Bikovs devās uz savu istabu un ņēmās rakstīt vēstuli uz Ašhabadu. Ciešā rokrakstā viņš uzrakstīja septiņas lappuses, pārlasīja tās, bezcerīgi nopūtās un atmetās uz dīvāna.

Vēstule bija iznākusi nejēdzīgi sentimentāla. Velnišķīgi gribētos uzsmēķēt. Bikovs apsviedās uz vēdera un iebāza zīmuli mutē. Pirmkārt, varētu likties gulēt un dusēt līdz rītam. Otrkārt, varētu ielīst vannā . .. Velns lai parauj, kas par mīkstčaulīgām domām — likties gulēt, dusēt, ielīst. . . Viņš apņēmīgi pielēca kājās un skriešus laidās uz bibliotēku.

Septītā poligona viesnīca bija sākusi savu vakara cēlienu. Skaļi vērās durvis. Pa garajiem gaiteņiem steidzās saposušies ļaudis. No apakšas plūda mūzikas skaņas. Pie visiem četriem liftiem drūzmējās cilvēki, un Bikovs nolēma tikt līdz bibliotēkai pa trepēm. Viņam pretim, dodamies lejup, virzījās jautra jauniešu straume. Acīm redzot, visi gāja uz klubu.

Klusajā lasītavā Bikovs paņēma trīs grāmatas par

Venēru, vienu par fotonu dzinēju teoriju un pāršķirstīja pēdējo «Kosmonauta» numuru. Tur viņš atrada M. Kru- tikova rakstu par starpplanētu kuģa automātisku vadīšanu, pamēģināja to izlasīt un nokaunējies atzinās, ka neizprot — par daudz matemātikas.

—     Integrālis … — Bikovs nomurmināja, pūlēdamies izprast kaut vismaz secinājumus. — Skat, ko resnītis! …

«Vai neiegriezties pie Dauges?» viņam piepeši iešāvās prātā. «Un vispār interesanti būtu zināt, ko pašreiz dara citi «Hiusa» apkalpes locekļi. Vai tāpat lasa grāmatas par Venēru? Jāšaubās gan …»

Dauge nelasīja. Viņš skuvās. Žoklis bija sašķobīts pavisam nedabiski, un istabu piepildīja elektriskā skujamā aparāta sanoņa. Ieraudzījis Bikovu, Dauge kaut ko nesaprotamu nomurmināja.

Aleksejs smagi atkrita krēslā un sāka aplūkot Dauges mugura, gaišzilās plastmasas sienas, lielu, plakanu televizora ekrānu un augstos, matētos griestus.

Beidzis skūties, Dauge jautāja:

—- Kādēļ tu atnāci?

—    Kas ir, vai es traucēju? …

—     Ne jau nu gluži traucē . . . Man tūdaļ būs saruna ar Jurkovski. Pavisam lietišķa saruna.

Dauge iegāja vannas istabā. Tur sāka burbuļot ūdens, un kļuva dzirdams, cik tīkami šņāc un sprauslo saimnieks. Tad viņš iznāca, slaucīdamies pūkainā dvielī.

—    Neņem ļaunā, Aleksej, bet…

—     Nekas, nekas, es iešu … — Bikovs piecēlās. — Es iegriezos tāpat vien, garlaicības mocīts.

—      Lietišķa saruna, — Dauge atkārtoja. — Ja tev ir garlaicīgi, aizej un uzmeklē pilotus. Viņi, pēc manām domām, ir sporta zālē. Bogdans dzen nost stūrmanim taukus. Aizej paskaties — komisks skats!

—      Labi. . . Dievs ar jums! —■ Bikovs jau devās uz durvīm, bet tad apstājās. — Pasaki man, — kāpēc Jurkovskis tā ieēdies uz mani?

Dauge nokremšļojās, tad negribot sacīja:

—      Nepiegriez tam vērību, Aleksej. Pirmkārt, viņš vispār nav no tiem, ar kuriem viegli sadzīvot. Otrkārt, viņš parasti tā izturas pret iesācējiem, kuriem nav bijis gods griezties centrifugālajās kamerās un desmit dienu

maskās nosēdēt slāpekja atmosfērā, kā to dara sagatavošanas institūtā, un, treškārt.. . Redzi, tavā vietā bija paredzēts kāds pilots, tuvs Volodjas draugs. Vēlāk Krajuhins nolēma paņemt tevi. Saproti? … Citiem vārdiem, tas viss pāries un atpakaļ uz Zemi jūs atgriezīsieties kā vislabākie draugi.

—    Šaubos, — Bikovs nomurmināja un, dusmīgi atrāvis durvis, izgāja.

Otrā dienā sākās darbs, smags darbs ar smeldzošu nogurumu plecos, ko uzreiz izkliedēt nespēja pat karsta duša un pēcpusdienas atpūta. Divas nedēļas bez pārtraukuma visa komanda praktizējās radiobāku uzstādīšanā.

Montēt bākas visi iemācījās ļoti ātri, jo visiem bija bagātīga inženiertehniskā pieredze. Taču vibrourbis, izrādījās, bija ļoti untumains instruments, un, iekams Jermakovs paziņoja, ka viņš daudzmaz esot apmierināts ar iesācēju urbēju prasmi, akmens bluķus pilsētas apkaimē izrotāja daudzi šķībi un greizi urbumi. Ne mazāk pūļu komandas locekļiem sagādāja arī vakuumpiesū- cekņi.

—     Es nesaprotu! — reiz Bikovs dusmās sacīja Dau- gem. — Kāpēc mēs zaudējam tik daudz laika, noņemoties ar šo urbšanu? Tu taču proti urbt un Jurkovskis arī. . . Vai ar to nepietiek?

Dauge paraudzījās viņā ar stingru skatienu.

—    Pieņemsim, ķa mēs ar Volodju nesasniegsim Gol- kondu, — viņš noteica.

Krajuhinu šais dienās varēja sastapt tikai pie brokastīm. Dienu un nakti viņš bija aizņemts ar ekspedīcijas apgādi un augas dienas pavadīja kosmodroma noliktavās, rūpnīcās un apgādes organizācijās. Cik varēja spriest, viss nebija tā, kā varētu vēlēties. Klīda valodas, ka daži tikuši atlaisti, dažiem aizliegts rādīties acis, iekams nebūs paveikts nepadarītais. Runāja par Krajuhina uzstāšanos pilsētas partijas aktīva sapulcē, par briesmīgu sutu, ko viņš sadevis poligona priekšniekam.

Bikovs klusībā vēroja Jermakovu. Ekspedīcijas priekšnieks un kuģa komandieris bija mazrunīgs, savaldīgs un patiešām nekad nesmējās. Toties viņš smaidīja savādu smaidu — tikai ar lūpām, pie tam viņa acis tādās reizēs kļuva vēl aukstākas nekā parasti. Ļoti drīa Bikovs pārliecinājās, ka Jermakova smaids nesola nekā laba tam, kam tas domāts.

Reiz Dauge piecēlās no galda, atstājis uz šķīvja lielāko daļu no teļa gaļas, kas viņam saskaņā ar diētisko devu bija pasniegta.

—    Acumirkli, — Jermakovs apstādināja viņu maigā balsī. — Lūdzu, apēdiet gaļu, Georg Johanovič.

—    Es nevaru, Anatolij Borisovič, — Dauge sacīja.

—    Un tomēr es jūs ļoti lūdzu, — Jermakovs teica vēl maigākā balsī.

Dauge klusēdams novilka ar delnu pa kaklu.

Tad Jermakovs pasmaidīja savu dīvaino smaidu.

—    Man negribētos jūs sarūgtināt, Georg Johanovič, — viņš sacīja pavisam klusi, — bet man ir nopietns pamats bažīties, ka jūsu attieksme pret sagatavošanās posma režīmu spiedīs ekspedīciju galu galā iztikt ar vienu ģeologu. Mēs nevaram atļauties dot Venērai kaut mazākās izredzes cīņā pret mums. Pat jūsu neapēstā teļa gaļas gabala veidā . . .

Kaistošām ausīm Dauge apsēdās un nikni iedūra dakšiņu nelaimīgajā gaļas gabalā. Neviens neteica ne vārda un pat nepaskatījās uz viņa pusi. Pusdienas turpinājās, valdot kapa klusumam, un Jermakovs nenolaida acis no Dauges, kamēr režīma pārkāpējs nebija šķīvi notīrījis pilnīgi, savākdams ar maizes garoziņu pēdējās mērces paliekas.

Bikovs jutās pārsteigts, ka šis incidents neizraisīja biedros ne mazāko protesta ēnu pret Jermakova bardzību. Gluži otrādi, tai pašā vakarā Jurkovskis pusbalsī ilgi un neatlaidīgi kaut ko skaidroja Daugem, bet tas tikai pūta un vainīgi plātīja rokas.

Otrās nedēļas beigās Usmanovs atvadījās no ekspedīcijas locekļiem un aizlidoja. Nākamajā rītā Krajuhins pēc brokastīm teica:

—    No šīs dienas katrs ķersies, tā sacīt, pie sava darba. Biedri Jermakov, jūs strādāsiet ar Spicinu un Krutikovu, kā mēs jau vienojāmies par to. Varat doties tūdaļ pat, caurlaides ir jau izrakstītas . . . Bet jūs, Jur- kovski un Dauge, es palūgšu uzgaidīt mani tepat. Es tikai aizvedīšu mūsu tuksnešu iemītnieku un' tūlīt atgriezīšos . .. Braucam, biedri Bikov!

Pie ieejas stāvēja spēcīga puskāpurķēžu mašīna.

—    Lūdzu, — Krajuhins uzaicināja.

Viņi apsēdās blakus aiz šofera. Kad pilsēta palika aiz muguras, Krajuhins noliecās pie Bikova un jautāja:

—    Vai ar Daugi runājāt?

—    Par ko?

—    Par visu.

—    Jā . . . runāju.

—    Nu un?

Bikovs paraustīja plecus. Krajuhinam gan nevajadzēja runāt šādā tonī. Priekšniekam neklājas bāzt degunu padoto dvēseles lietās bez sevišķa iemesla. Nopietni cilvēki mēdz savus pārdzīvojumus paturēt pie sevis. Starp citu, Krajuhins it kā nemaz nepamanīja, ka Bikovs viņam neatbild.

—           Tūdaļ iepazīsimies ar jūsu saimniecību, inženieri, — viņš sacīja, mirkli klusējis.

Pēc brīža mašīna apstājās garas ēkas priekšā: tā bija pilnīgi bez logiem, toties durvis pletās pa visu sienu. Pienāca īgns sargs un pārbaudīja caurlaides.

—    Izsaukt mehāniķi! — Krajuhins pavēlēja.

Viņi izkāpa no mašīnas. Apkārt klājās viegli paugurains līdzenums, apaudzis ar retu, asu zāli. Debesīs peldēja plūksnaini, pelēki mākoņi, līņāja sīks lietutiņš. Zem kājām žļakstēja ūdens.

—    Tundra, — nopūtās šoferis.

Mājas durvis — tik platas kā vārti — atvērās.

Stiepdams pretī notrieptu roku, pie Krajuhina pienāca omulīgs vīrietis kombinezonā.

—    Te viņš ir, atvedu, — Krajuhins norūca.

Cilvēks kombinezonā paraudzījās uz Bikovu:

—    Redzu, redzu! Tad iesim arī!

Ekā bija tumšs. Krajuhins aizķērās aiz kaut kā un nolamājās caur zobiem. Mehāniķis vainīgi iekāsējās.

—           Nepaguvām vēl ievilkt gaismu, biedri Krajuhin. Bet rīt viss būs padarīts.

—           Rīt? Bet kā tagad — cilvēkam pa tumsu būs jāgrābstās?

Pamazām Bikova acis pierada pie tumsas, un viņš priekšā samanīja platu, blāvi spulgojošu, pelēku masu. Kļuva redzamas kāpurķēdes, atvērta lūka, apaļas, aklas prožektoru acis.

—    Kas tas ir? — viņš jautāja.

—    Tas ir «Mazulītis», — Krajuhins atsaucās, — mūsu tanks transportieris. Tas nedaudz atšķiras no parastajām šāda tipa mašīnām, bet jūs ātri vien apradīsiet ar to. Ķerieties pie darba tūdaļ pat. . . Bet jūs! … — viņš pagriezās pret mehāniķi. — Tā ka lai pēc pusstundas šeit būtu gaisma!

—    Klausos! — mehāniķis žirgti atsaucās un metās projām.

—     Paņemiet līdzi aprakstu un rokasgrāmatas, -— Krajuhins uzsauca viņam nopakaļus. — Tas arī ir viss. Palieciet un sāciet strādāt. Ap pusdienas laiku jums atbrauks pakaļ. — Krajuhins atvadījās un devās uz izeju.

Kad pēc divdesmit minūtēm pie griestiem iedegās gaiša spuldze, Bikovs sajūsmā iepleta muti. Viņa priekšā stāvēja vispilnīgākā mašīna, kāda vien kādreiz ir kustējusies uz kāpurķēdēm. Tā bija milzīga — ne mazāka par gigantisko tanku batiskafu, ko Bikovs pirms dažiem gadiem bija redzējis Vissavienības rūpniecības izstādē, — un tomēr tā šķita neparasti viegla, slaida, varētu pat teikt — gracioza. Garš, apaļīgs, vertikālā virzienā mazliet pieplacināts korpuss, pacelts, šaurs pakaļgals, tikko manāmi lūku un periskopu izciļņi… Un nekur nevienas pašas šuves! Konstruktoru talants «Mazulītī» bija sakausējis smagas transportmašīnas milzīgo spēku ar sevišķi ātro atomkāru dižciltīgajām līnijām.

—    Tas tik ir gan! … — Bikovs murmināja, apstaigādams transportieri no visām pusēm un ik brīdi pietup- damies. — Bet kas tas? . .. Līdzsvara sistēma … Vareni! Un atbalsta sviras ievelkamas? .. . Prātīgi!

Nonācis pie transportiera pakaļgala, viņš apstājās un pielika delnu pie gludās sienas. Tā bija silta.

—    Uzlādēts, — mehāniķis labsirdīgi pasmaidīja, vērodams Bikovu no garāžas sliekšņa. •— Kaut tūlīt var kāpt iekšā un braukt.

Bikovs sarauca pieri.

—    Par agru vēl. . . braukt, — viņš sacīja. —r Vai jūs rokasgrāmatu man atnesāt?

—    Atnesu. Te būs, lūdzu.

—    Paldies.

Negaidīti viegli Bikovs iemetās atvērtajā lūkā. Vāka durtiņas saslēdzās virs viņa galvas.

—   Ei, biedri! — mehāniķis iesaucās. — Vai es būšu jums vēl vajadzīgs?

Viņš padauzīja pa lūku. Atbildes nebija. Mehāniķis paraustīja plecus un aizgāja.

Kā bija norādīts rokasgrāmatā, «Mazulītis» bija tanks- transportieris, sevišķi piemērots grūtiem apstākļiem, paredzēts braukšanai pa cietu, staignu un irdenu pamatni un stipri šķēršļotā apvidū, gāzveidā un šķidrā vidē, pastāvot līdz divdesmit atmosfēru lielam spiedienam un līdz tūkstoš grādu augstai temperatūrai, spējīgs uzņemt astoņu cilvēku lielu komandu un piecpadsmit tonnu smagu derīgo kravu. «Mazulītim» bija turbīnas, kuru kopējā jauda sasniedza divtūkstoš zirgspēku un kuras darbināja kompakts urāna-plutonija reaktors. «Mazulīti» atradās infrasarkanie projektori, ultraskaņas lielgabals, pāris izbīdāmu mehānisku roku manipulatoru (gandrīz tādas pašas, kādas izmanto atomkāru vadītāji, uzlādējot no jauna savu mašīnu reaktorus enerģijas uzņemšanas bāzēs), ārējie un iekšējie dozimetri un radio- metri, kā arī desmiti citu ierīču un aparātu, kuru uzdevums Bikovam pagaidām vēl nebija visai skaidrs. Visu — apkalpi, kravu, mehānismus un aparātus — sedza drošas, izturīgas — daudz izturīgākas par titānu — plastmasas bruņas, kas sargāja no karstuma un radiācijas.

«Mazulīša» vadības sistēma maz atšķīrās no Bikovam pazīstamajām sistēmām. Pazīstami bija arī gaitas mehānismi, taču, lai sirdsapziņa būtu pilnīgi mierīga, Bikovs nolēma pārbaudīt katru skrūvīti.

Uz pusdienām un vakariņām viņš ieradās noguris, notašķījies ar taukainu grafīta ziedi, ēda kāri, pārmija dažus vārdus ar biedriem un steidzīgi atgriezās garāžā vai arī devās gulēt. No rīta un pēc pusdienas pie viesnīcas viņu gaidīja mašina. Taču individuālais treniņa un higiēnas režīms ar to nebūt netika pārkāpts. Jermakovs uzmanīgi sekoja, lai tā būtu.

Ceturtajā dienā Bikovs pirmo reizi izveda «Mazulīti» uz lauka. Milzīgā mašīna izbrauca pa vārtiem negaidīti viegli un gandrīz bez trokšņa. Bikovs bija pārsteigts, cik paklausīgi tā reaģē uz vadības pults taustiņiem uzlikto pirkstu vismazāko kustību. Dežurants smaidīdams pavicināja ar roku. Bikovs pamāja atbildei, noslēdza priekšējo lūku un sāka attīstīt ātrumu. «Mazulītis» traucās pa slapjo tundru, līgani šūpodamies un viegli sasvērdamies pauguros. Izbīlī klaigādami, no ložņājošiem krūmiņiem cēlās spārnos putni, kā pelēks kamoliņš aizzi- bēja zaķis. Tālāk ceļu klāja bieza migla — vajadzēja ieslēgt infrasarkano projektoru. Uz ekrāna parādījās un izgaisa bāli masīvu laukakmeņu un vientuļu, dīvaini izlocītu koku apveidi. Bikovs palaida mašīnu te maksimālā ātrumā, te pēkšņi apturēja, taisīja straujus pagriezienus, lika tai riņķot uz vietas, un tad no kāpurķēžu apakšas strūklām šāvās augšā sarkanīga purva rāva un apšļāca periskopa lēcas. Automātiskas sukas vienā mirklī to notrausa:

Piepeši, «Mazulītim» traucot pilnā gaitā, priekšā pazibēja dzeloņstiepļu žogs. Bikovs strauji pagrieza pa labi un nobremzēja, taču bija jau par vēlu. Atskanēja strinkšķoņa un džerksti, zem kāpurķēdēm kaut kas no- skraukšķēja, un transportieris apstājās. Bikovs izlēca ārā. Aizmugurē uz abām pusēm aizsniedzās stiepļu žogs. «Mazulīša» ķēžu pēdas, kas skaidri bija redzamas staignajā augsnē, gāja tam cauri. Milzīgajā, izplēstajā spraugā šūpojās sarauto stiepļu gali un koka stabu šķēpeles.

—    Tā tik vēl trūka! — Bikovs nomurmināja, skatīdamies visapkārt. — Kur es esmu atkūlies?

Viņa uzmanību saistīja apaļa, gaiša betona celtne, kas rēgojās miglā kādu divdesmit soļu atstatumā.

—    Ei, ļaudis! — viņš iesaucās ne visai skaļi.

Neviens neatsaucās. Bija dzirdama tikai lietus čabē-

šana zālē un klusa, žēla stiepļu sanoņa. Kādu brīdi šaubījies, Bikovs apņēmīgi sāka iet uz apaļās ēkas pusi. Tā viņam šķita visai neparasta — gludajās, augstajās sienās neredzēja ne logu, ne ventilācijas caurumu, tikai apakšā pie pašas zemes rēgojās nelielas, četrstūrainas durvis: tās bija līdz galam vaļā. Nedaudz sāņus no zāles paceļas betona caurules gals, ko nosedza apaļš, ierū- sejis vāks. Bikovs piegāja pie durvīm un ielūkojās iekšā. Viņš paguva ievērot tikai to, ka tur ir silts un tumšs. Aiz muguras nožvadzēja metāls. Bikovs apgriezās un pats neticēja savām acīm, tik ļoti tas atgādināja ļaunu sapni: betona caurules vāks bija vaļā un no tās līda ārā slapjš rēgs ar apaļu, bezacainu, sudrabainu galvu.

Pirms Aleksejs atcerējās, ka jau kaut kur šādu ērmu redzējis, tas pieliecās un metās viņam virsū. Viņus šķīra apmēram trīs metri, un rēgs šo atstatumu veica vienā lēcienā. Taču Bikovs jau attapās no pārsteiguma. Turklāt rēgam nebija nekādas jēgas par sambo. Pēc dažu se- kundu sīvas cīņas tas bija nogāzts uz muguras, un Bikovs, iezvēlis pāris smagu pļauku pa to vietu, kur cilvēkam ir seja, pielēca kājās, lai saķertos ar otru tādu pašu izdzimumu, kas kāpa ārā no tās pašas caurules.

Tagad cīņa risinājās citādi. Nelīdzēja pat sambo. Saņēmis apdullinošu pļauku, Aleksejs nokrita sāniski uz mitrās zemes, tad viņu saķēra aiz kājām un neparastā ātrumā — tā vismaz viņam šķita — vilka kaut kur projām. Ļoti grūti pretoties, ja kāds cieši tur aiz abām kājām. Bikovs to saprata un nepretodamies gaidīja, kas notiks tālāk. Ērmi apstājās, taču kājas vaļā nelaida. Bikovs mēģināja piecelties, atbalstoties uz dūrēm, kas pirmītējā cīniņā bija sadauzītas asiņainas. Kļuva dzirdama soļu dipoņa, un parādījās trešais rēgs. Tad Bikovs sajuta, ka viņa kājas brīvas. Tūdaļ viņš apgriezās un apsēdās, ar grūtībām grozīdams no sitiena dunošo galvu.

Paraudzījies apkārt, viņš saprata, ka atrodas aiz «Mazulīša» pakaļgala. Rēgi stāvēja tepat blakus un steidzīgi kaut ko darīja ar savām galvām. Beidzot spīguļojošās lodes atvāzās, un Bikovs pārsteigts ieraudzīja pazīstamas sejas — norūpējušos Daugi, drūmo Krajuhinu un aiz niknuma bālo Jurkovski. Jurkovskis pielika roku pie deguna, nošņācās un pastiepa pret Bikovu asiņainu delnu.

— Jūs esat. idiots! — viņš noteica skanīgā balsī. — Jūs esat stulbenis! Vai jums uz pleciem galva vai pelavu maiss?

—           Pagaidiet, Vladimir Sergejevič ,,, — sacīja Krajuhins. — Vai neredzat, ka cilvēks no pārsteiguma apdullis?

—    Jūs? — Aleksejs ar mokām izdvesa.

—           Nē, tie neesam mēs! Rozenkreiceru ordeņa bruņinieki! Sieviešu komitejas pārstāvji! ..,

—           Pagaidiet taču, Jurkovski! … Biedri Bikov, steidzīgi vediet ārā no šejienes mašīnu … Dauge, aiztaisiet lūku un durvis un pasakiet viņiem, ka mēs braucam prom.

—           Klausos! — Dauge atkal uzlika ķiveri galva un pazuda aiz «Mazulīša».

Bikovs iekāpa transportierī, Krajuhins un Jurkovskis, kurš vēl aizvien lamājās, sekoja viņam.

—           Izbrauciet no aizžogojuma un tur apstājieties! —» Krajuhins pavēlēja.

«Mazulītis» sāka kustēties atpakaļgaitā.

—    Pietiek. Stop! Tagad pagaidīsim Daugi.

Bikovs pašķielēja uz Jurkovski. Tas uzmanīgi taustīja uztūkušo degunu.

—     Sāp? — Krajuhins līdzjūtīgi apjautājās.

Jurkovskis tikai nikni saviebās. Uz mašīnas noklaudzēja zābaki, un lūkā ielēca Dauge.

—    Izpildīts, Nikolaj Zaharovič, — viņš sacīja.

—     Braucam.

Bikovs uzlika pirkstus uz taustiņiem. Tad padomājis rioklakšķināja dažus slēdžus, ieslēdza dzinēju un atgāja no pults. «Mazulītis» viegli uzsāka gaitu.

—           Uz kurieni tad tu? — Dauge bažīgi un reizē ziņkāri jautāja. — Bet kas vadīs?

—           Automātiskais vadītājs, — Bikovs vainīgi atsaucās. — Es neatminos atpakaļceļu, bet jūs neuztraucieties! Te taču ir elektronu ierīce. «Mazulītis» ies pēc žirokompasa.

Kādu laiku viņi brauca klusēdami. Mašīna precīzi, tikai ačgārnā kārtībā, izpildīja visas manipulācijas, kādas pirms pusstundas bija veicis Bikovs.

—           Vai dozimetrs jums ir līdzi? — Krajuhins jautāja Daugem.

—           Jā, Nikolaj Zaharovič. Taču tas nebūs vajadzīgs. Es aizmirsu pateikt, ka tobrīd, kad Bikovs pienāca pie

kameras, ta jau bija aiztaisīta. Tā ka viss beidzies laimīgi.

Krajuhins atviegloti nopūtas.

—    Jūs gandrīz iekūlāties lielās nepatikšanās, biedri Bikov, — viņš sacīja, slaucīdams sviedrus no plikās galvas virsas. — Vai jūs maz zināt, kur mēs jūs notvērām?

—    Nebūt ne .. . — Bikovs jutās ļoti nelaimīgs.

—    Aiz stiepļu žoga apakš zemes atrodas spēcīgs reaktors, kas izstrādā tritiju. Tā ir degviela mūsu «Hiu- sam». Betona tornis, kurā jūs tik nepiesardzīgi ieskatījāties, nav nekas cits kā kamera urāna attīrīšanas procesa atkritumiem. Tieši šodien urāna stieņu komplekts aizgāja uz pārkausēšanu. Ja jūs tur iebāztu degunu . ..

—    Tas ir skaidrs pat ezim! — Jurkovskis izteiksmīgi sacīja. — Ja vieta ir nožogota ar dzeloņstieplēm, tad tas nozīmē, ka ieeja tur aizliegta. Bet nē, viņš ar savām kāpurķēdēm lien taisni pāri stieplēm! Viņš, redzat, nevar pabraukt mierīgi garām aizžogojumiem un drošsirdīgi kā lauva ar visu krūti metas tiem virsū!

Tas bija ļoti netaisni, taču Bikovs tikai vainīgi nopūtās.

—    Jurkovskis jūs ieraudzīja, kad tuvojāties kamerai, un metās, lai jūs, tā sacīt, atvilktu nost, bet mazliet nokavēja. Atklāti sakot, mēs domājām, ka nelaime jau notikusi.

—    Mēs skrējām pa galvu pa kaklu, — Dauge teica. — Es domāju, man sirds pa muti izlēks . . .

Bikovs pagriezās pret Jurkovski un stostīdamies nomurmināja:

—    Es .. . man ļoti žēl, tiešām … es negribēju, — un izmisīgi atmeta ar roku. — Velns viņu zina, kā tas gadījās! Saprotiet, es ļoti pārbijos no jums . . .

Jurkovska lūpas savilkās nicinošā smīnā.

Dauge iesmējās:

—    Kā viņš to saņēma! Lieliski saņēma! Ak dievs, tā tik bija cīņa!

—    Jā, kauties jūs protat labi, — Krajuhins pasmaidīja, — bet turpmāk esiet piesardzīgs. Mūsu darbā neko nedrīkst aizskart kailām rokām un vēl jo vairāk — bez prasīšanas. Šis notikums man atgādināja: vēl šovakar pat Dauge sameklēs jums speciālo tērpu un Iemācīs rīkoties ar to.

—    Ak dievs, tas tik bija kautiņš! — Dauge atkārtoja, slaucīdams acis.

Bikovs ātri pārsēdās savā vieta un atvienoja automātisko vadītāju. Priekšā, vieglā miglā tīti, iznira garažas plakanā jumta apveidi.

—    Jā, vēl kas, — Krajuhins sacīja. — Jūs un «Mazulīti» vajadzēs pārbaudīt pa īstam. Vai esat sagatavojies?

—     Šeit nemaz nevar pārbaudīt pa īstam, — Bikovs nomurmināja, — tundra, visapkārt līdzens kā galds ., «

—    Nekas, gan es jums, draudziņ, atradīšu I-lielisku vietu! — Krajuhina zelta zobi pazibēja pustumsā.

UGUNS PARBAUDE

Pavadījis Krajuhinu un ģeologus — viņiem pakaļ atbrauca no pilsētas izsauktā mašīna, — Bikovs norūpējies pakasīja pakausi un atgriezās garāžā. «Mazulītis» stāvēja divus soļus no vārtiem, uz tā slīpajiem sāniem mirguļoja lietus urdziņas.

— Pārbaude! — Bikovs skaļi noteica. — Neko darīt, ja pārbaude, tad pārbaude.

Viņš izvilka no kabatas saņurcītu, ar ziedi notrieptu rokasgrāmatu, pašķirstīja to, nopūtās un ierāpās lūkā. Kā kurš katrs cilvēks, Aleksejs necieta eksāmenus, vienalga, kādā veidā tie arī notiktu. Par lielu netaisnību viņš uzskatīja to, ka niecīgs, nevienam nevajadzīgs sīkums, kuram neviens nekad nepievērš uzmanību, jo praksē tas pilnīgi nenozīmīgs, nostājas vienā plāksnē ar pašām svarīgākajām un visvairāk nepieciešamām zināšanām. Bikovs pats, vadīdams nodarbības, pieturējās pie gluži citas sistēmas. «Kaut arī jūs būtu prāta giganti,» viņš mēdza sacīt, «jums nekad neizdosies paturēt atmiņā visu, kas iespiests grāmatu un tabulu kaudzēs. Tanīs ir gan pats svarīgākais, gan mazāk svarīgais, gan pavisam mazsvarīgais un, beidzot, pavisam nevajadzīgais — tas, kas vai nu, tikko piedzimis, jau paguvis novecot, vai arī šobrīd jau zaudējis nozīmi. Un es, protams, netaisos prasīt, lai jūs zinātu visu, kas ir grāmatās un tabulās. Bet, ja kads, biedri, nezinās to, kas jāzina vispirms, tad gan, lūdzami, nesūkstieties!»

Šo sistēmu no vispedantiskāko priekšnieku uzbrukumiem glāba Bikova — labākā transporta mehānismu speciālistā autoritāte. Taču tā bija tur, Gobi tuksnesi, bet kā būs šeit? Šoreiz pārbaudījums būs jāiztur viņam pašam. Tiesa gan, Krajuhins neatgādina burta kalpu un formālistu, bet kas var pateikt, kurp raugās viņa mazās, aiz milzīgām, tumšām brillēm aizslēptās ačeles? Bikovs vēl un vēlreiz šķirstīja sadriskāto rokasgrāmatu, it īpaši to daļu, kas attiecās uz visāda veida avārijām un remontu lauka apstākļos. Tad viņš novilka jaku, uzģērba kombinezonu un nolaidās dzinēja nodalījumā.

Viesnīcā Bikovs atgriezās vēlu, noguris, bet apmierināts un gandrīz pilnīgi mierīgs. Ēdamzālē neviena vairs neredzēja. Pavakariņojis (pamatīgi, bez liekas steigas) Bikovs devās meklēt Daugi. Otrā stāva gaitenī, uz ko vērās visu kosmonautu istabu durvis, viņš apstājās. Kādas istabas durvis bija tikai pievērtas, un varēja dzirdēt Jurkovski skanīgā balsī deklamējam Bagrieķa dzejas:

… Kā svilpos gan vēji,

Kad garām trauks spēji, Kā citu pēc cita

Trieks viļņus bez mitas, Lai šuvēs skrapst kniedes, Lai masti sāk dziedāt, Brāzmaini dziedāt. Vareni dziedāt! [1]

Bikovs ieskatījās istabā. Jurkovskis pidžamā un rīta- kurpēs zvilnēja uz dīvāna, rokas aizlicis aiz pakauša un pavērsis seju pret logu. Blakus sēdēja Krutikovs sakumpis, sūkdams īsu, tukšu pīpīti. Pie galda krēslā šūpojās Bogdans Spicins un smaidīja savām, vienīgi viņam zināmām domām. Ne Dauges, ne Krajuhina, ne Jermakova istabā nebija.

… Tad mutuļo dzīslās,

Pār malām trauc, Mana jaunība trakā, Kam māju nav!

Lai cilvēkiem asinīs

Iedegas zvaigznes, Un visumam pretī

Kā bultas tās aiznes …

Tās bija brīnišķīgas vārsmas. Turklāt «švauksts» skandēja apbrīnojami labi. Kaut kas trauksmains un aicinošs skanēja viņa dziļajā, apvaldīta spēka un satraukuma pilnajā balsī, un Bikovs nevilšus nodomāja, ka šis bezbailīgais skaistulis droši vien līdzīgs autoram, kura vārsmās viņš pašreiz skandē. Viņš tāpat ir nemierīgs un kaislīgs, tāpat gatavs bez nožēlām ziedot visu savu dzīvi lielajam un neparastajam. Tādas pašas domas, šķiet, iešāvās galvā arī Krutikovam: viņš pēkšņi izņēma pīpi no mutes un vērīgi palūkojās uz Jurkovski, it ka gribēdams par kaut ko pārliecināties. Vienīgi Spicins tāpat kā līdz šim lēni šūpojās un smaidīja puspievērtām acīm.

… Un dziedāt aiz prieka

Par plašumu sūro: «Ai Melnā jūra,

Ai varenā jūra! …»

Jurkovskis apklusa. Bikovs atkāpās no durvīm un devās tālāk. Dauges istaba bija tukša. Uz gultas gulēja tērps, ko Georgs droši vien bija izmeklējis savam draugam. Vakarblāzmas sārtā zaiga laistījās lodveida ķiveres pulētajā virsmā. Bikovs taisījās jau iet, te piepeši viņa uzmanību saistīja fotoattēls uz galda. Fotogrāfija Bikovam bija pazīstama: skaista sieviete ar skumju seju, zilā, ciešā kleitā.

«Maša Jurkovska,» atcerējās Bikovs. Viņš nopūtās.

Nabaga Georgs! Redz, cik tālu tevi novedusi mīlestība .. . Pat tu, labais un jautrais, kas jokoji un smējies visdrūmākajos brīžos . . . pat šobrīd, dažas dienas pirms starta neizpētītā tālumā, tu nespēj aizmirst viņu .. .

—     Un tieši tagad — tas ir pats riebīgākais! — aiz sienas pēkšņi nodārdēja Jurkovska balss. — Atsūtīt šādu vēstuli tieši tagad .. . Nepūlies mani nomierināt, žēlsir- dīgis b-brālis, dievgotiņa! Viņa ir īsta draņķe, nekas vairāk! . . .

—          Neiedrošinies! (Bikovs sākumā nesaprata, kas ir šis kliedzējs.) Neiedrošinies tā par viņu runāt! Galu galā tā nav tava darīšana!

—     Nē, tā ir arī mana! Un ne jau tādēļ, ka viņa ir mana māsa. Tas skar visus — ir Krajuhinu, ir visus mūsu zēnus, to skaitā arī tavu tuksneša sarkanģīmi. Tur, uz kurieni mēs ejam, mūsu visu dzīvības būs atkarīgas no katra. Mums jābūt pilnīgi drošiem citam par citu, bet tagad es sāku šaubīties: vai šādā stāvoklī tev nepietrūks vajadzīgās izturības un gribas dzīvot? Vai uz tevi, Georg Dauge, varēs paļauties?

—    Rāmāk, Volodja, rāmāk!

—     Kāpēc rāmāk… Vai tad tu tiešām neesi izpratis viņu, manu burvīgo māsiņu, ko? Viņa taču nav cilvēks, viņa ir dzeguze! Jā, jā, dzeguze! Tik vien ir kā glītais purniņš, vairāk nekā! Vai mazums citu sieviešu? Uzticīgu, mīlošu, gudru … Ko tu līpi viņai klāt?

Bikovs uz pirkstgaliem aizlavījās līdz istabai un cieši jo cieši aizvēra durvis. Bija maz ticams, ka Dauge vēl šodien sāks noņemties ar speciālo tērpu, turklāt arī Bikovam pašam prāts tagad nemaz uz to nenesās. Vajadzēja daudz ko pārdomāt.

Viņš izģērbās, atlaidās gultā un aizvēra acis. Labākais, šķiet, būtu mēģināt aizmigt. Bikovs piecēlās, lai nolaistu aizkaru, bet tai brīdī ienāca Dauge. Viņš bija tāds pats kā vienmēr — mazliet izspūris, kaklasaite nošķiebušies uz sāniem. Bikovs apsēdās un pavērās viņā.

—    Jau apgūlies? — vaicāja Dauge. — Bet kas ar tērpu? Ko tu tā uz mani skaties, Aleksej? Vai kaut kas nav kārtībā?

Viņš pacēla roku pie sejas, tad paskatījās sev uz krūtīm.

—    Nē, nekas … Es tāpat vien, — Bikovs ar mokām izrunāja. — Es domāju, ka jau vēlu . ..

—    Nemaz nav vēlu. Ģērbies, ejam. Šodien tev jāiemācās rīkoties ar tērpu, citādi šaubos, vai rīt paspēsim. Kur tu tik ilgi biji?

—    Ķēpājos ap «Mazulīti». Man bail, Georg . . . Izga- zīšos šajos pārbaudījumos.

—    Kādos pārbaudījumos?

—    Kā — kādos? Tajos, par kuriem Krajuhins šodien runāja. Atceries, kad braucām atpakaļ . . .

—    Ak tā! Nu, man šķiet, ka tu neizgāzīsies, Aleksej. Tu esi labs vadītājs, es taču zinu.

—    «Vadītājs» … Kā sāks uzdot jautājumus …

Dauge izbrīnā paskatījās uz viņu.

—    Kāds te sakars ar jautājumiem? Tici man, Aleksej, arī bez jautājumiem tu tā svīdīsi, ka pēc tam nāksies griezt tevi kā slapju palagu.

—    Nekā nesaprotu.

—    Ļoti vienkārši: notiks pārbaudījuma brauciens. Rīt tu dabūsi braukt pa stipri šķēršļotu apvidu, kurā būs vēl mākslīgi šķēršļi, kā mēdz sacīt sportisti.

—    Viens pats?

—    Gan jau kāds brauks līdzi, nezinu . .. Apģērbies? Ejam!

Iegājis Dauges istabā, Bikovs pamanīja, ka fotogrāfijas uz galda vairs nav. Georgs noņēma tērpu no gultas un izklāja uz grīdas.

—    Sēdies, Aleksej, un klausies. Šo paltraku sauc par «KSS-6», tas nozīmē — Krajuhina sistēmas speciālais tērps, sestais modelis. Tērps izgatavots no ļoti izturīga un elastīga materiāla ar garu un sarežģītu ķīmisku nosaukumu. Starp citu, parastajā tehniskajā valodā to sauc par «siliketu». Tas ir kaut kāds silīcijorgānisks polimēru savienojums ar pasakaini garām pavedienveida molekulām. Tam piemīt neparasti liela izturība uz pārraušanu. Bez tam tas ir augstākā mērā ugunsizturīgs un, protams, arī gāzu un ūdens necaurlaidīgs.

—    Skaidrs, — Bikovs sacīja. Viņš tupēja uz pirkstgaliem un ieinteresēts te ņurcīja, te atkal izgludināja uz delnas tērpa elastīgo piedurkni.

—    Šis tērps, protams, netiek šūts, ne arī štancēts. To atlej uzreiz tādu, kāds tas ir pašlaik, ar iepriekš paredzētiem caurumiem un kabatām aparātu, pārtikas un citu mantu ielikšanai. Silikets likts divām kārtām, pie tam vienas kārtas molekulu orientācija ir perpendikulāra otras kārtas molekulu orientācijai. Skaidrs?

—    Skaidrs. Lielākai izturībai un necaurlaidībai.

—    Pilnīgi pareizi. Tagad ķersimies pie ķiveres. Skaties, tā piestiprināta mugurpusē, taču to var viegli atvāzt. Rau, tā.

Bikovs ieskatījās ķiveres ^iekšpusē. Kā tad! No ārpuses spīdīgā, gluži kā niķelētā ķivere bija pilnīgi caurspīdīga, ja caur to raudzījās no iekšpuses.

-— Kas tā par velna būšanu?

—    Spektrolīts, īpatnējs plastmasas veids, — Dauge sacīja. — Nav slikti izdomāts, ko? Dod iespēju redzēt visu, kas apkārt. — Viņš apsēdās blakus Bikovam uz grīdas un padauzīja ar pirkstu pa ķiveri. — Pats par sevi saprotams, ka te noderētu arī citas caurspīdīgas vielas, bet spektrolītam ir dažas pilnīgi nenovērtējamas priekšrocības. Pirmkārt, tas noteiktā veidā polarizē gaismu, tāpēc tumsā vai krēslā caur to var skatīties tieši uz spēcīgu gaismas avotu un tomēr redzēt visu. Gaisma tevi neapžilbinās. Bez tam spektrolīts laiž cauri tikai redzamos spektra starus. Ķīmiskos starus un siltumstarus tas vai nu absorbē, vai arī pilnīgi atstaro. Tāpat arī rentgena un gamma starus. Treškārt… vārdu sakot, Krajuhins ir veicis lielu darbu.

—    Bet kas tas? Aha . . . membrāna.

—    Tas ir loks ar austiņām. Ārkārtīgi jutīga membrāna radio raidījumu uztveršanai, bet loks kalpo kā amortizators .. . gadījumā, ja tu no kaut kurienes nolidosi ar galvu uz leju. Tepat klāt ir arī mikrofons ar raidītāju, kam enerģiju dod pusvadītāji.

—    Skaidrs.

—    Tērps nelaiž cauri skaņu. Lai varētu sadzirdēt skaņas no ārienes, šeit ir ierīce. To var noregulēt atbilstoši apkārtējās atmosfēras blīvumam. Pašreiz tā nostādīta uz mūsu parasto atmosfēras spiedienu.

—    Skaidrs.

—    Lieliski! Teorētiskā daja būtu tā kā pabeigta. Bet tagad uzvelc to, Aleksej . . . Pagaidi, tā ne. Lien caur kakla izgriezumu ar kājām pa priekšu. Tagad piestiprini ķiveri. \

Viņš lika Bikovam vairākkārt uzvilkt un noņemt tērpu, uzlikt un novilkt ķiveri, izpildīt tērpā visdažādākos vingrojumus. Beidzot, kad Bikovs bija gluži slapjš un jau gatavojās protestēt, Dauge apžēlojās:

—    Labi, tev pietiks. Velc nost. Iegaumē vēl ko, Aleksej. Seit už jostas ir ligzdas kakao, buljona un atspirdzinošu dzērienu termosiem. Caurules tos savieno ar ķiveri. Skābekļa aparāti un ogļskābes uztvērēji piestipri

nāti uz muguras. Te tie ir. Skaties — termoregulators: aukstumā var ieslēgt apsildīšanu. Šeit — dozimetrs. Jā, vēl kas . .. Tērps apgādāts ar lielisku ierīci — skābekļa filtru. Ja pat visindīgākajā atmosfērā ir kaut pieci procenti skābekļa, filtrs ielaidīs ķiverē šo skābekli. Nekādas citas gāzes cauri filtram netiks . . .

Bikovs izlīda no tērpa un vēlreiz to uzmanīgi apskatīja.

—    Bet starojumi? Vai no starojumiem aizsargā?

—    Protams. Šinī ziņā silikets nav aizvietojams.

—    Gluži kā fotonu reaktora «absolūtais atstarotājs»?

Viņš noslaucīja pieri un apsēdās blakus Daugem.

Dauge sacīja:

—            «Absolūtais atstarotājs» ir ciets un trausls. Kombinezonam šis materiāls neder. Silikets ir pietiekami drošs. Piemēram, šorīt mēs — Krajuhins, Volodja un es — veselu stundu nosēdējām šais tērpos atkritumu kamerā.

—    Vai patiesi?

—           Nopietni, Temperatūra ap divsimt grādu, alfa stari, gamma stari un tā tālāk. Bet par spīti visam lieliski tur. Mazliet tā karstāk gan, protams .. .

Bikovs brīnījās, sizdams sev pa ceļgaliem. Pie durvīm pieklauvēja.

Ienāca Krajuhins. Bikovs pastūma viņam krēslu.

—           Nē, sēdēt es nesēdēšu, — Krajuhins sacīja. — Laiks, tā sacīt, atpūsties. Kā ar speciālo tērpu, biedri Bikov? Vai iepazināties?

—    Tieši tā.

—    Pilnīgi iepazinās, — Dauge apstiprināja.

—           Vajadzētu jūs tanī patrenēt, protams, bet nekādi neiznāk, nekādi…

Krajuhins jau bija satvēris durvju rokturi, bet tad atkal palaida vaļā:

—           Pašu galveno aizmirsu. Rītdien, biedri Bikov, no paša rīta ejiet uz garāžu un atgriezieties ar «Mazulīti».

—    Klausos, — Bikovs atbildēja aizsmakušā balsī.

—           Brauksim uz poligonu. Jūs mums parādīsiet, ko- īsti spēj šī mašīna.

—    Klausos.

—    Ar labu nakti…

Krajuhins izgāja. Bikovs nopūtās un an sāka atvadīties. Pie durvīm viņš aizturēja Dauges roku savā un klusi sacīja:

—          Es . . . zini. .. dzirdēju, ka tev pienākusi vēstulē. Slikta vēstule.

Dauge klusēja.

—           Es to tāpēc, ka . . . vispār, ja es tev bušu vajadzīgs …

—          Ir jau labi… — Dauge skumji pasmaidīja un pastūma Alekseju uz durvīm. — Bet tad uzsēdušies gan . . . mierinātāji, kaut jūs velns parautu! .. .

—    Tu nedusmo . . .

—    Nē jau, ne. Staigā vesels.

—    Ar labu nakti.

—           Tu vēl snaudi, draudziņ jaukais? — Dauge dziedādams vilka nost Bikovam segu. — Laiks, skaistulīt, ir jāmostas!

—           Netraucē! — Bikovs norūca un pagriezās pret sienu, saldi čāpstinādams ar lūpām un pievilkdams ceļus pie zoda.

—           Vai atceries — vakar? — putenis plosījās . .. bet tagad — jau pulkstenis septiņi un lejā tevi gaida mašīna.

—    Nē . . . Ko? Pie velna!

Dauge tikko paguva pamesties sāņus. Bikovs vienā lēcienā bija pie krēsla un tvēra pēc apģērba.

—    Pag, Aleksej, bet kur tad rīta rosme?

—    Atlikt! Kāds laiks?

Dauge pacēla aizkaru:

—           Burvīgs! Neviena paša mākonīša. Tev veicas, Aleksej. Bet tiks gan tev no Jermakova!

—    Par ko? — Bikovs jautāja, pogādams kreklu.

—    Par to, ka aizej bez rīta rosmes.

—    Nekas, lai tiek. Nu, es skriešu.

—    Bet brokastis?

—    Vēlāk, vēlāk . ..

—           Padzeries kaut vai pienu ar maizi, jocīgais! Citādi Jermakovs neatļaus- tev piedalīties pārbaudē.

—    Ak tu velns .. .

Ēdamzālē Bikovs steigšus norija krūzi piena, iebāza kabatā dažus rupjmaizes sausiņus un metās uz durvīm.

—    Laimīgu ceļu! — Dauge, sabāzis rokas kabatās, noskatījās no lieveņa pakaļ mašīnai, nožāvājās un iegāja atkal iekšā.

Bikovam par brīnumu milzīgā «Mazulīša» parādīšanās pilsētas ielās neradīja iedzīvotājos sevišķu interesi. Garāmgājēji samērā vienaldzīgi atskatījās uz transportieri, paretam apstājās, lai aplūkotu to uzmanīgāk, un tas ari viss. Kā varēja nojaust, tehnikas jaunumi šeit nebija retums. Bikovs apturēja «Mazulīti» viesnīcas priekšā un gāja paziņot par savu ierašanos Krajuhinam. Gaitenī viņš sastapās ar Jermakovu.

—    Atbraucāt? Ļoti labi… — Komandiera pelēkās, vērīgās acis uzmanīgi nomērīja inženieri no galvas līdz kājām. — Nav labi, ka jūs pārkāpjat režīmu.

—    Es…

—    Vislabākajos nolūkos, saprotu. Taču pēc pusotras, divām stundām jums būs jāpārcieš ļoti liela slodze un šīsdienas pārkāpums var dārgi maksāt. .. Un ne tikai jums vienam.

Brīdi klusējis, viņš piemetināja:

—    Ja jums nebūtu tik lieliska veselība, es pastāvētu uz to, ka pārbaudījuma brauciens jāatliek.

—    Tas vairs neatkārtosies, — Bikovs nomurmināja.

—    Es ceru. Kosmonauta režīmu sastādījuši mūsu zemes labākie ārsti, un katrs pieredzējis cilvēks jums varētu minēt desmitiem piemēru, cik bēdīgas sekas izraisījis dažkārt pavisam niecīgs režīma pārkāpums. Ja jūs būtu pilots, šī diena būtu arī jūsu pēdējā diena ekspedīcijā. Par laimi, jūs neesat pilots. Ieņemiet desmit tabletes tonīna. Bet tagad iesim, mūs gaida.

Augšā, Krajuhina kabinetā, bija sapulcējusies visa «Hiusa» komanda. Bija arī divi Bikovam nepazīstami cilvēki — pilsētas izpildkomitejas priekšsēdētājs un pilsētas partijas komitejas sekretārs. Pēc tā, ar kādu godbijību abi sarunājās ar Krajuhinu, bija redzams, ka SPSVK priekšsēdētāja vietniekam pilsētā ir milzīga autoritāte.

—    Nezaudēsim laiku, biedri, — Krajuhins iesāka, tikko Bikovs bija paguvis sasveicināties ar visiem un apsēsties kaktiņā. — Aleksej Petrovič, jums šodien ir

galvenā loma. Lūdzu, tā sacīt, iznāciet uz skatuves. Lūdzam …

Bikovs pienāca pie galda_un nostājās blakus Kraju- hinam. Sekretārs un priekšsēdētājs viņam draudzīgi uzsmaidīja, Dauge pamirkšķināja ar aci. Uz galda bija izklāta liela mēroga karte.

—           Pārbaudījumi notiks šinī kvadrāta … — Krajuhina pirksts aprakstīja apli kartes ziemeļaustrumu stūrī. — Cik no šejienes līdz tai vietai?

Bikovs noliecās:

—    Kilometri piecdesmit.

.— Pareizi. Cik «Mazulītim» vajadzēs . . <

*— Kādas trīsdesmit vai četrdesmit minūtes .. .

—           Lieliski. Norādītajā rajonā pašlaik atrodas daudz dažādu mākslīgā ceļā izveidotu formāciju, uz kartes tās … hm … nav atzīmētas. Jūsu uzdevums: aizvest mūs visus uz šo te augstienīti, no kuras mēs vērosim braucienu, pēc tam jūs šķērsosiet rajonu taisnā līnijā no dienvidiem uz ziemeļiem un tad atgriezīsieties gar šo strautiņu atpakaļ uz augstieni. Uzdevums skaidrs?

—    Skaidrs.

—           Brīdinu: ceļā jums var gadīties daždažādi pārsteigumi. Katrā ziņā par vienu es galvoju . . . Vai cilvēki uz turieni aizsūtīti? — viņš griezās pie pilsētas izpildkomitejas priekšsēdētāja.

Uzrunātais apstiprinoši pamāja.

—           Vispār — pārbaudījums ir nopietns. Ar jums kopā brauks biedrs Jermakovs. Esiet uzmanīgs. Drosme un uzmanība! Bez liekas, tā sacīt, trakgalvības.

—    Klausos!

—    No manas puses viss. Vai ir jautājumi?

—    Nebūt nav.

—    Kur jūsu tērps?

—    Tūlīt paņemšu, Nikolaj Zaharovič.

—           Ņemiet ātri un nāciet. Mēs tikmēr sasēdīsimies mašīnā.

Pēc stundas ceturkšņa «Mazulītis» atradās jau aiz pauguru ziemeļu grēdas un Bikovs pirmo reizi ieraudzīja kosmodromu. Arī te pletās tā pati vienmuļā tundra, līdzena kā galds, ar retiem, sarainiem pauguriņiem. Tikai vietumis līdzenumā rēgojās apaļi un zvaigžņveidīgi, rūsgani plankumi, kur neauga ne zāles stiebriņš. Bikovs novirzīja «Mazulīti» uz vienu šādu laukumu. Uz dažām sekundēm mīksto šļakstoņu zem kāpurķēdēm nomainīja dobja, sīka rīboņa, it kā pa akmeņu bruģi veltos dzelzs tvertne.

—    Šeit nosēdās raķetes, — paskaidroja Dauge, ieņēmis vietu Aleksejam aiz muguras.

—    Bet tas?

Pa kreisi aizstiepās sarūsējušas sliedes, pazibēja dzeloņstiepļu atliekas, sašķiebies stabs ar baltu skārda trijstūri, uz kura bija uzrakstīts «IR». Aiz stieplēm Bikovs paguva ievērot kaut ko līdzīgu plašai būvbedrei, kas bija pilna ar brūnu, drupatainu masu.

—    No šejienes pirms pieciem gadiem startēja «Ugunspūķis», — Dauge noteica. — Kā redzi, starta vietu nožogoja, jo pamatne saķepa radioaktīvajos izdedžos. «IR» nozīmē «viens rentgens».

—    To es, protams, zinu, — Bikovs norūca.

«Mazulītis» traucās pa tundru, apbraukdams ledāja

sanestus laukakmeņus, ātri izskriedams cauri sekliem, dūksnainiem ezeriņiem. Kad attālumu skaitītājs rādīja trīsdesmit kilometrus, Jermakovs lūdza vadītāju palaist viņu savā vietā. Bikovs iegāja kabīnē. Visas lūkas bija līdz galam vaļā. Pilsētas izpildkomitejas priekšsēdētājs strīdējās par kaut ko ar Krutikovu, pilsētas komitejas sekretārs bez redzamas intereses klausījās viņos. Krajuhins snauda, atbalstījies pret mīksto, poraino sienas segumu. Jurkovskis un Spicins sēdēja ārpusē, kājas ielaiduši lūkās. Bikovs ieskatījās motora nodalījumā, paklausījās, paskatījās un tad apsēdās blakus Jermakovam.

Dzinēja rūkoņa asi pastiprinājās. «Mazulītis» mazliet palēninātā gaitā rāpās stāvā nogāzē.

—    Esam klāt, — sacīja Krajuhins.

Mašīna pēdējo reizi ierēcās, strauji pagriezās un apstājās. Visi izķāpa ārā. Bikovs iznāca pēdējais. Viņi atradās augsta paugura virsotnē, kas bija apaugusi ar asu, pelēku zāli. Savāda aina atklājās Bikova acu priekšā, kad viņš paskatījās lejup. Līdzenums bija beidzies. Tālāk uz ziemeļiem līdz pašam apvārsnim stiepās mežonīgs akmens bluķu un stāvus saslējušos, biezu slāņu sablīvējums. Plašas, lauzītu vaļņu apjoztas piltuves, gandrīz pilnīgi stāva, sarkanīga, robaina siena, kas stiepās pāri šim haosam, nelīdzenas granīta šķembu kaudzes un atkal piltuves, sienas un akmeņu krāvumi…

—    Tā, — Krajuhina balss atskanēja Bikovam aiz muguras, — man šķiet, šis iecirknis, tā sacīt, būs jūsu meistarības un mūsu «Mazulīša» lielisko īpašību cienīgs. Kā jums šķiet, Aleksej Petrovič?

—    Lieliski! — Bikovs cieši paskatījās melnajos stiklos, kas sedza Krajuhina acis. — Man tas pa prātam. Atļausiet sākt?

—    Šeit komandē Jermakovs. Lūdzu, griezieties pie viņa.

«Ar to tu mani neiebiedēsi,» Bikovs nodomāja pie sevis un griezās pie Jermakova, kurš stāvēja uz «Mazulīša» kāpurķēdes ar tālskati rokā.

—    Atļausiet sākt, Anatolij Borisovič?

Jermakovs pamāja un viegli nolēca zemē.

—    Apvelciet speciālo tērpu, — viņš teica un klusākā balsī piemetināja: — Un neuztraucieties, mierīgāk . . .

Bikovs paraustīja plecus un lācīgi sāka rāpties mašīnā. Dauge paspēra soli uz viņa pusi, bet tad apstājās un lēni atgāja sāņus. Jurkovskis stāvēja malā un svilpodams skatījās te lejup, te uz transportiera pusi. Krajuhins, notupies uz pirkstgaliem pie zemē izklātās kartes, moži sarunājās ar «pilsētas tēviem». Mihails Anto- novičs un Spicins klusēdami darbojās pie niecīga radioaparāta.

—    Ieslēdziet mikrofonu un nolaidiet ķiveri, — Jermakovs sacīja, nosēzdamies blakus Bikovam.

Viņi palīdzēja viens otram piesprādzēties ar platām jostām pie sēdekļiem, un Bikovs jautājoši paskatījās uz komandiera sudrabaino ķiveri, kas bija noliekusies pie ierīcēm.

—    Sākt, — ne visai skaļi ieskanējās austiņās.

Aleksejs nolaida pirkstus uz pults, un «Mazulītis» sākumā lēni, tad aizvien ātrāk un ātrāk traucās lejup pa nogāzi. Lejā tas saslējās, pārvēlās pirmajai akmeņu grēdai un ienira piltuvē. Brauciens sākās.

Bikovam nebija laika nodarboties ar salīdzinājumiem, tomēr kaut kur apziņas dzīlēs iznira teiciens: «Kā varde- futbola bumbā», un viņš neapzinādamies atkārtoja to

čukstus. Lūkas kvadrātā zibēja te zilas debesis, te melna, it kā pārogļojusies zeme, te milzu granīta bluķa apsūnojusī virsotne. «Mazulīti» svaidīja no vienas puses uz otru, kāpurķēdes žvadzēja, slīdot pa akmeņiem, tomēr motors rūca vienmērīgi un jautri, bez traucējumiem. «Ar to mani neiebiedēs,» Bikovs stūrgalvīgi domāja. Transportieris rēcot drāzās dziļā grāvī. Uz mirkli lūkā blāvi pazibēja nekustīga, brūna virsma, uz ceļiem strūklā uzšļāca ūdens.

—    Uz priekšu! — Bikovs jautri iesaucās.

Grāvja otrā pusē «Mazulītis» uz brītiņu apstājās. Dažus metrus tālāk slējās gandrīz stāva sarkana māla siena. «Metrus piecpadsmit vai divdesmit būs,» Aleksejam izskrēja caur smadzenēm. «Pamēģināsim!» Ar acu kaktiņiem viņš redzēja, ka Jermakovs pieķeras ar rokām pie sēdekļa. «Kā varde futbola bumbā …»

No uzkalna virsotnes transportieris šķita maza, pelēka vabole, kas ķepurojas pa uzartu lauku. Rau, pelēkā vabole sāka rāpties pa sienu uz augšu. Neizprotamā veidā tai izdevās norāpot dažus metrus pa sienu. Tad vabole nodrebēja, atrāvās un sarkanu putekļu mākoņu virpulī novēlās uz muguras.

—    Va velns, — pilsētas komitejas sekretārs nomurmināja, — būtu gājis apkārt!

Dauge nervozi nospļāvās.

—    Apkārt nedrīkst, — Krajuhins mierīgi noteica. — Nav pēc noteikumiem. Uzmanību!

Tur, pie sarkanīgās sienas, kaut kas notika. Vabole sarosījās. No tās ķermeņa uz sāniem pēkšņi izstiepās posmainas, spīdošas kājas, lēni saliecās un atkal apgrieza vaboli ar muguru uz augšu. Mirklis vēl. .. atbalstījies ar trim tērauda kājām sienas pakājē un uzmanīgi sataustīdams atbalstu ar ceturto, «Mazulītis» uzvilkās līdz augšai, ieķērās tajā ar kāpurķēdēm un sāka virzīties tālāk, pa ceļam ievilkdams atbalsta sviras.

—    Lieliski! Tas tik ir varens zellis! — Jurkovskis uzbudināts noteica. — īsts meistars!

—    Varbūt tomēr viņa vietā ņemt līdzi lieku pilotu? — Krajuhins ierunājās, celdams tālskati pie acīm.

Bikovs līksmoja. Viss gāja, ka labāk nemaz nevarēja vēlēties. «Mazulītis» pārvarēja šķērsli pēc šķēršļa. Zem kāpurķēdēm drupa akmeņi, no dziļām, apaļām bedrēm uz visām pusēm šāvās šķidru dubļu šļakatas, ar lielgabalu grāvieniem līdzīgu troksni vēlās izgāzti klints bluķi. Reižu reizēm Jermakovs, kas sekoja maršrutam pēc kartes un kompasa, norādīja virzienu — bez tā Bikovs katrā ziņā būtu nomaldījies, kaut arī viņš centās vadīt mašīnu precīzi pa taisni.

—Cik nobraukts, Anatolij Borisovič?

—    Atlicis apmēram pusotra kilometra . ..

Šinī pašā mirklī pilnīgi negaidīti un bez trokšņa viņu priekšā uzšāvās sārti liesmu stabi. Bikovs atrāvās atpakaļ un apturēja mašīnu.

—    Te nu ir tie Krajuhina solītie brīnumi, — viņš nomurmināja.

Uguns ātri pletās plašumā. Šķita, deg akmeņi. Melnas dūmu strūklas, jaukdamās ar asinssārtām ugunsmēlēm, te plaka pie zemes, te atkal šāvās augstu gaisā. Sauss, versmains vējš sacēla putekļu mākoņus.

—    Sabiezināts benzīns! — Bikovs satraukti sacīja. — Napalms! Ir gan izdomāts …

Jermakovs klusēja. Bikovs pasmaidīja, nolaida pāri lūkām spektrolīta vairodziņus un nospieda taustiņus. «Mazulītis» pilnā gaitā ienira ugunīgajā viesulī.

Kad apvārsni aizklāja blāvs, tumši sārts plīvurs, pilsētas komitejas sekretārs ieklepojās, izpildkomitejas priekšsēdētājs panāca tuvāk pie radioaparāta, bet Krajuhins noteica pilnīgā mierā:

—    Es pavēlēju aizdedzināt tur dažus desmitus mucu ar benzīnu. Kādi septiņsimt vai deviņsimt grādu dažās minūtēs. Sīkums, «Mazulītis» to izturēs teicami, jā. Bet vai izturēs nervi.. .

«Mazulītis» izturēja, izturēja arī nervi. Taukainu kvēpu mākoņu apņemts, transportieris ieripoja strautā, kas atzīmēja maršruta beigas, un apstājās. Steidzīgi viļņi apskaloja tvaiku mākonī tītās mašīnas melni nokvēpušās sienas, kas atspīdēja violetā krāsā. Bija dzirdama šņākoņa. Bruņas lēni dzisa. Bikovs papurināja aiz pleca

Jermakovu, kurš bezspēcīgi karājās jostās. Taču Jermakovs bija pie samaņas.

—    Izturējām… — viņš vājā balsī nomurmināja. — Labi izturējām, — Jermakovs atkārtoja. — Es priecājos par jums … un par sevi.

Bikovs apmulsis nokrekšķinājās.

Visu atceļu, braukdami pa līdzenumu gar strauta malu, viņi klusēja. Tikai nogriežoties uz pauguru, kura virsotnē daži sīki stāvi vicināja rokām, viņus apsveikdami, inženieris ierunājās:

—    Vienu es nekādi nesaprotu, Anatolij Borisovič. No kurienes šeit, tundrā, tādi postījumi?

Jermakovs ilgi neatbildēja, pogādams vaļā jostu sprādzes. Tad viņš nelabprāt teica:

—    Virs šī rajona eksplodēja raķete … fotonu raķete, tas ir viss.

—    Es jau tā domāju, ka te bijis sprādziens.

Tas arī bija viss, ko varēja pasacīt pārsteigtais un satrauktais inženieris.

Vēlo pusdienu nobeigumā (veiksmīgais brauciens tika atzīmēts ar glāzīti konjaka) Krajuhins lūdza vārdu un paziņoja:

—    Jermakovs un Bikovs veselu nedēļu pavadīs sanatorijas režīmā. Nekāda darba. Piedzīvojumu romāni, pastaigas un miegs. Pārējiem gatavoties «Hiusa» sagaidīšanai. Ir saņemts paziņojums, ka mašīna startējusi no «Ciolkovska» un būs pie mums pēc dienām piecām sešām.

«HIUSS» ATGRIEŽAS

Bikovam sapnī rādījās, ka Jermakovs ieved «Mazulīti» angārā. Transportieris bija nokaitēts līdz sarkankvēlei, un angārs blāzmoja saltās, tumšsarkanās liesmās. Bikovs paķēra no sienas ugunsdzēšamo aparātu, bet Jermakovs iesmējās, papurināja viņu aiz pleca un iekliedza pašā ausī, nezin kāpēc uzrunādams Bikovu ar «tu»:

— Mosties, Aleksej! Mosties, tev saka!

Šai mirklī Bikovs pamanīja, ka Jermakovs tērpies spīdīgā hlorvinila uzmetnī un ka tas vispār nav Jerma- kovs, bet Dauge. Bikovs piecēlās gultā sēdus uri izberzēja acis:

—    Kas ir?

—     «Hiuss» tuvojas. Ejam sagaidīt, Aleksej!

Pulkstenis rādīja otro nakts stundu. Debess bija cieši

pieblīvēta smagiem; melni pelēkiem mākoņiem, tikai ziemeļu pusē blāvi vizēja duļķaini sārtas svītras. Lija lietus.

—    Kas vēl sagaida?

—    Visi mūsējie. Piedevām vēl — puspilsētas.

Bikovs piegāja pie loga. Pa ielu steidzīgi soļoja un

skrēja cilvēki; žvadzēdams, bez steigas aizrāpoja traktors, velkot sev līdzi dīvainu, masīvu ierīci uz milzīgiem riteņiem. Vairākas automašīnas to apdzina. Lejā noklaudzēja durvis, kāds dusmīgi uzkliedza:

—    Kādēļ līdz šim vēl neesat izsaukuši?

Jermakovs un pārējie kosmonauti jau gaidīja vestibilā. Pie durvīm stāvēja Krajuhins, krietni garāks par citiem inženieriem mēteļos un mitrās ādas jakās. Sausā, skarbā balsī, it kā dzīdams sienā naglas, viņš runāja:

—           Pilsēta pastāv tādēļ, lai apgādātu, pieņemtu un aizvadītu kosmosa kuģus. Jūs to esat aizmirsuši. Acīm redzot, vajadzēs atsvaidzināt jūsu atmiņu. Bet par to vēlāk. Šobrīd nekavējoties sameklēt visas automašīnas — viens. Aizvest cilvēkus uz staciju — divi. — Viņš pagriezās pret plecīgu bārdaini. — Par staciju jūs man atbildēsiet ar savu galvu.

—    Pacentīsimies tikt galā, — bārdainis norūca.

—          Visus dezaktivācijas un ugunsdrošības līdzekļus …

—          Viss kārtībā, Nikolaj Zaharovič, viss gatavības stāvoklī numurs viens.

—           Labi. Es būšu kaut kur kaponieros vai turpat tuvumā. Jā . . . — Krajuhins iegrūda pirkstu krūtīs jaunam cilvēkam hlorvinila uzmetnī. — Par visām radio- gramām no kuģa ziņo nekavējoties.

—    Klausos, Nikolaj Zaharovič.

—           Varat iet. . . Bet jūs, Zaičenko, — tagad viņš runāja nevērīgi un it kā negribīgi, — ejiet arestā. Bet, ja notiks nelaime, jūs tiesās, jā gan.

Cilvēks, kuru viņš nosauca par Zaičenko, piespieda rokas pie krūtīm:

—    Nikolaj Zaharovič!

—    Es jau sacīju! …

—           Atļaujiet man vismaz tagad doties uz staciju, kaut uz stundiņu! — Zaičenko lūdzās. — Labi, es esmu vainīgs . .. Labi, lai tiesā … Bet šobrīd taču neviens par mani labāk tur galā netiks!

Krajuhins mirkli pārlika.

:— Tā. Labi. .. Brauciet uz staciju. Arestā iesiet pēc raķetes nosēšanās.

—    Klausos!

—          Visi? — Krajuhins pārlaida skatienu kosmonautiem. — Ejam, biedri.

Arā bija mitrs un vēss. Pie ieejas gaidošā automašīna nepacietīgi sprausloja. Kosmonauti sasēdās, un mašīna aizslīdēja, apdzīdama garu rindu puskāpurķēžu transportieru, kuru kravas kastes bija pārvilktas ar brezentu. Bikovs paklusām apjautājās:

—           Kas noticis? Kas tā par staciju, par ko runāja Krajuhins?

—           Precīza radiobāka… — Dauge pašķielēja uz Krajuhina pusi. — Kad starpplanētu kuģis tuvojas Zemei, pilots orientējas uz trim galvenajām bāzes bākām. Viena no tām ir šeit, pilsētā, divas pārējās poligona stūros okeāna krastā. Taču tie ir samērā neprecīzi orientieri, un kuģis var nosēsties vai nu pilsētā, vai okeānā, vai arī kaut kur citur. Tādēļ kuģa precīzai novadīšanai uz nolaišanās vietu izmanto šo pašu radio- bāku. Zaičenko ir tās priekšnieks.

—    Un kas noticis?

—           Vakar vakarā izmēģinājuma laikā tur sadedzis ļoti svarīgs agregāts — vai nu transformators, vai kaut kas tamlīdzīgs. Kā noskaidrojās, rezerves iekārtu stacija nav saņēmusi, tā noklīdusi kaut kur noliktavās. Pamatīgs ļembasts! Visatbildīgākais brīdis, un stacija nestrādā! Atliek cerēt vienīgi uz Ļahova mākslu.

—    Kas viņš tāds?

—    «Hiusa» pilots.

—    Bet ja nu …

—    Labākajā gadījumā nosēdīsies tundrā, kādus div-

Simt kilometrus no šejienes. Tā būtu maza bēda. Ar tādu aprēķinu poligons arī būvēts. Var nosēsties -arī jūrā. Bet ja viņš tuvosies pilsētai. . .

—           Netuvosies! — Krutikovs pārliecināts noteica. — Nebiedē, Georg Johanovič. Ļahovs nav iesācējs — ieraudzīs, ka precīzās radiobākas signālu nav, un sāks virzīties uz ziemeļiem. Bet vispār tas, protams, ir skandāls . ..

—           Stacijā cauru nakti strādāja, centās salabot. Varbūt vēl salabos? — Dauge atkal pameta skatienu uz Krajuhina pusi.

—           Ļahovam tas ir pilnīgi vienalga, — pēkšņi sarunā iejaucās Bogdans Spicins. — Ļahovs nosēdinās kuģi tieši poligona centrā, vadoties tikai no bāzes bākām.

—    Vai patiešām? — Krutikovs samiedza acis.

—           Ļahovs nosēdīsies precīzi poligona centrā, — Spicins atkārtoja un saknieba lūpas, rādīdams, ka šī strīda turpināšanu uzskata par gluži lieku.

Jurkovskis nokāsējies ieminējās:

—           Zēl Zaičika. īstenībā vajadzētu sodīt nevis viņu, bet dažu labu augstāku.

—           Katrs dabūs savu! — Krajuhins norūca, nepagriezies atpakaļ. — Nevienu neaizmirsīsim. Bet Zaičenko dabūs pats pirmais.

—    Poligona priekšnieks …

—           Es sacīju, — Krajuhins beidzot pagriezās un paskatījās uz Jurkovski, — visi dabūs . . . katrs pēc saviem nopelniem, tieši tā. Bet jūs, Vladimir Sergejevič, liekas, esat piemirsis, ka mēs Zaičenko pilnīgi uzticējāmies.

Tas, acīm redzot, bija ļoti nozīmīgs arguments, jo Jurkovskis pat nemēģināja kaut ko iebilst. Neviens vairs neteica ne vārda.

Mašīna nogriezās un traucās pa plašu, betonētu lauku gar starta ierīcēm. Labajā pusē stiepās būves — zemas, platas, bez priekšējām sienām un it kā kalnu pakājei pielipušas, bet virs tām slējās augstsprieguma līnijas režģotie masti un kaut kādi pelēki kupolveida torņi.

—    Patvertnes, — Spicins nomurmināja.

—    Kurp mēs braucam, Bogdan?

—    Pie kaponieriem. Vērosim «Hiusa» nosēšanos.

Viņi izbrauca uz šauras, taisnas šosejas. Lietus pieņēmās, mašīnas logus apšļāca ūdens straumes, pa asfaltu lēkāja palsi burbuļi. Mašīna strauji nobremzēja. Klāt pienāca cilvēks uzmetnī ar kapuci, pieliecās, ieskatījās mašīnā; pazinis Krajuhinu, viņš pamāja ar roku. Krajuhins pavēra durtiņas:

—    Vai radisti sen pabrauca garām?

—    Būs kāda pusstunda, ne mazāk, Nikolaj Zaharovič.

—    Uzmanieties, nevienu nelaist cauri!

Pēc ceturtdaļstundas brauciena parādījās zemē ierakti tērauda kupoli, kas atgādināja senlaicīgu dotu novērošanas tornīšus.

—    Kaponieri, ■— Spicins nokomentēja.

Krietni sen, pirms gadiem trīsdesmit, šo līdzenumu izmantoja par poligonu kosmisko raķešu izmēģinājumiem. Novērotāji izvietojās blindāžās un ierakumos. Dažreiz milzīgas raķetes, augstceltnes lielumā, kaut kādas vadības sistēmas neprecizitātes dēļ nevis šāvās augšup, bet nogāzās uz sāniem, spļaudamas uguni, sāka lēkāt un rāpot pa līdzenumu. Sākumā upuru nebija, bet reiz kāda smaga milzene uzgāzās tieši virsū ierakumam. Nācās izbūvēt kaponierus — apakšzemes dzelzsbetona būves ar virszemē izvietotiem novērošanas tornīšiem, kas deva iespēju pārredzēt visu apkaimi. Kaponieri bija drošas patvertnes, celti ar tādu aprēķinu, lai izturētu tiešu raķetes trāpījumu un novērotāji varētu justies pilnīgā drošībā.

Šoferis pagrieza mašīnu un iebrauca dziļā, ar drošu pārsegumu klātā, betonētā ierakumā un apturēja.

—    Ejam, — sacīja Krajuhins.

Izgājuši cauri īsam gaitenim ar mirdzošām sienām, kosmonauti nonāca pustumšā telpā ar zemiem velvju griestiem. Bikovs ieinteresēts pavērās apkārt. Pa labi un pa kreisi vairāki kāpieni veda uz apaļām platformām, kuras no augšas pārsedza tērauda kupoli. Uz platformām bija spēcīgi četrdesmitkārtīgi periskopi. Periskopu objektīvu priekšā tērauda kupolos rēgojās taisnstūrainas lūkas, pa kurām redzēja pelēkas, līņājošas debesis. Trīs jaunekļi ādas jakās ņēmās ap radio- iekārtu. Krajuhinam parādoties, viens no viņiem pagājās uz priekšu un ziņoja, ka sakari ar bākām un lokāci- jas stacijām nodibināti.

—           Pajautājiet, vai ir ziņojumi no «Hiusa», — Krajuhins pavēlēja.

Spicins pakāpās uz platformas un piegāja pie lūkas. Pārējie apsēdās uz taburetēm gar sienām. Reproduktors iegārdzās un izķērca:

—     «Hiuss» pagaidām klusē, Nikolaj Zaharovič . ..

Sabāzis rokas mēteļa kabatās, Krajuhins sāka soļot

pa telpu. Viņš apstājās un sāka pētīt senu, izbalējušu plakātu «Kodolenerģijas īpatnējā svara pieaugums mūsu valsts enerģētikas kopējā bilancē no 1960. līdz 1980. gadam», kas karājās pie sienas, un atkal atsāka pastaigu. Radisti līdzjūtīgi šķielēja uz viņu. Jurkovskis pačukstēja Daugem:

—    Vecais nervozē . . .

Reproduktors no jauna ierēcās:

—    Uzmanību, uzmanību! Nikolaj Zaharovič!

—    Jā, es klausos, — Krajuhiris nepacietīgi atsaucās.

■— «Hiuss» ir virs poligona. Sniedzu kuģa koordinātes ar korektūru uz jūsu atrašanās vietu. Ģeodēziskais azimuts — astoņi grādi un . .. četrdesmit.. . četrdesmit četras minūtes . .. Augstums — sešdesmit grādi. («Viņš nosēdīsies poligona centrā,» Spicins nočukstēja.) Lejup dodas ar ātrumu divdesmit centimetri sekundē . . .

—    Ar fotoreaktoru?

—    Pagaidām ar fotoreaktoru.

—           Pārraidiet pavēli: sešdesmit kilometru augstumā izslēgt fotoreaktoru un pārslēgties uz ūdeņraža raķetēm.

—           Klausos … — Sekoja pauze, tad reproduktors atkal norēca: — Izpildīts, Nikolaj Zaharovič, «Hiuss» lūdz atsūtīt sanitāro mašīnu un ārstu .. .

Visi satraukti pagriezās pret reproduktoru.

—           … Uz «Hiusa» atrodas slims inženieris Divišeks no čehu mākslīgā pavadoņa. Viņš jūtas ļoti slikti.

—           Dodiet rīkojumu par sanitāro mašīnu, un lai sagatavo lidmašīnu uz Maskavu. Manu lidmašīnu. Kas ar inženieri noticis?

—    Staru slimība . . .

Krajuhins klusītēm nolamājās.

—           Jā, vēl kas . . . Pārraidiet Ļahovam, lai viņš uzmanās. Atgādiniet, ka precīzā radiobāka nedarbojas.

—    Jau paziņots . . .

—    Un ko viņš? — jautāja Spicins.

—    Smejas . . .

Reproduktors apklusa. Krajuhins izņēma no krūšu kabatas melnās aizsargbrilles, uzlika tās un izmeta:

—    Iesim pie periskopiem.

Okulāros bija redzamas pelēkas debesis, pelēka tundra, pelēks kaimiņu novērošanas punkta tornītis. Lietus bija mitējies, mikls, silts vējiņš viļņoja ūdeni peļķēs, no kurām slējās zemi krūmāji un atsevišķi asas zāles stiebriņi. Bikovs palūkojās pulksteni. Bija ap pieciem.

Visi klusēja. Laiks vilkās gausi.

—    Gaisma! — iesaucās Krutikovs.

Debesis iezaigojās trīsošā, violetā blāzmā. Tūlīt arī izzuda debesu un tundras šķietami pelēkā vienmuļība. Skaidri jo skaidri kļuva redzams katra mākoņa smalkais, vizuļojošais konturējums. Pāri zemei pārskrēja izlocītas, žilbinoši baltas dzīsliņas. Gaisma kļuva spēcīgāka. Virs tundras iezaigojās savāda, otrādi apvāzta varavīksne. Peļķēs sāka lēkāt baltas un violetas mirgas. Aizvien pie- ņemdamies spēkā, ausīs dūra smalks, spalgs kauciens. Bikovam sāka smelgt zobi, viņš aizspieda ausis un papurināja galvu. Gaisma kļuva aizvien spožāka, skaņa sakāpa neciešamā augstumā un kļuva tik tikko dzirdama.

—    Ļahovs ziņo, ka pēc divām minūtēm viņš izslēgs fotoreaktoru, — no reproduktora atplūda zema balss.

—    Jau sen bija laiks, — Krajuhins noburkšķēja.

Gaisma apdzisa, un it kā uz burvju mājienu acumirkli

izzuda varavīksne un jautrie saules zaķīši peļķēs. Pāri tundrai noklājās krēsla. Jau pēc īsa brīža acis atkal bija apradušas ar tās pelēcīgo vienmuļību. Tad gaisu piepildīja baismīga rēkoņa. Sienas ietrīsējās, žēli iešķindējās skatāmās lūkas tērauda aizsargvairogs. Šķita, gaisā virs* galvas cits aiz cita drāžas neskaitāmi reaktīvo lidmašīnu kāši.

—    Rau, kur viņš! — Krutikovs iekliedzās. — Skatieties!

81

Zem mākoņiem uzzibsnīja sarkanīgas dzirkstis. Augstumā parādījās apaļš, tumšs plankums un, šļakstīdams liesmas, sāka lēni laisties lejup. Plankums auga milzum ātri. Gaisu satricināja smaga dārdoņa, un piecas uguns-

6 - 308'

strūklas, tievas un taisnas kā masti, atrāvās no plankuma malām un ietriecās zemē. Gaisā pacēlās tvaiku mākoņi, uzšļācās dubju lietus. Smagnējs, melns ķermenis karājās gaisā, vieglītiņām šūpodamies uz pieciem oranžas uguns stabiem, kuri to balstīja. Tad vēl lēnāk nekā līdz šim tas ienira tvaika virpuļos un nozuda skatienam. Zeme mīksti nodrebēja, dārdoņa apklusa. Neviens neteica ne pušplēsta vārda; visi it kā klausījās sanoņā, kas pildīja ausis. Tai vietā, kur nolaidās starpplanētu kuģis, tagad šūpojās un mutuļoja smags netīri baltu tvaiku mākonis . . .

—    Nedzirdēti precīza nosēšanās! — Spicins sacīja, lūpām tverdams gaisu.

—    Jā gan, — Krajuhins piekrita. — Meistariska nosēšanās. Braucam, citādi jūs visi pārsprāgsiet no nepacietības.

«Hiuss» bija nosēdies krietni tālāk no novērošanas • punkta, nekā tas Bikovam bija šķitis sākumā. Šoferis brauca ar maksimālo ātrumu, kādu ļāva attīstīt ciņainais līdzenums, un tomēr pagāja ne mazāk par piecpadsmit minūtēm, iekams riepas sāka švīkstēt pa karsto, saķe- pušo un aizvien vēl mazliet kūpošo zemi. Milzīgais «Hiusa-» kupols aizsedza gandrīz vai pusi apvāršņa.

—    Paraugieties tikai, — Spicins gavilēja, — kā viņš nosēdies — ar apakšējo lūku pret pilsētu! Tas tik ir varens zellis!

Visi izlēca no mašīnas un saslēja galvas. Bikovs ar izbrīnu un neticību lūkojās uz šo nezvēru, ko melnajā izplatījumā «Vejdadi Ju-i» starpplanētu kuģu būvētavās bija radījusi cilvēka griba. Nekā tamlīdzīga ne formas, ne izmēru ziņā viņam vēl nekad nebija gadījies redzēt. Tiesa gan, pirmajā mirklī «Hiuss», tāpat kā tā modelis Krajuhina Maskavas kabinetā, šķita zināmā mērā līdzīgs bruņurupucim. Tomēr, aplūkojot tuvumā, šāds salīdzinājums gluži vienkārši nevarēja ienākt prātā. Vairāk par visu starpplanētu kuģis, liekas, atgādināja masīvu dārza mājiņu paviljonu ar piecām resnām, slīpām kolonām. Katra kolona, izmēru ziņā līdzīga ūdenstornim, balstīja jumtu-korpusu, kam bija izliekti ieliektas lēcas forma. Korpusa apakšējā, ieliektā virsma bija spogulis, un, pa

gājis zem tās, Bikovs virs galvas ieraudzīja savu līdz nepazīšanai izķēmoto un palielināto atspulgu.

Spogulis .. . Neaptverami plāna burvju vielas kārta. Si viela dabā eksistēja varbūt tikai visblīvāko zvaigžņu dzīlēs un ar neizsakāmām grūtībām un neiedomājamu prasmi tikusi uzklāta uz pulētā metāla virsmas. Bikovam šķita, ka viņš sajūt uz sejas vāju, tikko jaušamu siltuma plūsmu. Taču viņš zināja, ka spogulis nesasilst pat tad, kad darbojas fotoreaktors. Tur no tās melnās spraugas ieliektās virsmas centrā desmit līdz piecpadsmit metru augstumā šļāc nokaitētas plazmas strūkla, un tur, kur viņš, Bikovs, pašlaik stāv, sākas baismīga kailo kodolu sintēzes reakcija. Bikovs nervozi paraustīja plecus un steidzīgi iznāca zem klajas debess. Iespējams, pirmo reizi dzīvē viņš īsti izprata, cik varenus spēkus pakļāvis cilvēks.

Gaisā kaut kas ietarkšķējās, un Bikovs ieraudzīja virs «Hiusa» lielu helikopteru ar sarkaniem krustiem sānos.

—    Operativitāte pirmajā vietā, — Jurkovskis nomurmināja. — Bet kādēļ viņi nenāk ārā?

It kā atbildot uz viņa jautājumu, pēkšņi starp diviem reaktoru gredzeniem -— tā sauca kolonas, kuģa korpusa sānos atdarījās apaļa lūka un tanī parādījās bāla, bet smaidoša seja.

—   Vasja! Ļahov! — ieaurojās Spicins lēkādams, vicinādams rokām.

—   Sveiks, Bogdan! Sveicināti, Nikolaj Zaharovič! Sveicināti, biedri!

—    Kāpiet taču reiz ārā, jūs, starpplanētu klaidoņi! — Krajuhins aizsmacis ierēcās. — Ko jūs tur ķēpājaties, Ļahov?

—    Acumirkli. Vai sanitārā mašīna klāt?

—    Are, kur, — Spicins pamāja ar roku uz helikopteru, kurš bija nosēdies un no kura šurp skrēja vairāki cilvēki baltos uzsvārčos.

No lūkas, metāliski žvadzēdamas, izritinājās elastīgas kāpnes.

—    Saņemiet slimnieku! — Ļahovs uzsauca.

6*

Šūpuļtīklā, kas bija iekārts četrās caurspīdīgās auklās, uzmanīgi nolaida palagos ietītu cilvēku. Bikovs paņēma viņu uz rokām un, sanitāriem piepalīdzot, nolika

83

uz nestuvēm. Izbrīnījies un līdzjūtībā viņš ieraudzīja, ka pa slimnieka seju rit asaras.

—    Zeme, •— slimais čukstēja savā dzimtajā valodā.

—    Zeme, zila debess . ..

—           Jā, jā, biedri Divišek, Zeme! — Krajuhins noliecās pie viņa. — Tagad viss būs labi. Dažu stundu laikā jūs būsiet Maskavā, paārstēsieties un pēc tam uz mājām atpūsties.

-— Pateicos, biedri.

—    Nododiet rīkojumu, — Krajuhins griezās pie ārsta,

—    lai slimnieku nekavējoties, tas ir, pēc pirmās palīdzības sniegšanas, aizgādātu ar manu lidmašīnu.

—    Klausos, Nikolaj Zaharovič.

Tikām Ļahovs un viņa divi ceļabiedri arī bija nokāpuši lejā.

Steigā apsveicinājušies ar biedriem, viņi piegāja pie nestuvēm.

—           Uz redzēšanos, Jan! — Ļahovs sacīja. — Atveseļojies un atkal pie darba, draudziņ!

Kalsena sieviete, apaļu seju, vaļīgā kombinezonā, maigi noglāstīja čeha vaigu:

—          Veseļojieties ātrāk, biedri Divišek. Sveiciens jūsu ģimenei.

—           Pateicos, biedri. .. Paldies, paldies, — Divišeks murmināja, spiežot visu "rokas ar saviem tievajiem pirkstiem. — Ļoti liels paldies!

Palicēji klusēdami acīm pavadīja aizlidojošo helikopteru. Ļahovs paskatījās debesīs, kas bija kļuvušas gaišākas, uz attālo pakalnu neskaidrajiem apveidiem un vāji pasmaidīja.

—           Paraug vien, mēs atkal esam uz Zemes, — viņš teica. — Atkal mājās. . . Bet kas par mašīnu, mani draugi! Kas par mašīnu!

—           Pagaidiet, biedri… — Spicins satvēra Ļahovu aiz pleca un pieveda pie sievietes ar apaļo seju. — Čo- kan, nostājieties Verai pie kreisā sāna, lūdzu . ..

Komandas trešais loceklis, nerunīgs gara auguma ka- zahs, sarauca pieri:

—    Atkal fotogralēsi?

—    Jā, jā . ..

Nenolaizdams no viņiem skatienu, Spicins atmuguriski atkāpās, izvilka no kabatas miniatūru kinoaparātu un pietupies uzņēma dažus metrus.

—    Pietiek! — Krajuhins dusmīgi noteica. — Tūlīt pat mašīnā — uz pilsētu un atpūsties! Bez kādām ierunām! Tērzēt varēsim vakarā.

—    Vienu mirkli, Nikolaj Zaharovič … — Ļahovs pagriezās pret Bikovu: — Ja nemaldos, jūs esat jaunais komandas loceklis?

—     Kā tad, sapazīstieties, — Krajuhins atģidās. — Aleksejs Petrovičs Bikovs. Ķīmiķis, kodolfizikas inženieris, transportiera vadītājs. Vasilijs Semjonovičs Ļahovs, pilots .. . Veročka, panāciet šurp! Vera Niko- lajevna Vasiļevska, stūrmanis. Cokans Kunanbajevs, bortinženieris.

Bikovs un ļahovieši sarokojās.

—    Tā, — Krajuhins noteica. — Bet tagad — uz pilsētu!

—    Vakarā redzēsimies, — Ļahovs mīļi pamāja Bikovam.

—    Mēs ar jums, Anatolij Borisovič, uzkavēsimies kādu stundiņu vēl šeit, — Krajuhins griezās pie Jermakova. — Apskatīsim «Hiusu». Un jūs arī, Bikov. Pie viena varēsim parunāt ar apkalpes grupas priekšnieku. Rau, kur viņš ripo . .. Pārējie brīvi.

Pa lauku «Hiusa» virzienā rāpoja virkne mašīnu — puskāpurķēžu kravas mašīnas, traktori, celtņi uz riteņiem.

—    Pasakiet viņiem, lai pievērš uzmanību trešajam reaktoram, — sacīja Čokans. — Sevišķu uzmanību! Releju sistēma nezin kāpēc niķojas.. . Bet lai paliek, rīt pats pateikšu.

Viņi aizbrauca, un Bikovs uztraukumā pukstošu sirdi rāpās pakaļ Krajuhinam un Jermakovam pa lokanajām, bet izturīgajām kāpnēm. Kubveida kamerā, uz kuru vērās izejas lūka, Krajuhins sacīja:

—    Šeit ir kesons izejai bezgaisa telpā vai indīgā atmosfērā. Pašauri, ko?

—    Nē, nekas . .. var iztikt, — Bikovs nenoteikti nomurmināja.

—    Šauri, šauri, — Krajuhins īdzīgi norūca. — Daudz ko neaprēķināja, kad projektēja. Kad sāksim izkraušanu un iekraušanu, pats redzēsiet. Desmitiem un simtiem tonnu kravas nāksies izlaist caur tādām trim adatas actiņām. — Viņš norādīja ar pirkstu uz lūkas pusi. — Pašā kuģī ir vēl ļaunāk, jā gan. Pārejas šauras, pārdalītas ar šķērssienām.

—    Hermētiskuma ziņā un aizsardzībai pret meteoru briesmām tas dod lielas priekšrocības, — Jermakovs iebilda.

Viņi izgāja cauri kamerai un sāka kāpt pa spoži apgaismota gaiteņa rievotām kāpnēm.

—    Kodolu termiskā raķete, tā sacīt, jauna lieta, — sacīja Krajuhins. — Daudzas tās iespējas un priekšrocības neņēma vērā, projektēja pa vecam, kā parastās raķetes. Rutīna, nekā darīt. .. Bet šeit sākas jaunais.

Krajuhins pagrūda smagas tērauda durvis, un viņi iekļuva plašā telpā, ko aizpildīja Bikovam nepazīstami aparāti un sadales dēļi.

—    Seit ir vadības kabīne, — Krajuhins sacīja. — Bet tur, — viņš norādīja uz sienu pretī izejai, — aiz titāna apvalka atrodas «Hiusa» sirds — fotoreaktors. Speciāla ierīce rada plazmas plūsmu, kailu tritonu, pārsmagā ūdeņraža kodolu plūsmu, kas niecīgām devām vairākus tūkstošus reižu sekundē tiek izsviesta lejup. Spēcīgs elektromagnētiskais lauks, ko veido pieci solenoīdi virs reaktoru gredzeniem, strauji bremzē plazmas piciņu, kā rezultātā tanī sākas termiskā kodolreakcija. Bremzēšanas punkts atrodas paraboliskā spoguļa fokusā — «Hiusa» korpusa apakšējā virsmā. Blīva elektromagnētisko svārstību, neitronu, hēlija kodolu un neizreaģējušo tritonu plūsma sitas spogulī un rada milzīgu vilcēj- spēku . . . Protams, — Krajuhins, brīdi klusējis, piebilda, — ja nebūtu «absolūtā atstarotāja» kārtas, kuģa korpuss, tā sacīt, vienā acumirklī izdegtu cauri. Pirmais «Hiuss» sadega tādēļ, ka šī aizsargkārta kaut kur bija bojāta.

—    Tas nav zināms, — Jermakovs sausi izmeta.

Viņš staigāja pa vadības kabīni, ielūkojās aparātos un

kaut ko pierakstīja piezīmju grāmatiņā.

Krajuhins nočāpstināja lūpas un brīdi klusēja.

—    Fotonu raķete — tas ir jauns pasākums, — viņš sacīja. — Milzīgs pasākums. Cilvēces nākotne … —

Viņš noņēma brilles un sāka slaucīt stiklus, apaļām acīm vērdamies Bikovā. — «Vēlīgā daba droši vien zina, kādēļ nevēlas, lai mēs pārvērstu mūsu māmuļu Zemi pieticīgā paradīzē un apmierinātos ar to, un kādēļ viņa liek mums iekarot jaunas pasaules — pašas pēdējās un attālākās pasaules, kuru sasniegšanā par izšķirošu faktoru jākļūst fotonu raķetēm.» Šos vārdus vairāk nekā pirms pusgadsimta izteica kāds ļoti gudrs vācietis; tolaik fotonu raķetes šķita tāls, nepiepildāms sapnis. Un, palūk, šodien šis izšķirošais faktors pēdējo un attālāko pasauļu iekarošanai ir mūsu rokās. Taču mēs vēl neesam iemācījušies izmantot to pa īstam. Vēl ir daudz, ļoti daudz nepilnīga un nesaprotama. Vēl ārkārtīgi daudz rutīnas. Kaut vai šīs pašas atomraķetes uz «Hiusa». Blakus fotonu dzinējam tās atgādina kleperi, kas iejūgts vismodernākajā atomkārā.

—    Bet citādi taču «Hiuss» nevarētu startēt no Zemes, — Bikovs nedroši iebilda.

Krajuhins atkal uzlika brilles uz deguna.

—    Tuvākajā nākotnē mēs droši vien pavisam pārtrauksim startus no Zemes. Nākamie «Hiusi» startēs no mākslīgajiem pavadoņiem.

—    Skaidrs, — Bikovs piekrita. — Bet pagaidām taču «Hiuss» uzņem vēl parasto raķešu degvielu krājumus?

—    Ļoti nedaudz. Tik tikko vienu piekto daļu no pacelšanās svara. Tikai tik daudz, cik nepieciešams, lai atrautos no Zemes un izietu cauri atmosfēras blīvajiem slāņiem, kas viegli pakļaujas radioaktīvai saindēšanai. Tūdaļ pēc tam tiek ieslēgts fotonu dzinējs. «Hiuss» nepazīst neērtības, kas saistītas ar bezsvara stāvokli. Tas virzās ar pastāvīgu paātrinājumu desmit metri sekundē ik sekundi tas ir, ār tādu pašu, kāds ir smaguma spēka paātrinājums uz Zemes. Tādā veidā «Hiusa» komanda pasargāta no bezsvara stāvokļa un visām tā nepatīkamajām sekām. «Hiuss» — vismaz starpplanētu lidojumos — nepazīst ilgus un garlaicīgus reisus pēc inerces, kuri ilgtu gadiem. Tas attīsta milzīgus ātrumus un attālumus līdz planētām pārvar dienās un nedēļās. «Hiuss» ir izšķirošais faktors «pēdējo un attālāko pasauļu» apgūšanā.

1 Tas ir, ar paātrinājumu 10 m/sek2 .

—     «Hiuss» ir izšķirošais faktors lielo planētu pakļaušanā, — savādā, aizžņaugtā balsī sacīja Jermakovs.

Viņš stāvēja, noliecies pie kāda aparāta, un Bikovs neredzēja viņa seju.

Krajuhins saknieba lūpas.

—    Iesim, biedri Bikov, — viņš drūmi teica. — Es jums parādīšu pārējās telpas.

Viņi apstaigāja visu kuģi, ieskatījās dzīvojamās kabīnēs, komandas kopkabīnē, noliktavās. Viss bija līdz pēdējai iespējai vienkāršs, gandrīz kails. Dzīvojamās kabīnēs — kailas, mīkstas sienas, izbīdāmas guļamvietas ar platām, elastīgām jostām, sienas skapji, zemi, mīksti sēdekļi bija cieši piestiprināti pie elastīgas grīdas. Kopkabīnē — liels, apaļš galds, mīksti krēsli, mīkstajās sienās — bufete, grāmatu glabātava. Un galda atradās, acīm redzot, aizmirsta papīra lapa ar nelīdzenām aprēķinu rindām. Krajuhins to paņēma. («Čokans,» viņš noteica smaidot, «matemātiķis . . .»)

Kad viņi atgriezās pie lūkas, «Hiusu» no visām pusēm bija ielenkušas mašīnas un cilvēki. Jermakovs kaut ko stāstīja apkalpes grupas priekšniekam, tas piekrītoši māja ar galvu, pārjautāja un turpat arī izdalīja pavēles strādniekiem, kuri drūzmējās viņam apkārt, jauniem puišiem, droši vien tikko no universitātes sola.

—     Braucam uz mājām, — sacīja Krajuhins. — Ja rītdien paveiks reaktoru pārlādēšanu, parīt sāksim uzņemt kravu.

—    Jā! — Bikovs, sēžoties mašīnā, pēkšņi atcerējās. — Es galīgi aizmirsu. Bet «Mazulītis»? Kur to ielādēs?

—    Augšā, — Krajuhins atbildēja. — «Mazulītis» cauri izplatījumam ceļos jāšus uz «Hiusa». Jā gan .. .

—    Mhm … — Bikovs gribēja kaut ko sacīt, bet aprāvās un vairs nekā nejautāja.

«KA ARGONAUTI SENATNĒ. . .»

Ļahova atskaiti noklausījās nākamajā dienā. Septītā poligona priekšnieka plašajā kabinetā tik tikko varēja izvietoties, neieskaitot astronautus, kādi trīsdesmit kosmodroma darbinieki, inženieri no starpplanētu kuģu būvētavas «Vejdadi Ju-i», pārstāvji no zinātniskās pētniecības un projektēšanas iestādēm, kas bija saistītas ar Starpplanētu Satiksmes Komiteju. Ļahovs bāls un smaidīgs runāja ātri, īsi un, vēlēdamies pārliecināt, laiku pa laikam viegli uzsita ar zīmuli pa ādas mapi, kurā,atradās ceļojuma dienasgrāmatas un piezīmes.

Saskaņā ar izmēģinājuma lidojuma plānu «Hiuss» pēc divdesmit stundām kopš starta bija ieņēmis attiecībā pret Sauli nekustīgu stāvokli un tad ar 9,7 metrus sekundē ik sekundi lielu pastāvīgu paātrinājumu devies apkārt Saulei uz sastapšanās vietu ar Venēru. Nogājis tieši attāluma pusi un sasniedzis ātrumu četri tūkstoši kilometru sekundē (šalkoņa klausītāju vidū), Ļahovs bija pagriezis starpplanētu kuģi ar spoguli pret satikšanās vietu un sācis bremzēt. Pēc astoņarpus diennaktīm «Hiuss» iegāja «Ciolkovska» — kāda Venēras padomju mākslīgā pavadoņa orbītā un vēl pēc dažām stundām piestāja pie tā. Turpmākā darba gaitā, sekojot izmēģinājumu programai, Ļahovs apmēram mēnesi manevrēja Venēras apkaimē, pārbaudot fotoreaktora darbību visos režīmos, apmeklēja citu valstu mākslīgos pavadoņus, nosēdās uz Venitas — Venēras dabiskā pavadoņa un, beidzot, paņēmis uz kuģa slimo inženieri no čehu stacijas, devās atceļā.

Ļahovs pastāstīja par fotoreaktora darba režīmiem, par rezultātiem, kas sasniegti, lietojot Doplera efektu fotonu raķetes īpatnējā ātruma noteikšanā, izteica savas domas par iekārtu, kas novērsa meteorītu triecienus («Par nožē . . . ē-ē . . . drīzāk par laimi. .. mums negadījās to pārbaudīt darbībā . . .»), paziņoja jaunos vērtējumus par kosmisko putekļu blīvumu starp Zemes un Venēras orbītām. («Šie dati, biedri, pēc manas dziļākās pārliecības, ļauj mums cerēt, ka varēs lietot tiešas plūsmas fotonu dzinēju, katrā gadījumā vismaz šādos lidojumos, tiklīdz būs atrisināta uz anihilāciju dibinātā fotonu dzinēja problēma.») īpašu uzmanību Ļahovs pievērsa dažiem neizprotamiem fenomeniem lidojuma laikā. Novēroti radio un televīzijas sakaru traucējumi bez jebkāda cēloņa, raķetes korpusa ultraaugstfrekvences vibrācijas, nelieli bremzēšanas magnētiskā lauka traucējumi spoguļa fokusā. Minētās parādības novērotas tieši pirms bremzēšanas, tas ir, maksimālo ātrumu periodā. Ļahovs izteica pārliecību, ka visu šo parādību pamatā ir kolosālie starpplanētu kuģa ātrumi — ātrumi, kuri rada nepieciešamību pāriet uz relativitātes mehāniku.

Taču visā visumā «Hiuss» attaisnojis cerības. Pēc izmēģinājuma lidojuma kļuva skaidrs, ka «pretēji gļēvuļu un stulbeņu domām, kuri jau ar savu eksistēšanu vien dara kaunu slavenajai starpplanētu satiksmes idejai», nākotne, turklāt tuvākā nākotne, pieder fotonu raķetēm. (Aplausi, piekrišanas saucieni.) Pat šāds primitīvs fotoreaktora un absolūtā atstarotāja apvienojums ir milzīgs solis uz priekšu kosmonautikas tehnikā.

Sīkās nepilnības «Hiusa» konstrukcijā ar uzviju sedza tā neapstrīdamās labās īpašības un priekšrocības: praktiski neaprobežotā kustības rezerve, iespēja startēt un nosēsties, nerēķinoties ar enerģijas patēriņu, bez komandas veselībai un dzīvībai tik kaitīgajām pārslodzēm, neatkarība no starpbāzēm un vesela virkne citu, mazāk svarīgu priekšrocību.

— … un es, biedri, atzīstos grēkā, — Ļahovs sacīja, — vienu mirkli es domāju: «Vai nepamēģināt pie reizes nosēsties uz Venēras?» (Zālē smiekli, troksnis. Krajuhins dusmīgi sarauc pieri. Jurkovskis draud Ļaho- vam ar dūri.) Un kas tur liels? Neviens taču neuzzinātu .. . Bet pietika paskatīties uz šo mīļo planētu tuvumā, lai atcerētos, kas ir disciplīna. Nē, patiešām, disciplīnā — tā ir brīnišķīga lieta. Es nekad pirms tam netiku lidojis uz planētām, kuras aptver atmosfēra, un, man jāsaka, uz nepieradušu tas iedarbojas . .. Izskats tai ne visai valdzinošs.

Pēc Ļahova runāja stūrmane Vera Nikolajevna, ļoti glīta sieviete zilā kleitā ar apaļu, aiz satraukuma sasarkušu seju. Viņa minēja dažus optimālus variantus fotonu kuģa pārejai uz «taisnu trajektoriju». Noskaidrojās, ka kuģa kursa elektroniskais izskaitļotājs, kas atrodas uz «Hiusa», ne visai atbilst jaunās, «tiešās» kosmonautikas prasībām. Stūrmanim un operatoram nepārtraukti jākoriģē aprēķini, ievērojot Saules ietekmi, ko, piemēram, nekad nenākas darīt lidojumos pa orbitālajām trajektorijām. Veru Nikolajevnu pārtrauca ūsains jauneklis kupliem matiem, skaitļošanas mašīnu institūta pārstāvis, un ņēmās skaidrot Krajuhinam, kas viņu institūtā sagatavots šīs problēmas atrisināšanai. Jauneklis runāja dedzīgi un nesaprotami; negaidot viņam uzbruka Krutikovs un kāds no inženieriem; viņi uzsāka niknu strīdu. Neviens viņus nepārtrauca, un Bikovs jau nodomāja, ka skaitļošanas mašīnas pašlaik ir pati svarīgākā fotonu raķešu iekārtas sastāvdaļa, taču pēc brītiņa pārsteigts pamanīja, ka nopietnās un svinīgās sanāksmes it kā nemaz nav.

Pulciņš kosmodroma darbinieku bija ielencis Cokanu Kunanbajevu, un viņš nesteigdamies tiem kaut ko skaidroja, vilkdams ar zīmuli pa atritinātām vatmaņa loksnēm. Krajuhins un Jermakovs, sapulcinājuši «Vejdadi Ju-i» raķešu būvētājus, lapoja un rādīja viņiem lidojuma dienasgrāmatas. Raķešu būvētāji piekrizdami māja ar galvām un atzīmēja bloknotos un piezīmju grāmatiņās. Ļahovs, Bogdans Spicins un Jurkovskis klusēdami klausījās Septītā poligona priekšnieka stāstījumā. Jurkovskis, ironiski pasmīnējis, kaut ko noteica, un visi pasmaidīja: Ļahovs un Spicins — jautri, priekšnieks — samulsis. Kabinetu pildīja vienmērīga balsu dūkoņa un papīra lapu čaukstoņa.

Bikovs noskatījās, kā soli pa solim tiek satriekts ūsainais pārstāvis, tad pagriezās pret Daugi. Pēdējais lika priekšā:

—    Ejam, Aleksej, uz mājām- Strīdus beigs arī bez mums. Vajag papētīt jaunos datus par Venēru. Tos atsūtīja Mahovs, «Ciolkovska» priekšnieks.

Vakarā kosmonauti sanāca kopā viesnīcas lasītavā.

Vera Nikolajevna, acīm spulgojot, runāja:

_— Atrauties no Zemes un atrasties Kosm6sā — tas vēl nenozīmē Kosmosu iekarot. Pirmie gaisa baloni vēl nepadarīja cilvēku par gaisa okeāna saimnieku. To izdarīja lidmašīna. Vai nav tiesa? Par Kosmosa saimnieku mus padarīs tikai «Hiuss», kas ir neatkarīgs no gravitacijas speķiem, atbrīvots no verdziskas pakļautības šiem spēkiem …

Bogdans Spicins raudzījās viņā ar mīlestības pilnu skatienu, bet Ļahovs, mulsumā smaidot, it kā šī doma tikko viņam būtu ienākusi prātā, nomurmināja:

—    Iedomājieties tikai, mēs taču bijām pirmie!

Jurkovskis pasmaidīja:

—    Un tomēr mājās, uz Zemes, labāk, ko, Vasja?

—    Protams, labāk.

—     «Protams…» Ek, Vasilij, Vasilij, tevī nav ne piliena poēzijas! Veicis tādu lidojumu! Nē, tu noteikti neesi cienīgs šāda goda.

Ļahovs sapīka.

—    Es, saproti, neesmu sportists, — viņš dusmīgi sacīja, — es gluži vienkārši esmu darba darītājs! Un neredzu tur nekā slikta.

—     Neviens arī nesaka, ka tas slikti … — Jurkovskis pacēla gurdās acis pret griestiem. — Tāpēc tu pie- kritīsi, mans mīļais, ka Ceļu parasti pirmie izlauž. .. sportisti, kā tu viņus sauc.

—    Tātad viena reize nav līdzīga otrai.

—    Kas tā par dalīšanu? — Krutikovs izbrīnījies vaicāja. — Sportisti, darba darītāji. . .

—     Vienmēr un visur, — Jurkovskis cieti noskaldīja, — pirmie gājuši entuziasti un sapņotāji, romantiķi un vientuļnieki, viņi izlauza ceļu administratoriem un inženieriem, bet pēc tam . ..

—     … Pēc tam pa šo pašu sapņotāju un romantiķu kauliem drāzās alkatīga, pelēka masa, nicināmais pūlis … — šķībi smaidīdams, spalgā balsī sacīja Dauge. — Tu esi muldoņa, mīļais Volodja, tā tas ir! Entuziasts, sapņotājs . . . vientuļnieks!

Jurkovskis strauji pasviedās pret Daugi, bet Krajuhins šai brīdī pacēla roku.

—    Acumirkli, — viņš zobgalīgi nočērkstēja. — Tātad, Vladimir Sergejevič, pēc jūsu domām, administratoru entuziastu nemēdz būt? Un inženieru sapņotāju arī ne? Hm … Un kā tad ar to pelēko masu?

Bikovs sēdēja kā uz adatām. Nekad vēl «švauksts» viņam nebija licies tik nesimpātisks. Viņš paskatījas uz bālo Ļahovu, kam aizvainojumā trīcēja lūpas, un kļuva vēl niknāks. Taču viņam šeit vēl nebija balsstiesību.

—     Mēs visi, ja jums tā tīk, Vladimir Sergejevič, esam sapņotāji, — Krajuhins turpināja. — Un entuziasti arī. Tikai katrs savā veidā. Vera Nikolajevna_ izsaka savu prieku par to, ka «Hiuss» dod viņai iespeju traukties

Kosmosā, kā vien un kur vien viņa vēlas, ielīksmot savu spārnoto dvēseli. Jā gan. Šādā veidā viņa, šķiet, arī izprot teiciena «izplatījuma saimnieks» īsto nozīmi.

—    Es nepavisam negribēju sacīt to … — Vera Niko- lajevna apjukusi iebilda.

—    Domāju gan, ka ne to . .. Tāpēc ka, lūdzu, iegaumējiet, — mūsu valsts, mūsu tauta gaida no mums ne tikai. . . pareizāk, ne tik daudz rekordu, cik urānu, toriju, transuranīdus. Mēs visi esam sapņotāji. Tomēr mans sapnis nav laidelēties pa Kosmosu līdzīgi ziepju burbulim, bet smelt no tā visu, kas varētu būt noderīgs . . . visu, kas pirmām kārtām nepieciešams labākai cilvēku dzīvei uz Zemes, tautu komunistiskajai sadraudzībai. Stiept visu uz mājām, nevis izšķiest to, kas atrodas mājās! Tāds ir mūsu uzdevums. Un mūsu poēzija.

—    Kā bites, — Krutikovs svinīgi izrunāja.

—     Tieši kā bites un nevis kā. . . taurenīši viendienītes. Turklāt es atļaušos pievērst jūsu uzmanību arī tam apstāklim, ka mūsu laikos pārejas periodi nevelkas ilgi. Te ir piemērs: priekšā stāvošajā lidojumā «Hiusa» piloti izpildīs vairs tikai važoņa pieticīgos pienākumus. Galveno vietu šoreiz ieņems cits. Lūk, viņš … — Krajuhins norādīja uz Bikovu. (Tas pārsteigumā sāka mirkšķināt acis.) — Un Dauge un jūs, Vladimir Sergejevič. Cilvēcei vajadzīgas Venēras bagātības, nevis jūsmas pilni ziņojumi. Tā gan. Bet pēc tam jūs savukārt dosiet vietu jauniem varoņiem — ražotājiem, tiem, kas cels rūpnīcas Urāna Golkondas krastos. Un tas viss ir darbs, mīļais draugs, iedvesmas pilns darbs, nevis sports! Tikai daži to uzskata par efektīgu iespēju parādīt sevi zem cirka kupola un gūt aplausus, bet citi — kā darbu kopīgā ierindā. Bet jums, mans mīļais, tā sacīt, — ka tikai ātrāk tikt pie krātuves ar noslēpumiem, kur tie guļ grēdās, un pirmajam uzspraust karogu … Ek, jūs . . . sportisti!

Iestājās klusums. Jurkovskis piecēlās un, nevienā nepaskatījies, izgāja.

—    Lielisks puisis, — Krajuhins noteica. — Drošsirdīgs, gudrs . . . Tikai godkārības viņam — o-o-o!

Jermakovs nepasmaidījis sacīja:

—    Man tēvs stāstīja, kāds Nikolajs Zaharovičs Krajuhins jaunībā …

—     «Krajuhins, Krajuhins» … — Nikolajs Zaharovičs krekšķinot sāka berzēt ceļgalus. — Tas bija jaunībā . . . Un bez tam varbūt tev ir zināms, ka minētajam Kraju- hinam par to pašu . . . piedodiet par izteicienu, sadeva pa purnu . .. partijas konferencē, jā, un tieši tavs tētis, Anatolij Borisovič! Tā gan.

Krajuhins dusmīgi nokremšļojās un izgāja.

Līdz startam atlikušās dienas pagāja nemanot. Visi bija aizņemti. Jermakovs vadīja apkalpes grupu, kas iekrāva «Hiusā» visu nepieciešamo. Starpplanētu kuģis bija gandrīz vai aprakts zem metālisku konstrukciju milzuma, ietīts šļūteņu un kabeļu tīklā. Zem «Hiusa» drūzmējās desmiti mašīnu — gāzes tvertņu, cisternu, traktoru, celtņu un konveijeru. Darbs ritēja dienu un nakti. Pa resnām, apledojušām un apsarmojušām šļūtenēm plūda sašķidrinātas gāzes — ūdeņradis raķetēm un skābeklis komandai, pa tievām — ūdens un smērvielas. Konveijeri un celtņi iekrāva pa trim lūkām tvertnes, maisus un kastes ar pārtiku, piederumiem un ierīcēm. Desmitiem cilvēku speciālos tērpos rosījās urāna reaktoros. No Novosibirskas atbraukušie speciālisti mikronu pēc mikrona pārbaudīja «absolūtā atstarotāja» kārtu; šinī neticami plānajā un tomēr pasaulē visizturīgākajā bruņu kārtā varēja būt mikroskopiski bojājumi, kas ekspedīcijai nestu acumirklīgu uguns nāvi. Atbrauca pats Krajuhins, lai noskatītos, kā no «Hiusa» kupola noņem biezu titāna plāksni un uzmanīgi ielaiž fotoreaktora kamerās balonus ar šķidro tritija un deiterija maisījumu. Pēc tam plāksni novietoja atpakaļ vecajā vietā, un tanī pašā dienā uz tās uzcēla un nostiprināja milzīgu konteineru ar «Mazulīti».

—     Ar šo muļķīgo kasti uz muguras, — Vera Nikola- jevna sacīja ērcīgi, — «Hiusam» ir pavisam nejēdzīgs izskats.

Ļahovs, Spicins un Krutikovs visas šīs dienas pavadīja vadības kabīnē pie «Hiusa» aparātiem. Dauge un Jurkovskis studēja jaunos datus, ko bija atvedis Ļahovs, nepārtraukti strīdējās, sastadīja kaut kādās noslēpumainas radiogramas, nesa tās parakstīt pie Krajuhina un tad uz radiostaciju.

Sagatavošanas darbu karstākajā brīdi Krajuhins izsauca Bikovu un kopā ar viņu aizbrauca uz vienu no apakšzemes noliktavām pilsētas dienvidu nomalē. Noliktavas sausajā, gaišajā telpā Bikovs ieraudzīja ieroču kastes.

—    Pazīstamas rotaļlietiņas? — Krajuhins apjautājās.

Bikovs neizpratnē paskatījās uz viņu un noliecās.

—           Septiņdesmit piektā gada parauga automātiskā ka- rabīne.

—    Bet tie tur?

—    Reaktīvās šautenes . . . pistoles . . . Izvēlieties nu i

Bikovs saprata:

—    Visiem?

—    Visiem … un krājumiņam arī paņemiet.

Klusēdams Bikovs atlasīja astoņas jaunas karabīnes,

dažus desmitus rokas granātu, staru pistoles un somu dunčus gaiši dzeltenās ādas makstis.

—    Bet kur patronas? Un kapseles granātām?

—           Ir patronas, ir kapseles, ir viss, ko tik vēlaties. Uzrakstiet noliktavas pārzinim, kas vajadzīgs.

Viņi nokāpa stāvu zemāk.

—           Tas arī jums, — Krajuhins sacīja, norādīdams uz cilindriskiem priekšmetiem, kuru melni oksidētie sāni blāvi vizēja.

—    Atommīnas … — Bikovs nomurmināja.

—    Pazīstat?

—    Kā nu nepazīstu . ..

—           Paņemiet desmit komplektus. Pie reizes paķeriet arī kādas desmit prožektoru raķetes.

Divas stundas vēlāk cauri pilsētai uz poligonu izbrauca mašīna, piekrauta ar smagām plastmasas kastēm un desmit apaļiem, režģotiem futrāļiem. Vēl pēc divām stundām šīs kastes un futrāļus ar Bikova piepalīdzību un viņa uzraudzībā iekrāva «Hiusā».

Beidzot viss bija paveikts. Vienas nakts laikā nozuda neveiklās fermas, šļūtenes, kas aptina kuģi, celtņi un konveijeri. Projām bija mašīnas un traktori, aizbrauca cilvēki. Uz izmīdītās, izrakņātās zemes zem sīka lietus palika tikai vadu un trošu gali, finiera gabali, daži aizmirsti dēļi un dubļos iemīti eļļaina ietinamā papīra kumšķi.

Krajuhins Jermakova un apkalpes grupas priekšnieka pavadībā izložņāja visas «Hiusa» telpas, visu pārskatīja un aptaustīja, kašķīgi un neuzticīgi klausījās pārbaudei ieslēgto solenoīdu varenajā dunoņā, izmeta dažas nesvarīgas piezīmes, nokāpa zemē, noslaucīja rokas mēteļa stūrī un sacīja:

—           Liekas, viss kārtībā, Anatolij Borisovič. Parakstiet aktu.

Jermakovs piekrītoši pamāja. Apkalpes grupas priekšnieks atviegloti uzelpoja, pamīņājās, tad iekāsēdamies jautāja:

—    Kad tad īsti startēs, Nikolaj Zaharovič? Rīt?

Izrādās, bija kārtojamas vēl dažas formalitātes. Pilsētā Krajuhinu steidzīgi izsauca uz radiostaciju, un, atgriezies no turienes, viņš sausi (tā vismaz Bikovam šķita) paziņoja, ka starts tiek atlikts uz aiznākamās dienas rītu, bet rit ieradīsies komisija.

—          Un vakarā būs … ē . . . svinīgs mielasts. Var bez frakām.

Jurkovskis enerģiski sakustināja lūpas, Jermakovs vienaldzīgi nožāvājās, bet Krutikovs paraustīja plecus un atkal iegrima kādas grāmatas lasīšanā.

—    Iesim pastaigāsimies, — Dauge uzaicināja Bikovu.

Viņi izgāja no viesnīcas un nesteigdamies devās pa

ielu uz poligona pusi.

—           Tosti, pārspīlēti svinīgas runas, — Dauge nogurušā balsī sacīja. — Es nevaru to ciest!

—           Nu vai zini… — Bikovs neapmierināts noskatījās viņā. — Kā nekā tāds notikums . . .

—           Kāds «tāds»? Cilvēki dara savu darbu. Kas te tāds sevišķs? Neviens taču neieceļ speciālu komisiju, lai izvadītu ceļā, teiksim, ģeoloģisko ekspedīciju?

—    Droši vien gadās, ka arī ieceļ.

—    Pilnīgi lieki. Tas tikai bojā nervus.

Kādu brīdi viņi gāja klusēdami. Bikovs ievaicājās:

—    Tad kāpēc tā tiek darīts?

—           Velns viņu zina, kāpēc. Man šķiet, tas ta ieviesies no seniem laikiem, kad cilvēkus vajadzēja «iekustināt», iejūsmot parastam, elementāram darbam .. . No ta laika ieviesies, un tagad nekā nevar tikt vaļā no šī muļķīga paraduma. Galu galā — kurš gan labāk par mums saprot

«Hiusa» ekspedīcijas nozīmi! Smieklīgi mūsu laikos teikt kvēlas, visiem zināmas patiesības .. . Un kam tas vajadzīgs? Lai lieku reizi dzītu mūsu galvās to, ko mēs esam iezīduši jau ar mātes pienu?

Viņi pagriezās atpakaļ uz viesnīcu. Pie ieejas ēdamzālē Dauge apstājās, pakāpās atpakaļ un piegrūda ar elkoni Bikovam:

—    Klusu!

Nespodra vakara saule apgaismoja zāli. Uz dīvāna, piekļāvušies viens otram, sēdēja Bogdans Spicins un Vera Nikolajevna. Abi klusēja, skatīdamies logā, un viņu sejas bija tik nopietnas un neparasti skumjas, ka Bikovam sirds sažņaudzās. Bogdana lielā, baltā roka bija apskāvusi šauros, trauslos sievietes plecus. Dauge pavilka Bikovu aiz piedurknes, un viņi uz pirkstgaliem uzkāpa otrajā stāvā.

—    Lūk, Aleksej, kā mēdz būt… — Dauge noteica.

—     Satiekas uz nedēļu, lielākais uz divām, un atkal katrs uz savu pusi. Viņa ir piecus gadus vecāka par Bog- danu . . . Mīlestība, ko tu padarīsi. īsta, liela mīlestība . . .

Viņš iegrima pārdomās. Bikovs uzmanīgi iejautājās:

—    Kādēļ tad viņi neprecas?

—    Ko? Kāpēc neprecas? — Dauge atbildēja pēc brīža.

—    Kāda gan tam būtu nozīme? Viņi gadā tiekas reizi, lielākais divas, saproti?

—      Saprotu, — Bikovs nomurmināja, bet pēc tam apņēmīgi sacīja: — Nē, ne velna nesaprotu! Apprecētos, dzīvotu kopā, kopā arī lidotu . ..

—      Kopā . .. Kopā viņi nevar, Aleksej. Viņi tiekas vienu divas reizes gadā. Lidot kopā viņi nevar — Bogdans piedalās tādās ekspedīcijās, kur sievietes līdzi neņem. Kas tā būtu par ģimeni?

—      Nē, — Bikovs stingri noteica, — ja tikai īsti gribētu, varētu kaut kā iekārtoties.

—      Ļoti iespējams. Varbūt viņi šo mīlestību gluži vienkārši izdomājuši?

—    Tu jau atkal. .

—      Es, Aleksej … — Dauges balss ietrīsejas, — es par mīļoto sievieti dzīvību atdotu! Es, mīļais draugs, esmu vājš cilvēks.

Nākamajā dienā atlidoja viesi no Maskavas. Bikovam par brīnumu vakars pagāja omulīgi. Bija, protams, runas (bet tīri labas, kā viņam šķita) un tosti (tikai šampanietis), un novēlējumi. Krajuhins pastāstīja dažas komiskas starpplanētu satiksmes agrīnā perioda epizodes, bet Jurkovskis pēkšņi sāka skandēt Bagricka dzejas. Viņš nodeklamēja iemīļotos «Kontrabandistus», bet, kad pierima aplausi, skumji sacīja:

—    Jā … tik daudz skaistu vārsmu par jūru un jūrniekiem, bet par mums nevienas pašas. Viens vienīgs «trauc raķete mana!».

—    Jūru dzejnieki pazīst gadu tūkstošiem, — piezīmēja Vera Nikolajevna, — bet Visums viņiem gluži svešs. Pacieties, Volodja, būs arī par mums lieliskas vārsmas.

Jurkovskis noskūpstīja viņai roku:

—    Cietīšos, Veriņ. Bet pagaidām mums atliek vienīgi:

Kā argonauti senatnē, Kad atstāts dzimtais krasts. Mēs aizpeldam,

Taram — tam — tam, Pēc zelta aunādas.

Kad viesi bija jau izklīduši, Krutikovs nopūtās un piebilda:

—    Paldies dievam, labi pasēdējām. Tikai. s ,

—    Jā, — Dauge pamāja. — Savējo vidū vien atvadu mielasts būtu vēl jaukāks.

Krajuhins piecēlās un ar troksni atbīdīja savu krēslu.

—     Lūdzu jūsu uzmanību, mani draugi, — viņš sacīja. — Vienu minūti uzmanības. Šinī brīdī mēs esam paši vien, un man gribētos teikt jums dažus vārdus. Aleksej Petrovič, ielejiet, lūdzu, visiem vīnu.. . Tikai dažus pilienus, Anatolij, neuztraucies… Tā, pateicos. Draugi! Es te esmu visvecākais kosmonauts. .. Jā. Baismīgi atminēties, ar kādiem zārkiem mēs sākām lidot! Salīdzinājumā ar «Hiusu» tās bija senlaicīgas karietes, lai nesacītu sliktāk! Bet es nepiederu pie tiem veciem muļķiem, kuri šķendējas, ka mūsdienu jaunatnei ir daudz vieglāk nekā mums. Jo es zinu, cik sarežģīts ir jūsu uzdevums. Uzdevumu vienmēr nosaka izpildes līdzekļi, un, par cik varenāki ir jūsu līdzekļi šodien, par tik sa

režģītāks ari jūsu uzdevums. Jums nebūs vieglāk kā mums … nē, būs pat grūtāk, jo uz jums gulstas lielāka atbildība. Draugi, ja jums būs Joti grūti, nepanesami grūti, es lūdzu, atcerieties, kādēļ un kā vārdā jūs to darāt! Es pazīstu jūs visus pietiekami labi, lai būtu pārliecināts: ja jūs to atcerēsieties, jūsu spēki vairosies. Tad … tas arī viss. Par jums!

Viņš pacēla glāzi, izdzēra un steidzīgi izgāja. Brīdi visi klusēja. Tad piecēlās Jurkovskis un ne visai skaļi noteica:

— Kas ir, argonauti. . . par veco!

Šai vakarā Bikovs ilgi nevarēja iemigt.

Viņš piecēlās, iededza gaismu, apsēdās pie galda un nekustīgi vērās lampiņā. Tā viņš nosēdēja krietni ilgi. Viņa skatiens krita uz laikrakstu, ko šodien tā arī nebija paguvis pārlūkot.

«Drosmīgāk apgūt augstfrekvences aršanu» — ievadraksts. «Islandes skolēni pavada brīvdienas Krimā», «Tālo Austrumu zemūdens padomju saimniecības dos valstij 30 miljonus tonnu planktona virs plāna», «Ver- hojanskā iedarbināta jauna kodoltermiskā elektrostacija ar jaudu pusotra miljona kilovatu», «Mikrohelikop- teru sacīkstes. Uzvarētājs — 15 gadu vecs skolnieks Vasja Pticins», «Uz skrejceliņa simtgadīgi slidskrējēji».

Bikovs, papīram čaukstot, šķirstīja laikrakstu.

«Latīņamerikas valstu stereofilmu festivāls», «Angli- jas-Ķīnas-Padomju Savienības astrofizikas laboratorijas būve uz Mēness», «No Marsa ziņo …».

Bikovs pārskatīja laikrakstu, padomāja un salocījis iebāza to jakas kabatā. Jāpaņem līdzi. Tā ir Zemes elpa, dzimtās planētas varenais pulss, ko gribas izjust arī tālajā lidojumā. Simbols . .. Aleksejs nopūtās un nodzēsa gaismu.

Starta dienas rīts bija jauks un dzidrs. Jau pulksten piecos neviens vairs negulēja, visi salasījās viesistaba, sēdēja vai arī slaistījās no kakta kaktā. Brokastīs eda maz un nelabprāt, un Jermakovs izlikās to nemanam. Krajuhins ar viesiem pusbalsī kaut ko apsprieda. Piebrauca mašīnas. Lai arī bija agra rīta stunda, ielas drūzmējās ļaudis. Neviens nesauca lozungus un apsveikumus, neviens neskrēja klāt ar ziediem, ļaudis gluži vienkārši stāvēja un raudzījās, bet raudzījās tā, kā mēdz raudzīties uz mīļiem, tuviem cilvēkiem, kas dodas tālā, bīstamā ceļā. Mašīnas izbrauca no pilsētas.

Šai mirklī ar Bikovu notika kaut kas tāds, ko viņš vēl ilgi pēc tam atcerējās ar neizpratni un kaunu. Viņu pārņēma kaut kāds savāds stingums. Nespēdams koncentrēties, viņš it kā sadalījās divās būtnēs, no kurām viena uz otru skatījās trulā ziņkārē, it kā no malas. Galvā šaudījās domu fragmenti, bet ne pie viena no tiem viņš nevarēja pieķerties.

Pie kaponieriem visi sāka atvadīties. Bikovs mehāniski spieda pasniegtās rokas, uz sejas juzdams muļķīgu, sastingušu smaidu, ko viņam nebija spēka aizdzīt. Krajuhins viņam kaut ko sacīja, viņi apkampās un saskūpstījās. Aleksejs padevīgi māja ar galvu, kad viņam pilsētas izpildkomitejas priekšsēdētājs, uzsitot uz pleca, kaut ko dedzīgi klāstīja. Pēc tam viņš ar kokainām, stīvām kājām atgāja sāņus un skatījās, kā Spicins apkampj Veras Nikolajevnas plecus un kā viņa glāsta Bogdana vaigus. Dauge paņēma Alekseju aiz rokas un aizveda pie mašīnas.

. . . Kad Bikovs pacēla acis, virs viņa jau slējās blāvi spīdošā reaktoru gredzena izliektā virsma. Beidzot Aleksejs saprata, kas viņu visu laiku bija traucējis: neapzināti, bet skaidri smadzenēs šaudījās viena un tā pati doma: «Pēdējo reizi. Pēdējo reizi.» Bikovs nevarēja atcerēties, kad tas pirmo reizi bija ienācis viņam prātā, taču tagad tikt vaļā no šiem vārdiem nebija iespējams.

—    Ieņemt vietas! — Jermakovs iekliedzās nedabiski skarbā balsī.

Bikovs atskatījās. Mašīnas, kas viņus atveda līdz «Hiusam», bija jau aizbraukušas. Visapkārt pletās līdzena, tuksnesīga tundra.

—    Aleksej Petrovič, nekavējieties!

«Pēdējie soļi uz Zemes,» ar savādu ziņkāri ieklausīdamies pats sevī, Bikovs nodomāja, tuvodamies lokanajām metāla kāpnēm. «Pēdējā Zemes gaisa elpa,» viņš domāja, pieķēries lūkas malai. Kāds — liekas, Jurkovskis — dusmīgi atgrūda viņu un lūdza būt uzmanīgākam. «Pēdējais skatiens uz zilajām debesīm .. .» Lūka šķindēdama aizcirtās. Tad viņš saprata, ka baidās. Gluži vienkārši baiļojas. Bikovs uzreiz nomierinājās un sekoja Daugem uz komandas kopkabīni. Viņi apsēdās krēslos — Bikovs, Dauge un Jurkovskis — un klusēdami piesprādzējās ar platām, elastīgām jostām. Jermakovs, Spicins un Krutikovs droši vien bija vadības kabīnē. Bikovs paskatījās uz Jurkovski. Jurkovska seja bija dusmīga, uz deguna rēgojās dzeltenīgs plankums. «Pamatīgi gan es toreiz viņu . . .» Bikovs acumirklīgā nožēlā iedomājās.

—   Sagatavoties! — Jermakova spalgā, augstā balss atskanēja no neredzama reproduktora.

Iestājās nāves klusums. Uz mirkli Bikovam kļuva nelabi, uznāca vājums. Ar milzīgu gribas piepūli viņš pārvarēja riebīgo bezpalīdzības sajūtu un pašķielēja uz Daugi. Dauge cieši raudzījās taisni sev priekšā.

—    Starts!

Kaut kur no apakšas atplūda pērkona dārdi. Piepeši viss sakustējās. Krēsla atzveltne mīksti spiedās virsū ķermenim. Bikovs no visa spēka samiedza acis un ieraudzīja daudzkrāsainus apļus. Dārdi pieauga, kjuva vājāki un beidzot pavisam norima. Iestājās klusums. Bikovs uzmanīgi pagriezās uz Dauges pusi.

—   Sāpju vairs nebūs, — Dauge sacīja skaidrā un jautrā balsī. — Mēs esam startējuši.

Pēkšņi Jurkovskis nikni iebelza sev pa pieri.

—    Kas tev noticis? — Dauge satraukts jautāja.

—   Velna būšana! … Es viesnīcā aizmirsu elektrisko skujamo un, šķiet, pat .neizslēdzu!

Ar zināmām grūtībām Bikovs pacēlās sēdus, ar abām rokām spēcīgi paberzēja deniņus un atviegloti nopūtās.

Pirmās daļas beigas

OTRĀ DAĻA

KOSMOSS un CILVĒKI

KRAJUHINS

Uz vakara pusi laiks pasliktinājās. No okeāna sāka plūst ledains aukstums, pāri tundrai vēlās biezi pelēkas miglas vāli. Zemi mākoņi aizklāja debesis. Kļuva krēslains, gandrīz pilnīgi tumšs. Septītā poligona Galvenās radiostacijas priekšnieka kabinetā bija silti un gaiši. Pie galda zemā krēslā, zodu atbalstījis pret krūtīm, snauda Krajuhins. Viņa kājas ar apžuvušu mālu notašķītās kurpēs bija neveikli izstieptas; lielās, mezglainās rokas smagi gulēja uz krēsla balstiem. Virs durvīm skaļi tikšķēja pulkstenis, skaitīdams minūtes. Pie katra šāda tikšķa Krajuhins uz mirkli pacēla zilganos plakstus. Uz galda malas lēni dzisa neskarta glāze ar tēju. Pa pievērto durvju spraugu ieskatījās dežurants, brīdi neapņēmīgi pastāvēja, tad uz pirkstu galiem pienāca pie Krajuhina un nolika viņam priekšā kaudzīti radiogramu.

—    Kas jauns? — Krajuhins aizsmacis iejautājās.

Dežurants sarāvās:

—    E-ē . . . nav nekā. Pirms trīspadsmit minūtēm «Hiuss» ziņoja, ka viss kārtībā.

—    Vai televīzijas sakari nodibināti?

—    Nebūt ne, Nikolaj Zaharovič, pagaidām vēl neizdodas.

Krajuhins ilgi klusēja (dežurants vairākas reizes pa- mīņājās no vienas kājas uz otru un nokāsējās), tad sacīja:

—    Tātad jauna nekā nav, tu saki?

—    Tieši tā, it nekā.

—    Labi…

Viņš pašķielēja uz radio'gramām un atkal aizvēra acis. Sirds smeldza trulās, nemitīgās sāpēs, dūra kreisajā

plecā. Izstieptās kājas bija notirpušas, bet kustēties negribējās. Tomēr Krajuhins piespieda sevi noņemt roku no krēsla balsta un paņemt glāzi. Tēja viņam likās šķe- bīgi salda. «Tie ir nervi,» viņš sev sacīja. «Nervi un vecums.» Līdz šim viņš nebija zinājis, kas ir nervi. Ārsti teica, ka viņam esot kaitīgi nervozēt. Viņš tikai smējās. Krajuhinam pašam šķita, ka viņš nekad neuztraucas . .. Tā bija līdz šodienai. . .

Šodien, 19… gada 18. augustā, precīzi pīkst. 5.00 pēc Maskavas laika, sākās tas, kam viņš bija gatavojies pusotra gadu desmita. Pirmās fotonu raķetes starts nozīmēja jaunas ēras sākumu starpplanētu satiksmē. Tai pašā laikā ar šo startu beidzās viņa — Krajuhina iespēja tieši ietekmēt tālāko notikumu norisi. Pusotra gadu desmita ilgi meklējumi, cīņas, milzīga saspriegtība … Un redz, ar ko tas beidzies: viņš sēž, klausīdamies skumjās rudens skaņās, vienmuļā lietus lāšu plīkšķēšanā pret loga rūtīm, no jumta plūstošu urdziņu burbuļošanā, griezīgās vēja gaudās. Seši cilvēki, aizlidojot ar pasaulē labāko starpplanētu kuģi, pārņēma no viņa stafeti un traucās tālāk, lai īstenotu loloto ieceri. Bet viņš palika šeit, zaudējis spēkus, salīcis. Un gaida, gaida, gaida . ..

Uz mirkli Krajuhins sajuta skaudru žēlumu pret sevi un skaudību pret tiem, jaunajiem, bet tūdaļ arī aizmirsa par to, tāpēc ka galvenā doma, kas nobīdīja sāņus visas citas jūtas un domas, bija bailes par šiem cilvēkiem. Gan būs labi. . . «Hiusa» izmēģinājuma lidojums risinājās sekmīgi. Šķiet, līdz pēdējam sīkumam izpētīti procesi fotoreaktora titāna apvalkā . .. Inženieris ar absolūtu noteiktību var norādīt, kas tur notiek jebkurā sekundes daļiņā, un paredzēt, kas notiks nākamajās. Vērā ņemts viss: ir drausmīgās temperatūras, ir drausmīgie ātrumi, ir drausmīgie spiedieni un spriegumi. Un tomēr — ne jau liktenis lēma nelaimīgajam Petrosjanam bojā eju eksplozijā!

Krajuhins ar grūtībām norija dažus malkus tējas. Rīkle žuva, acis grauza. Ķermeni kratīja pretīgi drebuļi. Pa loga rūti spīdošām joslām plūda ūdens.

— Riebīgi, — viņš nomurmināja, salīgi ieraudams galvu plecos.

Ekspedīcijas nelaime būtu visa viņa mūža darba katastrofa … Jo vairāk pašlaik, kad vēl daudzi netic «Hiu- sam», kad vēl nav apklusis troksnis, ko sacēla «piesardzīgie» ap pirmā «Hiusa» negaidīto eksploziju. Tobrīd šķita, ka fotonu dzinēja ideja ir diskreditēta uz ilgāku laiku . .. varbūt pat uz visiem laikiem . .. Tikai valdības komisijas iejaukšanās lika apklust skeptiķiem, kuri bija piesmērējušies klāt lielajam darbam.

Nē, viņam nav ko žēloties. Viņš pieprasīja milzīgus līdzekļus — un saņēma, pat vairāk, nekā bija cerējis. Viņš pieprasīja, lai atceļ darbiniekus, kurus uzskatīja par kaitīgiem vai nederīgiem, — to starpā bija daudzi ar lieliem nopelniem pagātnē, — un tos atcēla. Viņš drosmīgi eksperimentēja, un viņam ticēja. Protams, svarīgi bija arī tas, ka viņam viss veicās. Krajuhins — divu lielo planētu un vairāku pavadoņu pirmais pētnieks, piecu lielāko mākslīgo pavadoņu būvētājs, triju pasaules drosmīgāko kosmonautu paaudžu audzinātājs un dieveklis. . . Arī pašlaik Krajuhins faktiski vada pašu varenāko starpplanētu floti. Tie bija grūti panākumi, grūtas uzvaras. Aiz muguras — bojā gājuši biedri, nepanesams izmisums un šausmu stundas, neatgūstamu zaudējumu sāpes . . . triumfs, neaptveramas laimes un žilbinoša lepnuma mirkļi. . . Taču kavēties pagātnes atmiņās nedrīkstēja. Vajadzēja steigties. Liela tauta bija uzticējusi viņam savus labākos dēlus un meitas, lielisku tehniku un par šo uzticību prasīja uzvarēt Kosmosu ar visām tā bagātībām un noslēpumiem. Vai viņam pietiks spēka dot tautai šo uzvaru? Jā, protams, ja «Hiuss» atgriezīsies ar uzvaru, neviens vairs neuzdrīkstēsies iebilst pret fotonu raķeti. Nē, ja . . .

Krajuhins piecēlās un, lai izlocītu kājas, pagājās pa istabu.

— Tas nekam neder, — viņš skaļi sacīja. — Es zīlēju kā veca sieva. «Ja, ja» . ..

Īstenībā viņš pilnīgi skaidri apzinājās, ka neviens un nekas pasaulē vairs nespēs apturēt fotonu tehnikas straujo attīstību. Kopš tā brīža, kad tika iegūti «absolūtā atstarotāja» pirmie graudiņi, veco impulsu raķešu liktenis bija izlemts. Turpmāk Kosmoss tikai atkāpsies. Spītēdams, laiku pa laikam izraudams no mūsu rindām jaunus upurus … bet tikai atkāpsies. Sākumā savas robež- zīmes tas noņems Saules sistēmā, bet pēc tam (kas lai zina . .. varbūt tas notiks, kamēr es vēl būšu dzīvs) arī starpzvaigžņu tuksnešos.

Bet cik spēcīga ir domu inerce! Kā viss jaunais, arī starpplanētu satiksmes princips kopš paša pirmā brīža ieguva ne mazumu pretinieku •— tādus, kuri atdusējās uz vecajiem lauriem un negribēja iet tālāk, kuri visu savu dzīvi bija veltījuši, lai pierādītu, ka fotonu dzinēja praktiskā realizēšana nav iespējama, kuri sākumā ar vieglu roku nopēla jaunievedumu, bet pēc tam neatrada sevī drosmi atzīt pieļauto kļūdu, un tādus, kuri patiešām nevēlējās uzņemties milzīgo risku ar cilvēkiem un valsts līdzekļiem . . . Tādu bija daudz daudz vairāk, nekā to gribētos Krajuhinam un viņa līdzgaitniekiem, un Krajuhins vienmēr lauza viņu pretestību. Viņi kliedza: «Nereāla fantāzija! Tālas nākotnes jautājums!» Viņi prasīja, lai Krajuhins atbild par desmitiem sadegušu modeļu, bet viņš pacēla aiz atmosfēras robežām automātisku lidaparātu «Ugunspūķis» un lika tam riņķot ap Zemi. Viņi centās izlietot pret Krajuhinu pirmā «Hiusa» bojā eju, bet arī tas viņiem neizdevās. Otrais «Hiuss» startēja. Varbūt viņš, Krajuhins, pieļāvis kļūdu, dodams «Hiusam» tik sarežģītu uzdevumu? Varbūt sākumam fotonu raķeti vajadzēja izlietot parastajos lidojumos, pierast pie tās, padarīt to par plaši izplatītu un drošu transporta līdzekli? Var jau būt. . . Bet cik laika tas prasītu? Un tai pašā laikā Golkondas bagātības gaida. Vienīgi «Hiuss» dos cilvēkam iespēju tās pakļaut sev.

Krajuhins atkal atlaidās sēdeklī un sastinga, rokām aptvēris plecus. Viņu kratīja drudzis, un viņš nodomāja, ka slimības sajūtu rada tik neierastā, pasīvā gaidīšana un nemiers. Būtu bijis simtkārt labāk, ja viņš pats būtu vadījis šo ekspedīciju. Bet viņu, protams, neviens nelaistu. Un kam gan viņš būtu vajadzīgs tur, uz Saules sistēmas visbaismīgākās planētas, ar savām izdedzinātajām plaušām, mākslīgo kuņģi un nolietoto sirdi? Viņš varētu palīdzēt tikai ar vienu: ar savu milzīgo pieredzi, aukstasinību un apdomību. Ar māku atkāpties . . . Mūsdienu jaunatne šo māku aizmirsusi, bet tā ir vērtīgāka par daudzām citām. Šie seši ir jauni — nesavaldīgi un nepacietīgi. Viņi ir bezbailīgi, un viņiem trūkst tik vērtīgas īpašības — piesardzības. Viņi nežēlos savas dzīvības, aizmirstot vai arī neizprotot, cik milzīgu ļaunumu ar savu slavas apmirdzēto bojā eju nodarīs izplatījuma iekarošanai. Šo ļaunumu neatsvērs nekādas Golkondas. Neviens neuzzinās, kas noticis zem baltā apvalka, kurš slēpj nepieejamās planētas seju, viss tiks uzvelts «Hiusa» nepilnībām, raķetes projekti un aprēķini paliks zem arhīvu putekļiem, un uz ilgiem gadiem atgriezīsies veco impulsu raķešu laikmets. Labāk par to nedomāt. Turklāt nav nekāda pamata neuzticēties šiem sešiem.

Jermakovs . . . Gudrais, aukstasinīgais, vienmēr apvaldītais Anatolijs Jermakovs. Liekas, viņš vienīgais vislabāk izprot patieso stāvokli. Katrā ziņā viņam ir pietiekama pieredze, lai spētu pareizi novērtēt kodolu termiskās raķetes nozīmi starpplanētu satiksmē. Nav arī nekāds brīnums. Visa viņa dzīve pagājusi Krajuhina uzraudzībā un vadībā. Krajuhins vadīja viņu pirmajā lidojumā. Krajuhinam viņš uzticēja savus nodomus, kas daž- ķārt vēriena un drosmes ziņā šķita fantastiski. No Krajuhina viņš bija pārņēmis naidu pret rutīnu un stingumu, no Krajuhina mācījās saprast cilvēkus, mācījās pašaizliedzīgi kalpot dzimtenei. Un tomēr . . . Jermakovs dodas uz Venēru kā kareivis uzbrukumā un nevilcinādamies uzgulsies ar krūtīm uz ambrazūras, lai atriebtu par visu -— par drausmīgo, bezjēdzīgo sievas bojā eju, par biedru uguns nāvi.

Taču pat viņš aiz uzvaras pār Venēru nesaskata uzvaru pār Visumu .. .

Arī Daugi, šo spējīgo ģeologu, radioaktīvo izrakteņu speciālistu, visvairāķ kārdina Urāna Golkondas pasakainās bagātības. Droši vien viņš jūtas kā kaislīgs mednieks, kuram visu laiku bijis jāapmierinās ar pieticīgām piepilsētas dabas veltēm un kuru pēkšņi ielūdz medījumu pilnā rezervātā. Tiesa gan, viņam vēl paliek Maša Jurkovska . . . Taču viņš ir ģeologs ar miesu un dvēseli un tāpēc, saprotams, nevar sev atļaut pārāk stipri pārdzīvot ģimenes nesaskaņas.

Jurķovskim, veiksmīgajam ģeologam izlūkam, šis lidojums pirmām kārtām nozīmē jaunu rekordu un jaunas izjūtas. Viņu ne visai kārdina slava un ^ods — viņš atklāti ņirgājas par tiem pilotiem, kuri apskurbst no uzmanības un gādības, ar kādu viņus apveltī pateicīgā valsts. Viņš piedalās visriskantākajās ekspedīcijās, bet viņa ģīmetnes laikrakstos un uz televīzijas ekrāniem parādās reti. Viņš mīl briesmas, jo tās dod cildenu uzvaras izjūtu. Viņš bauda to kā gardēdis izmeklēta ēdiena aromātu. Tiesa gan, viņš kautri slēpj šo nelielo vājību, kuru Krajuhins kādreiz nosauca par «vissliktākā stila montekristisma atliekām». Romantiķis . . . Žēl, ka viņš nepieņem, necieš Bikovu, kuru kastu augstprātības ietekmē apvaino gan stulbumā, gan aprobežotībā, gan iztēles trūkumā. Visa nelaime slēpjas tieši Jurkovska pārmērīgajā iztēlē . . .

Bogdans Spicins … Viņš patiesi, no visas sirds nesaprot, kā var interesēties par kaut ko citu, atskaitot starpplanētu kuģu vadīšanu . .. Tagad, kad sarautas kosmonautikas agrāko principu važas, kas viņu ierobežoja, viņš jūtas kā īstens izplatījuma saimnieks. Jokains puisis! Bez Kosmosa un vadības pults viņam eksistē vēl tikai Vera, jaukā, maigā Vera, vienīgā sieviete pasaulē un, kā Bogdans domā, vienīgais cilvēks, kurš viņu izprot pilnīgi. Bet arī te viņš paliek uzticīgs sev. Viņš atgādina bruņinieku, kad, vadīdams savu kuģi, domā, ka dara to par godu savai sirdsdāmai…

Toties Mihails Anlonovičs Krutikovs gluži vienkārši — labākais stūrmanis valstī, tas arī viss. Labsirdīgs, lādzīgs, draudzīgu vakaru un svinīgu sanāksmju cienītājs, parasti ierodas tur ar visu ģimeni — sievu un diviem bērniem; lielisks matemātiķis, izstrādājis dažas principiāli jaunas sarežģītāko kosmonautikas uzdevumu paātrinātas atrisināšanas metodes. Ar vienlīdz lielu prieku viņš pozē kinoreportieru objektīvu priekšā un augām dienām noņemas ar bērniem. Viņš nekad nav atteicies nedz no vismazākā, nenozīmīgākā darba, nedz no pēkšņa piedāvājuma doties visgrūtākajā lidojumā. Ja nebūtu Krajuhina, lādzīgo, piekāpīgo Mihailu Anto- noviču vienmēr norīkotu garlaicīgos un bīstamos lidojumos uz asteroīdu joslu. Bet tagad stūrmanis ieņem parasto vietu blakus savam vecajam draugam Spicinam un vientiesīgi jūsmo par to.

Un Aleksejs Bikovs . . . Krajuhins pasmaidīja, atcerējies ķieģeļsarkano seju, mazās, tuvu guļošās ačeles, ap- lupušo, strupo degunu, cieto, saraino cekulu, kas slejas uz priekšu virs ieliektās pieres. Skaistulis viņš nav, protams, nav Jurkovskis .. . Un ari dzejas mākslā nav no stiprajiem . .. Toties lielisks inženieris praktiķis. Un cik ātra reakcija! Kaut vai notikums pie dzeloņstiepļu žoga, pārbaudes brauciens . . . Bikovam ekspedīcija uz Venēru ir tikai ļoti neparasts un negaidīts komandējums, kas to atrāvis — protams, uz neilgu laiku — no ierastā darba Āzijas tuksnešu smiltājos. Patīkama izdevība visā spožumā parādīt savu pirmklasīgā vadītāja un kodolfizikas inženiera māku, kā arī katra vienkārša, laba cilvēka sirdij dārga iespēja kādreiz, draugu vidū, palepoties ar līdzdalību starpplanētu lidojumā. No otras puses, pilnīgi saprotamas un iesācējam parastas bailes no Kosmosa draudīgajiem un varenajiem noslēpumiem. Tas ir ļoti labi, ka viņš piedalās ekspedīcijā.

Viss sešnieks kopā ir lieliska «izlase». Viņu cilvēciskās īpašības sacementē visiem kopīgs, bezgala vērtīgs fons: visi viņi ir komunisti, ļoti aktīvi cilvēki, goda cilvēki. Bet vājības un nepilnības. .. Katrā ziņā šī sešnieka labās īpašības brīnišķīgi papildina cita citu, un viņš, Krajuhins, pamatoti lepojas ar māku izvēlēties cilvēkus.

Acis aizvēris, Krajuhins atkal un atkal atsauc atmiņā Jermakova, pilotu, ģeologu, «tuksnešu speciālista» sejas un rīcību … Ja tikai nepītos pa kājām pārlieku piesardzīgie «neticīgie Tomi»! Tiesa kas tiesa, viņu skepticisms nesis ne tikai ļaunumu vien. Cīņā ar veco jaunais nobriest spēkā. Jāatzīst, ka šī cīņa ir vairojusi «Hiusa» varenību un drošību. Taču ļaunuma bija nenoliedzami vairāk. Bezjēdzīgā cīņa prasīja milzumu enerģijas, pretinieki «Hiusa» radītājos iedragāja ticību grandiozajai idejai.

Pretinieku pulkā izrādījās arī dažs labs no tiem, kuri kādreiz bija Krajuhina tuvi draugi un palīgi, tie, uz kuriem viņš tā bija cerējis .. .

Kad dežurants atkal ienāca kabinetā, Krajuhins paskatījās viņā ar tādu niknumu, ka jaunais cilvēks apstājās kā sastindzis un apjucis samirkšķināja acis. Tikām Krajuhins atguvās.

—    Kas jauns? — viņš jautāja.

—    Radiograma no komitejas, Nikolaj Zaharovič.

—    Ko grib?

-— Jautā par «Hiusu».

—    Paziņojiet, ka viss … ka pagaidām viss kārtībā.

—    Klausos. Bet. . .

—    Kas vēl?

—    Jūsu paraksts . ..

—    Dodiet šurp!

Krajuhins steidzīgi parakstījās un nometa spalvu.

—    Televīzijas sakari?

Dežurants vainīgi noplātīja rokas.

—    Labs ir, ejiet.

Krajuhins atcerējās savu runu atvadu mielastā. Jā, īstenībā viņš nebija pasacījis to, ko gribējis. Bet viņš taču nevarēja nepārdomāti teikt: «Ja jūs iesiet bojā, viss pagalam …» — vai kaut ko līdzīgu. Bet varbūt tieši tā vajadzēja?

Grīļodamies Krajuhins piecēlās. Skaidrs, viņš ir slims. Viņam ir ļoti karsti, un tai pašā laikā viņu krata auksti drebuļi. Vajadzētu palūgt kaut ko karstu . .. Krajuhins pastiepa roku, lai ieslēgtu videofonu. Tai pašā mirklī kļuva dzirdami steidzīgi soļi, pievērtās durvis plaši atvērās, un dežurants smaidīdams jautri sauca:

—           Nikolaj Zaharovič! Ir sakari! Jermakovs lūdz jūs pie ekrāna!

—           Eju, — Krajuhins atbildēja, tomēr vēl kādu mirkli pastāvēja, balstīdamies pret galdu un lūkodamies kaut kur pāri dežuranta galvai. «Jermakovs jābrīdina,» šaudījās viņa smadzenēs, «Jermakovs noteikti jābrīdina. Bet vai es to pratīšu?»

Dežurants uzbudināti un jautājoši pavērās Krajuhinā, un viņš it kā atjēdzās.

—    Ejam.

Televīzijas sakaru lielajā zālē baltas caurules žilbinoši apgaismoja dažus krēslus pie augsta stenda ar apaļu, sudrabainu ekrānu. Krajuhins samiedza acis un izņēma tumšās brilles.

—    Ieslēdziet, — viņš sacīja un piegāja pie ekrāna.

Dežurants nostājās pie pults. Uz ekrāna sāka šaudī

ties pelēkas ēnas, un drīz no zaļganā tukšuma iznira Jermakova nopietnā seja. Uz īsu mirkli Krajuhins iedomājās par to, ka radioviļņiem jau vajadzīgas sekundes, lai atnestu šo attēlu līdz Zemei.

—     Sveiks, zēn! — viņš teica. — Kā tu mani redzi?

—    Teicami, Nikolaj Zaharovič.

—    Vai viss kārtībā?

—            Pirms pusstundas uzņēmām tiešo kursu. Pirmo reizi dzīvē eju Kosmosā pa taisni. Bet vajadzēja krietni vien papūlēties, kamēr izveidojām pirmā posma trajektoriju. Elektroniskos kursa izskaitļotājus tiešām vajadzēs pilnveidot. Krutikovs nupat no lūza un guļ kā nosists. Ātrums — piecdesmit kilometri sekundē, foto- reaktors strādā mierīgi, spoguļa temperatūra — nulle, radiācija — parastais fons.

—    Kā jūtas komanda?

—    Teicami.

—    Bikovs?

—          Turas labi. Skumst par to, ka nav iespējas paskatīties uz Zemi.

—    Parādi viņam!

—    Klausos.

—    Kā noritēja starts?

—           Lieliski. Jurkovskis jūtas vīlies. Viņš apgalvo, ka tāds starts pat bērnu nebūtu pamodinājis.

—           Par to tev jāpateicas Bogdanam. Meistara cienīgs darbs.

—    Patiešām, Nikolaj Zaharovič.

Kādu brīdi abi klusēja, lūkodamies viens otrā pāri miljoniem kilometru, kas tos šķīra.

—    Bet… kā tu pats?

—    Neuztraucieties, Nikolaj Zaharovič, viss labi!

Jermakovs atbildēja steidzīgi. Pārāk steidzīgi, gluži

kā viņš šo jautājumu būtu gaidījis.

Krajuhins samācās.

—    Dežurant! — viņš asi pasauca.

—    Klausos.

—     Izejiet no zāles uz desmit minūtēm!

Dežurants steigšus atkāpās, rūpīgi aizvērdams aiz sevis durvis.

—    Neuztraucieties! — Jermakovs atkārtoja.

—    Es neuztraucos, — Krajuhins lēni runāja. — Es, saproti, vienkārši baidos.

Jermakova acis samiedzās šauras:

—    Baidāties? Vai kas noticis?

Kā lai viņam paskaidro? Krajuhins noņēma brilles un, aizmiedzis acis, sāka tīrīt stiklus ar mutautiņu.

—    Vispār es tevi lūdzu: esi uzmanīgs. Jā gan .,. It sevišķi tur, uz Venēras. Tu neesi zeņķis, un tev jāsaprot. Ja būs sevišķi grūti vai bīstami, nospļaujies un atkāpies. Pašlaik visu neizšķir Golkonda.

Viņš runāja un juta: Anatolijs nesaprot. Taču viņš neparko nespēja pateikt skaidri un gaiši: «Samazini risku līdz minimumam. Pašreiz svarīgākais ir laimīgi atgriezties. Ja ar jums kaut kas notiks, no fotonu raķetēm būs jāatsakās uz ilgu laiku.» Viņš vienmēr bija tai pārliecībā, ka kosmonauti jātur pēc iespējas tālāk no uzskatu cīņas komitejā. Krajuhinam šķita, ka tas varētu iedragāt vjņu uzticību saviem vadītājiem.

—    Kas pats sargājas, to sargā arī dievs, — viņš turpināja, ar šausmām juzdams, ka runā nesakarīgi un nepārliecinoši. — Neriskē veltīgi. ..

—    Ja būs grūti vai ja būs bīstami?

Tas bija Jermakovs, Toļa Jermakovs, kas ar mātes pienu iezīdis nicinājumu pret visām aplinku runām un noklusēšanu. Viņam bija kauns par Krajuhinu un žēl viņa. Anatolijs arī bija satraukts. Viņš pieliecās tuvāk pie ekrāna, vērdamies Krajuhina sejā. Tas steidzīgi atmetās atpakaļ. Dažas sekundes ilga neveikls klusums.

—    Tā, — Krajuhins sacīja, cenšoties pārvarēt' milzīgo vājumu, — klausies, ko tev saka, biedri Jermakov. Es netaisos sacensties ar tevi asprātībās. Jā gan .. .

—    Klausos, — Jermakovs klusi atbildēja. — Es neriskēšu. Es uzskatīšu, ka ekspedīcijas galvenais uzdevums ir saglabāt kuģi un cilvēkus. Kuģi es saglabāšu. Bet viņus taču es nevarēšu atturēt. ..

—    Tu esi komandieris.

—    Jā, es esmu komandieris. Bet katram no viņiem ir savs prāts un sava sirds. Viņi mani nesapratīs, un es

nezinu, vai pratīšu piespiest viņus piekāpties. Man trūkst jūsu autoritātes.

—    Tu mani neesi sapratis.

—           Es sapratu jūs, Nikolaj Zaharovič. Un, klausot jūsu pavēlei, .es esmu gatavs ziedot visu, pat godu. Bet vai to darīs arī viņi?

Jermakova skaidrās acis raudzījās tieši Krajuhina sirdī. Acis saprata, tās saprata visu.

—    Es varu tikai noskārst, par ko jūs domājat. ..

Krajuhins nolaida smago galvu uz krūtīm un aizsmakušā balsī sacīja:

—           Labs ir, rīkojies, kā pats zini. Acīm redzot, tur nekā nevar darīt. Es visas cerības lieku uz tavu saprātību. Bet tagad piedod, es iešu. Es, liekas, esmu mazliet sasirdzis . . .

—    Jums jāatpūšas, Nikolaj Zaharovič.

—           Vajadzētu . . . Pārbaudi radioautomātiku. Precīzi pēc saraksta, ik pēc pusstundas mums jāsaņem «Hiusa» automātiskie signāli. Ik pēc divām stundām — tavi personīgie ziņojumi. Nenokavējieties ne par sekundi!

—    Klausos.

—    Visu labu! Es eju.

Krajuhins piecēlās un streipuļoja uz durvīm. Grīda zem kājām šūpojās, cēlās stāvus. «Jāpagūst. . .» viņš nodomāja un tai pašā mirklī ar galvu lejup iegāzās melnā bezdibenī.. .

Krajuhins nāca pie samaņas savā viesnīcas istabas siltajā gultā. Spīdēja saule. Galdiņš pie gultas galvgaļa bija nokrauts ar dažādas krāsas plastmasas pudelītēm un kārbiņām. Ārsts un Vera, abi baltos uzsvārčos, sēdēja blakus un raudzījās uz viņu.

—           Cik pulkstenis? — viņš jautāja, ar pūlēm kustinādams nepaklausīgo mēli.

—           Divpadsmit un piecas minūtes, — Vera steigšus atsaucās.

—    Datums?

—    Divdesmitais.

—    Trešā .. . diennakts . . .

Vera pamāja ar galvu. Krajuhins satraukts mēģināja piecelties.

—    «Hiuss»?

—           Viss kārtībā, Nikolaj Zaharovič. — Ārsts uzmanīgi pieturēja viņu pie pleciem: — Guliet mierīgi.

—           Nupat kā zvanīja no radiostacijas, — sacīja Vera. — Viss ir kārtībā.

—    Labi, — Krajuhins nomurmināja. — Ļoti labi. . .

Ārsts pielika vienu no pudelītēm viņam pie pleca. Atskanēja šņākoņa, un zāles iesūcās zem ādas. Krajuhins aizvēra acis, tad ļoti skaidri noteica:

—           Paziņojiet Jermakovam. Visu, ko es teicu, neņemt vērā. Tā bija panika. Slimība . . .

—    Murgo, — Vera nočukstēja.

Krajuhins gribēja sacīt, ka tie nav murgi, bet tai pašā acumirklī aizmiga.

Viņš pamodās naktī un uzreiz sajuta — kļuvis labāk. Vera pabaroja slimnieku ar buljonu un sausiņiem, padzirdīja ar karstu Indijas zāļu uzlējumu.

—    Ieslēdziet radiogramas, — viņš pieprasīja.

—    Jums jāatpūšas, — Vera iebilda.

—    Bet es saku — ieslēdziet!

Viņa paklausīgi ieslēdza magnetofonu.

Krajuhins klausījās izklaidīgi, lūkodamies baltajos griestos un domādams par to, ka «Hiuss» droši vien jau sācis bremzēt. Pašam nemanot, viņš atkal aizmiga.

Nākamās diennaktis pagāja mierīgi. Krajuhins atlaba ātri. Ārsts atļāva uzstādīt pie gultas videofonu, tele- ekrānu un nākt apmeklētājiem. Līdz vēlam vakaram no radiostacijas nesa lentes ar «Hiusa» signāliem un Jermakova ziņojumiem. Nāca un gāja inženieri, meistari un dienestu priekšnieki. Pēc vakariņām Krajuhins pārskatīja laikrakstus, ieslēdza Maskavas stereoskopiskās televīzijas programu, patērzēja ar Veru un Ļahovu un, ierasti noguris un tādēļ pilnīgi nomierinājies, likās gulēt.

No rīta istabā ieskrēja Vera, bāla, izspūrušiem matiem, un pārāk skaļi, kā viņam šķita, izkliedza:

—           «Hiuss» nenoraida signālus! Naktī apklusa . . . apklusa … un ,. . un . . . jau piecas stundas klusē . . .

Viņa aizsedza ar plaukstām seju un rūgti, pilnā balsī sāka raudāt.

KOSMISKAIS UZBRUKUMS

«. . . Vai nu rakstnieki un žurnālisti ir melojuši, vai ari mūsu lidojums nav tipisks. Tanī nav nekā «kosmiska». Viss ikdienišķs un parasts. Un tomēr … Bet šis «tomēr» attiecināms vienīgi uz jūtām un pārdzīvojumiem. Ja ievēro tikai faktus, grūti iedomāties, ka atrodamies kosmiskajā kuģī un ka mūsu raķete ar milzu ātrumu drāžas pretim Saulei. Šobrīd, kad es rakstu šīs rindas, Jurkovskis un Dauge kopkabīnē ņemas ap Venēras pusložu karti — tā viņi sauc divus apļus uz papīra lapas, kuros iezīmētas sarkanu un zilu aplīšu virknes un nelieli, zaļi svītroti plankumiņi. Jurkovskis paskaidroja, ka sarkanie aplīši esot kalnu virsotnes — jau droši zināmās; zilie — hipotētiskās vai divas trīs reizes manītās; zaļie plankumi apzīmējot vietas, kur reģistrētas spēcīgas magnētiskās anomālijas. Un lielais, melnais traips — Golkonda. Tas arī viss. Patiešām mīklaina planēta! Pie šīs kartes mūsu astroģeologi tup veselām stundām, kaut ko salīdzinādami ar savām piezīmēm un savā starpā pusbalsī strīdēdamies, kamēr Jermakovs iznāk no vadības kabīnes pusdienās un aizdzen viņus no galda. Krutikovs pašlaik atrodas sardzē, Bogdans, salocījies trejdeviņos līkumos uz nolaižamās gultas, lasa blakus kabīnē. Piesprādzēties viņš nav aizmirsis, redzams, ieradums. Jermakovs ieslēdzies savā kabīnē un nu jau divas stundas nenāk ārā. Bet par viņu būs īpaša runa …»

«… Aizritējušā diennaktī nekas sevišķs nenotika. Pilotiem un elektronu skaitļošanas mašīnām bija krietni jāpapūlas, iekams raķete tika ievirzīta tā saucamajā tiešajā kursā un taisnā virzienā aiztrauca uz sastapšanās vietu. Šai nolūkā Jermakovs kopā ar Mihailu Antono- viču vēl uz Zemes aprēķināja kaut kādu «velnišķīgu līkni», trīsdimensiju spirāli, pa kuru virzoties raķete dzēsa Zemes orbitālās kustības un rotācijas kustības inerces spēkus un ievirzījās Venēras orbītas plaknē. Krutikovs pēc tam sacīja, ka «Hiusa» elektroniskie kursa izskaitļotāji nav bijuši sava uzdevuma augstumos. Mēs — Jurkovskis, Dauge un es — šai laikā sēdējām kopkabīnē un klausījāmies vieglos grūdienos. Tā kā sēdekļu amortizatori ir lieliski, tad vairāk par vieglu nelabuma sajūtu man nekas nebija jāpārcieš. Pēc tam es pagatavoju pusdienas. Mums ir lieli gatavu pusdienu krājumi — termokonservi, bet ir arī «dzīva» gaļa plastmasas tvertnēs, sterilizēta ar' gamma stariem, kā arī ievērojams krājums dārzeņu un augļu. Es nolēmu sevi parādīt. Visi slavēja. Bet Jurkovskis sacīja: «Labi, ka mums tagad vismaz ir kārtīgs pavārs,» — un es kļuvu nikns. Jermakovs savukārt aizrādīja Jurkovskim:

«Toties jūsu virumam, Vladimir Sergejevič, drīkst tuvoties tikai no vēja puses.»

«Vai esat mēģinājis?» Dauge ziņkāri vaicāja.

«Krajuhins brīdināja.»

Vārdu sakot, man nāksies būt par pavāru līdz lidojuma beigām. Ar lielāko prieku! Bet «švauksts» aizskaroši smejas. Galu galā es spļauju uz šo klejojošo bruņinieku!

Taču tie ir sīkumi. Ir trīs uztraucoši apstākļi: pirmais — sastapšanās ar meteorītu, otrais — skats uz Kosmosu un trešais — pats galvenais — saruna ar Jer- makovu. Pastāstīšu visu pēc kārtas.

Mums neveicās tā, kā bija veicies Ļahovam pārbaudes lidojuma laikā. Ļoti drīz pēc starta «Hiuss» sastapās ar meteorītu. Protams, ja nebūtu Jermakova, neviens no mums to nepamanītu. Vienkārši — grīda zem kājām pēkšņi izzuda un sirds pamira, tāpat kā laižoties lejup ar ātru liftu. Izrādās, telpu visapkārt «Hiusam» nemitīgi tausta ultraīsviļņu lokators. Ja meteorīts parādās bīstamā tuvumā, skaitļošanas ierīce pēc atstarotiem impulsiem automātiski nosaka tā trajektoriju un ātrumu, salīdzina šos datus ar kuģa ātrumu un ceļu un nodod atbilstošus signālus uz vadības pulti. Kuģis pilnīgi automātiski vai nu palēnina, vai arī paātrina gaitu un palaiž meteorītu sev pa priekšu vai arī aizsteidzas tam garām. Sastapšanās ar meteorītu, izrādās, nemaz nav rets notikums un ir visai bīstama. Pagaidām «Hiusa» ierīces palīdz izvairīties no sadursmes . ..»

«. .. Kaut arī biedri ir mierīgi un dzīve rit pavisam ikdienišķi, visi. strādā bez satraukuma, atpūšas, lasa vai debatē, es tomēr izjūtu mulsu nemieru. Dauge sacīja, ka iesācējiem tāds stāvoklis esot bieži, tā esot «instinktīva

Kosmosa sajūta», kaut kas līdzīgs jūras slimībai tiem, kas nav pieraduši pie jūras. Nepiekrītu! Kāda «Kosmosa sajūta» var būt cilvēkam, kurš šo Kosmosu savu mūžu nav redzējis? Iluminatoru «Hiusam» nav, un vienīgā novērošanas ierīce atrodas vadības kabīnē, kur pārējiem, atskaitot pilotus, ieeja stingri noliegta. Kamēr es par to prātoju, man izņēmuma veidā atļāva tur ieiet, turklāt tādos apstākļos, ka mans nemiers kļuva vēl dziļāks. Tas notika tā.

Pirms dažām stundām Septītā poligona radiostacija nodibināja ar mums televīzijas sakarus. Krajuhins pieprasīja Jermakovu uz sarunām. Par ko viņi runājuši, neviens nezināja, jo Jermakovs tūdaļ izsūtīja Bogdanu, kas toreiz dežurēja, no kabīnes un cieši noslēdza durvis. Saruna nebija ilgstoša. Drīz vien Jermakovs iznāca un klusēdams nokāpa savā kabīnē. Dauge un Jurkovskis sāka izteikt jautrus minējumus, bet Bogdans viņus skarbi apsauca. Pēc divām stundām pienāca kārta dežurēt Jermakovam. Iedams uz vadības kabīni, viņš pavēlēja man ierasties pie viņa. Pārējo izbrīna bija neaprakstāma, visi savādi pavērās manī. Es sapratu. Patiešām, viņiem varēja likties, ka saruna starp Krajuhinu un Jermakovu notikusi par mani. Es, jāatzīstas, arī pats tā nodomāju un ļoti uztraucos. Vadības kabīnē bija karsti, cauri titāna apvalkam plūda fotoreaktora dūkoņa. Neskatīdamies manī, Jermakovs jautāja, vai es vēlētos redzēt Zemi.

«Jūs, Aleksej Petrovič, šķiet, sapņojāt par to? …»

Sirds man nepatīkami salēcās un lūpas acumirklī kļuva sausas. Nebildis vairs ne vārda, Jermakovs pieveda mani pie ierīces, kas atgādināja saldējamo skapi ar diviem okulāriem augšdaļā. Viņš uzaicināja mani ieskatīties okulāros. Acu priekšā man atklājās apaļš, melns bezdibenis, ko gar malām ietvēra vāji, violeti uzliesmojumi. Bezdibenīgajā dzīlē vizēja spožu un blāvu punktu miriādes, centrā skaidri izdalījās mirdzošs krusts, bet pa labi uz augšu no tā es ieraudzīju lodīti silti zaļā tonī ar spožu zvaigznīti blakām … Tā bija Zeme un Mēness . . .

«Pašlaik jūsu priekšā ir debess sfēras apakšējā puslode,» Jermakovs ierunājās. «Spīdums gar malām — tur «absolūtajā atstarotājā» atspoguļojas termisko kodolu sprādzieni spoguļa fokusā.»

Es, protams, tūdaļ nomierinājos: būtu muļķīgi domāt, ka mani «izsēdinās» no raķetes un sūtīs atpakaļ uz Zemi.

Nekā grandioza šai skatā, kas atklājās manā priekšā, es nesaskatīju. Gandrīz to pašu var redzēt arī Ašhabadas planetārijā, un es arī tā Jermakovam pateicu. Viņš piekrītoši pamāja.

«Pats par sevi saprotams, tas ir tikai elektronisks attēls. Tas kalpo kursa aprēķinu precizitātes pārbaudei. Gaišais krusts vidū atzīmē mūsu kustības ass krustpunktu ar debess sfēru.»

Es apjautājos, kādā attālumā no Zemes «Hiuss» pašreiz atrodas.

«Ap trīsdesmit miljonu kilometru . .. Gribat paskatīties uz priekšu?»

Viņš pagrieza izslēdzēju, un redzes laukā uzliesmoja spožs, dzeltens disks. To šķērsoja krusts, bet apkārt melnajā tukšumā trīsēja zvaigznes.

«Saule,» Jermakovs paskaidroja. «Bet pa labi no tās —- vai redzat? — Venēra. Uz to laiku, kad «Hiuss» nonāks pie tās orbītas, arī Venēra būs sasniegusi sastapšanās vietu.»

Viņš izslēdza ierīci un, pavirši uzmetis acis ierīču dēļiem, kuri bija sētin nosēti ar dažādām ciparnīcām un ciparnīciņām, dažādas krāsas spuldzītēm un rādītājiem, aicināja mani atsēsties. Pēc tam sākās saruna. Es centīšos to atkārtot vārdu pa vārdam.

Jermakova seja, kā vienmēr, bija mierīga, taču tumši loki zem acīm un drūma grumba uz pieres vēstīja, ka noticis kaut kas neparasts.

«Sakiet, Aleksej Petrovič,» viņš iesāka, vērdamies man cieši acīs, «ko jūs domājat par savu stāvokli ekspedīcijā?»

«Kādā nozīmē?» es atkal sajutu uzbudinājumu.

«Subordinācijas nozīmē . . . padotības, piemēram.»

Mirkli prātojis, es atbildēju, ka darbā esmu pieradis izpildīt tā pavēles, kura tiešā dienesta padotībā atrodos.

«Tas nozīmē?»

«Šajā gadījumā esmu padots jums, Anatolij Bori- sovič.»

Brīdi klusējis, viņš jautāja:

«Bet ja jums ir divas pretrunīgas pavēles?»

«Tiek izpildīta laika ziņā pēdējā.»

Es centos runāt mierīgi, bet, jāatzīstas, man no Šīs sarunas šermuļi gāja pa kauliem, un es savā prātā sāku pārlikt vismuļķīgākās iespējas un jau uz priekšu izstrādāt darbības plānus gadījumam, ja Jermakovs iedomātos pacelt melno karogu un uzsākt pirāta gaitas uz starpplanētu satiksmes līnijām.

Tikām Jermakovs taujāja tālāk:

«Tātad, ja mana pavēle būtu pretrunā ar Valsts komitejas priekšsēdētāja pavēli, jūs klausīsiet mani?»

«Jā . . .» Te es, šķiet, ar vismuļķīgāko izskatu aplaizīju lūpas un piemetināju: «Mēs neesam armijā, taču es izpildīšu jebkuru jūsu pavēli, ja tikai tā nebūs pretrunā ar mūsu valsts interesēm un . . . partijas, protams. Es esmu komunists.»

Jermakovs iesmējās.

«Tikai neiedomājieties, ka es esmu sazvērnieks. Un nedomājiet, ka es apšaubu jūsu gatavību izpildīt manas pavēles. Gluži vienkārši — es gribu zināt, kā jūs izturēsieties, ja apstākļi piespiedīs mūs pārkāpt komitejas pavēli. Ļoti priecājos, ka jūs esat disciplinēts cilvēks, kas zina savus pienākumus.»

Arī es biju priecīgs, goda vārds, kad pamanīju viņa pārliecināto, tēraudcieto skatienu.

«Tomēr gribētos zināt. . .» es iedrošinājos jautāt.

«Es paskaidrošu . . . Pareizāk, došu mājienu, un jūs sapratīsiet. Redzat — ne tik lielā mērā no ekspedīcijas uzdevumu izpildes, kā no «Hiusa» laimīgas atgriešanās ļoti daudz kas atkarīgs. Ārkārtīgi daudz, tādēļ mēs, iespējams, nedrīkstēsim pakļaut sevi lielam riskam, meklējot un pētot Golkondu, kaut arī tas nesaskanētu ar komitejas tiešo pavēli . . .»

Viņš pamāja' man un pavadīja līdz durvīm. Tiešām, te ir par ko padomāt. Turi acis vaļā, Aleksej Bikov! Es nekā nesaprotu. Galu galā Krajuhins un Jermakovs nepieder pie tiem, kuri baidītos visādu sīkumu dēļ. Lai atkāptos, tādiem vajag ļoti daudz vīrišķības.. . Kas īsti ir noticis?»

Pielicis punktu un kārtīgi ievietojis burtnīcu apvalkātā lauka somā, Bikovs devās uz kopkabīni. Tur bija Jurkovskis, Dauge un Spicins. Dauge līkņāja pie Venēras kartes, bet Jurkovskis ar Spicinu sirdīgi polemizēja, taču strīda jēgu Bikovs uzreiz neuztvēra. Viņam šķita, ka runa ir par lietām, ko viņa prāts nespēj aptvert, jo abi operēja ar formulējumiem no tenzoru rēķinu arsenāla un apbēra viens otru ar klasiķu citātiem, kas, starp citu, tomēr sevišķu skaidrību neradīja. Tomēr dažas piezīmes bija ļoti interesantas un neparastas, tāpēc jau pēc dažām minūtēm Bikovs sēdēja krēslā pie grāmatu skapja un kāri klausījās, gandrīz pilnīgi aizmirsis par savām rūpēm.

—    Ar šādu pieeju tu neizbēgami iegāzīsies ņutonisma purvā, draudziņ, — Jurkovskis runāja. — Tas ir tas pats kā apgalvot, ka telpa ir absolūtā. Ko tu īsti esi mācījies?

—    Lorenča secinājumi.. .

=— Un tik daudz faktu, tik daudz faktu! Bet tu iedrošinies to noliegt! Un kad? Gandrīz simt gadu pēc relativitātes teorijas radīšanas . . .

—    Lorenča secinājumus es nemaz netaisos apstrīdēt, — sacīja Bogdans. — Un neiedomājies sevi par vienīgo vecā Einšteina ideju glabātāju un piekritēju. Es gribu teikt, ka .. .

—    Paklausīsimies, paklausīsimies!

—    Tātad pie pašreizējā tehnikas līmeņa mēs vēl esam tālu no tā, lai praktiski saskartos ar relativitātes teorijas sekām . . . mūsu nozarē, protams.

—    Ak tad tā gan!

—    Jā, tieši tā.

—    Vēl tālu?

-*- Tālu. Kosmonautam izplatījums ir izplatījums. Viendabīgs tukšums.

—    Ja neskaita meteorītus, — galvu nepaceļot, ieminējās Dauge.

—          Jā, tukšums! Es lidoju jau gadus desmit, un man ne reizi vēl nav nācies izdarīt relatīvistiskas korekcijas aprēķinos.

Kādu brīdi abi klusēja, raudzīdamies viens otra gluži kā gaiļi pirms cīņas.

—    Bet saki, lūdzu, — Jurkovskis pieglaimīgi jautāja, — vai tu esi dzirdējis uz Veijanu rīkotās ekspedīcijas atskaiti?

—    Uz kurieni?

—    Uz Veijanu . . . Neesi dzirdējis? Un pirmo reizi dzirdi šo nosaukumu? Man tevis tiešām žēl, Bogdan!

—    Patiešām — kas tas tāds ir? — iejautājās Dauge.

—     Veijans — tā ir sīka planētiņa, kuras orbīta atrodas Merkūra orbītas iekšienē. Tās vidējais attālums līdz Saulei — ap desmit miljoni kilometru. Pirms trim gadiem to atklāja ķīniešu biedri un nosauca par Veijanu — «Saules miesassargu» vai kaut kā līdzīgi. Atrazdamās tik tuvu Saulei, tā intensīvi iztvaiko un, domājams, pēc kādiem simt gadiem pilnīgi izzudīs . .. Un tu tiešām neesi par to dzirdējis? — Jurkovskis atkal griezās pie Bogdana.

Viņš noliedzoši pakratīja galvu.

—    Tad paklausies, ko mums pagājušajā gadā stāstīja Fedja. Un tu tiksi pielikts pie kauna staba, sagatavojies uz to! Tāpēc ka Fedja, kurš piedalījās šinī ekspedīcijā, stāstīja: «Tādā atstatumā no Saules nedrīkstēja paiet garām visiem tiem ļaunajiem jokiem, kādus ar mums varēja izspēlēt spēcīgais gravitācijas lauks.» Bet tādi joki bija un maksāja ekspedīcijai gandrīz dzīvību. Redz, kā tas ir . . .

—    Labi, jau labi, stāsti tālāk.

—    Tad klausies. Lu Ši-eram neizdevās nokļūt cieši līdzās šai planētai, bet tās orbītu viņš aprēķināja pietiekami precīzi. Un te pirmais pārsteigums: mūsējie atrada planētiņu pavisam citā vietā, nekā tai vajadzēja būt pēc Lu Ši-era aprēķiniem.

—    Lu kļūdījās, — Bogdans norūca.

—     Pieņemsim, ka tā. Lai neizceptos, komandieris apgādāja raķeti ar spoguļekrānu. Sākumā viss bija labi. Viņi atrada planētiņu un deyās tās ēnā. Tā ir ļoti maza planētiņa — liels olveidīgs kristāliskas dzelzs bluķis dažu desmitu kilometru diametrā. Tā griežas ļoti ātri un nespej atdzist, taču mūsējie cerēja izdarīt novērojumus, aizslēpušies no Saules. Bet kas to deva … — Jurkovskis efektīgi apklusa un uzvaras apziņā paskatījās uz Spicinu. — Jo vairāk kuģis tuvojās Saulei, jo spēcīgāk bija manāmas jaunas, neparastas parādības. Saule mainīja krāsu, tā kļuva tumšāka un sarkanāka, tas redzamie apmēri auga daudz straujāk, nekā to prasīja perspektīvas likumi. Un beidzot… — atkal uzvarošs skatiens Spicina virzienā, — tā sāka spīdēt un sildīt reizē no abām pusēm! Ēnas nebija. Fjodors teica, ka tas esot baismīgi. Kuģis gandrīz vai skāra Veijana nokaitēto virsmu, bet ēnas nebija! Saule — milzīga, dvesdama nepanesamu svelmi, apņēma raķeti it kā no visām pusēm. Tur, kur tam nebija jābūt, no pretējās puses, tikpat blāvi un kvēli spīdēja asinssārts plankums, kas aizsedza visu debesi. . .

—    Mirāža, — Bogdans nedroši ieminējās.

—    Mirāža tukšumā! Mirāža, kas apdedzina un izsviež protonu straumes! Bet lai jau, pieņemsim, ka tā. Un tas, ka visas žiroskopiskās ierīces kuģī atsacījās darboties, — vai tā arī ir mirāža? Un tas, ka visi hronometri, ieskaitot arī rokas pulksteņus, atpalika, kā tas noskaidrojās pēc atgriešanās, taisni par divdesmit trim minūtēm, — tā arī ir mirāža, jā?

Bogdans klusēja.

—    Ar ko tas viss izskaidrojams? — Bikovs nenocietās.

—    Protams, ar to, ka gravitācijas lauks tik niecīgā attālumā no Saules izkropļoja, pārvērta telpas un laika «absolūtus». Tev paliek tikai viens mierinājums, — Jurkovskis dramatiski pastiepa roku uz Bogdana pusi. — Visas šīs parādības nevar izskaidrot pat Einšteina teorija. Bet fakts paliek fakts: telpa — tā nav «vienkārši telpa», par kuru tu tik vieglprātīgi klāstīji mums pirms pusstundas. Ķīla tam ir Fedjas sirmie mati, kuram atraut raķeti no Veijana izdevās tikai ar piekto vai sesto mēģinājumu.

Jurkovskis apklusa un svilpodams sāka soļot pa kop- kabīni. Bikovs saspriegti domāja, ko īsti varētu nozīmēt savādie vārdi «gravitācija pārvērta laiku un telpu». Viņš jau grasījās uzdot jautājumu, kad Dauge, kurš kopš brīža ironiski vēroja Jurkovski, nobeidza diskusiju:

—    Vladimir, pietiks pļāpāt! Klāj galdu un sauc Anatoliju Borisoviču. Laiks vakariņot.

Pēc vakariņām pie galda palika visi, izņemot Kruti- kovu, kurš aizgāja dežurēt. Jermakovs, mazliet samiegojies, bet, kā vienmēr, gludi sasukājies un kārtīgs sēdēja pie mazas smalka porcelāna tasītes un ar patiku baudīja karstu kafiju. Bogdans un Jurkovskis pa paradumam smējās, atceroties visādus jocīgus notikumus no savu studiju gadiem. Dauge nopietni, pilnīgi nodevies savam darbam, veidoja kaut kādu fantastisku dzērienu no desmit dažādām augļu sulām. Maiga, blāva gaisma apspīdēja kabīni, viss bija stabils, mājīgs, mierīgs, un Bikovs jau nezin kuro reizi iedomājās par to, cik nesaderīgi šie apstākļi ar domu par metāla kasti, kas trakā ātrumā atstāj aiz sevis miljoniem kilometru melna tukšuma.

—    Par ko tu domā, Aleksej? — Dauge jautāja.

Bikovs vainīgi pasmaidīja:

—    Tā, saproti. . . domas! Mēs te sēžam, dzeram tēju … Es to biju iztēlojies pavisam citādi.

—    Bet kā tu vispār kaut ko tādu varēji iztēloties? — Dauge komiski brīnījās. — Ak tā, no grāmatām? No avīžu aprakstiem?

—    Kaut vai. ..

Jurkovskis svinīgi deklamēja:

—    Varonīgie kosmonauti drosmīgi pārvarēja visas bīstamā lidojuma grūtības, vīrišķīgi soļojot pretim briesmām . . .

—    Jā . . . apmēram tā. Un bez tam es gaidīju bezsvara stāvokli un visādas jaunas izjūtas.

—     Esi nu prātīgs .. .

—    Nē, nē, es taču zinu, ka raķetē, kas kustas ar pastāvīgu paātrinājumu, bezsvara stāvokļa nevar būt. Un tomēr tā bija vilšanās.

Bogdans un Dauge iesmējās.

—    Ticiet man, Aleksej Petrovič, — Jurkovskis nopietni sacīja, — bez šī bezsvara stāvokļa ir daudz ērtāk. Jums tiešām ir laimējies. Es atceros, pirms gadiem sešiem mēs lidojām uz Mēnesi. Kopā ar mums devās, arī savā pirmajā lidojumā, ņemiet vērā, — kāds speciālists. Tikai ne tuksnešu, bet selenogrāfijas. Viņš daudz bija rakstījis par Mēnesi, pētījis Mēnesi, bija strīdējies par Menesi, bet uz Mēness līdz šim vēl nekad nebija bijis. Baidījās lidot. Bet… tā jau iekārtots mūsu dzīvē …

—    Vai tu par Gluzkinu? — vaicāja Dauge.

—     Par viņu pašu, par Gluzkinu, — Jurkovskis pasmaidīja. — Mēs startējām. Lidojām. Izslēdzām reaktoru, atbrīvojām pasažierus no amortizācijas kastēm. Viņiem viss likās ļoti interesants — bezsvara stāvoklis, saprotams, jaunas izjūtas un tā tālāk. Gluzkins ari priecājās, kaut gan tāds pabālāks. Pēc kādām pāris stundām viņš pievirzās pie manis un jautā: «Kur te būtu tualetes istaba, biedri?» Bet es, redz, aizmirsu, ka viņš pirmoreiz. «Ejiet,» saku, «pa gaiteni, pēdējās durvis pa labi.» Un nekā vairāk viņam nepaskaidroju. Viņš arī, nabadziņš, aizgāja.

Tagad smaidīja visi: Dauge, Bogdans un pat Jermakovs. Bikovs klausījās sadrūmis.

'— Nu, ieslēdzās viņš tur, viss, kā nākas, — Jurkovskis turpināja. — Paiet minūtes piecas, desmit, ceturtdaļstunda — nav viņa! Pēc tam parādās. .. slapjš no galvas līdz kājām! Lamājas, ap viņu lido ūdens burbuļu mākoņi. Mēs visi kur nu kurais slēpties. Pilnā jaudā palaidām ventilatorus, ar lielām pūlēm iztīrījām gaiteni. Selenogrāfs tā lamājās, ka glābiņa nebija! Pat tagad sarkstu, kad atceros. Bet tur taču kopā ar mums bija sievietes. Redzat, ko dažreiz izdara bezsvara stāvoklis, Aleksej Petrovič! — Jurkovskis svinīgi pabeidza.

—     Jā gan, vispār bezsvara stāvoklis nav visai patīkams, — Dauge apstiprināja, kad smiekli aprima. — Kamēr iemācās, kā jārīkojas, krietni vien dabū pasvīst…

—    Es atceros, — Bogdans sacīja, — kā viens biedrs …

—    Acumirkli! — Jermakovs viņu pārtrauca.

Viļņveidīgi — te apklusdama, te atkal pastiprinādamās, līdzīga oda sīkšanai nometnes teltī, no augšas at- plūda smalka, tikko sadzirdama skaņa. Bikovs redzēja, ka no Jermakova sastingušās sejas pamazām nozūd sārtums, ka pēkšņi līdz zilganumam nobāl Dauge, plaši iepleš acis Spicins, bet Jurkovskim uz vaigiem savelkas

muskuļi. Visi raudzījās kādā vietā virs viņa galvas. Bikovs pagriezās. Pie pašiem griestiem, ādas polsterējuma krokās, pulsēdama arvien spilgtāk, liesmoja sarkana uguntiņa. Kāds aizsmakušā balsī nolādējās un pielēca kājās. Sausi ieklaudzēdamās, apgāzās glāze, un pa galdautu izplūda sarkans traips. Tai pašā mirklī kopkabīni piepildīja skaļa zvanīšana. Griesti, sejas, rokas, baltais galdauts — viss atmirdzēja baismīgā, sārtā gaismā.

—           Radiācija! — pie pašas auss norēca kāda pazīstama balss.

Bikovs kā apburts lūkojās uz drudžaini mirguļojošo, sarkano spuldzīti indikatoru, kas atgādināja cauri sienai izbāztu pirkstu. «Dzin, dzin, dzzzin!» aizgūdamies skanēja signālzvans. Durvis atsprāga vaļā, uz sliekšņa parādījās Krutikovs.

—    Radiācija! — viņš iekliedzās.

Viņa sakritušo seju klāja sviedri. Jermakovs, tikko kustinot nobālušās lūpas, mierīgi sacīja:

—    Redzam un dzirdam.

—    Kāpēc, no kurienes? — Bogdans nomurmināja.

Jurkovskis paraustīja plecus:

—    Lieks jautājums.

—           Nav lieks, nav lieks! — Dauge steidzīgi, it kā bez elpas sacīja. — Varbūt vēl var aizsegties . . .

—    Speciālie tērpi?

—    Kaut vai tērpi!

—           Blēņas, — Bogdans pārliecināti sacīja. — Izgājuši cauri apvalkam un aizsargslānim . . .

«Dzin, dzzin, dzzin .. .»

—    No tā neaizsegsies, — izdvesa Krutikovs.

Dauge šķībi pasmaidīja.

—     Labi, — viņš sacīja. — Neko darīt, gaidīsim.

Krutikovs kokainā svinīgumā pacēla nokritušo glāzi

un nosēdās starp Jermakovu un Bikovu.

—           Kādi. simt rentgeni, ne mazāk, — Jurkovskis piezīmēja.

—- Vairāk gan, — Bogdans atsaucās.

—            Simt piecdesmit. Kurš sola vairāk? — Dauge paņēma no galda tējkaroti un trīsošiem pirkstiem sāka to locīt. — Goda vārds, es, šķiet, jūtu, kā manī ieurbjas protoni!

—           Interesanti, vai tas turpināsies ilgi? — Jurkovskis norūca, piemiegtām acīm skatīdamies indikatorā.

—    Ja ilgāk par piecām minūtēm, mums beigas . ..

—           Pagājušās divas minūtes, — Jermakovs klusu pavēstīja.

Krutikovs sakārtoja kombinezona apkakli, aizrāva ciet atrslēdzēju uz krūtīm un iebāza roku kabatā pēc pīpes.

«Dzin, dzzin, dzzin . ..»

—           Viņi sēdēja nāvējošu staru plūsmā un klausījās apburošu mūziku, — Jurkovskis sacīja. — Klausieties, vai nevarētu izslēgt šo nolādēto zvanu? Es neesmu radis mirt tādos apstākjos.

«Dzin, dzzzin, dzzin . . .»

Beidzot pārlauzis karotīti, Dauge nosvieda paliekas uz galda. Visu skatieni pievērsās tām.

—           Radiācijas pirmais upuris, — teica Jurkovskis. — Georg, esi cilvēks, iebāz rokas kabatās . . .

Bikovs samiedza acis. Piecas minūtes — un beigas? Un galvenais — nekā nevar darīt, it ne-kā . . .

Piepeši zvanīšana beidzās. Indikatora sarkanā actiņa nodzisa. Klusums. Vēl ilgi viņi sēdēja klusēdami, baidīdamies pakustēties, pārāk apmulsuši, lai priecātos. Beidzot Jermakovs, vērsdamies pie Jurkovska, sacīja:

—           Jūs tomēr esat āksts, Vladimir Sergejevič. Pozē- tājs . . .

Dauge nervozi iesmējās. Krutikovu sāka mocīt žagas, un viņš viebdamies pasniedzās pēc šifona ar sodas ūdeni.

—           Esmu vainīgs, Anatolij Borisovič! Atzīstos, piemīt tāds grēks, — Jurkovskis sacīja. — Jaunībā spīdēju pašdarbības pulciņā … — Viņš izstaipījās, locītavām noknaukšķot. — Cerēsim, ka seku nebūs. Man arī bez tā uz tekošā rēķina vēl ir vesels lērums šo rentgenu.

Vēl neatžilbis, Bikovs grozīja galvu.

—    Vai tiešām tikai divas minūtes? — viņš jautāja.

—           Tātad, biedri, — pieceldamies Jermakovs dobjā balsī sacīja. — Cerēsim, ka incidents beidzies. Bet tagad — nekavējoties pie iekšējās aizsardzības pārbaudes!

—    Ir gan laime! Tādas lietas taču gadās reizi desmit

gados! — Krutikovs norūca. — Kas, pec jusu domam, varēja to radīt?

—    Tas ir skaidrs pat ezim: kosmiskie stari, — Jurkovskis atbildēja.

—    Lieliski, ja tas tā. Es, atzīstos, nodomāju, ka pārsprādzis fotoreaktora apvalks.

Bogdans paskatījās pulkstenī:

—    Man jāiet uz sardzi, Anatolij Borisovič. Un laiks noraidīt signālus Zemei. Vai ziņosim?

—    Nē! — Jermakovs strupi noraidīja. — Nevajag lieki uztraukt cilvēkus. Noraidiet parasto «viss kārtībā». Un vēl: tūdaļ visus pēc kārtas lūdzu medicīniskajā punktā uz potēm un dezaktivāciju. Dauge — pirmais. Pēc tam pārbaudīt un vēlreiz pārbaudīt aizsargkārtas.

—    Bet tikmēr var atļauties iztukšot tasīti kafijas! — Krutikovs jautri piezīmēja. — Ē-ē, tā taču pavisam atdzisusi! Aļoša, esi tik labs, ieslēdz . ..

—    Un tomēr varonīgajiem kosmonautiem nākas vīrišķīgi pārvarēt grūtības, — Bikovs sacīja, paskatīdamies uz Jurkovski.

Tas bezrūpīgi iesmējās:

—    Ne jau grūtības, mīļais Aleksej Petrovič, bet tikai nāves bailes. Grūtības vēl priekšā. To es jums garantēju, kā mēdz sacīt Krajuhins.

BRIESMU SIGNĀLS

Kosmiskā uzbrukuma mīkla noskaidrojās pēc dažām stundām. Atbildei uz Jermakova piesardzīgo jautājumu tika saņemts izraksts no Krimas aktinogrāfisķās observatorijas ziņojuma, un no šī izraksta kļuva skaidrs, ka taisni tobrīd, kad «Hiusa» komanda gatavojās bojā ejai nāvējošā radiācijā, uz Saules novērots varens kvēlojošo gāzu izvirdums — parādība, kas, vispār runājot, nepavisam nav reta un ir pietiekami labi izpētīta. Blīva ūdeņraža atomu kodolu — protonu strūkla, ar kolosālu ātrumu traukdamās izplatījumā, «apšļāca» arī raķeti, kas gadījās tās ceļā.

Leģētā titāna bruņām, kas bija pastiprinātas ar «absolūtā atstarotāja» kārtu, bija izgājusi cauri tikai daļa protonu, bet tie radīja tā slānī neskaitāmus ārkārtīgi cietu gamma staru avotus, un šiem stariem praktiski neeksistēja nekādi šķēršļi. Gamma stari tad arī bija iedarbojušies uz indikatoriem un signālierīcēm un gandrīz pazudinājuši ekspedīciju pašā ceļa sākumā.

Tas bija daudz bīstamāk par sastapšanos ar meteorītu. Ja protonu bombardēšana turpinātos kaut vai ceturtdaļstundu, uz «Hiusa» nepaliktu neviena dzīva cilvēka. Tik ciets gamma starojums pat īsākā laika sprīdī varēja atnest komandai daudz nopietnu nepatikšanu: viens otrs no vecajiem kosmonautiem, kuri pagātnē jau bija pakļauti kosmisko staru radiācijai, nenovēršami saslimtu. Par laimi, Jermakova rīcībā atradās jaunākie preparāti, ko savā laikā komitejai nodeva viens no biofizikas zinātniski pētnieciskajiem institūtiem. Ievadīti organismā, šie preparāti pilnīgi vai gandrīz pilnīgi likvidēja ne visai smagu radioaktīvo bojājumu sekas.

—    Esmu dzirdējis par līdzīgiem gadījumiem, — Bogdans piezīmēja, kad Jermakovs bija nolasījis radio- gramu. — Šķiet, tieši tā pirms gadiem piecpadsmit gāja bojā kāds vācu kosmosa tankkuģis. Bet, ja šādi izvirdumi uz Saules nav retums, kāpēc mums tik reti nākas sastapties ar šīm protonu strūklām?

—    Pavisam vienkārši, — Jurkovskis atsaucās. — Es drīzāk teiktu — ir diezgan savādi, ka vispār nākas ar tām sastapties. Protonu plūsma izplatās ļoti šaurā kūlī, un varbūtība sastapties ar to ir niecīga.

—    Mums ir laimējies, — Dauge nopūtās. — Riebīgs stāvoklis, kad tevi ne no šā, ne no tā nokauj, bet tu, cilvēks, nekā nevari darīt. Un bez tam … es vispār nevaru ciest injekcijas, bet no šīm turklāt stipri sāp krusti.

—    Un pat speciālie tērpi nelīdzētu? — Bikovs painteresējās.

—    Ko nu speciālie tērpi! … — Dauge atmeta ar roku. — No tā, Aleksej, nekādi tērpi nepaglābs. Desmitiem miljardu elektronvoltu liela enerģija! Bet par laimi viss jau garām ..,

—    Pagaidām viss vēl gluži ne, — sacīja Jermakovs.

—    Kātā?

—    Vadības kabīnē indikatori mirgo joprojām.

Jurkovskis spēji pagriežas uz viņa pusi: . — Mirgo?

Jermakovs pamāja.

—           Mirgo, kaut velns viņus parautu, — Bogdans apstiprināja.

—    Spēcīgi?

—           Ne visai, tā uz kādu rentgena simto daļu. Bet tomēr mirgo …

—           Tas nozīmē, ka izvirdums vēl nav beidzies . .. Bet mēs taču lidojam tieši gar protonu kūļa asi. .. — Dauge, raižu pilns, iegrima domās.

—           Nekam neder! — Jurkovskis, gluži kā skolotājs, kas pieķēris skolēnu kļūdā, pašūpoja galvu. — Saule griežas, un izvirduma vieta jau sen pārvietojusies sāņus. Nē, tas ir kaut kas cits . . .

—    Inducētā radiācija, — Jermakovs sacīja.

—           Pilnīgi pareizi! — Dauge nopriecājās. — Tas arī bija gaidāms. Protonu bombardēšanas rezultātā daļa atomu «Hiusa» sienās kļuva radioaktīvi, tas arī viss . ..

—    Labi gan «tas arī viss»! Ar to būs tāda ķēpa . ..

—           Nedomāju vis, — iebilda Spicins. — Radiācija taču nav visai spēcīga un pieļaujamo devu nepārsniedz.

—           Labi vēl, ka no augšas mūs nosedza «Mazulītis»,— Bikovs iedrošinājās iebilst no savas puses.

—           Jā, «Mazulītis» … — Jermakovs pārlika. — «Mazulītis» taču arī var būt saindēts. Tas būtu ļoti nepatīkami.

—           Izkāpsim ārā, pārbaudīsim, ko? — Jurkovskis lika priekšā.

—           Tikai pēc tam, kad pagriezīsimies ar spoguli pret Sauli. Apmēram pēc diennakts.

—           Iedomājies tikai, — ierunājās Dauge, kurš, acīm redzot, joprojām domas kavējās pie pārdzīvotā, —- ja šāda cūcība ilgtu vēl dažas minūtes, visam būtu beigas! «Hiuss» ar mirušu apkalpi!

—           Un pēc piecdesmit stundām mēs nokaitēta mākoņa veidā ietriektos Saulē .. .

—           Miris starpplanētu kuģis ar mirušu apkalpi… — Bogdans paskatījās uz Jermakovu. — Tādi taču jau ir, vai ne, Anatolij Borisovič?

—    Jā, «Lidojošie holandieši» .. .

—    Kas ar viņiem noticis? — Bikovs jautāja saprotamā ziņkārē.

—    Dažādi iemesli… No citām planētām ievazātas slimības, tādi paši uzliesmojumi uz Saules . . .

Ar to arī saruna beidzās.

Dzīve starpplanētu kuģī ritēja savu gaitu. Jermakovs novēroja fotonu tehnikas darbu un kopīgi ar stūrmani strādāja pie kaut kādas jaunas kosmonautikas problēmas; ģeologi vai simto reizi pārskatīja Golkondas pētniecības darbu plānu; Bikovs lasīja astronomijas grāmatas; Bogdans Spicins visu brīvo laiku rosījās ap radioaparatūru.

Reiz Bogdans piesauca visus pie vadības kabīnes.

—    Klausieties! — viņš sacīja, laimīgi smaidīdams.

—    Runā Marss, Smilšu Joma. Tas domāts mums.

«.. . ļoti neilgi, — runāja augsta, jautra sievietes balss.

—    Un ielejā, ko no aukstajām vētrām aizsedz Centrālās Grēdas kalnu atzarojumi, mēs atradām seklus ezerus un plašas pļavas gluži kā bērnu pasakā. Ak biedri, ja jūs zinātu, kas tas par skaistumu! Jūs uzkāpjat pakalna virsotnē un redzat: violeta, rāma ezera virsma, gluda kā spogulis, neparasti garu oranžkrāsas zāļu un milzīgu, koši zaļu ziedu paklājs, bet pāri visam — tumši violeta debess. Mums gribējās noraut savus skafandrus . . .»

Bikovs redzēja, kā biedru sejās sajūsma un prieks cīnās ar neuzticību, viņu lūpas pašas no sevis veras laimīgos smaidos, acīs iekvēlojas maigas, siltas uguntiņas.

—    Tas ir Marss! — Dauge nočukstēja. — Zēni, iedomājieties tikai, tas ir Marss, nedzīvais Marss!

«. . . Mēs nosaucām šo ieleju par «Hiusa» ieleju, godinot jūs. Mēs nevaram pasniegt jums ūdeni no tās ezeriem, ziedus no tās pļavām, mēs, diemžēl, nevaram jums to pat parādīt, bet lai šī ieleja nes jūsu kuģa vārdu, drošsirdīgie draugi! Tagad . . . Acumirkli . . . Mums jābeidz. Uz redzēšanos, novēlam jums visiem panākumus — tev, Anatolij Jermakov, tev, Vladimir Jurkovski, tev, Mihail Krutikov, tev, Bogdan Spicin, tev, Georg Dauge, un tev, Aleksej Bikov . . .»

Šinī dienā pie pusdienu galda Jurkovskis, Dauge un Spicins, pārtraukdami cits citu, ilgi runāja par saviem piedzīvojumiem uz Marsa.

Bija aizritējušas piecdesmit piecas lidojuma stundas, un Jermakovs paziņoja, ka pienācis laiks pagriezt «Hiusu» ar spoguli pret Sauli un sākt bremzēšanu. Raķetes ātrums šai brīdī bija līdz tūkstoš divi simti kilometru sekundē. Turpmākajās četrdesmit stundās «Hiu- sam» bija jākustas ar negatīvu paātrinājumu attiecībā pret Sauli, lai satikšanās vietā ar Venēru nonāktu ar nulles ātrumu.

Visu to Dauge steigā paskaidroja Bikovam, kamēr viņi sagatavoja kopkabīni pagriezienam: nostiprināja grāmatu skapi un bufeti, novāca visu, kas varētu gāzties un izkustēties no vietas. Pēc tam, sekojot pavēlei no vadības kabīnes, visi piesprādzējās pie sēdekļiem ar siksnām.

Bikovs gaidīja tādas pašas izjūtas, kādas viņam nācās pārdzīvot braucienā ar «Mazulīti», taču viss noritēja daudz vienkāršāk. Spicins bija tik neparasti veiksmīgs pilots, ka raķete apgriezās viegli un ātri. Dažu sekundu ilgo bezsvara stāvokli gandrīz neviens nepamanīja. Kopkabīnē sēdošajiem vienīgi likās, ka grīda strauji paslīd sānis, uz mirkli paliek vertikālā stāvoklī un atkal nostājas savā vietā.

«Hiuss» joņoja pretī Saulei ar reaktoru gredzeniem pa priekšu, fotonu reaktors darbojās kā iepriekš, piešķirot tam pastāvīgu paātrinājumu 10 metrus sekundē ik sekundi, taču tagad kuģa ātrums attiecībā pret Sauli nepārtraukti samazinājās. Pēc pusdienām Bikovs atgādināja Jermakovam, ka būtu jāpārbauda, vai «Mazulītis» nav kļuvis radioaktīvs.

— Bez tam, — viņš piemetināja, — kaut arī mums nav iemesla šaubīties par to, ka konteiners piestiprināts pie «Hiusa» korpusa pietiekami izturīgi, tomēr nebūs par sliktu paraudzīties, vai apgriešanās laikā kaut kas nav noticis. Jāaiziet paskatīties.

—- Aiziet paskatīties? — Jermakovs piemiedza acis. — Es nedomāju, Ka tas būtu tik vienkārši…

—           Bet mēs … es taču ne vienreiz vien agrāko lidojumu laikā esmu izgājis ārpusē, — Jurkovskis iejaucās sarunā.

—           Agrāko lidojumu laikā — iespējams. Bet pašlaik runa ir par to, ka jāiziet no raķetes, kas kustas ar paātrinājumu.

—          Mm… — Jurkovskis pārdomādams saknieba lūpas.

—           Jūs iedomājaties, kas ar jums notiks, ja norausie- ties no kuģa? — Jermakovs turpināja.

—           «Hiuss» lido prom, bet tu iekļūsti gandrīz vai paša fokusā, kur eksplodē plazma, — sacīja Dauge.

Bikovs apņēmīgi paspēra soli uz priekšu.

—    Anatolij Borisovič, atļaujiet man, — viņš sacīja.

—    «Mazulītis» ir manā ziņā, un es par to atbildu.

—           «Starpplanētu pilota instrukcijas» astoņpadsmitais pants: «Lidojuma laikā noliegts izlaist pasažierus ārpus kuģa,» — Jurkovskis ātri nocitēja.

—    Jā. Tāds ir likums, — Dauge pamāja.

—          Es neesmu nekāds pasažieris! — Bikovs iebilda, atskatīdamies uz viņu sašutumā.

—           Acumirkli, — sacīja Jermakovs. -— Aleksej Petrovič, man tiešām nav tiesību izlaist jūs ārpusē. Jums trūkst prakses, pieredzes . . . Bez tam, ja arī netrūktu, tomēr es jūs nelaistu: nelaimes gadījumā neviens nevarēs jūsu vietā vadīt «Mazulīti».

—           Un risks pazaudēt tādu pavāru … — Jurkovskis liekulīgi nopūtās.

Bikovs vēsi paskatījās uz «švaukstu», bet nekā neatbildēja un atkal cieši vērās Jerniakovā.

—           Fotoreaktoru mēs izslēgsim, tā ka nekāda riska nebūs, — Jermakovs turpināja. (Jurkovska seja izstiepās.)

—    Bet, ja runājam par atbildību, tad šeit, uz kuģa, par visu — gan par komandu, gan par kravu — atbildu es. Tā ka runa nav par to. Spicins pašlaik ir postenī, Krutikovs gatavojas atpūsties. Un Mihailu Antonoviču diezin vai vērts sūtīt. Viņš ir pārāk .. . smagnējs tādai operācijai.

—    Khm, — Krutikovs noņurdēja pietvīkdams.

—    Tātad es? — «švauksts» sacīja smaidīdams.

—           Vladimirs Sergejevičs tiešām ir speciāli apmācīts un guvis praksi lidojumu laikā, — Jermakovs pabeidza. — Tātad vai nu es, vai Vladimirs Sergejevičs . 5 .

-— Sešpadsmitais pants, — Dauge nekavējoties nobēra, — «Komandierim lidojuma laikā aizliegts iziet ārpus kuģa».

—           Tā ir, tāds ir likums! — Jurkovskis smiedamies iesaucās un izgāja.

Bikovs drūmi nolaida galvu un atgāja sānis.

—           Nebēdājies, Aleksej! — Dauge uzsita viņam uz pleca. — Šeit, mans draugs, vajadzīga ne tik daudz drosme, cik māka.

—    Nav nekāda lielā gudrība.

—           Labi. Bet vai par vakuuma skafandru tev ir kaut kāda jēga?

—    Par ko?

—          Par vakuuma skafandru. Par tērpu darbam bezgaisa telpā.

—    Bet vai tad speciālajā tērpā nevar?

—           Ko vēl neizgudrosi, Aleksej! Tanī tevi tā uzpūtīs, ka tu nevarēsi pakustināt ne roku, ne kāju. Vai redzēji Krajuhina kabinetā uzpūsto speciālo tērpu?

Bikovs nopūtās:

—           Redzams, nav lemts . . . Varen gribējās paskatīties uz to jūsu «Kosmosu» dabā.

—           Nekas, Aleksej Petrovič! — Jermakovs necerēti silti paskatījās uz Bikovu. — Kosmosu dabā jūs vēl redzēsiet.

Salīcis zem divu pamatīgu, pelēku saiņu svara, atgriezās Jurkovskis.

'— Varbūt tomēr fotoreaktoru neizslēgsim? — viņš jautāja, veikli izkravādams saiņus un vilkdams ārā caurspīdīgu cilindru, dubultbalonus un vēl kaut kādas ierīces.

—           Noteikti izslēgsim. Jā, pie viena, Aleksej Petrovič, tūlīt jūs iepazīsieties ar pasauli bez smaguma. Ieteicu neatstāt kopkabīni un strauji nekustēties.

—    Es nesaprotu . ..

—           Tiklīdz izslēgs fotoreaktoru, paātrinājums izzudīs, raķete kustēsies vienmērīgi, bet, ja paātrinājuma nav, — nav arī smaguma.

—    Redz, kā! — Bikova seja atplauka, un viņš saberzēja rokas. — Ļoti interesanti. . . Citādi, saprotiet, pat skumīgi: biju kosmiskajā lidojumā un pat nepiedzīvoju . . .

—    Kārtībā! — Jurkovskis paziņoja.

Viņš stāvēja durvīs, no kājām līdz pat kaklam iekalts savādās elastīgu metāla gredzenu bruņās, un izskatījās kā briesmīgs posmkājis ar cilvēka galvu. Galvassegu — cilindrisku, caurspīdīgu ķiveri — viņš turēja padusē. Kosmisko skafandru Bikovam bija gadījies redzēt uz fotogrāfijām un filmās, taču viņš nenocietās un apgāja Jurkovskim apkārt, ziņkāri to aplūkodams.

—    Ejam, — Jermakovs īsi pavēlēja.

Bikovs atsēdās krēslā un klusēdams ar skatienu pavadīja biedrus.

Kāju dipoņa gaitenī apklusa, durvis aizvērās ar klusu šķindoņu. Dauge sauca: «Kur piestiprināt trosi, Anato- lij Borisovič?» Tad viss apklusa.

—    Uzmanību! — reproduktorā ieskanējās Spicina balss.

Tai pašā mirklī Bikovs sajuta, ka viņu maigi ceļ gaisā. Viņš krampjaini ieķērās sēdekļa atzveltnēs. Kaut kas smalki iesvilpās, pāršalca dzestrs vējiņš. Bikovs skaļi nopūtās. Nekas briesmīgs, šķiet, nebija noticis. Tad viņš uzmanīgi atlaida pirkstus vaļā un piecēlās . . .

Kad ceturtdaļstundu vēlāk Dauge, Mihails Antono- vičs un apsarmojušais Jurkovskis, turoties pie speciālām cilpām sienu ādas polsterējumā, atgriezās kopkabīnē, Bikovs, sarkans, nosvīdis un uztraucies karājās gaisā ar galvu uz leju virs sēdekļa un veltīgi pūlējās to sasniegt kaut vai ar pirkstu galiņiem.

Ieraudzījis to, Jurkovskis jūsmīgi ieaurojās, izlaida cilpu no rokām, atsitās ar galvu pret griestiem un atkal izspurdza gaitenī. Dauge un Mihails Antonovičs, gandrīz vai aizrīdamies no smiekliem, palīda zem drūmi smaidošā «Mazulīša» vadītāja un novilka to uz grīdas.

—    Kāda . . . tev likās . . . pasaule bez smaguma? — Dauge raustījās smieklos. — Iz . . . izmēģināji?

—    Izmēģināju, — Bikovs īsi atbildēja.

—    Uzmanību! — ierēcās reproduktors.

Kad fotoreaktors no jauna tika ieslēgts un viss nokārtojās, Jurkovskis pastāstīja, kā veicies ārpusē. Konteiners ar «Mazulīti» izstaro, taču stipri ne, tikko manāmi. Nostiprinājumi nav bojāti — vismaz ārēji ne, kas īstenībā arī ir pats svarīgākais.

—           Venēras sirpis redzams ar neapbruņotu aci. Apkārt Saulei — vainags gluži kā pērļains mākonis! Sakiet man, lūdzu, — vai neesmu dzejnieks? — Jurkovskis pieņēma pozu un iesāka: — «Dzīles tumstošas…»

—           Dzīles svelošas, — nopietni piebalsoja Bogdans Spicins, kurš bija ieskrējis no sardzes iekampt malku kafijas.

Jurkovskis pārslīdēja viņam ar tālumā vērstu skatienu un sāka par jaunu:

Draudīgais bezdibens spārnus ir izpletis,

Zvaigznes kā dzintara asaras mirdz… —

.. . Ē-ē-ē … kā tālāk?

—- Sirds, — Bogdans lika priekšā.

—    Klusē, nožēlojamais . . .

—    Nu tad irdz . . .

—    Pagaidi. . . acumirkli. . .

Dzīles tumstošas, dzijumi sveši,

Zvaigznes kā dzintara asaras mirdz . ..

Tur, kur ledaini tuksneši plešas . . .

—           Tagad lokomotīves trauc, — Bogdans nobeidza visliriskākajā tonī.

Pat ne ar pušplēstu vārdu neviens neieminējās par Bikova neveiksmīgo piedzīvojumu bezsvara pasaulē. Raķetē atkal iestājās miers un klusums, parasta ikdienas dzīve, kas gandrīz ne ar ko neatšķīrās no dzīves uz Zemes.

Bikovs un Dauge sēdēja kopkabīnē pie šaha, kad ienāca Krutikovs. Viņš bija noraizējies.

—    Vai dzirdējāt jaunumus, puiši?

Bikovs jautājoši paskatījās uz viņu, bet Dauge, košļādams nagu, izklaidīgi vaicāja:

—    Kas tad atkal noticis?

—    Nav sakaru.

—    Ar ko nav?

—    Ne ar vienu nav. Ne ar Zemi, ne ar «Ciolkovski».

—    Kādēļ?

13,7

Krutikovs paraustīja plecus, iebāza roku bufetē un izvilka vafeli.

—    Un sen jau kopš nav?

—    Vairāk nekā stundu, — Krutikovs ar kraukšķi nokoda vafeli. — Jermakovs ar Bogdanu izmēģināja visu. Taustīja uz visiem viļņiem. Tukšs kā izslaucīts. Un kas ļoti pārsteidz — parasti vienmēr gadās uzdurties kādai sarunai, bet tagad visā diapazonā kapa klusums, it kā mēs ajtrastos jūras dibenā. Ne mazākās skaņas, ne mazākā troksnīša.

—    Varbūt aparatūra sabojājusies? — ieminējās Dauge.

—    Visi trīs komplekti uzreiz? Maz ticams.

—    Vai arī antenas nav kārtībā?

Stūrmanis paraustīja plecus. Dauge nomurmināja: «Atkal kaut kas aizgājis pie velna,» — un sajauca figūras.

—    Kur Volodja?

—    Droši vien savā kabīnē . ..

Bikovs aizskāra Mihaila Antonoviča piedurkni:

—    Var būt, ka tikai mēs nevaram uztvert, bet viņi mūs dzird?

—    Viss var būt. Bet vispār — ļoti savādi. Pēkšņi ne no šā, ne no tā reizē atsakās strādāt visas radioiekārtas. Kaut kas tāds vēl nekad nav noticis. Tiesa gan, Ļahovs brīdināja . .. Un tomēr . . . tas, saproti, kaut kā uztraucoši . . . kaut kā neomulīgi. . .

Bikovs ar simpātijām pavērās Krutikova labsirdīgajā, apaļajā sejā, mazajās, skumjajās ačelēs.

—    Jā … es saprotu, Mihail Antonovič.

Tik tiešām kļuva ļoti neomulīgi. Bikovu pārņēma neskaidra nelaimes nojauta. Varbūt tādēļ, ka ikviens, pat nenozīmīgākais nepatīkamais gadījums uz kuģa viņam likās liela nelaime. Tomēr arī Krutikovs, redzams, izjuta kaut ko līdzīgu, bet viņam taču nekādi nevarēja piedēvēt iesācēja aizdomīgumu.

—    Nenokariet degunus, draugi! — Dauge iesaucās mākslotā jautrībā. — Pagaidām vēl nekas ļauns nav noticis, vai nav tiesa? Nezināmu iemeslu dēļ uz laiku zaudēti sakari, tas ir viss. Dzinēji kārtībā, pārtikas pietiekami, «Hiuss» lido saskaņā ar kursu . . .

Krutikovs nopūtās. Bikovs saprata viņu Joti labi. Viņiem, Zemes bērniem, radio sakari bija vienīgā, dzīvā, sajūtamā saite, kas stiepās uz viņiem no dzimtās planētas. Un šīs dzīvinošās saites pārtrūkšana, pat īslaicīga, viņus nomāca. Piepeši Bikovs ar katru savu ķermeņa šūnu sajuta «Hiusa» neizsakāmo vientulību. Desmitiem un simtiem miljonu kilometru mēma tukšuma kā svins uzgūlās uz pleciem, atšķīra viņus no citām pasaulēm un siltās, mīļās mātes Zemes. Desmitiem un simtiem miljonu kilometru ledaina tukšuma .. . Šie neiedomājamie bezdibeņi — tie nepavisam nav «nekas». Nē, tie dzīvo kaut kādu savu īpatnēju un nesaprotamu dzīvi, sekodami kaut kādiem neizdibināmiem likumiem — sarežģīti, ļauni…

Bikovs pameta skatienu uz Daugi, kas izklaidīgi pārkārtoja šaha figūras, un nokaunējās par savām domām. Pietiek ar to, ka viņš nobijās toreiz, pirms starta. Jo visdrausmīgākais, kas var notikt. . . Jā, bet kāpēc vispār kaut kam jānotiek?

—   Mūsu iemīļotais Kosmoss atkal draiskojas, — ienākdams sacīja Jurkovskis. — Kā jums tas tīk?

—    It nemaz ne, — Dauge noburkšķēja. — Beidz ākstīties! Apnicis .. . Krajuhins prātā sajuks.

—    Par veco nu gan nav ko baidīties! Viņam galva daudz stiprāka nekā tev un man kopā. Man šķiet, sakari pārtrūkuši tāpēc, ka izplatījuma apgabals, kurā mēs pašlaik atrodamies, kaut kādu iemeslu dēļ nelaiž cauri radioviļņus. Izskaidrot es neapņemos, bet. .. Vismaz radioaparatūrai nav ko uzvelt vainu. Un jo mazāk antenām.

—    Fantasts! — Mihails Antonovičs nopūtās. — Kur tu esi redzējis, ka tukšums nevada radioviļņus?

—    Līdz šai dienai — nekur. Bet Ļahovs redzēja. Un es pašlaik arī redzu, ļoti godājamais skeptiķi. Tevi pat ar faktiem nevar pārliecināt.

—    Un tu redzi?

—    Redzu.

—    Pigu tu redzi, Vladimir Sergejevič!

—    Es redzu pigu? — pasvītrotā pieklājībā jautāja Jurkovskis.

—    Pigu!

Jurkovskis apsviedās uz papēža un devās ārā. Uz sliekšņa viņš apstājās:

—           Ieteicu visiem klātesošajiem uzkāpt līdz vadības kabīnes ieejai. Tur jums, ļoti iespējams, izdosies dzirdēt kaut ko interesantu.

Krutikovs ērcīgi saviebās un atkal pasniedzās bufetē pēc vafeles. «Fantasts, nekas vairāk, fantasts,» viņš murmināja.

Dauge nesacīja ne vārda, bet Bikovs sirds dziļumos juta, ka taisnība laikam Jurkovska pusē. Viņi uzkāpa pa trapu līdz vadības kabīnes vaļējām durvīm un piebiedrojās Jurkovskim, kurš sēdēja uz pakāpiena.

No vadības kabīnes plūda Bogdana monotonā balss:

—           Zeme, Zeme . .. Ve-sešpadsmit, kāpēc jūs klusējat? Zeme, Zeme … Te «Hiuss». Ve-sešpadsmit, kāpēc jūs klusējat? Dodu uzskaņošanas signālus: viens, divi, trīs, četri, pieci. . .

Iestājās klusums. Dauge ar Bikovu saskatījās, Jurkovskis domīgi braucīja zodu. Noskanēja kaut kādi pārslēdzēju knikšķi. Bogdans nopūzdamies sacīja:

—    Nekā, Anatolij Borisovič. Kapa klusums.

—    Pamēģiniet atkal uz garajiem viļņiem.

—    Klausos.

Pēc minūtes Spicins ierunājās no jauna:

—           Labi, pieņemsim, ka nav kārtībā antenas. Bet tādu radiostaciju, kāda ir Septītajā poligonā, taču var uztvert tieši ar korpusu. Un kas gan varētu būt noticis antenām? Nekā nesaprotu. Nav taču ne skaņas . . . Noteikti Ļa- hovam ir taisnība. To visu dara mūsu ātrums . .. Zeme! Zeme! Ve-sešpadsmit, kāpēc jūs klusējat? Te «Hiuss». Dodu uzskaņošanas signālu: viens, divi, trīs . . .

—           Varbūt Jurkovskim ir taisnība un mēs tiešām esam iekrituši kaut kādā četrdimensiju bedrē? — sacīja Jermakovs.

Jurkovskis skaņi noklepojās. Jermakovs pienāca pie durvīm:

—    Jūs visi te?

—    Te, Anatolij Borisovič. Sēžam, gaidām.

—    Ko jūs par to domājat?

—           Es jau teicu, ko domāju … — Jurkovskis paraustīja plecus.

—           Var jau būt, var jau būt. . . Tikai no visām šīm liektajām telpām baismīgi ož pēc matemātiskās mistikas.

—           Kā vēlaties, — Jurkovskis mierīgi noteica. — Man tā neliekas mistika. Es domāju, nav grūti pārliecināties, ka tā ir visīstenākā objektīvā realitāte, kas mums dota mūsu sajūtās.

Jermakovs brīdi klusēja.

—    Kur Mihails?

—    Kopkabīnē, grauž vafeles.

—    Vajadzēs …

Līksms Bogdana sauciens pārtrauca Jermakovu:

—    Atbild! Atbild!

Visi pielēca kājās. Sausa, aizlūzusi balss gurdeni izrunāja:

—           Šeit Ve-sešpadsmit. Šeit Ve-sešpadsmit. «Hius», «Hius», atbildiet! «Hius», atbildiet! Šeit Ve-sešpadsmit. Dodu uzskaņošanas signālu: viens, divi, trīs, četri. Trīs, divi, viens. «Hius», atbildiet…

—    Tas ir Zaičenko, — Jurkovskis nomurmināja.

Bogdans steidzīgi sāka runāt:

—          Ve-sešpadsmit, dzirdu jūs labi. Ve-sešpadsmit, šeit «Hiuss», dzirdu jūs labi. Kāpēc tik ilgi neatbildējāt?

—           Šeit Ve-sešpadsmit, šeit Ve-sešpadsmit, — acīm redzot, nepievērsdams nekādu uzmanību Bogdana atbildei, Zaičenko turpināja. — «Hius», kāpēc jūs neatbildat? Šeit Ve-sešpadsmit. . .

—           Mēs viņus dzirdam, viņi mūs ne, — sacīja Dauge. — Aizvien trakāk. Pag, pag . ..

—           Te «Hiuss», dzirdu labi, — Bogdans vājā balsī atkārtoja. — Te «Hiuss», dzirdu jūs labi. Ve-sešpadsmit, te «Hiuss» . ..

—           Šeit Ve-sešpadsmit, šeit Ve-sešpadsmit. «Hius», atbildiet. ..

Pagāja stunda. Tajā pašā monotonā, bezcerīgu gaidu pilnā balsī Septītais poligons sauca «Hiusu». Tikpat monotonā un nogurušā balsī Bogdans atbildēja. Septītais poligons viņu nedzirdēja. Izplatījums atnesa līdz «Hiusam» radiosignālus no Zemes, bet nelaida cauri kuģa signālus. Jermakovs bez apstājas staigāja pa vadības kabīni. Jurkovskis sēdēja nekustīgi, aizvērtām acīm; Dauge bungoja ar pirkstiem pa ceļgalu. Bikovs visu laiku pūta un braucīja delnām ceļgalus. Vadības kabīnē, sūkdams tukšu pīpīti, iegāja Krutikovs.

—    Šeit Ve-sešpadsmit. «Hius», atbildiet.. .

Ēterā kaut kas iečabējās un iesprakšķējās. Jauna, nepazīstama balss ielauzās kuģī, slāpstoša, aizsmakusi balss.

—           Palīdziet! Palīdziet! Uztveriet mūsu peilējumus! — nemitīgi skanēja angļu un vācu valodā.

Jurkovskis steigšus piecēlās. Jermakovs sastinga kā sasalis. Dauge saķēra Bikovu aiz rokas.

—           Palīdziet! Palīdziet! — nepazīstamais joprojām sauca aizgūdamies. — Pēc trim stundām mēs būsim pagalam . . . Baloni. . . Palīdziet! Beidzas … — Balss nodzisa velnišķīgos sprakšķos un spiedzoņā.

—    Kas tur ir? — Bikovs nomurmināja.

—           Kāds iet bojā, lūdz palīdzību, Aleksej, — Dauge izdvesa.

—          Koordinātes . . . divdesmit divi. . . Noslāpsim . . . Saucam visus . . .

—           Spicin, pie pelengatora, veicīgi! — Jermakovs pavēlēja.

—    Tieši tā!

—           Mūsu koordinātes. . . Uztveriet mūsu peilējumus . . .

—           Nekavējoties doties pie viņa! — iekliedzās Jurkovskis.

—    Jautājums — kurp?

— Spicin, kāds stāvoklis?

Pēc īsas pauzes atskanēja pārvērsta Spicina balss:

—    Nevar uztvert peilējumus!

—    Kā — nevar uztvert?

—           Nevar uztvert, Anatolij Borisovič, — Spicins trīsošā balsī novaidējās. — Pārliecinieties pats .. .

Nesarunājuši, neatskatīdamies cits uz citu, Jurkovskis, aiz viņa arī Dauge un Bikovs iespraucās vadības kabīnē. Bikovs paskatījās pār Jermakova plecu. Slaida, gara rādītāja šautra kūtri riņķoja pa ciparnīcu, nekur neapstādamās un viegli trīsēdama. Jurkovskis nolamājās.

—    Palīdziet! Palīdziet! . . . Musu koordinātes . ..

Visi apjukuši raudzījās cits citā. Bogdans briesmīgā niknumā grieza pelengatora kloķi, knikšķinādams svir- slēdžus, ieslēdza un izslēdza kaut kādas ierīces. Uztvert, peilējumus nekādi neizdevās.

—           Apburta vieta, — Bogdans izdvesa, slaucīdams sviedrus no pieres.

—           Tas ir negods, — Dauge klusi sacīja, — cilvēki iet bojā . . .

Jermakovs strauji pagriezās pret viņu:

—           Kāpēc jūs esat vadības kabīnē? Kurš atļāva? Marš aiz durvīm, jūs, visi trīs .. .

Uz kāpnēm Jurkovskis piesēda un atbalstīja zodu delnās. Bikovs un Dauge nostājās blakus.

—    Palīdziet! Palīdziet! — kliedza aizsmakusi balss.

—    Ikviens, kas dzirdat mūs, palīdziet!

Bikovs klausījās, aizturējis elpu. Viņš nezināja, kas sauc pēc palīdzības, nezināja, kas tur noticis, viņš tikai juta — ar visu savu būtni juta drausmīgo izmisumu, kas piesātināja katru šīs balss skaņu.

—           Ja tikai zinātu, kur viņi atrodas! … — Jurkovskis nočukstēja.

—           Velns parāvis! — Dauge nikni iekliedzās. — Vai tiešām neviens pats, atskaitot mūs, viņus nedzird?

—           Cik es zinu, bez mums pašlaik lidojumā atrodas ne mazāk par septiņiem kuģiem. No tiem tikai diviem — ķīniešu un angļu — ir zināma brīvas kustībās rezerve. Bet, vienalga, kamēr viņi aprēķinās jaunu trajektoriju, paies mazākais stunda . . . Savādi, ka mēs viņus nedzirdam, tomēr.. .

—    Kurus?

—    Tos .. . citus . . .

—           Vienīgi «Hiuss» pilnīgi bez kaut kādiem trajektoriju aprēķiniem varētu lidot tieši uz peilējumu, — sacīja Dauge.

—    Ja tikai būtu peilējums .. .

Durvīs parādījās Jermakovs, bāls, spīdošām, stiklainām acīm.

—    Kāpiet lejā kabīnēs, biedri! — viņš pavēlēja.

—    Gulstieties kojās, piesprādzējieties. Pamēģināsim izrauties no šī sasodītā maisa. Paātrinājums pārsniegs normu četrkārtīgi — ņemiet to vērā. Dauge, parādiet Bikovam, kā jāizturas pārslodzes gadījumā.

—    Klausos!

Jurkovskis piecēlās un pirmais devās lejup. Šai brīdī no vadības kabīnes atlidoja jaunas skaņas. Kāda asa, noteikta balss sliktā angļu valodā jautāja:

—           Kas runā? Vai jūs dzirdat mūs? Es esmu uztvēris jūsu peilējumus.

Tas, kurš sauca pēc palīdzības, uztraukti atbildēja:

—    Es jūs dzirdu ļoti labi!

—    Vai jūs runājat kīniski?

—    Nē…

—    Vai jūs runājat krieviski?

—    Jā, jā, runāju un saprotu .. . Jūs esat krievi?

—           Nē. Ar jums runā Ķīnas zvaigžņu kuģa «Jan-czi» komandieris Lu Ši-ers. («Labais vecais Lu!» nočukstēja Jurkovskis.) Mēs dzirdam jūs sen, bet mums ir tikai virziena raidītājs, un jūsu peilējumu izdevās uztvert tikai pirms dažām minūtēm. Ar ko es runāju?

—           Kembridžas universitātes profesors . . . Roberts Loids. Kuģis «Zvaigzne» . . . Drausmīga avārija . ..

Viņi sāka runāt angliski.

—           Mēs dosimies pie jums pēc peilējuma, — Lu paziņoja.

«Drošsirdis!» Dauge plati ieplestām acīm paskatījās Jurkovski.

—    Paldies, lielais paldies . . . Kur jūs esat?

—           Pirms pusstundas pacēlāmies no Fobosa starptautiskās bāzes.

Atbildei noskanēja sāpīgs kliedziens:

—           Jūs nepagūsiet! . . . Nē, nē, jūs nepagūsiet! Mēs esam nolemti. ..

—           Centīsimies nokļūt laikā. Pēc mums gatavojas izlidot avārijas kosmiskie tankkuģi. Mēs noņemsim jūs no jūsu . ..

—           Nepagūsiet. — Angļa balss tagad skanēja gandrīz mierīgi. — Nepagūsiet. . . Skābekļa atlicis tikai… divām stundām.

—    Bet kur tad jūs esat? Koordinātes?

—    Heliocentriskās koordinātes . . .

Profesors nosauca kaut kādus Bikovam nesaprotamus skaitļus. Iestājās klusums. Bija dzirdams, kā Jermakovs

un Bogdans steidzīgi rīkojas ar papīru, tad iedūcās elektronu skaitjošanas mašīna.

—           Tas ir asteroīdu joslā. Viena trešdaļa astronomiskās vienības no Marsa, — Krutikovs beidzot paziņoja.

—           Piecdesmit miljoni kilometru, — Jurkovskis drūmi noteica. — Pat «Hiuss», ja arī atrastos pie Marsa, ne- pagūtu.

Viņš piecēlās un izslējās miera stājā.

—           Man viss skaidrs, — bija dzirdama Lu balss. —• Vai nav nekādas iespējas noturēties kaut desmit stundu? Padomājiet.

—- Nē . .. Gaiss nepārtraukti izplūst, acīm redzot, kuģa korpusā ir mikroskopiskas plaisas . . .

Pēc īsas pauzes profesors piemetināja:

—           Mēs esam palikuši divi… un viens no mums ir bez samaņas.

—    Drosmi, profesor!

—           Es esmu mierīgs, — atskanēja nervozi smiekli. — O, tagad es esmu pilnīgi mierīgs! . . . Mister Lu!

—    Es klausos, profesor.

—    Jūs esat pēdējais, kas klausās manu balsi.

—    Profesor, jūs droši vien klausās simtiem cilvēku . . .

—           Vienalga, jūs esat pēdējais cilvēks, ar ko es runāju. Pēc kāda laika jūs atradīsiet mūsu kuģi un mūsu ķermeņus. No visas sirds lūdzu jūs materiālus, ko esam ieguvuši šinī lidojumā, nodot Starptautiskā kosmonautu kongresa rīcībā. Jūs apsolāt?

—    Es jums to apsolu, Robert Loid!

—           Visi, kas mūs dzird, būs par lieciniekiem. Materiālus es ielieku portfelī.. . krokodilādas portfelī… tā. Tas būs uz galda vadības kabīnē. Jūs mani dzirdat?

—    Es dzirdu jūs ļoti labi, profesor.

—           Tad tā. Es jau iepriekš pateicos jums, mister Lu. Tagad vēl viens lūgums. Uz Zemes, kad jūs tur atgrie- zīsieties . . . atgriezīsieties … — sekoja starpbrīdis, bija dzirdama saraustīta, šņukstoša Loida elpa. — Atvainojiet, mister Lu. Kad atgriezīsieties, jūs droši vien apmeklēs mana sieva, misis Loida … un dēls. Nododiet viņiem manu pēdējo sveicienu … un pasakiet, ka es biju savā vietā līdz beigām. Jūs dzirdat mani, mister Lu?

—    Es jūs dzirdu, profesor.

—           Tas ari viss.. . Sveiki, mister Lu! Sveiki visi, kas mani dzird! Novēlu jums laimi un sekmes!

—           Sveiki, profesor. Es noliecu galvu jūsu vīrišķības priekšā!

—    Nevajag tādu vārdu .. . Mister Lu!

—    Es klausos.

—    Pelengators strādās nepārtraukti.

—    Labi.

—    Lūkas jūs atradīsiet vaļā.

Klusums.

—    Labi, profesor.

—    Tas arī, šķiet, viss. Vēlreiz ardievu!

Iestājās klusums.

—           Mēs .. . vai mēs nekādi nepagūtu? — Bikovs jautāja, ar mokām kustinādams stīvās lūpas.

Neviens neatbildēja. Klusēdami viņi nokāpa kopkabīnē, klusēdami apsēdās katrs savā stūrītī, cenzdamies neskatīties cits citā. Drīz viņiem piebiedrojās Jermakovs ar Krutikovu. Bikovs tik tikko apjēdza, kas notiek. Visas viņa domas bija piekaltas pie skata, ko pakalpīgi uzzīmēja iztēle: gārdzot, cīnoties ar elpas trūkumu, sirms cilvēks rāpo pa gaiteni, citu pēc citas vērdams vaļā masīvas tērauda durvis. Pēdējo durvju — ārējās lūkas — priekšā viņš apstājas un satumsušām acīm atskatās atpakaļ. Gaiteņa attālākajā galā redzams galds, uz kura spuldzes gaismā spīd krokodilādas portfelis. Cilvēks ar trīsošu roku novelk pāri pierei un pēdējo reizi dziļi ieelpo izretināto gaisu.

—    Aleksej Petrovič!

Bikovs satrūkās un atskatījās. Jermakovs norūpējies pārliecās pār viņu:

—    Ejiet labāk savā kabīnē un pacentieties iemigt.

—           Ej, Aleksej, ej. Tu jau neizskaties pēc cilvēka, — sacīja Dauge.

Bikovs paklausīgi piecēlās un izgāja. Ejot garām trapam, kas veda uz vadības kabīni, viņš dzirdēja Bog- danu vienmuļi atkārtojam:

—           Ve-sešpadsmit, Ve-sešpadsmit, šeit «Hiuss». Ve- sešpadsmit, šeit «Hiuss» .. .

Kopkabīnē Jermakovs nopūzdamies sacīja:

—           Esmu ticies ar Robertu Loidu. Nesen. Labs kosmonauts. Ievērojams zinātnieks . . .

—           Lai viņam mūžīga piemiņa! Viņš labi turējās, —- Jurkovskis klusi noteica.

—    Lai viņam mūžīga piemiņa …

Pēc īsa klusuma brīža Dauge pēkšņi pielēca kājās:

—           Velns lai parauj! Man šķiet, mēs esam sastinguši uz vietas. Iegāzušies kaut kur, un mūs aprakuši.. .

—           Neceliet paniku, Dauge, — Jermakovs noguris pasmaidīja.

Pusdienot neviens negribēja, un drīz vien Jermakovs pirmais piecēlās, lai dotos savā kabīnē. Krutikovs uzlika roku Jurkovskim uz pleca un vainīgi sacīja:

—    Šķiet, ka tev bijusi taisnība, Volod ja.

—           Nieki, — tas noteica. — Bet jums, biedri, nākusi klāt vēl viena mīkla.

Visi jautājoši paraudzījās viņā.

—    Kas tad nu?

—           Lu sacīja, ka viņam esot tikai virziena raidītājs, vai ne?

—    Jā.

—    Bet mēs taču viņu dzirdējām tīri labi.

Mihails Antonovičs iepleta muti un apjucis atskatījās uz Jermakovu.

—    Un kāpēc gaņ ne? — Dauge jautāja.

—           Tāpēc, draudziņ, ka «Hiuss»- attiecībā pret Lu atrodas pavisam citā virzienā nekā Loida kuģis. Virzīts ra- diostars nekādā gadījumā nedrīkstētu nonākt līdz mums.

Dauge aptvēra galvu rokām:

—           Pietiek šo mīklu! Tas beigu beigās vairs nav izturams!

Jermakovs un Mihails Antonovičs tūdaļ pat devās uz vadības kabīni, paķerdami līdzi arī Jurkovski.

VENERA NO PUTNA LIDOJUMA

Sakari atjaunojās pēc diennakts tikpat negaidīti, cik negaidīti bija pārtrūkuši. Acīm redzot, «Hiuss» bija garām «apburtajai vietai» — savādam apgabalam

Kosmosā, kam attiecībā uz radioviļņiem piemita vēl nepazīstamas īpašības. Kopkabīnē daudz strīdējās par šo nedzirdēto parādību, izteica vairākus pieņēmumus, to skaitā arī dažus gluži nejēdzīgus (tā, piemēram, Dauge paziņoja, ka visi komandas locekļi kļuvuši par upuriem masveida psihozei), bet Jurkovskis sāka strādāt pie hipotēzes par kaut kādiem četrdimensiju atspoguļojumiem, mēģinot ar kuģa komandas labākā matemātiķa Mihaila Antonoviča Krutikova palīdzību ievest «fizikāli korektu telpas punkta jēdzienu»; caur šādu punktu elektromagnētiskās svārstības ietu tikai vienā virzienā. Bikovu sākumā aizvainoja biedru vienaldzība pret Loida bojā eju. Viņam likās gandrīz vai zaimi sarunas par teorijām un formulām jau divas stundas pec visa ta, kam viņi bija par lieciniekiem. «Zvaigznes» katastrofa uz viņu bija atstājusi ārkārtīgi smagu iespaidu. Apdullis un nospiests viņš staigāja pa raķeti, ar grūtībām piespiezdams sevi atbildēt uz jautājumiem un izpildīt sīkus Jermakova uzdevumus.

Līdz Venēras sastapšanas brīdim bija atlikuši tikai piecpadsmit līdz divdesmit miljoni kilometru. Lidojums gāja uz beigām. Tuvojās ekspedīcijas visatbildīgākais mirklis — nosēšanās uz Venēras. Ar retiem izņēmumiem tas nebija izdevies pat pasaules labākajiem kosmonautiem. Tādēļ nevis pārmetumus, bet gan apbrīnu bija pelnījuši cilvēki, kuri ar labi trenēta gribasspēka piepūli bija piespieduši sevi aizmirst pagātnes pārdzīvojumus, pat tos pavisam nesenos, un spējuši koncentrēt visu savu uzmanību uz priekšā stāvošajiem pārbaudījumiem. Sākumā Bikovs to nesaprata. Toties tagad viņi atgādināja tam karavīrus pirms trieciena. Atstājuši aiz sevis kritušos, steigā pārsējuši svaigos ievainojumus, viņi gatavojas pēdējam, izšķīrējam lēcienam pretī uzvarai… vai nāvei. Turklāt šai brīdī neviens, pat Jurkovskis, nemētājās ar skaļām frāzēm un neieņēma efektīgas pozas. Visi bija mierīgi un lietišķi. Viņu pūlēs izprast «apburtās vietas» dabu izpaudās tikai rūpes par tiem, kas sekos viņu pēdās.

Bikova cieņa un godbijīgā sajūsma izpaudās tādējādi, ka viņš pacienāja biedrus ar lielisku plovu, un Mihails Antonovičs divas reizes pēc vakariņām skrēja uz kam- bizi, pie tam otrreiz — no sardzes, turklāt tika pieķerts un par to saņēma rājienu.

Tiklīdz noskaidrojās, ka abpusējie sakari ar Zemi nodibināti, Jermakovs noraidīja radiogramu, kurā skopi, bet nepārprotami aprakstīja neparasto notikumu un noraidīja profesora Loida un Lu pēdējās sarunas saturu.

—           Bet tad likāt gan jūs mums nervozēt! — Zaičenko, uztraukumā stostīdamies, sacīja. — Vera Nikolajevna gandrīz vai prātu zaudēja. Bet «Zvaigzne» … — viņa balss kļuva klusāka un nopietnāka, — par to mēs jau zinām. Visa pasaule zina. Lu sasniedza angļu kuģi un atrada bojā gājušos un dokumentus.

—    Kas tur īsti bija noticis?

—           Skaidri nav zināms, bet domā, ka eksplodējis reaktors. Kuģa dzinēju daļa pilnīgi sadragāta. Lu rādīja mums tā uzņēmumu pa televizoru.

—    Cik gājuši bojā?

—           Lu atrada divus. Angļi ziņoja, ka ar «Zvaigzni» devušies ceļā astoņi cilvēki.

—    Lai viņiem mūžīga piemiņa . . .

—    Lai viņiem mūžīga piemiņa . ..

Brīdi abi klusēja.

—           Kādas jūsu domas par sakaru pārtraukuma iemesliem, Anatolij Borisovič?

—    Pagaidām man vēl nav noteikta sprieduma.

-— Jā, protams . . . maz faktu. Var būt, ka noteikta ietekme ir «Hiusa» ātrumam? Ļahovs taču, šķiet, runāja par to .. .

—    Var jau būt.

—           Vai arī jūs iekļuvāt blīvā metālisku putekļu mākonī?

—           Tas neko neizskaidro. Labāk atstāsim risinājumu speciālistiem. Kā ar Krajuhinu?

—           Atlaba. Rāvās šurp uz staciju, bet ārsti pagaidām neļauj. Pie mums te līst.

—           Sveiciniet viņu silti jo silti no mums visiem un no manis personīgi.

—           Pieņemts, Anatolij Borisovič! Jā . . . pavisam aiz- pļāpājos. Te guļ viņa zīmīte jums, atnesa jau pirms divām dienām.

—    Ko tad jūs klusējat? Lasiet!

—           Tūlīt. Ta… «Anatolij, visu, ko es toreiz runāju, aizmirsti. Redzams, kļūstu vecs un vājš. K.»

—    Kas?

• — «K». Lielais burts. Paraksta vietā.

—    Skaidrs. «Visu, ko es toreiz runāju, aizmirsti.»

—    Jā, «aizmirsti».

Jermakovs pašķielēja uz Spicinu, kurš sēdēja pie pults ar muguru pret viņu.

—    Skaidrs. Mums bija neliels strīds . .. Jums viss?

—    Viss, Anatolij Borisovič. Sakaru grafiks agrākais?

—    Agrākais. Uz redzēšanos.

—           Laiks, — Spicins teica pie pusdienu galda. — Laiks sākt pieņemt peilējumus no Mahova.

—    Vai nebūs par agru? — Jermakovs atsaucās.

—    Mums taču rezervē ir vēl kādas desmit stundas.

—           Ar jūsu atļauju, Anatolij Borisovič, labāk sākt ātrāk. Pasākums jauns, un tāpēc vēlams iegūt vairāk datu.

Bikovs klusītēm apjautājās, par ko ir runa.

—     «Hiuss» tuvojas Venērai, — Dauge paskaidroja,

—     mums tagad jāaprēķina ceļš uz «Ciolkovski».

—           Uz «Ciolkovski»? Uz Venēras mākslīgo pavadoni? Bet kāpēc?

—    Kā tu domā — kāpēc? Lai tuvotos tam, protams.

—           Es sapratu, ka mēs ar «Ciolkovski» tikai uzturēsim sakarus un nosēdīsimies uz Venēras, paiedami tam garām.

—           Cik tu mudīgs . .. Vajag visu pamatīgi norunāt ar «Ciolkovska» priekšnieku Mahovu par sadarbību.

—    Un cik ilgi mēs tur uzturēsimies?

—           Nezinu . . . Anatolij Borisovič, cik ilgi mēs paliksim pie «Ciolkovska»?

—           Stundas piecas sešas, ne vairāk. Nodosim pastu, grāmatas, augļus, noturēsim apspriedi un dosimies tālāk.

—           Skaidrs. Ja, Aleksej, tur tu gan varēsi izbaudīt bezsvara stāvokli pilnā mērā. Mēs patīksmināsimies .. .

Bikovs atcerējās savu kļūmo pieredzi šinī nozarē un noliecās pār šķīvi.

«Hiusa» tuvošanās «Ciolkovskim» prasīja vairāk nekā trīs stundas un sagādāja komandai daudz raižu. Pilotu

uzdevums bija grūtāks tāpēc, ka «Ciolkovska» orbītas plakne (pavadonis riņķoja ap Venēru dažu tūkstošu kilometru attālumā) bija gandrīz perpendikulāra Venēras orbitālās kustības plaknei, tā ka Krutikovam un Spici- nam atkal nācās krietni vien nopūlēties. Tomēr uzdevums tika veikts, un kuģis pa aizvien šaurāku spirāli sāka tuvoties tai vietai, kur noteiktā laikā vajadzēja iet garām «Ciolkovskim». Pasažieri šo laiku pavadīja kopkabīnē, piesprādzējušies pie sēdekļiem un juzdamies te viegli kā gaisa baloni, te atkal smagi kā svina gabali. Bikovam šķita, ka viņš šūpojas gigantiskās šūpolēs; te viņš krampjaini ķērās pie roku balstiem, baidīdamies uzlidot pie griestiem, te iepleta muti, veltīgi pūlēdamies ieelpot un skaidri juzdams, ka ribas iespiežas plaušās. Taču visam reiz pienāk gals. Manipulācijas ar paātrinājumu izbeidzās, un kādā ne visai patīkamā mirklī šūpoles vairs necēlās augšup, bet gāzās lejup, bezdibenīgā dzīlē.

—    Viss kārtībā! — beidzot Spicina balss ieskanējās reproduktorā. — Var atsprādzēties. «Ciolkovskis» ir simt kilometru, Venēra — trīstūkstoš kilometru attālumā no mums.

—    Pagaidi, Aleksej, neatsprādzējies, — Dauge brīdi- nīja Bikovu, steidzīgi atbrīvodamies no jostas.

Kopā ar Jurkovski viņš Joti veikli, ķerdamies pie sienām un mēbelēm, izvilka kopkabīnē vairākas neilona auklas. Tādas pašas auklas izvilka gaiteņos, vadības kabīnē un katrā kabīnē.

—    Tagad lien ārā …

Bikovs uzmanīgi piecēlās, negaidot uzspurdza gaisā un palika karājoties, pieķēries pie krēsla atzveltnes. Viņa seja kļuva sārta. Sāji smaidīdams, nevienā neskatīdamies, viņš ieķērās auklā un, neveikli savicinājis kājas, atkal nokļuva uz grīdas.

—    Kāda nejēdzība … — viņš nikni norūca.

—    Vai zini, Aleksej Petrovič, — sacīja Krutikovs, parādīdamies durvīs, — nebūtu slikti pagatavot lepnas vakariņas un uzcienāt «Ciolkovska» zēnus …

—    Tūlīt, — Bikovs ar grūtībām izdabūja.

—    E, tas neies cauri, Aļoša! — Krutikovs iesmējās.

— Rociņas tev par īsam . . . Kadu laiku tev nāksies tas turēt klēpī.

—    Kādēļ?

—    Vai tu maz proti gatavot ēdienu tādos apstākļos? Kad ūdens netek, bet kā pūslis lidinās pa virtuvi, kad kotletes lēkā uz pannas kā trakas vardes un pusceptas lidinās pa gaisu . . .

Spēcīgs grūdiens pārtrauca viņu. Kaut kas griezīgi no- čerkstēja pa kuģa sānu. Kopkabīnē salīgojās.

—    Kas tad tas? — Dauge nomurmināja.

Bikova acis sastapās ar Krutikova sastingušo skatienu. Uz stūrmaņa pieres iemirdzējās sīkas sviedru pērlītes.

—    Uzņem viesus, Mihail Antonovič! — Bogdans jautri kliedza no gaiteņa. — Lempīgie sātani!

Dauge skaļi izelpoja, bet Mihails Antonovičs trīsošu roku meklēja kabatā lakatiņu.

—    Goda vārds, sātani, — viņš teica aizsmakušā balsī, ar grūtībām atgūdams elpu, — šitā jau cilvēku uz visu mūžu var padarīt par kropli. . . par stostiķi. . .

Viņš iebāza lakatiņu atpakaļ kabatā un, ķerdamies pie auklām, ātri vien izkļuva aiz durvīm. Dauge neapmierināti norūca:

—    Gandrīz katru reizi iznāk tāds joks, un katru reizi man dūša saskrien papēžos.

—    Kas noticis?

—    Pienākusi maza raķete no «Ciolkovska». Starpplanētu taksometrs, iedomājieties, lūdzu. Trakgalvība .. . Droši vien izteikt savu cieņu ieradies Mahovs . .. Pagaidi, uz kurieni tad tu? Ak nelido, vēl mirkli pakavējies . . .

Neuzmanīgi pakustējies, Bikovs izlidoja starp auklām, atsitās pret griestiem un, iepletis rokas, traucās lejup. Dauge saķēra viņu aiz kājas un, veikli parāvis, nostādīja atkal vertikālā stāvoklī.

—    Jel nomierinies debesu būtne, nevajag uztraukties . .. Vai tu atceries formulu: mv kvadrātā, dalīts ar divi? Labi vēl, ka dalīts ar divi, citādi tu būtu pārsitis savu karsto galviņu.

Bikovs atkal iegāzās glābējā krēslā, cieši apņēmies neatstāt to tik ilgi, iekams nebūs beidzies šis «nolādētais bezsvara stāvoklis». Šini brīdi gaitenī kļuva dzirdama kņada, priecīgi saucieni, skaļi sarokošanās plīkšķi un, šķiet, pat skūpstu skaņas.

—           Veseli, draugi! Veseli, tautieši! — sparīgi dunēja kāds bass. — Sveiks, manu saulīt, Mihail Antonovič! Joprojām tikpat vājš, nabadziņ, ko?

—           Sveiks, mīļais Mahov! Nāc šurp, lai es tevi noskūpstu un uzlieku sodu. Par kosmosa kustības noteikumu neievērošanu.

—           Ā-ā! Bogdans! Nebaries kaut tādā priecīgā brīdī. . . Anatolij Borisovič, priecājos, jūs redzot! Iepazīstieties: mans vietnieks inženieris Grigorijs Moisejevičs Štirners. Strādās tieši ar jums.

—    Esmu dzirdējis, lieliski. . .

—           Priecājos iepazīties, — Štirnera balss bija sausa un skarba.

—    Lūdzu kopkabīnē, — Jermakovs uzaicināja.

—           Nekā nebija, mīļie, paņemsim pastu — un aidā! — visi pie mums! Gaidīt gaidām, sagaidīt nevaram.

—           Piedodiet, Pjotr Fjodorovič. Šoreiz apmierināsimies ar sarunu šeit pat uz «Hiusa». Pie jums ciemosimies atceļā.

Iestājās savāds klusums.

—           Tas viņam nevietā paspruka, — Dauge pačukstēja, apaļām acīm raudzīdamies uz durvīm. — Tā vārdu pa vārdam ir Tahmasiba frāze . . .

Bikovam kļuva kaut kā dīvaini.

—           Zinu, zinu, par ko jūs domājat! — Jermakovs atkal ierunājās. — Nevajag būt māņticīgiem. Jāsteidzas.

Pateicis to, viņš mazliet pasmaidīja.

—           Kā zināt, Anatolij Borisovič, — Mahovs atbildēja apjucis. — Kur pavēlēsiet?

—    Lūdzu šeit.. . Lūdzu, Grigorij Moisejevič.

Pirmie ienāca viesi — garais, smagnējais Mahovs un

pusaudzim līdzīgais Štirners — abi mīkstos, apnēsātos kombinezonos, ar caurspīdīgām, uz muguras atmestām ķiverēm. Štirners padusē turēja mapi.

—           Sveicināts, biedri Dauge! — Mahovs dārdināja. — Bet tas, protams, biedrs Bikovs? Jā?

Tālredzīgi neizlaizdams auklu no kreisās rokas,

Bikovs paspieda viņam roku, pēc tam sasveicinājās ar Štirneru. Visi ieņēma vietas pie galda.

—    Tātad, Pjotr Fjodorovič, — Jermakovs sacīja, — klājiet vaļā, kas jums ir.

Mahovs skaļi noklepojās, Štirners atvēra mapi, un apspriede sākās. Runāja maz un precīzi, vairāk lietodami formulas un matemātiskus terminus, vilkdami ar pirkstiem pa rasējumiem un aprēķiniem, ko Štirners bija atvedis līdzi. Runāja par to, kā nodrošināt maksimāli precīzu «Hiusa» nosēšanos pie Urāna Golkondas robežām un kā uzturēt sakarus pēc nosēšanās. Mahovs ar Štirneru un viņu biedri no diviem citiem mākslīgajiem pavadoņiem bija sīki izstrādājuši sistēmu vadīšanai pa radio, ar kuras palīdzību paredzēja novadīt «Hiusu» ne tālāk par piecdesmit līdz simt kilometriem no Golkondas robežām. Tiesa gan, šī sistēma praksē vēl nebija izmēģināta, taču treniņi liek cerēt uz pilnīgu veiksmi.

—     No mums tagad tiek prasīta maksimāla precizitāte, — Štirners sacīja, viegli bungodams ar pirkstiem pa rasējumu, — bet no jums, biedri, uzmanība un manevrēšanas spējas. Cik es zinu, «Hiuss» nav ierobežots savā kustībā kā parastā impulsu raķete un visos gadījumos spēj stingri turēties pie peilējumiem. Tomēr, es atkārtoju, pirmais un galvenais — uzmanība! Ja «Hiuss» kaut mazdrusciņ atrausies no radiostara, jūs riskējat nosēsties tūkstošiem kilometru tālumā no vajadzīgās vietas.

Tātad «Hiusam» jānosēžas uz planētas, noturoties triju radiostaru krustojumā, kas tad arī, pēc speciālistu domām, novedīs to visizdevīgākajā punktā. Desmit līdz piecpadsmit kilometru augstumā virs Venēras pelenga- toru impulsi izzūd: tie vai nu bez pēdām absorbējas, vai arī atstarojas uz augšu, Venēras stratosfērā. No šī augstuma kuģim jālaižas lejup vertikāli. Iespējami nopietni sarežģījumi: Venēras viltīgā atmosfēra var izkropļot signālus un tā piekrāpt. Lai tas nenotiktu, darbosies paralēlas kontroliekārtas. Spicins ar Jermakovu pierakstīja dažus skaitļus, salīdzināja savus aprēķinus ar Štirnera shēmu un paziņoja, ka jautājumu viņiem vairs neesot. Mahovs pārgāja pie otrā jautājuma. Tā kā radiosakarus, vismaz tādus, kuriem varētu pilnīgi uzticēties, ar Venēras virsmu, šķiet, neizdosies nodibināt, jāvienojas par optisko signālu sistēmu. Pēc Ma- hova domām, nepieciešami tikai divi signāli: viens — «pārtiku un ūdeni», otrs — «rezerves daļas, enerģijas krājumus». Rezerves daļu un aparatūras saraksts sastādīts jau iepriekš.

—    Mēs jums atvedām portatīvu palaišanas iekārtu un divas raķetes ar atomu lādiņiem. Ja . . . tfu-tfu, protams. . . ja notiks kaut kas nelāgs un būs vajadzīga mūsu palīdzība, jūs palaidīsiet vienu raķeti gaisā vertikāli virs sevis. Tā eksplodēs apmēram divsimt kilometru augstumā. Protams, šaut nevar, kad iegribas. Te jums būs tabula laika aprēķinam. Apzīmētajās minūtēs mūsu novērotāji rūpīgi vēros jūsu nosēšanās rajonu.

—     Un tad? — Jermakovs jautāja.

—    Un . . . nekas. Mēs zināsim, ka pie jums kaut kas nav kārtībā, un centīsimies jums palīdzēt.

—    Kā īsti?

—    Piegādāsim jums automātiskās raķetes ar nepieciešamo avārijas krājumu. Raķetes lidos tieši uz jūsu peilējumu.

—    Teicami! — Jermakovs pamāja. — Bet kādam nolūkam otrā signālraķete?

—    Divas raķetes, vienu pēc otras, jūs palaidīsiet tai gadījumā, ja nosēšanās kļūs kļūmīga un kuģis nopietni bojāts.

Iestājās klusums.

—    Ļoti iespējams, ka tad nebūs neviena, kas tās varētu palaist, — saviebdamies piezīmēja Dauge.

—- Mans pesimisms nesniedzas tik tālu, — Mahovs lēnīgi atbildēja.

Pēc apspriedes Dauge uzaicināja Bikovu:

—    Nāc, paskatīsimies uz skaisto Venēru. Jermakovs atļāva tevi izlaist.

Pēc desmit minūtēm viņi, tērpušies neveiklās bruņās ar caurspīdīgām ķiverēm galvās, stāvēja kubveida ke- sonā pie ārējās lūkas. Dauge cieši noslēdza durvis aiz sevis, tad iedarbināja sūkni un pagriezās pret manometru pie sienas. Slaida bultiņa nevienmērīgiem lēcie- īriem devās lejup. Kad tā apstājās, Dauge atvāza no lūkas platu tērauda stieni un biezs, šķautnains vāks mīksti atkrita sānis.

Bikovs cerēja ieraudzīt to, kas simtiem reižu aprakstīts reportāžās, stāstos un romānos: melni violetu dzīli, kurā izsēti apžilbinošu zvaigžņu punkti. Tai vietā lūkas apaļā atvere atmirdzēja nespodrā, dzelteni sārtā gaismā. «Hiuss» karājās virs milzīga, blāvi apgaismota, miglaina kupola. Pelēcīgas ēnas rāpoja pa spīdošo, oranžo lauku, lēni tuvinājās un izšķīrās, tinās gredzenos un satrūka neskaidros, izzūdošos plankumos. Malās kupols satumsa, taču tā robežas nebija asas, tās nemanāmi izplūdušos, violetos toņos pārgāja pilnīgā, necaurredzamā melnumā. Turpretim centrā savijās savā starpā, bet nesajaucās ārkārtīgi smalkas, sārtas, dzeltenas un pelēkas, dūmakainas lentes; te tās bija redzamas skaidri un noteikti, te aizklājās ar vienmuļu, rūsganu dūmaku . . .

Redz, kāda ir šī Venēra, «pati baismīgākā planēta Saules sistēmā»! Bikovs saprata, ka krāsaino ēnu kustības, tik niecīgas no dažu tūkstošu kilometru attāluma, nav nekas cits kā spēka un ātruma ziņā drausmīgas pārmaiņas atmosfērā — negaisi, taifūni, virpuļviesuļi, kam uz Zemes nav nekā līdzīga.

Rau, garš, pelēks plankums kļuva šmaugāks, izlocījās un savijās gredzenā . .. Varēja iedomāties gigantisku piltuvi un milzīgas mākoņu masas, kas trakā ātrumā traucas tanī. «Izskats tai ne visai patīkams,» atcerējās Bikovs. Viņš nespēja atraut skatienu no šīs baismīgās un reizē varenās ainas.

Tur, zem verdošās mākoņu segas, slēpjas milzīga pasaule ar kalniem, tuksnešiem . . . varbūt pat jūrām un okeāniem. Tur kaut kur slēpjas bagātības, kuras jāatklāj «Hiusa» komandai, tur mētājas televadāmo mehānismu drupas, sadragāti starpplanētu kuģi, tur arī drošsiržu kapi. . . Neskaidra sajūta, līdzīga māņticīgām bailēm, sakustējās Bikova sirdī. Viņš iedomājās, ar kādu niknumu šī planēta līdz šim bija atsitusi visus mēģinājumus to pakļaut. Tomēr cilvēks ir gudrāks un spēcīgāks par dabu. Cilvēks ir drošsirdīgs un neatlaidīgs, un, ja pat «Hiusa» komandai lemts nolikt galvas, viņu bojā eja ne mirkli neapturēs tos, kuri viņiem sekos.

No kreisās puses uz kupolu ātri līda melna ēna — nevienāda, ar dziļiem iedobumiem un izliekumiem.

—    Mēs izejam nakts pusē, — ķiverē atskanēja Dauges balss.

«Hiuss» iegrima Venēras mestajā ēnas konusā. Satumsa, tikai apaļā, izplūdusi mirdzošās miglas josla iezīmēja planētas malas. Taču ļoti drīz uz melnā fona sāka iznirt vāji, sārti atspīdumi.

—    Kas tas? — jautāja Bikovs.

Dauges ķivere sašūpojās: viņš cieši vēroja planētu. Tad Bikova austiņās atskanēja Georga balss:

—    Šķiet, vulkāni. Esmu dzirdējis par nepārtrauktas vulkāniskās darbības rajonu. Pagaidām vēl neviens nezina. Hipotēze. ..

Viņi izgāja no kesona pēc tam, kad no kreisās puses sāka aust spoža gaisma un kļuva redzams milzīgs, dzeltens sirpis.

—    Jā . . . — Bikovs atcerējās. — Bet kur tad «Ciolkov- skis»? Es gribētu paskatīties uz šo mākslīgo pavadoni.

—     No lūkas to neredz, Aleksej. Mēs esam pagriezušies ar lūkām uz leju, uz Venēras pusi, bet «Ciolkovskis» atrodas augstāk par mums. Lodāt pa «Hiusa» virsu tev būtu vēl par agru. Pagaidīsi līdz nākošajai reizei. Redzēsi, kad atgriezīsimies.

Bikovs atcerējās neseno Dauges piezīmi, nopūtās, bet nekā neiebilda.

Viņus gaidīja. Jermakovs uzaicināja visus ieturēt pusdienas. Tās bija pirmās pusdienas bezsvara apstākļos, un Bikovs klusībā vēlējās, lai tās būtu arī pēdējās. Kosmonauti lietišķi, nepārtraukdami sarunas, cēla pie lūpām elastīgas iemutes, ko lokanas caurules savienoja ar slēgtiem plastmasas traukiem. Maizes rikas un uz-, kožamos viņi ņēma no caurumotām kārbām, neaizmirs- dami tās rūpīgi aizvērt. Vārdu sakot, «Mazulīša» vadītājs paliktu neēdis, ja par viņu nebūtu uzņēmies šefību Krutikovs, kurš tieši tādēļ nosēdās viņam blakus.

Pie galda runāja par dzīvi uz mākslīgā pavadoņa, par plāniem radīt veselas «Hiusu» armādas, par speciāliem raidījumiem konsultācijām, kas nepieciešamas neklātienes studentiem, kuri strādā uz pavadoņiem. Mahovs sūdzējās par stulbu apgādnieku, kurš atsūtījis uz pavadoni veselu kasti mikrofilmu par slēpošanas sporta tehniku. Štirners smiedamies pastāstīja — kāds uz «Ciolkovska» atvedis peles. «Tagad lūgtin lūdzam atsūtīt kaķi. Būs nedzirdēta atrakcija — kaķi peļu medībās bezsvara apstākļos.» Daudz sprieda par izcilā indonēziešu ansambļa koncertiem, par sverdlovskieša Gadalova jauno simfoniju «Ceļš uz zvaigznēm», kas visus saviļņojusi. Daudz jokoja, smējās. Ne ar pušplēstu vārdiņu nepieminēja «Hiusa» komandai priekšā stāvošās grūtības.

Jermakovs paskatījās pulkstenī, un Mahovs steidzīgi piecēlās:

—    Laiks, biedri.

Visi žigli piecēlās un sāka atvadīties. Mahovs pēc kārtas apskāva visus kosmonautus, un Bikovs satraukts ievēroja, cik pēkšņi iekrīt Mahova vaigi un nodzeltē seja. Štirneram uzbudinājuma pazīmes nebija tik skaidri manāmas.

—    Neaizmirstiet, — Jermakovs atgādināja, — atvirzīties no mums ne mazāk par piecdesmit kilometriem, citādi jūs var pamatīgi apdedzināt.

—    Labs ir, par mums nebēdā, — Mahovs norūca. — Nu tad svei… uz redzēšanos, draugi! Vēlam panākumus!

Viņš pagriezās un, ātri laizdams caur pirkstiem auklu, izgāja gaitenī. Štirners sveicinot pamāja ar roku un sekoja viņam. Šķindēdama noslēdzās ārējā lūka. Iestājās klusums.

—    Tā ari mēs viņiem nepastāstījām par kosmisko uzbrukumu, — Jurkovskis pēkšņi atminējās.

Jermakovs izklaidīgi paskatījās uz viņu.

—   Nepastāstījām . . . Beigu beigās tas nav svarīgi. Lūdzu, sagatavoties .. . Spicin, ejam.

Bikovs čukstus jautāja Daugem:

—    Vai tad Mihails Antonovičs paliks te?

—    Jā. Vadības kabīnē viņam pašreiz nav ko darīt … — Dauge pakratīja galvu, it kā gribēdams aizdzīt no sevis kaut kādas domas, un sacīja: — Tātad pa vietām?

Mihails Antonovičs un Jurkovskis jau sēdēja krēslos un ņēmās ap siksnām. Dauge palīdzēja Bikovam piesprādzēties, noņēma auklas un neapņēmīgi apstājās.

—    Nu? Ko tu gaidi? — Jurkovskis sakaitināts uzsauca.

—    Atlikušas desmit minūtes, — atskanēja Jermakova balss.

Dauge steidzīgi ieņēma savu vietu.

Atkal iestājās klusums. Bikovs aizvēra acis un iegrima atmiņās. Melna Vidusāzijas nakts, tikko saredzamas, baltas drānas, svaiga smaržu vēsma … un mīļa, mīļa, maiga seja. Cik sen tas bija! Kaut kas sažņaudza kaklu, vajadzēja pāris reižu enerģiski norit.

—    Sākam nolaišanos! — reproduktors aizsmacis no- ķērca.

Grīda zem kājām sadrebēja, krēsla atzveltne kā smaga nasta uzvēlās uz pleciem. Aizvien pieaugošā reaktora rēkoņa iesitās ausīs un piepildīja visu.

Pieplakuši pie «starpplanētu taksometra» apaļā iluminatora, Mahovs ar Štirneru ieraudzīja, kā no «Hiusa», kas līdzīgi melnai medūzai bija neveikli iepleties uz Venēras oranžā diska fona, izšaujas nespodra liesma. Tad iedegās apžilbinoši violeta saule. Kad viņi atkal atdarīja acis, «Hiuss» vairs nebija redzams. Tai vietā, kur tas tikko bija, viļņojās viegls miglas mākulītis.

«MŪSU DZĪVE PILNA PĀRSTEIGUMU …»

Uz «Hiusa» neviens neloloja ne mazāko cerību ātri un viegli nosēsties. Savā laikā, ziņojot par Tahmasiba ekspedīciju, Jermakovs stāstīja, cik grūti nācies vadīt raķeti Venēras atmoslērā, kā tā, līdzīgi skaidiņai atvarā, mētāta un kādām pārcilvēcīgām pūlēm izdevies noturēt raķeti ar sprauslām uz leju. Viņš aprakstīja Venēras niknos vējus, ledainās vētras, kas plosās virs simt grādu karstās planētas virsmas. Tādos apstākļos kļuva nederīgas un pat bīstamas labākās žiroskopiskās ierīces, kas mierīgākās atmosfērās automātiskā ceļā turēja starpplanētu kuģi precīzi norādītajā stāvoklī, neļaujot tam šūpoties, riņķot un kūleņot.. .

«Hiusam» vajadzēja paļauties vienīgi uz visai neprecīzu virziena norādīšanu no mākslīgajiem pavadoņiem, turklāt tā varēja ik bridi pārtrūkt. Pretmeteorītu radiolokācijas ierīces Venēras atmosfēras elektriskajos laukos nedarbojās, un kuģis kuru katru mirkli ar visu savu svaru varēja triekties pret kādu klinšu virsotni. Vētras un virpuļviesuļi «Hiusu» varēja nonest sāņus vēl stiprāk nekā parasto raķeti, jo tā forma gan nedaudz atviegloja nosēšanos «ar dibenu uz leju», tomēr nepavisam nebija plūdlīnijas.

Un tomēr vienīgi «Hiusam» bija vislielākā iespēja sekmīgi nosēsties. Tas spēja laisties lejup neparasti lēni, sprīdi pa sprīdim, varēja celties atkal augšup un mēģināt nolaisties citā vietā, ko nekad nevarētu izdarīt pati labākā atomimpulsu raķete ar tās ierobežoto brīvās kustības rezervi. Jermakovs pasludināja «Hiusu» par «atmosfēru planētu valdnieku », un tagad tas bija ja- pierāda.

—    Nieki, nieki vien, — Mihails Antonovičs Krutikovs murmināja, vai desmito reizi pārbaudīdams, cik izturīgas ir siksnas, kas noturēja viņu krēslā. — Tie ir nieki, un viss noritēs lieliski, es jums apgalvoju. Vieglītiņām patrīcinās, iespējams . . . Toties iedomājieties tikai, kāds apvērsums Kosmosa iekarošanas vēsturē sākas ar šo «Hiusa» lidojumu!

—    Šī doma mani milzīgi mierina, paredzot gaidāmos pārbaudījumus, — Jurkovskis dziedošā balsī nodeklamēja. — Un kā vēl. . . Krutikovs, tas pats — zināt? — kurš būvēja pirmo kosmodromu uz Venēras! .. .

—    Kaut tikai varētu nosēsties … — Dauge nošņāca caur zobiem.

Mihails Antonovičs sadabūja tukšo pīpi un domīgi to pasūkāja.

—    Kaut jel ātrāk, — viņš teica. — Cik maz tas līdzinās iepriekšējiem lidojumiem, vai nav tiesa, biedri?

—    Tiesa gan, — Dauge atbildēja. — Svēta patiesība, Mihail Antonovič. Nosēžoties uz mierīgām planētām, kam nav atmosfēras, ir pavisam citāda pašsajūta.

—    Kādēļ? — Bikovs ar grūtībām jautāja, domādams par to, vai citus arī moka slikta dūša un reiboņi.

—    Tādēļ, ka, lidojot ar tādiem pilotiem kā Jermakovs un Spicins, starta un nosēšanās laikā var gulēt, lasīt,

spēlēt šahu . . . Taču tas, acīm redzot, nav iespejams šeit, uz Venēras.

—    Jā, — Krutikovs nopūtās, — uz Venēras . ..

—    Jūs man esat apnikuši ar savu gaudulīgo pļāpāšanu! — Jurkovskis sadusmojās. — Ko jūs čīkstat? Paturiet savus pārdzīvojumus pie sevis! Ņemiet piemēru no Bikova — zaļš, nabadziņš, kļuvis . . . bet turas, klusē. Labāk, draugi, padziedāsim!

Sai brīdī no reproduktora atskanēja Jermakova saspriegtā balss:

—    Uzmanību!

Tai pašā mirklī grīda sagrīļojās un sāka lēni gāzties apkārt.

Par to, kas notika turpmākajās trīs četrās stundās, Bikovs atcerējās tikai kaut ko neskaidru, visai saraustītu. Vēlāk viņš nekā nevarēja atjaunot atmiņā notikumu secību. Šķiet, Jurkovskis pierāpoja pie Dauges ar skābekļa balonu vēl pirms tam, kad Georgam galva noslīga uz krūtīm. Drausmīgā, līdz nepazīšanai pārvērtusies Spi- cina balss, kas paziņoja, ka Anatolijam Borisovičam pārsista galva, atskanēja jau pēc rāviena, no kura pārtrūka siksna, kas saturēja Bikovu krēslā. Kas notika tālāk, viņš neatcerējās. Kaut kādi drausmīgi spēki rotaļājās ar «Hiusu», un tomēr vecais teiciens «kā varde futbola bumbā» ienāca viņam prātā tikai tad, kad, sažņaudzis dūrē siksnas galu, viņš pārlidoja pāri kabīnei un visā spēkā triecās ar muguru pret sienu. Elastīgais apšuvums atsvieda Bikovu atpakaļ, un, šķiet, viņš uz kādu laiku zaudēja samaņu, jo pēkšņi juta, ka atkal ir cieši piesaistīts pie krēsla. Bikovs neatcerējās arī to, kādā veidā viņam starp ceļiem iespiests viegls balons ar aktivizētu ozonu … kā un kad gadījās, ka Jurkovskis asinīm applūdušu seju sašļuka savā krēslā . . . Pēc tam Mihails Antonovičs purināja viņu, Bikovu, aiz pleca un kaut ko kliedza ausī. . . Tas viss, tīts kaut kādā dzelteni zaļā miglā, šaudījās viņa smadzenēs starp nelabuma un bezsamaņas lēkmēm. Griesti aizšķiebās kaut kur iesāņus, tad zibenīgi atsviedās atpakaļ savā vietā; gāzās lejup un atkal ar neatturamu spēku spieda uz kājām grīda. Uz īsu brīdi viss aprima; tad Bikovs atmeta galvu, iepleta muti, bieži un dziļi elpoja. Taču tad kuģi atkal

piepeši sāka mētāt, un viss sākās par jaunu. Un turklāt — klusums, kas nomainīja' apdullinošo rēkoņu. Bija dzirdama tikai paklusa reaktoru dūkoņa, kas neapslāpēja nedz vaidus, nedz. . . jokus! Jā, rūdītie starpplanētu vilki atrada sevī spēku vēl jokoties! Tomēr Bikovs neatcerējās neviena joka. Viņš bija pilnīgi savu izjūtu varā, un tās izrietēja no pārliecības, ka jau nākošais grūdiens neglābjami izsitīs no viņa dzīvību. Brīžiem viņš iedomājās par pilotiem vadības kabīnē un tad iztēlojās tos sakropļotus, ierīces — pilnīgi sadragātas, bet kuģi redzēja krītam no milzīga augstuma uz asām, stāvām klintīm. Jādomā, «Hiuss», strauji samazinājis ātrumu, bija iekļuvis varenā atmosfēras plūsmā, kas rāva kuģi projām no mērķa, un Jermakovam ar Spicinu nācās pielikt visus spēkus, lai noturētu to uz norādītajiem radio peilējumiem. Kā vēlāk Spicins stāstīja, viņam nekad savā mūžā nebija nācies nosēdināt kuģi tik drausmīgos apstākļos.

Piepeši iestājās miers. Pilnīgs un neapšaubāms miers, ko netraucēja ne mazākā vibrācija, ne visniecīgākā skaņa. Šis miers pārsteidza apstulbušos cilvēkus kā pērkona spēriens no skaidrām debesīm. Bikovam šķita, ka apstājies pat laiks. Viņa acu priekšā aizvien vēl peldēja daudzkrāsaini plankumi, pa ķermeni plūda sviedru ur- dziņas, rokas un kājas drebēja. Pēc tam viņu pārņēma savāda apātija, neizsakāmi iegribējās izstiept kājas un gulēt, gulēt, gulēt. . . Cauri nolaistām skropstām viņš redzēja, ka sarosījās un piecēlās Jurkovskis, paspēra dažus nedrošus soļus, pārbrauca ar plaukstu pār seju un neizpratnē raudzījās uz asiņainajiem pirkstiem.

—    Kas tev ir? — Daugi1 klusi jautāja.

—    N .. . nekas … — Jurkovskis saviebās un papurināja galvu. — Šķiet, no deguna . . . Acis sāp . . .

—    Fffuh! — Mihails Antonovičs smagi izdvesa. — Tā tik bija purināšana, es jums saku!

Jurkovskis pacēla rokas, izdarīja dažus vingrojumus un pēkšņi sastinga.

—    Biedri! — viņš iesaucās. — Mēs esam uz Venēras … un dzīvi! «Hiuss» vesels, velns lai parauj! Dauge! Celies! Vai tu saproti? Mēs esam uz Venēras …

—           Apvaldi savu prieku, — Dauge apsauca viņu. — Šķiet, ar Anatoliju Borisoviču kaut kas noticis . ..

-— Jā, es ari dzirdēju Spicina balsi, — Krutikovs apstiprināja.

—    Iesim?

Viņi devās uz vadības kabīni, bet durvis atvērās, un uz sliekšņa parādījās Jermakovs pats, bāls, sviedros iz- mircis, ar baltu pārsēju ap galvu.

—    Visi dzīvi? — viņš ātri pārskatīja biedrus.

—    Visi, — atbildēja Dauge.

—    Apsveicu ar sekmīgu nosēšanos!

Viņš piegāja pie katra un cieši paspieda roku.

—           Bet kā ar Bogdanu? — Mihails Antonovičs apjautājās.

—    Gul.

—    Hm . . .

—    Nogāzās kā nosists.

—           Nav brīnums, — Krutikovs pasmaidīja. — Trīsarpus stundas tāda . . . tādas … Es pats arī tikko turos kājās.

—           Interesanti, kas noticis ar «Mazulīti»? Vai nav norāvies? — Bikovs jautāja.

—           Varbūt izkāpsim? — diezgan vārgi uzaicināja Jurkovskis.

—           Nē. — Jermakovs vēlreiz pārlaida skatienu visiem un atkārtoja: — Nē. Nekādā gadījumā. Sakārtojieties un atpūtieties. Par izkāpšanu runāsim pēc stundām četrām, kad būsim saņēmuši visus datus no ārējās laboratorijas. Ieslēdziet jonizētājus, nomazgājieties — un gulēt!

—           Labi būtu kaut ko iekost… — Mihails Antonovičs teica norūpējies.

«Un iedzert glāzīti konjaka,» Bikovs nodomāja.

—           Kā jums labpatīk. Es personīgi — vannā un gultā . .. Aleksej Petrovič, palīdziet aizvadīt Bogdanu uz viņa kabīni, — labi?

—    Klausos, Anatolij Borisovič.

Nē, viss bija pavisam citādi, nekā Bikovs bija sev iztēlojies. Daudz vienkāršāk un labāk. Kad viņš pēc pusstundas, izsutis un vēl sarkanāks nekā parasti, palīda zem palaga, viņam atkal prātā ienāca mājiņa Ašha- badā . . . Bikovs laimīgi pasmaidīja un aizmiga.

Kā vienmēr viņu pamodināja Dauge. Georga kalsnā seja izskatījās pavisam novājējusi, melnās acis bija iekritušas un drudžaini spīdēja.

—    Ģērbies, Aleksej. Uzvelc speciālo tērpu un nāc uz kopkabīni, — viņš aizsmakušā balsī sacīja. — Tūlīt kāpsim ārā.

Mēs kāpsim ārā! Doma, ka viņš atrodas uz planētas, kas pazudinājusi tik daudzus lieliskus drošsiržus, vienā mirklī izskrēja caur smadzenēm. Tagad sāksies pats galvenais, kura dēļ viņi šeit ieradušies . . .

Bikovs steidzīgi apģērbās, izņēma no nišas speciālo tērpu un apvilka to. Visi jau bija sapulcējušies kopkabīnē, stāvēja ap galdu, atmetuši uz muguras spektro- līta ķiveres, un klusēdami vēroja cits citu. Jermakova acis bija plaši ieplestas un šķita spīdam kā kaķim. Mihails Antonovičs sūkāja tukšo pīpīti.

—    Kafiju? — neuzrunādams nevienu tieši, Bikovs jautāja.

—    Es domāju, pēc tam, — sacīja Jurkovskis, saraucis uzacis. — Nav ko vilkt garumā, jāiet. Nedzirdēts gadījums: pagājušas piecas stundas pēc nosēšanās, bet mēs vēl neesam attaisījuši lūkas!

—    Ejam, — Jermakovs gluži vienkārši uzaicināja.

-— Bet ieroči? — Bikovs pavērās komandierī.

Tas pamāja un saliecies izgāja gaitenī. Viņam pakaļ devās pārējie. Ķerdamies pie margām, Bikovs uzskrēja augšā. Pēc brīža viņš pievienojās biedriem ar automātu uz krūtīm un pāris granātām aiz jostas.

—    Aleksejs iekarotājs! — Spicins pajokoja.

Jurkovskis tikai saviebās.

Visi sadrūzmējās kesona kamerā ārējās lūkas priekšā. Bogdans cieši aizskrūvēja aiz sevis durvis.

—    Uzlikt ķiveres! — Jermakovs nokomandēja.

Tagad Bikovs neredzēja biedru sejas, un tas bija nepatīkami. Ieklaudzējās sūknis, sāka lēkāt manometra bulta. Jermakovs satvēra lūkas rokturi. Smagais tērauda stienis paslīdēja sānis. Lūka nodrebēja, un . . . riebīga, taukaina, dzelteni pelēka žurga, sulīgi žļakstēdama, uzšļāca uz kājām. Tā bija bieza un stīgra, bet tecēja brīvi, un prožektora gaisma tās virsmā atdzirkstīja zeltainām liesmiņām. Tas bija tik negaidīti, ka pirmajā mirklī neviens pat nepakustējās. Tad Jurkovskis, apslāpēti iekliedzies, metās uz priekšu. Bikovs aizsteidzās viņam priekšā. Aleksejs pieķērās pie lūkas vāka malas un no visa spēka spieda uz to. Kājas slīdēja dubļos, un viņš pakrita uz ceļiem. Bet palīgā jau pieskrēja Jurkovskis ar Daugi, un viņu muguras savukārt balstīja Bogdans un Mihails Antonovičs. Mīksti nočapstinādams, vāks padevās, nostājās savā vietā, un Jermakovs steidzīgi nospieda aizbīdņa pogu.

Visi izslējās. Zem kājām pludoja duļķaini dubļi, no tiem cēlās garaiņi. Bikovs pacēla automātu, noslaucīja ar piedurkni laidi, ieskatījās stobrā, tad rūpīgi aptīrīja notrieptos ceļgalus.

—    Cik es saprotu, — austiņās atskanēja Dauges balss,

—   tās nepavisam nav smiltis.

-— Jā, tuksnesi tās neatgādina, — Jurkovskis piekrita.

—   To es varu apgalvot, kaut arī neesmu speciālists.

Jermakovs pieliecies aplūkoja netīro peļķi.

—           Ja atliktu pekstiņus pie malas līdz piemērotam brīdim, — viņš sacīja, — tad man gribētos domāt, ka «Hiuss» nosēdies purvā.

—           Līdz ausīm, — Jurkovskis piekrita. — Bet kur tad tuksnesis?

—           Mūsu dzīve pilna pārsteigumu, — Krutikovs nopūtās.

—           Pamatīgi gan tas Štirners ar saviem peilējumiem mums pakalpojis.

—    Kāda te daļa Štirneram?

—           Ja «Hiuss» šinī muklājā iegrimis pilnīgi. . . — Bogdans iesāka.

Jurkovskis nepacietīgi paraustīja plecus:

—           Ko tur tik daudz prātot! Izkāpsim pa augšējo lūku un paskatīsimies.

Viņi devās prom no kesona un, atstādami uz linoleja rūsganas, taukainas pēdas, uzkāpa šaurajā kravas lūkas nodalījumā.

—           Purvs uz Venēras, iedomājieties tikai! — Mihails Antonovičs murmināja. — Tas tik ir pārsteigums!

Augšējo lūku viņi vēra vaļā uzmanīgi, kuru katru mirkli gatavi to atkal aizcirst. Taču nekas briesmīgs nenotika. Atskanēja smalka šņākoņa: nodalījumā ielauzās Venēras atmosfēra, tad viss apklusa.

—           Urā, — mierīgi noteica Jurkovskis. — Viss kārtībā. Taisiet vaļā.

Lūka atkrita šķindēdama. Jermakovs, kurš stāvēja pašā priekšā, noliecās pāri malai. Viņam aiz muguras, nepacietīgi mīņādamies, spiedās Jurkovskis un Mihails Antonovičs. Dauge, kurš bija iespraucies starp abiem, ar nesaprotamu izsaucienu atlēca atpakaļ. . .

—    J-jā, — kāds norūca. — Ļ-ļoti interesanti . . .

Viņi nekā neredzēja. «Hiusu» apņēma blīva viļņojošas, pilnīgi necaurredzamas, dzeltenas miglas siena. Lejā, kādus pusotrus metrus zemāk, blāvi spīdēja muklājs. Klusumā bija dzirdamas neskaidras skaņas, kas atgādināja ne īsti apslāpētu klepu, ne īsti burbuļošanu. Kosmonauti ilgi stāvēja, vērdamies duļķainajos, bālganajos iztvaikojumu viļņos. Reizēm viņiem šķita, ka priekšā pavīd kaut kādas ēnas, iznirst kādas ķēmīgas, pelēkas formas, bet uzplūda arvien jauni un jauni miglas slāņi, un viss izzuda.

—           Pietiks, — sacīja beidzot Jermakovs. — Man acīs jau sāk tumst. Būs jālaiž darbā infrasarkanā tehnika, — viņš izslējās un palūkojās augšup. — Aha, «Mazulītis», liekas, ir savā vietā!

—           Pamatīgi esam iestiguši… — ar krūtīm gulēdams uz lūkas malas, Spicins nemierīgi grozījās te uz vienu, te uz otru pusi. — Reaktoru gredzeni iegrimuši slīkšņā līdz pamatiem.

—           Nekas, paskatīsimies, iepazīsimies ar stāvokli un mēģināsim pacelties.

—    Bet ja korpuss iegrims vēl dziļāk?

Infrasarkanā tehnika neko nenoskaidroja.

Uz ekrāna virmoja ēnas, viena un tā pati vieta šķita te staigna, te blīva, te irdena . . .

—    Labāk iziesim ārā, — Jurkovskis lika priekšā.

—   Tur redzēs, ko darīt.

Viņš jau grasījās izlēkt. Bikovs satvēra viņu aiz pleca.

—    Kas tad nu? — ģeologs mazliet īdzīgi jautāja.

—    Mūsu dzīve pilna pārsteigumu, — Bikovs sacīja.

—   Es iešu pirmais.

—    Kādēļ tā?

Bikovs klusēdams parādīja automātu.

—           Beidziet reiz tēlot lordu Rokstonu! — Jurkovskis atgrūda Alekseja roku.

—           Bikovam taisnība, — Jermakovs pievienojās. — Lūdzu, palaidiet mani pa priekšu, Vladimir Sergejevič.

—    Es nesaprotu . . .

—           Palaidiet mani un Bikovu. Pēc trim minūtēm es atgriezīšos . ..

Visi zināja, ka nolikums aizliedz komandierim pirmajam atstāt kuģi pēc nosēšanās nepazīstamā vietā. Taču . .. viņi saprata Jermakovu. Jurkovskis klusēdams atvirzījās sāņus. Bikovs ar ātru kustību nostādīja automātu uz drošinātāju un nolēca Jermakovam pakaļ. Viņa kājas līdz pat ceļgaliem iestiga šķidrā masā.

Otrās daļas beigas

TREŠĀ DAĻA

URĀNA

GolkondaS

KRASTOS

PURVā

Purvs uz Venēras . . . Tas kosmonautiem šķita absurds. Lielāks absurds nekā palmu birzis uz Mēness vai govju ganāmpulki uz asteroīdu kailajām smailēm. Bālgana migla ugunīgu debesu vietā un šķidras dūņas — liesmaini sausu smiltāju vietā. Tas sagrāva sen un cieši iesakņojušos priekšstatu un pats par sevi bija ļoti svarīgs atklājums. Līdz ar to šis fakts neiedomājami sarežģīja stāvokli, jo nāca gluži negaidīts. Bet nekas tā neizjauc nopietnu pasākumu kā negaidīts pavērsiens. Pat Gobi tuķsneša transportieru drošsirdīgais vadītājs, kuram zinātniskās teorijas par Venēru bija maz pazīstamas un kuram līdz ar to nebija pilnīgi nekādu priekšstatu par šo planētu, jutās zaudējis pašpaļāvību: tas mazumiņš, ko viņš ieraudzīja caur vaļējo lūku, galīgi neatbilda tuksnešu speciālista lomai, kurai viņš bija gatavojies.

Pārējos komandas locekļos — par cik viņu uzskati par lietām un paradībam bija plašaki — negaidītais atklājums radīja daudz dziļākas bažas. Nevarētu sacīt, ka piloti un ģeologi nebūtu sagatavojušies dažāda veida sarežģījumiem un neveiksmēm. Nepavisam tā nebija. Visi zināja, teiksim, ka, ievērojot «Hiusa» ātrumu, nosēšanās vieta var atrasties vairākus tūkstošus kilometru attālu no Golkondas, «Hiuss» varēja nosēsties kalnos, apgāzties, varēja pat sašķīst pret klintīm. Taču tās bija jau iepriekš paredzētas neveiksmes un sarežģījumi un tādēļ bailes neradīja, pat ja arī draudēja ar bojā eju. «Lielā pasākumā vienmēr ir risks,» mēdza sacīt Krajuhins, «un tiem, kuri ļoti baidās nāves, ar mums nav pa ceļam.» Bet purvs uz Venēras!

Ar visu savaldību un milzīgo pieredzi kosmonauti,

tikai krietni piepūlēdamies, slēpa cits citam savu satraukumu. Viņu profesija bija iemācījusi savaldību šādos gadījumos. Tai pašā laikā visi viņi skaidri apzinājās, ka ekspedīcijas liktenis un viņu dzīvības tagad atkarīgas no daudziem, pagaidām nezināmiem apstākļiem. Katra apziņā cits pēc cita strauji iznira aizvien jauni un jauni jautājumi. Cik liels ir šis purvs? Kāds tas īstenībā ir? Vai «Mazulītis» varēs tikt tam pāri? Vai «Hiusam» nedraud briesmas, vai kuģis neiestigs vēl dziļāk vai arī neapgāzīsies un nenogrims? Vai varētu riskēt vēlreiz pacelt kuģi un nolaisties citā vietā?

īsi pirms starta Dauge bija teicis Krajuhinam: «Kaut tikai izdotos laimīgi nosēsties, tālāk mēs tiksim cauri kaut vai pašai ellei,» — bet kas būtu domājis, ka šī elle būs tāda — duļķaina, guldzoša, neizprotama? . . .

Bikovu viņa nezināšanas dēļ satrauca pavisam citas dabas apsvērumi. Par ekspedīcijas likteni viņš neraizējās, jo ticēja «Hiusa» brīnišķīgajām spējām, bet pats galvenais — viņš ticēja saviem biedriem, it īpaši Jermako- vam, kura balsī nemanīja ne mazāko apjukumu. Bikovam negaidītais pavērsiens bija tikai piedzīvojums. Viņš jutās ļoti glaimots, kad Jermakovs nostājās viņa pusē nelielajā strīdiņā ar Jurkovski pie atvērtās lūkas.

Ar grūtībām vilkdams kājas ārā no lipīgās žurgas, Bikovs pagāja dažus soļus pakaļ Jermakovam. Tas apstājās, vērīgi ausīdamies. Viņus apņēma blīva, dzeltenīga pustumsa. Viņi redzēja pavisam nelielu taukaini vizošās slīkšņas daļu, toties dzirdēja daudz. Neredzamais purvs raidīja dīvainas skaņas — gārdzoši nopūtās, klepoja, krekšķēja. No tālienes plūda dobji vaidi, zemi rēcieni un stiepta, augsta gaudošana. Sīs skaņas droši vien radīja muklājs pats, bet Bikovam pēkšņi iešāvās prātā doma par fantastiskiem radījumiem, kas slēpjas miglā, un viņš steidzīgi aptaustīja aiz jostas aizbāztās granātas. «Ja stāstītu par to draugiem no Gobi ekspedīcijas,» viņš nodomāja, «tie neparko neticētu!» Viņu pārņēma nepatīkama .vientulības sajūta. Bikovs palūkojās atpakaļ uz tumšo «Hiusa» korpusu, paņēma automātu uz rokas un devās uz priekšu, pasteigdamies garām Jermakovam.

Tik . . . tik-tik … tik . . . — nedroši, tikko sadzirdami ietikšķējās dozimetra skaitītājs. «Nekas liels, nebūs vairāk par rentgena tūkstošdaļu,» viņš sevi mierināja un acumirkli aizmirsa to, sajuzdams zem kājām kaut ko cietu. Bikovs pieliecās, taustīdams ar brīvo roku. No rūsainās, eļļainās žurgas cauri iztvaikojumu dūmakai slējās kaut kādi stūraini, dūņām aplipuši bluķi.

—           Kā jums, Aleksej Petrovič? — atskanēja Jermakova balss.

—           Pagaidām nekā . . . sevišķa, — Bikovs atsaucās, — viss kārtībā. Ļoti staigns. Zem kājām it kā akmeņi, it kā šķembas . . .

Slīdēdams un klupdams viņš sāka rāpties pāri nenosakāmajiem bluķiem. Zem kājām šļakstēja, žļadzēja, čapstināja.

—    Stipri stieg? — Jermakovs jautāja.

—           Nē, — Aleksejs atbildēja un iestiga līdz jostas vietai.

«Ka tik nejauši nenoslīkstu . . .» smadzenēs pazibēja satraukta doma. Tai pašā mirklī automāta stobrs noskrapstēja pret ko cietu. Bikovs pārsteigts mēģināja kaut ko saskatīt. Ceļu aizsprostoja grumbuļains, pelēks laukumiņš, kura šķautne lūzuma vietā spīguļoja.

—    Anatolij Borisovič! — viņš pasauca.

—    Jā?

—    Tālāk purvs ir asfaltēts.

—    Nesaprotu. Eju pie jums.

—    Es saku: tālāk purvs pārklāts ar asfaltu.

—           Vai tu murgo, Aleksej? — atskanēja Dauges satrauktā balss. Viņš kopā ar pārējiem komandas locekļiem stāvēja pie vaļējās lūkas un kāri tvēra katru izlūku vārdu.

—           Goda vārds, īsts asfalts! Vai arī kaut kas līdzīgs takiram mūsu tuksnešos.

Bikovs atmeta automātu uz muguras un atbalstījās ar rokām. Šļurkstēdams muklājs to palaida vaļā. Bikovs nostājās uz ceļiem, četrrāpus aizlīda projām no slīkšņas un piecēlās stāvus.

. . . Tik . . . tik-tik . . . tik . . .

—    īsts, izturīgs asfalts, Anatolij Borisovič. Es stāvu!

—           Varbūt tas ir krasts? — ar slēptu cerību balsī jautāja Jermakovs pienākdams.

—           Nezinu … nē, tas nav krasts. Tā ir it kā garoza virs purva.

Jermakovs noliecās.

—           Tās biezums apmēram trīsdesmit līdz trīsdesmit pieci centimetri, — viņš sacīja.

—           Es zinu, kas tas ir, — Krutikovs pēkšņi iejaucās. — «Hiuss» taču nosēdās, izmantojot fotoreaktoru . . .

—           Va velns! — Jurkovskis skaņi iegāza sev pa ķiveri. — Tas taču . . .

—           Bez šaubām, saķepušas dūņas, — Jermakovs apstiprināja. — Fotoreaktors iztvaicēja no tām ūdeni, un izveidojās garoza. Bet «Hiuss» nosēzdamies to ielauza.

—           Liekas gan, — Bikovs piekrita. Viņš gāja gar slīkšņas malu, ziņkāri raudzīdamies. — Plaša kā Sarkanais laukums, līdzena, var dejot. Tikai stipri saplaisājusi gan.

—     «Mazulītis» tiks pāri? — apjautājās Jermakovs.

Bikovs nevērīgi atbildēja:

—     «Mazulītis» visur tiks pāri.

. . . Tik-tik … tik … tik … tik .. .

—           Ko tad vairāk, biedri … Es griežos atpakaļ. Manuprāt, komanda var kāpt ārā. Jurkovski un Spicin, dodieties pie Bikova.

—    Tieši tā!

—           «Uz priekšu, debesu iekarotāji!» — Jurkovskis zobgalīgi nodziedāja, kāpdams ārā pa lūku. — Ei, Bog- dan, piesargies!

—    Bet es? — Dauge aizskarts vaicāja.

—           Mēs ķersimies pie grunts paraugu un atmosfēras analīzes un šo to paskatīsimies.

—    Labs ir, Anatolij Borisovič.

—           Mihail Antonovič, — izrīkoja Jermakovs, ieradies kesonā, — ejiet uz vadības kabīni un mēģiniet iztaustīt apkārtni ar lokatoru . . . Biedri Bikov, tūdaļ pie jums ieradīsies Jurkovskis ar Spicinu. Jūs būsiet vecākais. Pamēģiniet tikt līdz laukuma otrai malai. Tālāk neejiet.

—    Klausos.

«Pareizi,» Bikovs nodomāja. «Muļķīgi būtu, līdz kaklam iestigstot, akli ložņāt pa šo staignāju, kad mums ir transportieris ar infrasarkaniem projektoriem. Tiesa gan, tas vēljānoceļ…»

Kaut kur netālu pusbalsī lādējās Jurkovskis. Bogdans apslāpētā balsī sacīja:

—    Vairāk pa labi, pa labi, Volodja .. .

Pēc kāda brīža tuvumā iešmakstējās un no miglas iznira divi pelēki stāvi.

—           Kur tu esi, Aleksej? Velns parāvis, nekā nevar redzēt . .. Kā, tevi vēl nav aprijuši šejienes nezvēri?

—           Dievs pažēloja, — Bikovs norūca, palīdzēdams abiem uzrāpties uz «takira».

Jurkovskis uzsita ar kāju, pārbaudīdams garozas izturību. Slaucīdams dubļiem notašķīto ķiveres priekšu, Bogdans teica:

—    Pilnīgi aplam, es jums saku . . .

—    Kas aplam?

—    Aplam viņu nosaukuši par Venēru.

—1 Ko tad? Ak tā . .. — Bikovs paraustīja plecus. — Saproti, nosaukums jau nav tas svarīgākais.

Jurkovskis nevaldāmi iesmējās.

Viņi sāka soļot bez steigas, lēkdami pāri platām plaisām, kurās kūpēja šķidras dūņas . . .

—           Bogdan! — Bikovs klusi sacīja. — Purvs taču izstaro . .. Vai dzirdi?

.. . Tik . . . tik-tik-tik-tik . . .

—           Dzirdu. Sīkums. Mums ir ļoti jutīgi skaitītāji, Aleksej.

—           Viss, kas nokļūst zem fotoreaktora, kļūst radioaktīvs, — pamācoši aizrādīja Jurkovskis. — Tas skaidrs pat. . .

—    Pag … — Bogdans pacēla roku.

Viņi apstājās. Trokšņi un sprakstoņa apslāpēja Jermakova un Dauges neskaidrās balsis, un tās bija tikko dzirdamas.

—           Cik tālu mēs esam no «Hiusa», kā jums šķiet? — Spicins iejautājās.

—           Būs metri septiņdesmit vai astoņdesmit, — Bikovs ātri atbildēja.

—           Tā. Tātad mūsu radiotelefoni der tikai šajā attālumā.

—           Tā kā par maz, — Jurkovskis piezīmēja. — Droši vien jonizācija? *

—    Jā …

. . . Tik . . . tik-tik … tik … tik .. .

Viņi soļoja tālāk. Rēkoņa, burbuļošana un gaudas kļuva aizvien skaļākas. Kaut kur priekšā pa labi atskanēja skaļa krākšana.

—           Klau! Es dzirdu lielgabalu dārdus … — nomurmināja Jurkovskis.

—    Lūk — tā!

Fotoreaktors muklāja virsmā bija izdedzinājis milzīgu plāceni, kura ārējā mala bija ieapaļa un lēzeni ieslīga žurgā. Un tūlīt aiz tās no miglas iznira bāli pelēki, ķē- mīgi savādu augu silueti. Augi bija tepat pa tvērienam — ne tālāk par desmit soļiem, taču iztvaikojumu palsie virpuļi nepārtraukti mainīja un izkropļoja to izskatu, atsegdami vienas un ietīdami necaurredzamā miglā citas detaļas, un skaidri saskatīt augus nebija iespējams.

—           Venēras mežs, — Jurkovskis nočukstēja tik dīvainā balsī, ka Bikovs neuzticīgi pašķielēja uz viņu.

—           Jā .. . Venēras. Manuprāt, draņķis, — noklepojies sacīja Bogdans.

—           Klusē, Bogdan! Tu mels niekus … Tā taču ir dzīvība! Jaunas dzīvības lormas! Un mēs — mēs! — atklājām tās . ..

—           Āre, šķiet, vēl viena jauna dzīvības forma, — Bikovs nomurmināja, satraukti vērodams lielu, tumšu plankumu, kas pēkšņi parādījās pie garozas malas netālu no viņiem.

—    Kur? — Jurkovskis strauji pagriezās.

Plankums nozuda.

—           Man likās… — Bikovs iesāka, bet viņu pārtrauca zems, dobjš rēciens. — Vai dzirdat?

—           Tas ir kaut kur tepat blakus … — Spicins pameta ar roku pa labi.

—    Jā, jā, pavisam tuvu. Tātad es patiesi redzēju . . .

Bikovs lēni pavilka aiz jostas aizbāzto granātu, uztraukti raudzīdamies apkārt.

—    Vai liels? — jautāja Spicins.

—    Liels .. .

Atkal atskanēja rēciens, tagad jau pavisam tuvu. Neviens Zemes dzīvnieks nevarētu radīt tādas skaņas —

mehāniskas, līdzīgas tvaika sirēnas kaucienam un reizē tomēr draudīgas.

Bikovs nodrebēja.

—    Rēc … — viņš klusi sacīja.

—           Jā . . . Iesim palūkoties? — Jurkovskis aizsmakušā balsī uzaicināja. — Ek, pavisam citādi ir uz Marsa! Ļoti devīga un pieklājīga planēta! Sanatorija!

. . . Tik . . . tik-tik . .. tik-tik …

—    Nē, iet nevajag, — Spicins sacīja. — Pārgalvība . . .

Bikovs klusēja.

—           Jūs baidāties? Tad es viens pats … — Jurkovskis apņēmīgi paspēra soli uz priekšu.

Viss notika ļoti ātri. Bikovs pagriezās pret Spicinu, un šai mirklī uz laukuma kaut kas smagi nogāzās, it kā uz asfalta būtu uzmests smags slapjas veļas sainis. Apaļīga, tumša masa krietnas govs lielumā, iznirdama no miglas, devās virsū cilvēkiem. Jurkovskis atstreipuļoja un, apslāpēti iekliedzies, iegāzās purvā. Spicins kāpās atpakaļ. Kādu mirkli Bikovam šķita, ka apkārt valda nāves klusums. Tad viņš sadzirdēja dozimetrā nedrošos tikšķus un atjēdzās.

—    Gulties! — viņš ierēcās.

Nokritis pie zemes, Spicins ieraudzīja, ka Bikovs atlec atpakaļ un savicina labo roku — vienreiz, tad vēlreiz. Divi dobji, skanīgi plīkšķi apdullināja viņu. Divi oranži uzliesmojumi īsu mirkli apmirdzēja miglu, un divas reizes tumsā pavīdēja un tūlīt atkal izgaisa spīdošs, mitrs ķermenis — milzīgs, dziļām rievām izvagots ādas maiss. Spindzēdamas pārlidoja pāri šķembas. Tad viss apklusa.

—           Komēdija beigusies, — Spicins mehāniski nomurmināja, ar grūtībām sliedamies kājās.

—    Kur ir Jurkovskis? — Bikovs aizelsies iesaucās.

—    Tepat. . . Pasniedziet roku . . .

Viņi izvilka uz asfalta Jurkovski, notašķījušos no galvas līdz kājām. Nesacījis ne vārda, «švauksts» metās uz to vietu, kur pirms trim minūtēm bija briesmonis.

—    Ne miņas, •— viņš sacīja vīlies.

Patiesi, nezvērs bija pazudis.

—           Bet viņš taču bija? — Jurkovskis staigāja gar asfalta malu, tad apstājās, noliecās, atbalstījis rokas pret

ceļiem, un ielūkojās garaiņu dūmakas aizklāto, savijušos zaru un stumbru neskaidrajos apveidos.

—    Bija . . .

—    Viņš… pazuda.

—    Gluži kā izgaisa, — Spicins dusmīgi sacīja.

—           Varbūt jūs netrāpījāt? — Jurkovskis naivi jautāja, apstādamies Bikova priekšā, kurš norūpējies aplūkoja automātu.

Bikovs nicīgi nosprauslojās.

—           Ir jau labi, viņš aizgāja, un lai slavēts allahs, — noteica Spicins. — Interesanti, kas viņam no mums bija vajadzīgs? Varbūt gribēja mūs uzkodai?

—           Bl-lēņas! — Jurkovskis sirdīgi noteica. — Apbrīnojamas blēņas! Un no kurienes rodas šis muļķīgais priekšstats par nezvēriem cilvēkēdājiem uz citām planētām! Es vēl varu saprast — romānu un scenāriju autori, bet tu, tu taču esi vecs kosmonauts, Bogdan! . . .

Atpakaļceļu viņi mēroja klusēdami. Jermakova un Dauges balsis nebija sadzirdamas: acīm redzot, viņi jau bija atgriezušies «Hiusā». Pirms iekāpšanas kūpošajās dūņās Jurkovskis domīgi sacīja:

—           Lai nu kā, bet dzīvas radības uz Venēras ir. Ļoti interesanti! Tikai. . . vai jūs esat pārliecināts, Aleksej Petrovič, ka neaizmetāt garām?

Tas bija par daudz. Bikovs nikni iešņācās un aizsteidzās uz priekšu.

. . . Tik . . . tik-tik-tik . .. tik-tik . . .

Bikovs aizkavējās pie ieroča tīrīšanas un, ienākdams kopkabīnē, atrada visus nikni strīdamies. Jurkovskis un Dauge, stāvēdami katrs savā galda pusē un sirdīgi izslē- juši zodus, kliedza viens uz otru, bet Krutikovs un Bogdans Spicins ironiski klausījās viņos, laiku pa laikam izmetot kādu kodīgu piezīmi. Jermakova kabīnē nebija.

—           Kā tad tu to izskaidrosi? — Dauge neatlaidīgi, redzams, ne jau pirmo reizi, jautāja.

—    Es jau tev . . .

—           Tas man zināms. Es gribu zināt: kādēļ tādā gadījumā šis nezvērs metās jums virsū?

—    Bet kas tev teica, ka viņš metās mums virsū?

—    Bogdans teica. Un tu pats apstiprināji.

—    Nekā tamlīdzīga. Nezvērs gluži vienkārši uzskrēja mums virsū. Vēl vairāk: esmu pārliecināts, ka, iekams brašais Aleksejs Petrovičs nepacienāja to ar savām bumbām, tam nebija par mums ne mazākās jausmas!

—    Es persbnīgi, — Bogdans Spicins sacīja, — tādos gadījumos gatavojos uz pašu ļaunāko un tāpēc esmu ļoti pateicīgs Aleksejam Petrovičam.

—    Bet es, — teica Bikovs, caur pieri raudzīdamies Jurkovski, — es citādi rīkoties nedrīkstēju. Arī uz priekšu es rīkošos tāpat, lūdzu, iegaumējiet to!

Jurkovskis augstprātīgi savieba lūpas.

—    Mēs esam novirzījušies no temata, — viņš griezās pie Dauges. — Tātad .. .

—     Tātad, — uztvēra Spicins, — tu, Vladimir, apgalvo, ka dažādu pasauļu, dažādu planētu radījumi sastapušies neizjūt tieksmi nogaršot viens otru. Dažāda organizācija, dažāda evolūcija un tā joprojām. Pareizi, jā?

—    Primitīvi, bet tā tas ir, — Jurkovskis piekrita.

—     Nezinu . . . var jau būt, ka tev taisnība, bet. . . Vai tu atceries Vaļu Bezuhovu no apkalpes grupas? Tev vajadzētu viņu labi atcerēties. Viņai bija suns .. . nekas sevišķs, takša un buldoga krustojums, apbrīnojami stulbs suns. Kad Voronovs no Kalisto atveda balto ķirzaku, šis hibrīds — es runāju par suni — ielavījās krātiņā un — viens divi — nokoda ķirzakai kājas, neviens pat iekliegties nepaguva. Tiesa gan, pēc tam muļķis veselu nedēļu mocījās ar vēdergraizēm …

—    Nu redzi… — Jurkovskis nedroši noteica.

Krutikovs un Bikovs sāka smieties.

—    Redz, cik bēdīgi beidzās dažādu pasauļu radījumu sastapšanās, — Spicins nopietni pabeidza. — Zemes suņa un Kalisto ķirzakas sastapšanās.

—    Tas taču pat ezim ir skaidrs … — Jurkovskis brīdi padomāja un atmeta ar roku. — Alu cilvēki!

Ienāca Jermakovs — kā vienmēr mierīgs, tikai mazliet bālāks nekā parasti. Viņš apsēdās pie galda, atvēra bloknotu ādas vākos un nolieca pār to pārsieto galvu. Visi apklusa, raudzīdamies uz viņu. Sagatavojies klausīties, Bikovs nosēdās ērtāk.

—    Lūdzu, uzmanību, biedri, — Jermakovs sacīja. — Jāapspriež turpmākās rīcības plāns.

Iestājās klusums, bija dzirdami ledus skapja klikšķi.

—    Man vēl trūkst informācijas no Bikova grupas … — Jermakovs aizsita bloknotu un atgāzās krēslā.

—     Aleksej Petrovič, ziņojiet par izlūkošanas rezultātiem.

Bikovs piecēlās.

—    Purvs, — viņš iesāka, — ļoti staigns purvs. Soļus desmit no «Hiusa» . . .

Bikovs stāstīja lēni, cenzdamies neizlaist nevienu sīkumu, un ar rūgtumu nodomāja, ka, uzklausījis tādu ziņojumu, ģeoloģiskās pārvaldes priekšnieks nosauktu viņu par tūļu. Bet Jermakovs klausījās uzmanīgi, mudinādams māja ar galvu un palaikam kaut ko atzīmēja bloknotā. Bikovu mazliet pārsteidza fakts, ka komandieris, dzirdēdams par nepazīstamā dzīvnieka parādīšanos, neizrādīja ne mazāko ziņkārību un tikai pasmaidīja, kad Jurkovskis nepacietīgi sāka grozīties, acīm redzot, protestēdams, ka pārāk naturālistiski tiek aprakstīta viņa — Jurkovska izturēšanās sadursmē ar Venēras riebekli.

—    Tas ir viss, —• Bikovs nopūtās.

—    Tātad ar kājām gaisā … — Jermakovs atkārtoja.

—   Paldies, biedri Bikov. Sēdieties.

Dauge pamirkšķināja ar aci Bikovam un pamāja uz sadrūmušā «švauksta» pusi. Bikova seja pārakmeņojās, un viņš novērsās.

—    Tātad … — Jermakovs piecēlās, pataustīja apsēju un saviebās. — Rezumēsim visu, kas mums zināms. Visiem mums pilnīgi negaidot, «Hiuss» nosēdās purvā. Pēc maniem aprēķiniem, mēs atrodamies ne vairāk kā simt kilometru uz dienvidiem no Golkondas. Ne vairāk par simt. . . Attālums, kā redzat, nav liels. Citos apstākļos mums pietiktu ar diennakti, lai to veiktu. Bet. ..

—    Tā gan, — Spicins nočukstēja.

—     … mēs sēžam purvā. Bez tam, ņemot vērā radiolokācijas datus — tiesa, tie nav pilnīgi droši, — purvu apņem kalnu grēda, tas ieslēgts klinšu gredzenā, un šinī gredzenā neizdevās uztaustīt ne pēdas no kādas spraugas.

—    Vulkāns? — jautāja Dauge.

—    Iespējams, ka mēs atrodamies gigantiska dubļu vulkāna krāteri. Šim vulkānam jābūt ārkārtīgi dīvainam, jo dūņainā ūdens analīze rāda … — Jermakovs atvēra bloknotu: — Lūdzu, te būs. Smagā un pārsmagā ūdens maisījums aptuveni vienādā proporcijā.

Jurkovskis pietrūkās:

—    Tritija ūdens?

—    T2 0, — Jermakovs apstiprināja.

—    Bet. ..

—           Jā. Tritija pussabrukšanas periods ir tikai kadi divpadsmit gadi. Tas nozīmē …

—           Tas nozīmē, — Dauge nenocietās, — ka mūsu vulkāns radies vai nu ļoti nesen, vai arī pastāv kāds dabisks avots, kas papildina tritija zudumus . ..

Kādam īsti vajadzēja būt dabiskajam avotam, kur rodas pārsmagais ūdeņradis — ūdeņraža izotops, ko uz Zemes ražo speciāli iekārtotos reaktoros, Bikovs iedomāties nevarēja. Taču viņš klusēja un klausījās tālāk.

—           Tas vēl nav viss, — sacīja Jermakovs. — Krāteris — ja tas vispār ir krāteris — ir īsts bezdibenis. Vismaz mūsu dzijuma mērītāji bija bezspēcīgi.

—           Kāds ir krātera diametrs? — Jurkovskis ātri jautāja.

-— Krāteris, acīm redzot, ir gandrīz apaļš, ta diametrs ap piecdesmit kilometru. «Hiuss» atrodas tuvāk tā ziemeļaustrumu malai: šinī virzienā no mums līdz grēdai pavisam tikai astoņi kilometri. Tāds ir stāvoklis, biedj-i.

Jurkovskis piecēlās, pieglauda matus:

—           Vārdu sakot, zem mums simtiem metru dziļa slīkšņa. No mērķa mūs šķir simt kilometru, no tiem —- desmit kilometru purva un klinšu grēda. Pareizi?

—    Jā, tāds ir stāvoklis, — Jermakovs pamāja.

—           Pusi purva veido tritija ūdens. Es atļaušos atgādināt, ka tritijs sairstot emitē neitronus, bet neitronu apstarojums — es runāju par ilgstošu neitronu apstaro- jumu, — tas nepavisam nav medus, pat tad, ja ir speciālie tērpi.

—    Pilnīgi pareizi.

—           Taču . . . Bikovs apgalvo, ka «Mazulītis» tikšot purvam pāri. Bet kā būs ar klintīm?

—           «Mazulītis» visam tiks pāri, — Bikovs stūrgalvīgi atkārtoja. — Ļaunākajā gadījumā es klintis uzspridzināšu.

—    Hm . . . Un tomēr es atzīstu par labāku nogādāt «Hiusu» drošākā vietā un tikai tad doties projām ar «Mazulīti». Ņemiet vērā . ..

Jurkovskis apsēdās.

—    Nedomāju, ka klintis vajadzēs spridzināt, — Dauge iesāka, — klinšu grēda nevar būt nepārtraukta. Mums nāksies pameklēt pāreju, un mēs to atradīsim.

—     Bez tam, lūdzu, ņemiet vērā, ka «Hiuss» nav domāts horizontālam lidojumam, — sacīja Spicins. — Ļoti viegli ir kļūdīties un aizšaut tālāk par vairākiem tūkstošiem kilometru. Mēs visi zinām, ko uz šīs mīļās planētas nozīmē atmosfēras plūsmas. Un beigu beigās — labāk sēdēt purvā nekā gulēt uz klintīm . . .

Jurkovskis paraustīja plecus.

—    Cik es saprotu, — visu laiku klusējis, Krutikovs beidzot ierunājās, — runa ir par to, kas riskantāk: atstāt visu, kā ir, vai mēģināt aizvākties no purva. Vai esmu pareizi sapratis?

—    Kādas ir jūsu domas? — Jermakovs jautāja.

—    Ja Aļoša … tas ir, Aleksejs Petrovičs, galvo par «Mazulīti» un ģeologi galvo par «Hiusu», visu var atstāt, kā ir.

—    Ko tas nozīmē — galvo par «Hiusu»? — Jurkovskis jautāja.

—    Tas nozīmē — ja viņi pierādīs, ka «Hiuss» neie- grims šinī bezdibenī un neapgāzīsies, — stūrmanis iebāza mutē tukšo pīpīti.

Jermakovs piecēlās.

—    Tātad «Hiuss» paliks tepat, — viņš stingri noteica. — Mēs ar Daugi izdarījām nepieciešamos mērījumus, un, kā man šķiet, kuģis stāv pietiekami stabili. Katrā ziņā, lietojot Mihaila Antonoviča teicienu, risks nogrimt slīkšņā nav lielāks par risku nokrist uz klintīm, mēģinot mainīt vietu. Tātad «Hiuss» paliek šeit.

Bikovs pašķielēja uz Jurkovski. Tas pat aci nepamirkšķināja.

—    Tālāk. «Hiusu» nevar atstāt bez uzraudzības. Tāpēc ar «Mazulīti» ceļā dosies pieci vīri. Viens no pilotiem paliks.

Spicins sarāvās un bažīgi paskatījās uz Jermakovu. Krutikovs izņēma pīpīti no mutes.

—    Par «Hiusa» pastāvīgo dežurantu es atstāju Kru- tikovu. Iebildumu nav? Es domāju, būtisku iebildumu . ..

Platajā, labsirdīgajā stūrmaņa sejā skaidri varēja lasīt, ka iebildumi viņam ir, taču, diemžēl, tie nav būtiski.

—    Lieliski. Nezaudēsim laiku, biedri. Mums jāizbrauc tuvākajās divdesmit četrās stundās. Tiesa, pēc Venēras laika pašreiz ir vakars un startēt nāksies naktī, tomēr es nedomāju, ka tumsa mūs traucēs vairāk, nekā šobrīd traucē migla. Iekodīsim, biedri . . .

—    … ko dievs devis, — Krutikovs nopūtās.

—    … un ķersimies pie «Mazulīša». Vai jautājumi ir?

Apspriede beidzās. Bikovs ievēroja, ka visi cits par

citu sirsnīgāk centās izteikt savu līdzjūtību Krutikovam, kuram patiešām bija ļoti nelaimīgs izskats. Jurkovskis ielēja viņam kakao, Dauge ik brīdi noņēma no viņa tērpa neredzamas pūciņas, Spicins speciāli viņam atvēra kārbu ar attaukotu desu.

—    Pie viena, — iedūris dakšiņu aukstas, vārītas vistas gabalā, sacīja Jurkovskis, — ir visai izdevīgi, ka no «Hiusa» kupola līdz purva līmenim ir tikai daži metri. Mums nevajadzēs noņemties ar bloku sistēmu, kurā es, atklāti sakot, tā arī ne velna nesaprotu.

—     Sīkums, — Dauge paziņoja, — tas nav nemaz tik sarežģīti, un tev, Vladimir, vēl būs izdevība ar to iepazīties, kad mums būs jāuzvelk «Mazulītis» atpakaļ. Bet tagad, protams, tā ir mūsu laime . . . Tavas domas, Aleksej?

—    Vienā rāvienā, -— Bikovs pilnu muti nobuldurēja.

Patiesi, «Mazulīti» nolaida «vienā rāvienā». Konteinera priekšējo sienu nocēla, un Bikovs svinīgi lūdza biedrus atgriezties kesona telpā.

—    Tā būs . . . khm . . . drošāk, —- viņš nenoteikti un izvairīgi sacīja.

Izbrīnā uzsmaidījuši cits citam, kosmonauti paklausīja.

Bikovs aizšāva visas «Mazulīša» lūkas, nosēdās pie vadības pults un uzlika pirkstus uz taustiņiem. «Mazulītis» ierūcās un klusītiņām nožvadzināja ar kāpurķēdēm. «Bet tagad …» Bikovs nodomāja, «tagad mēs viņus pārsteigsim.» Dzinējs apdullinoši ierēcās, un «Mazulītis» ar lēcienu devās uz priekšu. Kosmonauti ieraudzīja, ka plats, tumšs ķermenis, dārdēdams un metāliski šķindēdams, pazibēja un ienira miglā. «Hiuss» salīgojās kā laiva uz ūdens. Purvs iedrebējās no smagā trieciena. Kāpurķēdēm čerkstot pret asfalta garozas gabaliem, transportieris izrāpās no slīkšņas, negaidīti viegli ne īsti aizpeldēja, ne īsti aizvēlās, šļākdams sev apkārt dūņu šaltis, apmeta mazu loku un atkal sastinga pie «Hiusa» lūkas. Starmeša spoži baltā gaisma apspīdēja virmojošo izgarojumu mākoņus.

—    Meistars! —Jurkovskis nomurmināja.

Krutikovs sajūsmā sasita plaukstas. Garš, neveikls

stāvs kā pelēks rēgs izauga pie lūkas, piespieda rokas pie sāniem, un austiņās nočīkstēja kokaina balss:

—    Biedri komandieri, «Mazulītis» sagatavots braucienam!

Ja var runāt par sporta garu profesijā, tad Bikovs vienmēr bija mazliet sportists. Katrā ziņā viņa lēcieni bez ieskrējiena ar kāpurķēžu transportieriem ierindoja viņu virtuozu vadītāju pirmajās vietās. Viņš to zināja un bija lepns uz to. Doma «pārsteigt» biedrus viņam iešāvās prātā pavisam pēkšņi, kad viņš darbojās pie konteinera priekšsienas. Bikovs vēl nezināja, kā pret šo akrobātisko numuru izturēsies komandieris, un tas viņu mazliet satrauca. Taču Jermakovs tikai paspieda viņam roku.

—    Jums, Aleksej Petrovič, tomēr vajadzēja mūs brīdināt.

—    Tas nav iespējams, — Spicins iesmējās. — īsts meistars vienmēr ir drusciņ arī burvju mākslinieks. Viņam taču jāsaņem kāds gandarījums par savu meistarību!

Sākās «Mazulīša» piekraušana. Kosmonauti strādāja vairākas stundas bez pārtraukuma, stiepjot kastes ar pārtiku un ierīcēm, neilona maisus ar paskābinātu, vita- minizētu ūdeni no glabātavām uz kesonu un nO tā uz transportiera lūkām. Pāri purvam nolaidās nakts, un necaurredzama tumsa klāja visu apkārtni. No melnās miglas plūda dobjas, baismīgas skaņas. Tikko dzirdami, bet nepārtraukti un neatlaidīgi tikšķēja dozimetru skaitītāji: . . . tik . .. tik-tik . . . tik . . .

Beidzot viss bija galā. Bikovs ar Jermakovu vēl pēdējo reizi apskatīja transportieri, sākot ar periskopiem un beidzot ar kāpurķēdēm, parakņājās dzinēja telpā, pārbaudīja, vai krava, kas aizņēma gandrīz visu brīvo telpu pasažieru nodalījumā, ir kārtīgi nostiprināta, un tad izrāpās ārā. Pārējie viņus jau gaidīja, un mitrais sili- keta tērpu audums atmirdzēja starmeša gaismā.

Bikovs cieši noslēdza lūkas. Jermakovs pavēlēja:

—    Tagad visi — gulēt! Pēc ceturtdaļstundas pārbaudīšu.

Nogurušie, bet apmierinātie kosmonauti jokodami iekāpa «Hiusā».

Tomēr no gulēšanas nekas neiznāca. Kad viņi, novilkuši speciālos tērpus, devās uz kopkabīni, lai uz ātru roku pavakariņotu, Krutikovs, kurš steidzīgi soļoja visiem pa priekšu, pēkšņi paslīdēja un visā sparā nosēdās uz grīdas.

—    Tā ir netikumam atbilstoša alga! — Jurkovskis svinīgi pasludināja.

—    Velns parāvis! — resnais stūrmanis pielēca kājās un paostīja delnu. — Kāds . . . kurš te izlējis šo draņķi?

—    Kādu draņķi?

—    Pagaidiet, biedri… — Jermakovs satraukts ierunājās. — Patiešām, kas tas ir?

Kopkabīnes grīdu klāja plāna sarkanīgu, caurspīdīgu gļotu kārta. Tikai tagad Bikovs sajuta asu, nepatīkamu smaku, kas atgādināja pūstošu augļu smirdoņu. Viņam sāka kost kaklā. Jurkovskis skaļi paošņāja, nosprauslo- jās un nošķavājās.

—    No kurienes tāda smirdoņa? — viņš jautāja, lūkodamies visapkārt.

Jermakovs pieliecās un uzmanīgi paņēma ar cimdu nedaudz gļotu. Kosmonauti neizpratnē saskatījās.

—    Kas te īsti noticis? — Dauge nepacietīgi vaicāja.

—    Skatieties! — Krutikovs norādīja uz bufeti. — Tur arī! Un tur!

No bufetes pavērtajām durtiņām nokarājās kaut kādu rūsganu pavedienu bārkstis. Kaktā pie ledus skapja bija redzams liels, rūsgans plankums. Uz galda aizmirstu šķīvi pārklāja rūsgani, pūkaini zirnekļa tīmekļi.

—    Vai patiešām pelējums?

Jermakovs, riebumā slaucīdams pirkstus kabatas lakatiņa, pašūpoja galvu.

—    Par to mēs aizmirsām… — viņš nomurmināja.

—    A! — Jurkovskis paņēma no galda šķīvi, pašķieba to un ar riebumu nolika atpakaļ. — Es saprotu.

Viņš piegāja pie bufetes, tad noliecās pie plankuma blakus ledus skapim. Izbijies un izbrīnījies Bikovs sekoja viņam ar skatienu.

—    Kas noticis? — Dauge vēlreiz jautāja.

—    Jums taču teica, — Jurkovskis atbildēja. — Mēs nebijām piesardzīgi. Mēs ielaidām ienaidnieku savā cietoksnī.

—    Kādu ienaidnieku?

—     Pelējumu . .. sēnītes … — Jermakovs noteica it kā pie sevis. — Mēs ievazājām «Hiusā» Venēras Iloras sporas, un te nu ir . . . Kā es varēju to piemirst? — Viņš spēcīgi saberzēja seju. — Tā, biedri. Lai nu paliek miegs un vakariņas! Jāapskata kuģis un rūpīgi jāizdezinficē ar ultraskaņu visas telpas. Pagaidām cerēsim, ka nav nekā bīstama . . . taču katram gadījumam pavēlu visiem nekavējoties iet zem dušas un norīvēties ar spirtu.

—    Varbūt vēlāk? — Jurkovskis jautāja.

—    Vēlāk arī. Bet tagad arī obligāti. Pie darba, pie darba!

Šī jaunā pārsteiguma samulsināti un komandiera balss svešādā skanējuma satraukti, kosmonauti stājās pie apskates. Dažās kabīnēs ādas polsterējumu klāja bālgani pūslīši kniepadatas galviņas lielumā. Polimēru polste- rējums nebija bojāts. Priekšmeti, kas saturēja mitrumu, bija apauguši ar pelējuma pavedieniem. Uz vilnas paklājiņiem dušu telpā, uz dvieļiem un palagiem bija izveidojušies pūkaini rūsganu tīmekļu pauguriņi. Krutikovs ar šausmām atklāja, ka bufetē visi nekonservētie produkti, to skaitā arī viņa iecienītā šķiņķa gabaliņš, pārvērtušies nejēdzīgās, brūnās pikās, kas izplatīja asu, pretīgu smaku. Tā bija īsta sērga, un katru kaktiņu nācās apstrādāt ar ultraskaņu.

—    Acīm redzot, vieglais ūdens vietējai mikrofaunai daudz labvēlīgāks nekā smagais, — Jurkovskis piezīmēja.

—    Jā . . . diemžēl … — Jermakovs atturīgi atbildēja.

Bikovs katram gadījumaiif aplaistīja ar dezinficējošo šķidrumu ari visus automātus un granātas un nokāpa lejā, lai palīdzētu Daugem, kurš pārskatīja polietilēna sainīšus ar «mūžīgo» maizi. Maize nebija cietusi.

—    Vai tu nezini, kādēļ Jermakovs bija tik satraukts? — viņš jautāja.

—    Nezinu. Pats par sevi saprotams, daudz mierīgāk būtu bijis bez visa šī draņķa .. . Varu teikt tikai vienu: Jermakovs nav no tiem, kuri uztraucas nieku dēļ.

To Bikovs arī pats zināja. Galu galā Jermakovs apmierināja viņa ziņkāri. Kad pēc trim stundām neizsakāmi nogurušie «Hiusa» komandas locekļi beidzot sanāca kopkabīnē, lai iebaudītu, «ko dievs devis», kā ar rūgtu sarkasmu izteicās Krutikovs (gaļas buljonu un šokolādi), komandieris, nelūkodamies nevienā, sacīja:

—    Pirms pieciem gadiem amerikāņu zvaigžņu kuģa «Astra-12» komanda, kas bija izcēlusies uz Kalisto, piecpadsmit stundu laikā gāja bojā no nezināmas slimības. Domāju, ka ar mums nekas tamlīdzīgs neatgadīsies. Man ir pamats tā domāt. Un tomēr . . . esiet uzmanīgi. Tiklīdz jūtat mazāko savārgumu, nekavējoties ziņojiet man.

Brīdi viņš klusēja, bungodams ar pirkstiem pa galda virsu, tad piebilda:

—    Pēc vakariņām — mazgāties, aprīvēties un gulēt! Jūsu rīcībā ir septiņas stundas miega. Jūs, biedri Kruti- kov, lūdzu, ienāciet pie manis.

—    Pašreiz es ar baudu iedzertu glāzīti konjaka, — Bikovs nočukstēja.

Dauge īsi nopūtās.

SARKANAIS UN MELNAIS

Pa labi un pa kreisi lēni slīd garām stāvas, melnas klintis, gludas un spīdīgas kā antracīts. Priekšā viss grimst sarkanīgā krēslā — šķiet, bezgalīgā gaiteņa sienas tur sakļaujas kopā. Izvagoto un slīpi sagāzto aizas dibenu klāj bieza tumšu, smagu putekļu kārta. Putekļi paceļas aiz transportiera un atkal ātri nosēžas, aprak- dami kāpurķēžu pēdas. Bet augšā stiepjas šaura, izrobota, oranžsarkana debesu josla, un pa to trakā ātrumā slīd plankumaini, ugunīgi mākoņi. Savādi un baismīgi ir šinī taisnajā un šaurajā, it kā naža iešķeltajā ejā starp melnajam bazalta klintīm. Droši vien pa tādu pašu ceļu kādreiz Virgilijs veda uz elli «Dievišķās komēdijas» autoru. Sienu gludums liek domāt, ka spēki, kas to radījuši, bijuši apbrīnojami precīzi.. . Varbūt pat saprātīgi. Ta. Vel viena Venēras mīkla, pārāk sarežģīta, lai to atrisinātu garām ejot.

Starp citu, Dauge un Jurkovskis, protams, nepalaida garām šo gadījumu, lai izveidotu dažas hipotēzes. Grūdienu šūpoti un svaidīti, atsizdami galvas pret zemo griestu polsterējumu, viņi spriedelēja par sinklinālēm un epeiroģenēzi, apvainoja viens otru elementārāko zināšanu trūkumā un ik brīdi meklēja atbalstu pie Jermakova un Bogdana Spicina. Beigu beigās komandieris uzlika ķiveri, atvienoja austiņas, bet Bogdans uz retorisku jautājumu — ko viņš domājot par iežu metamorfisma iespējām granīta intrūziju ietekmē uz Venēras — nopietni teica:

— Pēc manām domām, recesīvā allele ietekmē feno- tipu tikai tad, kad genotips ir homozegots . ..

Sī atbilde abos izraisīja vētrainu sašutumu, tomēr strīdu izbeidza. Bikovu, kurš tektonikā sajēdza tikpat daudz kā formālajā ģenētikā, strīda izbeigšana iepriecināja: maz saprotamā, ātrā ģeologu runāšana viņam nezin kāpēc šķita nepiemērota šās mežonīgās, bargās pasaules sarkani melnajai krēslai, kas valdīja aiz skat- lūkas.

Vakar, kad lipīgu dubju pārklātais transportieris, vilkdams aiz sevis garas bālganu purva augu stīgas, beidzot izrāvās no slīkšņas un miglas melnās kalnu grēdas akmeņainajā pakājē, nācās ilgi braukāt šurpu turpu, meklējot kaut ko līdzīgu pārejai. Ar brūnām, dzelzij līdzīgām, cietām efejām biezi apaugušās klintis šķita pavisam nepieejamas. Tad Jermakovam ienāca prātā izmantot radiolokatoru, un meklēto atrada dažās minūtēs — tā bija šī aiza, ko slēpa kailu zaru biezokņi ar pusmetru gariem dzeloņiem. Rēkdams un džerkstēdams transportieris ielauzās šinīs dzelzs džungļos un, palīdzēdams sev ar ieplestām atbalsta «kājām», lauzdams un piespiezdams pie zemes elastīgos stumbrus, ieripoja aizā. Izkāpuši ārā, kosmonauti klusēdami skatījās uz klinšu sienām, uz asiņaino debesu svītru. Dauge ierunājās:

—    Bet zeme taču . . . dreb zem kājām . . .

Bikovs nekā nejuta, bet Jermakovs klusi atsaucās:

—    Tā ir Golkonda … — un, pagriezies pret Bikovu, jautāja: — Tiksim cauri?

—    Riskēsim, Anatolij Borisovič, — «Mazulīša» vadītājs apņēmīgi atbildēja. — Bet, ja aiza būs aizgruvusi vai beigsies strupceļā, griezīsimies atpakaļ un pameklēsim vēl, tas ir viss. Vai arī uzspridzināsim . . .

«Mazulītis» devās uz priekšu. Stunda sekoja stundai, kilometrs — kilometram, bet nekā līdzīga nobrukumam vai strupceļam nemanīja, un Bikovs nomierinājās.

Vienmērīgi dūc dzinējs, čīkst un brīkšķ kastes un kravas saites. Visi aizmiguši, pat nemiera pilnais Jurkovskis. Spogulī virs infrasarkanā projektora Bikovs redz kabīnes iekšieni. Bogdans guļ, galvu atbalstījis uz rācijas vāka. Izstiepies uz saiņiem, guļ Georgs un viebj miegā labsirdīgo, zobgalīgo seju. Blakus sudrabaino ķiveri šūpo Jermakovs. Bet garām skatlūkai, šūpodamās uz sāniem un svērdamās, slīd melnas, spīdīgas sienas — gan labajā, gan kreisajā pusē. Lukturu gaisma dejo pa nekustīgo, melno putekļu kāpu izvagoto virsmu. Tālāk — krēsla, tumsa. Kaut kur tālumā sienas pašķirsies un «Mazulītis» izbrauks tuksnesī. Ja vien priekšā nav nepārvaramu šķēršļu.

. . . Melnās sienas sasveras uz sāniem un gāžas, skat- lūkā ielūkojas kvēlojošas debesis. Transportieris rāpjas ārā no dziļas bedres, un atkal gaismas plankumi peld pa melno, sablīvēto putekļu viļņiem. Vēl viena bedre, vēl viena plaisa un vēl. . .

Nobraukti divdesmit kilometri pa purvu un gandrīz tikpat daudz pa aizu. Bikovs pie vadības pults sēž jau piecas stundas. Kājas notirpušas, pakausī smeldz, no sasprindzinājuma vai arī no melnās un sarkanās krāsas asaro acis. Bet uzticēt transportieri uz tāda ceļa kādam citam, kaut vai komandierim, nedrīkst. Ar mašīnu, protams, nekas nenotiks, bet ātrums . . . Pat Bikovs nevar atļauties vairāk par sešiem līdz astoņiem kilometriem stundā. Kaut taču ātrāk beigtos šīs nolādētās klintis!

Jermakovs izslējās un atmeta ķiveri uz muguras.

—    Kāds ceļš, Aleksej Petrovič?

—    Bez pārmaiņām.

—    Piekusāt?

Bikovs paraustīja plecus.

—           Varbūt nodosiet man vadību un pats mazliet no- snaudīsieties?

—    Ceļš ir ļoti sarežģīts.

—    Jā, ceļš patiesi nelāgs. Nekas, drīz iziesim tuksnesī.

—    Labi būtu …

Jurkovskis piecēlās sēdus, berzēdams seju:

—    Lieliski izgulējos! Dauge!

—     M-m . . .

—    Celies augšā!

—           Kas noticis? Fu .. . Bet es, draugi, tādu sapni redzēju! . . .

Dauge aizsmakušā balsī sāka stāstīt savu sapni, taču Bikovs neklausījās viņā. Ārpusē aiz «Mazulīša» izturīgajām bruņām bija kaut kas noticis. Kļuva daudz tumšāks. Debess tērpās netīri brūnā krāsā, un pēkšņi lukturu gaismā sāka virmot, guldamies aizas dibenā, miri- ādes melnu punktu. Melnais pulveris bira kaut kur no augšas, biezs kā sniegs krietnā puteni, un drīz nevarēja saredzēt ne ceļa, ne klinšu. Ārējo dozimetru signālspul- dzites iemirdzējās sārtā gaismā, alfa-beta-radiometra skalās rādītāji sāka nemierīgi lēkāt. Bikovs strauji nobremzēja. Transportieris ar labo ķēdi ieslīdēja bedrē, pagriezās un nostājās šķērsām aizai. Luktura gaisma — blāva putekļainajā atmosfērā — apstājās uz gludas ba- zalta virsmas.

—    Kas noticis? — Jermakovs jautāja.

Bikovs klusēdams atvēra skatlūku.

Jermakovs raudzīdamies brīdi klusēja, tad teica:

—     Melnā vētra. Es to esmu jau redzējis.

—     Kas tur notiek? — Dauge satraukti jautāja.

Spicins, skatīdamies Bikovam pār plecu, norūca:

—     Skursteņslauķu karnevāls.

—     Kas tas ir, Anatolij Borisovič?

—           Melnā.vētra. Tas vēlreiz apstiprina, ka mēs neesam tālu no Golkondas. Izslēdziet motoru, Aleksej Petrovič.

Bikovs paklausīja, bet «Mazulītis« joprojām sīki un nepatīkami drebēja. Kāds vaļīgi nostiprināts metālisks priekšmets smalki šķindēja.

—    Izkāpsim? — Jurkovskis lika priekšā.

—           Kādēļ? Putekļi ir radioaktīvi, vai jūs neredzat? Pēc tam vajadzēs zaudēt daudz laika dezaktivācijai.

—    Labi būtu paņemt šī draņķa paraugu . . .

—           Var paņemt ar manipulatoriem, — Bikovs deva padomu. — Atļausiet, Anatolij Borisovič? — Viņš pagriezās pret Daugi: — Met ārā konteineru.

Jurkovskis un Dauge nozuda kesona telpā, kas veda pie augšējās lūkas, un brīdi vēlāk «Mazulīša» priekšā melnajos putekļos iekrita svina cilindrs ar vītņotu vāku. Bikovs uzlika plaukstas uz manipulatoru svirām. Garas, posmotas «rokas» izlīda no transportiera apakšas, lēni, it kā bīdamās, pataustīja pa gaisu un nolaidās uz cilindra. Bikovs neveikli pacēla labo plecu un asi parāva elkoņus. Manipulatoru spīles ieķērās konteinerā.

—    Nu-nu! — jautri sacīja Spicins.

—           Nečīksti pie auss, — Bikovs noburkšķēja caur zobiem.

Ciešās spīles atskrūvēja vāku, paturēja vaļējo konteineru zem melnajām pārslām, atkal aizskrūvēja vāku un ar precīzu kustību ielika konteineru augšējā lūkā.

—    Gatavs! — Dauge nokliedza no kesona.

Bikovs ievilka manipulatorus ligzdās un noslaucīja no pieres sviedrus.

Jermakovs klusi sacīja:

—           Man divas reizes nācās novērot melno vētru. Katru reizi pirms tās bija spēcīgi apakšzemes grūdieni.

—           Bet šoreiz taču, manuprāt, nekādu grūdienu nebija, — Bikovs piezīmēja.

—    Braucienā jūs tos varējāt arī nemanīt.

—           Zeme dreb aizvien spēcīgāk … — Spicins ieklausījās. — Aizas sākumā drebēšana bija tikko manāma, bet tagad . ..

—    Tagad esam tuvāk Golkondai. ..

Jurkovskis un Dauge atgriezās no kesona, sparīgi pārspriezdami iespaidus, un Jermakovs pavēlēja doties uz priekšu. Bikovs ieslēdza infrasarkano projektoru. Un atkal šūpodamās garām sāka slīdēt aizas sienas. Pēc pusstundas melnais putenis aprima, un debesu josla atguva agrāko oranžsarkano krāsu. Sasprindzināti rīkojoties ar vadības taustiņiem, Bikovs pa ausu galam klausījās balsu jūklī aiz muguras.

_ No Jurkovska un Dauges spraigās sarunas noskaidrojas, ka, pirmkārt, «melnais sniegs» neapšaubāmi ir vulkāniskie pelni; otrkārt, nopietni runāt par radioaktīviem vulkāniskiem putekļiem var tikai cilvēks, kurš «nespēj aprēķināt līklīnijas integrāli pa vienkāršu kontūru» (šāds zinātniska vājuma raksturojums Bikovam šķita visai apšaubāms, bet skaidrs bija tas, ka abi ģeologi nekādā ziņā nevar nopietni runāt par radioaktīvajiem vulkāniskajiem pelniem); treškārt, melno vētru rašanās droši vien saistāma ar Golkondas darbību; un, ceturtkārt, nekā noteikta par šo parādību pagaidām vēl nevar sacīt.

Par spīti stāvokļa nenoteiktībai kosmonauti pabrokastoja jautrā noskaņā. Bikovs samazināja gaitu, steigā norija divas šķiņķa maizītes un izdzēra veselu termosu šokolādes. Pēc mielasta Jermakovs, Dauge un Jurkovskis uzņēma automātiskās laboratorijas datus. Līdz ar attālināšanos no purva atmosfēras mitrums strauji samazinājās un nokrita gandrīz līdz nullei. Atmosfērā palielinājās inerto gāzu, oglekļa oksīda un skābekļa radioaktīvo izotopu saturs, temperatūra svārstījās no septiņdesmit pieciem līdz simt grādiem. Visiem par lielu pārsteigumu analīzes dati rādīja, ka atmosfērā manāmas dzīvās protoplazmas pazīmes — pat šinī sausajā, svelmainajā gaisā dzīvoja kaut kādi mikroorganismi, baktērijas vai vīrusi. Atklājuma tiešais rezultāts bija Jermakova pavēle divkāršot piesardzību, izejot no transportiera, un solījums pirmajā izdevīgajā gadījumā visai komandai injicēt spēcīgu antibiotiku kompleksu.

Dauge mazliet pagaudās un noteica, ka cer piedzīvot laikus, kad Venēra pārvērtīsies ziedošā dārzā un šinī dārzā varēs pastaigāties bez speciālajiem tērpiem un bez bailēm saķert kādu draņķīgu slimību.

— Cilvēka uzdevums vispār ir, — brīdi padomājis, viņš piemetināja, — katru vietu, kur viņš sper kāju, pārveidot ziedošā dārzā. Un, ja mēs nepiedzīvosim dārzus uz Venēras, tad mūsu bērni tos katrā ziņā piedzīvos.

Pēc tam viņš ilgi strīdējās ar Jurkovski par iespējām pārveidot dabu — pirmām kārtām atmosfēru un klimatu — visas planētas mērogā. Ir Dauge, ir Jurkovskis principā bija vienis prātis, ka nekā neiespējama te nav, taču attiecībā uz praktiskajām metodēm viņu domas stipri dalījās un abi gandrīz vai saķildojās.

Aiza beidzās pavisam negaidīti. Klinšu sienas pēkšņi saplaka un pašķirās, lukturu gaisma apdzisa plašo debesu sarkanīgajā blāzmā. Bikovs palielināja ātrumu. «Mazulītis» sasvērās uz sāniem, ienira pēdējā bedrē, kāpurķēdes nodārdēja pret akmeņiem, un kosmonautu skatienam pavērās bezgalīgs, melns līdzenums — gluds un līdzens.

—    Tuksnesis! — Bikovs priecīgi paziņoja.

—    Apturi, Aleksej! — Dauge lūdza aiz satraukuma drebošā balsi.

«Mazulītis» apstājās. Steigā sprādzēdami klāt ķiveres, kosmonauti metās pie lūkām. Bikovs izkāpa pēdējais.

Patiesi, kalni bija beigušies. Robaino, melno klinšu grēda, kas stiepās līdz apvārsnim, palika aiz muguras. Aiz muguras palika arī šaurā, apbrīnojami taisnā aiza. Taču sākumā par tuksnesi noturētais līdzenums atkal sagādāja pārsteigumu. Vismaz Spicinam, kurš nekad nebija redzējis tuksnešus. Viņš nevarēja iedomāties tuksnesi bez melnām vai rūsganām smiltīm un barhaniem. «Mazulīša» priekšā pletās melna virsma, tik līdzena kā galds, un pa to nevaldāmi traucās miglainas sīksīku, melnu putekļu straumes. Tālu pie apvāršņa, ko aizklāja sarkana dūmaka, lēni kustējās slaidas, graciozas, vijīgas ēnas, gluži kā milzīgas, uz astēm izslējušās čūskas. Un visam pāri oranžsarkans debesu jums ar haotiskiem, ugunīgiem mākoņiem, kas trakā ātrumā traucās pretim «Mazulītim».

—    Kā jums patīk šāds ceļš? — Bikovs izdzirda Jermakova balsi.

—    Tuksnesis … — viņš mierīgi noteica.

—    Saprotams. Jums ierasta ainava. Tiesa gan, šeit nav saksaula, toties tas ir īsts Gobi, īstas melnās smiltis.

—    Melnas gan tās ir, melnas … — Bikovs aprāvās. — Bet ceļš nav no sliktākajiem. Plats, līdzens . . . Tagad mēs lidosim ar vēja spārniem.

—    Urā! — Dauge azedamies iebļāvās. — Un palīk- smosim plašumā!

Jokodami un smiedami kosmonauti atgriežas transportierī. Garastāvoklis bija jūtami uzlabojies. Tikai Bogdans Spicins aizkavējās pie lūkas, vēlreiz paveras visapkārt un nopūzdamies sacīja:

—    Gluži kā Stendalam.

—    Tas ir? — Bikovs nesaprata.

—    Viss sarkans un melns. Saproti, man Stendals nekad nav paticis . ..

Bikovs atkal apsēdās pie pults. «Mazulītis» nodrebēja un, uzņemdams ātrumu, traucās uz priekšu, līgani šūpodamies. Vējš satvēra un izkliedēja kāpurķēžu sacelto putekļu vērpeti. Pretim joņoja melns tuksnesis, vējš pa to dzenāja dūmakainas straumes, karstu putekļu puteni. Uz apvāršņa sarkanā fona klaiņoja lokani, pret smagajiem mākoņiem izstiepti stabi. Rau, kur uzburba mazs pauguriņš, uz augšu sāka celties virpuļojoša piltuve, saplūda ar mākoņiem — un vējš pa tuksnesi sāka dzenāt vēl vienu melnu stabu.

—    Virpuļviesuļi, — sacīja Bikovs. — Cik to daudz . ..

—    Nebūtu nekādas patikas iekļūt tādā piltuvē, — piezīmēja Dauge.

—    Jā, labāk gan neiekļūt, — Bikovs nomurmināja, atcerēdamies, ka reiz virpuļviesulis — krietni vien mazāks par tiem, kuri klejo pa Venēru, taču arī milzīgs — viņa acu priekšā ģeologu nometni Gobi tuksneša centrā pārvērta smilšu barhanā.

Vējš pieņēmās. Tikko manāms bazalta sienas pakājē, tagad tas triecās pret transportieri un griezīgi svilpoja antenās. Ceļš gāja kalnup, to manīja aizvien vairāk. «Mazulītis» kāpa plašā plakankalnē. Vietumis smilšu kārtu bija nopūtis vējš, un tad transportiera kāpurķēdes smalki žvadzēja pret baltām, saplaisājušām kaila akmens plātnēm.

Spicins, piespraudis pie ķiveres dažādas krāsas vadu saišķi, noliecās pie raidstacijas, mēģinādams jau kuro reizi sazināties ar «Hiusu». Dauge un Jurkovskis ņēmās apspriest pētījumu plānu, laiku pa laikam pāriedami uz žestu valodu, lai nebūtu jākliedz un lai netraucētu pārējos.

Bikovs nodeva «Mazulīša» vadību Jermakovam, pateica pāris derīgu padomu, uzrāpās uz saiņiem un gatavojās aizmigt uz pāris stundām, kas, pēc Jermakova apgalvojuma, bija atlikušas līdz Golkondai. Taču aizmigt neizdevās.

Bogdans Spicins pēkšņi pacēla roku, dodams zīmi apklust.

Jurkovskis iepriecināts prasīja:

—    Kas ir? Vai sakari?

—    Nē . . . Bet. . . Palieciet brīdi mierā.

Viņš sāka steidzīgi grozīt noniusa robainās ripiņas, tad sastinga ieklausīdamies.

—    Peilējumi.

—    No kurienes? No «Hiusa»?

> — Nē. Klausieties.

Dauge un Jurkovskis pārliecās pār viņa plecu. Jermakovs pameta vadības pulti un arī noliecās pie raidītāja. Dauge stiepti iesvilpās:

—    Izrādās, te kāds jau ir?

—    Tā iznāk.

—           Pa labi no mums . . . Interesanti! — Jermakovs pagriezās pret Bikovu: — Aleksej Petrovič, pārņemiet uz brītiņu vadību.

—    Klausos.

Jermakovs nosēdās blakus Spicinam un paņēma no viņa austiņas. Komandiera seja pauda uzbudinājumu.

—    Trīs punkti svītra punkts. Kas tas varētu būt?

Viņš noņēma austiņas un piecēlās.

—           Pēdējos desmit gados uz Golkondas rajonu nosūtītas sešas ekspedīcijas un vismaz ducis dažādu automātisku ierīču.

—           Tad jau varbūt… — Dauges acis iepletās, — varbūt tur ir cilvēki? Cietuši avāriju un lūdz palīdzību?

—           Apšaubu, — Jurkovskis pakratīja galvu. — Kā jūs domājat, Anatolij Borisovič?

—           Krivickis uz Marsa noturējās trīs mēnešus savā raķetē. Bet viņš bija atradis ūdeni. ..

—    Jā, ūdeni.. .

—    Tā ka visticamāk, tas ir automātisks pelengators.

Bikovs, nepacietīgi grozīdamies uz sava sēdekļa,iejaucās:

—    Vai pagriezīsim?

—    Lai notiek . . .

Jermakovs pārlika. Pirmoreiz Bikovs redzēja, ka komandieris šaubās. Bet iemesli šādām šaubām bija pietiekami svarīgi, un to visi zināja.

—    Ūdens, — Jermakovs noteica.

—    Ūdens, — kā atbalss atkārtoja Jurkovskis.

—    Iespējams, ka tas tomēr nav tālu? — lūdzoši sacīja Dauge.

Jermakovs izlēma:

•— Labi! Divu stundu brauciena robežās esmu -ar mieru. Aleksej Petrovič, pagrieziet! Virzieties pēc žiro- kompasa, — viņš atkal noliecās pie raidītāja, — apmēram sešdesmit grādi. Tā. Un izspiediet no motora visu, ko var.

«Mazulītis» strauji traucās šķērsām putekļu strūklām, kas plūda no ziemeļiem. Vējš sitās kreisajos sānos, un reizēm tā brāzmas bija tik spēcīgas, ka Bikovs ar vadītāja «sesto prātu» juta, cik nestabila kļuvusi mašīna. Tad viņš nedaudz mainīja virzienu, cenšoties blīvajiem gāzes un smilšu viļņa triecieniem likt pretim priekšējās bruņas, vai arī izbīdīja labās puses atbalsta sviru. Uzlicis austiņas, Bogdans sēdēja pie rācijas un pusbalsī koriģēja virzienu. Spogulī šūpojās Dauges bālā seja- ar sakniebtām lūpām. Skrēja minūtes, skrēja ugunīgie mākoņi . . . Reiz Jurkovskis pieliecās pie Alekseja un kliedza kaut ko nesaprotamu, rādot uz priekšu. Bikovs cauri putekļiem paguva samanīt dīvainu, stiklainu plankumu pāris desmitu metru diametrā, kura vidū rēgojās liels caurums ar nelīdzenām malām, tad kāpurķēdes īsi no- žvadzēja uz kaut kā cieta. Viņš jautājoši atskatījās uz Daugi, bet tas, acīm redzot, nebija nekā ievērojis un atbildēja viņam ar neizpratnes pilnu skatienu. «Vai gan mazums mīklu uz Venēras,» Bikovs nosprieda. «Uz priekšu, uz priekšu!» Spidometra trīsošā šautra svārstījās starp 100 un 120. Abās pusēs garām lidoja noslēpumainā, sarkani melnā pasaule. Acīs virmoja.

—    Mudīgāk, Aleksej, mudīgāk! — Dauge čukstēja.

Bikovs samiedza acis un papurināja galvu. Šajā mirklī

Jurkovskis iekliedzās:

—    Grieziet pā kreisi, pa kreisi! Tur viņš ir!

—    Starpplanētu kuģis! — Dauge izdvesa vienā elpas vilcienā.

Jā, tas bija kuģis, un pat Bikovam, kura pieredze kosmonautikā bija visai maza, jau pirmajā acu uzmetienā kļuva skaidrs, kāda katastrofa piemeklējusi šo milzīgo metāla konusu. Acīm redzot, tas neiedomājamā spēkā bija triecies ar sāniem pret plakanā bazalta uzkalna virsu un tā arī palicis tur guļot starp izārdītā akmens ciklopiskajiem bluķiem. Stabilizatoru platās sloksnes bija salocītas kā skārda gabali, bet gar visu pakaļgalu līku ločiem stiepās melnām smiltīm aizblīvēta sprauga. Apakšā, pie pašas zemes, bija redzams apaļš caurums — līdz galam vaļā atrauta lūka.

—    Jā, peilējumi ir automātiski… — Jurkovskis dobji sacīja.

Bikovs atskatījās uz biedriem. Dauge stāvēja, sakodis lūpas. Jurkovska skaistā seja bija sastingusi. Spicins pašūpoja galvu kā cilvēks, kurš ieraudzījis to, ko bija cerējis ieraudzīt. Jermakovs drūmi raudzījās skatlūkā.

—    Brauciet tuvāk, Aleksej Petrovič, — viņš teica, — jāapskata…

Kad «Mazulītis», pārrāpies pāri šķembu kaudzēm, apstājās pie kuģa atvērtās lūkas, visi steigšus sāka nostiprināt ķiveres, gatavodamies izkāpt. Taču Jermakovs viņus apturēja:

—    Visiem nav ko iet. Man līdzi nāks Bikovs un Spicins.

Pilnīgā tumsā, apgaismodami ceļu ar lukturīšiem, viņi četrrāpus aizlīda pa sāniski sagāzto gaiteni līdz sašķobītām tērauda durvīm. Bikovs dzirdēja, kā zem ceļiem čirkst silikets un deniņos ātri pulsē asinis.

—    V-velns … — elsdams izmeta Jermakovs. — Nav spēka. Pamēģiniet jūs, Aleksej Petrovič.

Bikovs atbalstījās pret durvīm un spieda. Griezīgi čerkstēdamas, durvis padevās, izveidojot šauru eju.

—    Nāciet, biedri. ..

Viņi nokļuva tukšā, kubiskā telpā, acīm redzot, ke- sonā. Lukturīšu gaismā iemirdzējās sadragāto aparātu atliekas. Jermakovs noliecās, pacēla zvīņainu metāla tērpu un uzmanīgi to aplūkoja.

—     Skābekļa baloni tukši, — viņš nomurmināja, — viss ir skaidrs.

—     Skatieties! — apslāpētā balsī iesaucās Spicins.

Bikovs atskatījās un pakāpās atpakaļ. .. Zem kājām

kaut kas nograbēja. Aiz muguras rēgojās šaura gaismas svītra.

—    Ieeja, — Jermakovs sacīja. — Ejam.

Viņi izgāja cauri apgaismotai kopkabīnei, uzmanīgi pārkāpdami salauztu mēbeļu atliekām un apogļotām, brūniem plankumiem pārklātām skrandām — droši vien kādreiz tās bija palagi, un iespraucās vadības kabīnē.

—    Šeit. . .

Uz sienas, kas kādreiz bija griesti, dega matēta spuldze. Šķērsām pārsprāgušais vadības dēlis bija nobīdīts sāņus, no tā apakšas rēgojās apdeguši vadi. Tomēr radioraidītājs darbojās, aiz saplēstiem, apaļiem stikliem mirgoja zaļas un zilas uguntiņas. Raidītāja priekšā, noliecis pinkainu, pelēkiem apsējiem aptītu galvu, sēdēja miris cilvēks.

—     Sveicināts, pandit Bidhan Bondepadhaj, drošsirdīgais kalkutieti, — Jermakovs klusi noteica un izslējās, uzlicis roku uz krēsla atzveltnes. — Skat, kur man gadījās tevi sastapt… Tu miri, pildot savu pienākumu, kā īsts Cilvēks . . .

Brīdi Jermakovs klusēja, cenzdamies pārvarēt uzbudinājumu. Tad pacēla sažņaugtu dūri un, uzsvērdams katru vārdu, izrunāja:

—    Lai tev mūžīga piemiņa!

Viņi pacēla kosmonauta ķermeni un uzmanīgi noguldīja uz grīdas.

—     Jā, labāku pieminekli par šo kuģi viņam grūti izdomāt, — Jermakovs nolieca galvu. —- Atstāsim viņu šeit pat.

Bikovs skatījās uz vājo, sakropļoto ķermeni, kas steigā un nemākulīgi bija aptīts ar palagiem un veļas driskām, un domāja par to, ka šim cilvēkam, zinātnes cīnītājam, droši vien nebija bail mirt vienam, miljoniem kilometru tālu no Zemes. Tādi ļaudis nepazīst mazdūšību, neatkāpjas. Viņi ir cilvēces spēks.

Spicins atgāja no radioraidītāja.

—          Viņš pats labojis aparatūru, — Spicins pusbalsī paziņoja, — un pats sakārtojis automātisko pelengatoru. Bet, kā viņš palicis dzīvs pēc tāda trieciena, to es nespēju saprast. Te itin viss ir sadragāts smalkās drumslās.

Jaunas domas satraukts, Bikovs nodrebēja:

—    Anatolij Borisovič, bet kur pārējie?

—    Kas?

—    Nu . . . viņa biedri.

Jermakovs atbildēja:

—    Bondepadhajs lidoja uz Venēru viens pats.

Paņēmuši līdz kuģa žurnālu, automātisko laboratoriju

lentes un dienasgrāmatas, viņi rūpīgi aizvēra aiz sevis durvis un devās uz izeju. Izkāpis pa lūku, Jermakovs klusi sacīja:

—           Viņiem «Mazulītī» nestāstiet daudz par to, ko redzējāt. Spicin, pāris kuģa lotouzņēmumu — un ejam.

«Mazulīša» kabīnē, nosēdies pie vadības pults, Jermakovs īsi un lietišķi pastāstīja ģeologiem par Bondepadhaj a bojā eju.

Dauge tikai ievaicājās:

—           Vai tas ir tas pats Bidhans Bondepadhajs, kurš nodibināja observatoriju uz Mēness? Kalkutietis?

Neviens viņam neatbildēja, un tikai pēc krietna starpbrīža Jermakovs, nenovērsdams acis no skatlūkas, teica:

—           Šī planēta ir briesmonis . .. Taču mēs viņu iekarosim! Mēs viņu savaldīsim!

Jermakovam galvā bija ķivere, un Bikovs neredzēja komandiera seju, bet redzēja dūrēs sažņaugtās rokas, kas gulēja uz vadības pults, un zināja, ka zem siliketa auduma sažņaugtie pirksti ir auksti un bāli kā marmors.

«Mazulītis» droši virzījās uz ziemeļiem, pretim vējam, vairīdamies no virpuļviesuļiem. Piepeši priekšā, apdzēsdama debess sarkano spožumu, iekvēlojās apžilbinoši zila, neizsakāmi skaista blāzma. Uz tās fona skaidri iezīmējās tālu, violetu uzkalnu viļņota grēda. Lāsmodama baltiem un ziliem viļņiem, blāzma kādu brīdi trīsuļoja. Tad tā nobāla un pazuda pavisam.

—           Golkonda veltīja mums viltus smaidu, — sacīja Jermakovs. — Nāk Melnā vētra. Aleksej Petrovič, pārņemiet vadību. Tūlīt, šķiet, mums būs nepieciešama visa jūsu māka.

VENĒRA ATŅIRDZ ZOBUS

Vēlāk Bikovs neparko nevarēja atcerēties visu, kas notika pēc komandiera vārdiem. Vēl mazāk varētu pastāstīt pārējie, kuri nevēlējās vai arī nepaguva piesprādzēties pie sēdekļiem. Golkondas Melnā vētra nesakas un neatbrāžas kā orkāns — tā rodas vienā mirklī kā attēls spogulī, uzreiz no visām pusēm: gan no labās, gan no kreisās, gan no priekšas, gan mugurpuses, gan no augšas, gan apakšas. Pametis skatienu uz infraek- rānu, Bikovs paguva ievērot tikai milzīgu, melnu sienu kādus simt metrus no «Mazulīša», un tai pašā mirklī iestājās tumsa. Ar šo arī beidzās iespaidi un sākās izjūtas.

Transportieri atsvieda atpakaļ ātrvilciena ātrumā, un Bikova galva ķiverē visā sparā triecās pret priekšējo sienu. Acu priekšā nošķīda dzirkstis. Bikovs sāpēs iešņācās un pēkšņi sajuta, ka «Mazulītis» ceļ priekšgalu uz augšu, slejoties stāvus. Jostas iegriezās miesā, nostrink- šķēja, taču nepārtrūka. Visapkārt gaudoja un dārdēja; krampjaini pieķēries pie vadības pults, kurls, akls, aizelsies no necilvēcīgās piepūles, Bikovs lika «Mazulītim» doties maksimālā gaitā uz priekšu un vienlaicīgi izsvieda visas četras atbalsta sviras. Labā pakaļējā svira mirkli vēlāk jau bija salūzusi. Tumsa virpuļoja ārprātīgā karuselī. «Mazulītis» novēlās uz sāniem, norāpoja tā dažus desmitus metru pa smiltīm un apgāzās augšpēdu. Atlikušās sviras to piecēla, bet vētra veica visu pārējo: transportieris atkal nostājās uz kāpurķēdēm.

Kā parasti nāves briesmu brīdī, prāts darbojās ātri, vēsi un skaidri. Bikovs cīnījās, saaudzis kopā ar lielisko mašīnu, sasprindzinājis visus muskuļus, vērodams plati ieplestām, stiklainām acīm, kā uz ekrāna bezdibenīgajā tumsā rodas trīsoši, zilgani kamoli. «Noturēties, noturēties! . . .» Uz ekrāna dejoja apžilbinošas lodes un bez skaņas eksplodēja, izšļakstīdamas uguni, vētras dārdos un gaudās smagās mašīnas kāpurķēdes griezās trakā ātrumā, izturīgās titāna sviras ieķērās iežos, un tomēr «Mazulītis» kāpās atpakaļ. Vētra to atkal apgāza un vilka līdzi. «Noturēties, noturēties! . . .» Uau-ū, uau-ū … — vētra rēc, gaudo un dārd, plēšot vai pušu bungādiņas. Uz lūpām kaut kāds lipīgs šķidrums. . . Asinis? A-ā! Bikovs nokaras jostās ar galvu uz leju, nemaņā spiež uz taustiņiem . . . Bet uz ekrāna lēkā pinkaini uguns kamoli. . . Lodveida zibeņi? Ā-ā! . .. «Noturēties, lai tur vai.. . tikai noturēties …» Un atkal «Mazulītis» saceļas uz pakaļgala . ..

Viss beidzās tikpat pēkšņi, kā bija sācies. Bikovs izslēdza motoru un ar grūtībām noņēma rokas no vadības pults. Skatlūkā atkal ieplūda sarkanīga gaisma, kas tagad šķita burvīga. Pēkšņajā klusumā steidzīgi un skaidri ietikšķējās radiācijas skaitītāji. Bikovs atskatījās. Jermakovs nepaklausīgiem pirkstiem mudžinājās ap jostām. Apžilbušais Bogdans Spicins, grozīdams galvu, bez ķiveres sēdēja uz grīdas blakus rācijai. Seja viņam bija notriepta tik melna, ka Bikovs pat izbijās, — pilotu bija grūti pazīt. Beidzot Jermakovs atsprādzēja jostas un piecēlās. Kājas viņam ļodzījās.

—    Nu vai zināt, ja šitā jādzīvo … — ierunājās Bogdans. Baltie zobi pazibēja mierīgā smaidā. — Vai tiešām mūsu Zemes jaunība arī bijusi tikpat vētraina?

No galdiņa apakšas izrāpās Dauge, nostājās četrrāpus, mēģināja piecelties, pēc, tam, acīm redzot, pārdomājis, latviski nolamājās, atkal apsēdās, atbalstīdamies pret saiņiem, un novilka ķiveri. Viņu mocīja nelabuma sajūta. Jurkovski ilgi nevarēja atrast zem sagāztajām kastēm. Viņš bija bez samaņas, tomēr tūdaļ atjēdzās un, tikko atdarījis acis, apjautājās:

—    Kur es atrodos?

Bikovs atviegloti pasmaidīja, bet Bogdans nopietni paskaidroja:

—    «Mazulītī», «Mazulītī» — tas ir tāds transportieris .. .

—    Pie velna visus sīkumus! Uz kādas planētas?

—    Apbrīnojamas spējas, — Dauge ļauni iedzēla, — jebkuros apstākļos citēt vecas anekdotes! — Viņš sēdēja tāpat kā iepriekš, ņurcīdams ķiveri, kas gulēja uz ceļiem.

Jurkovskis tūdaļ pat piecēlās un pētoši paskatījās uz viņu.

—    Mīļais Dauge, vai tu arī zini, kāda tev pašlaik krāsa?

—    Domājams, dzeltena.

—    Sarkana, draudziņ, tumši sarkana! Tu piemērojies planētai, mimikrija …

Negaidīti viņu pārtrauca Jermakova asā balss:

—    Biedri kosmonauti! Nekavējoties uzlikt ķiveres! Trauksme!

Bikovs, tikko grasījies novilkt ķiveri, pārsteigts pagriezās.

—    Putekļi! Radioaktīvie kvēpi! — Jermakovs saspringtā pozā noliecās pie sienas. — Uzlikt ķiveres! Spicin — nekavējoties mazgāties! Gatavoties dezaktivācijai!

Bikovs saprata. Sienas, grīda, kastes un saiņi, aparāti, uzvalki, Spicina seja — viss bija pārklāts ar ļoti plānu melna pūdera kārtu, ko briesmīgais vētras spiediens bija iepūtis mikroskopiskajās, gandrīz kapilārajās noslēgto lūku spraugās. Indikatora putekļu klātais apval- ciņš sārti mirdzēja, un visi uzreiz sadzirdēja radiometru tikšķus. Jurkovskis sāka steidzīgi taustīties gar speciālā tērpa ātrslēdzējiem. Bogdans metās mazgājamā telpā. Dauge mirkli šaubījās, taču komandiera smagā skatiena ietekmē apņēmīgi uzlika ķiveri.

—    Aleksej Petrovič, apskatiet «Mazulīti» no ārpuses, — Jermakovs īsi pavēlēja un arī uzlika sudrabaino ķiveri.

Arā bija apbrīnojami kluss. Vējš, kas nemitīgi plūda no Golkondas, bija norimis. Nozuduši gigantiskie virpuļ- viesuļi, kas vēl pirms pusstundas šūpojās pie apvāršņa. Bikovs nolēca no «Mazulīša» un līdz ceļiem iestiga mīkstos, melnos putekļos. Zeme drebēja tik spēcīgi, ka Bikovam sāka klabēt zobi. Austiņās ik brīdi ielauzās dobja dārdoņa.

—    Golkonda! — Bikovs acīm ieurbās paugurainajā apvārsnī.

Šūpodamās nokaitētu gāzu augšup plūstošās straumēs, ugunīgajā dūmakā te iezīmējās, te atkal izzuda tāla, ļoti tāla kalnu grēda. Bu-bu-bu-bu, — dunēja no turienes.

«Mazulītis» bija saslējies stāvus, mazliet sašķiebies uz labajiem sāniem, līdzīgs milzīgam, melnam, sakropļotam zirneklim. Zem tā bija sapūsts mīksts paugurs, posmotās «kājas» dziļi iegrimušas putekļos.

Apgājis apkārt transportiera priekšgalam, Bikovs ieraudzīja platas, pusaizbērtas vagas, kas aizstiepās vairāku desmitu metru tālumā, — tās bija atkāpšanās pēdas. Vagas nelikās dziļas, bet, iekāpis vienā, viņš iegrima līdz jostas vietai.

Labās puses pakaļējā atbalsta svira karājās «diedziņā». Vētras brāziens bija izgriezis titāna «kaulu» no locītavas, un tagad tas bija bezspēcīgi izstiepts, līdz pusei apbērts ar melnajiem putekļiem. To varēja salabot, bet tik izturīga tā vairs nebūs. Bikovs nopūtās un ķērās pie darba.

Remonts gāja uz beigām, kad Bikovs, darbā aizrāvies, izdzirda pie auss Jermakova balsi:

—    Kā sokas? Mēs jau esam kārtībā . . .

Komandieris nolēca no transportiera un aptupās

blakus.

—           Šoreiz viegli tikām cauri. Es redzu, jūs arī esat galā.

—           Jā-ā … — Bikovs noelsās. — Zēl «Mazulīša». Kāju savainojis, nabadziņš.

Notupies uz ceļiem, viņš kritiski pētīja sava darba rezultātus.

—            Izpriecas braucieniem derēs . . . Slikti, Anatolij Borisovič, paši redzat… — Bikovs nopūtās un sāka vākt kopā darba rīkus. — Man vajadzēja padoties. Viss būtu palicis vesels . . .

Komandieris pasmaidīja.

—           Vai jūs zināt, cik ilgi turpinājās viesuļvētra? — viņš pēkšņi iejautājās.

—           Tā . . . minūtes divdesmit. . . Grūti pateikt, es nesekoju pēc pulksteņa.

—    Bet es sekoju: trīsarpus minūtes.

—    Kā-ā?

—           Trīsarpus minūtes, Aleksej Petrovič. Un šinī laikā mūs atsvieda atpakaļ par tūkstoš metriem. Ja jūs būtu padevies, «Mazulītis» tagad atrastos simt kilometru no šejienes … Un turklāt — galīgi sadragāts. Jums pat jēgas nav, ko esat paveicis, Aleksej Petrovič! — Viņš maigi noglāstīja tērauda sviru. — Bet tagad — uz priekšu! Ceļš ir vaļā, Golkonda tepat blakus. Vai dzirdat? (Bu-bu-bu-bu . . .) Kilometrus piecdesmit. Tā ir jau redzama — rau, kur tie melnie plankumi… Nē, tie nav kalni — tur mutuļo Golkonda.

Iekams Bikovs, sekojot komandierim, ielīda lūkā, viņš palūkojās visapkārt. Kā dīvainā miglā pie apvāršņa veidojās, izplūzdamas uz visām pusēm, platas, violetas svītras. Acīs ņirbēja. Bikovs samiedza acis, papurināja galvu. Svītras izzuda.

—    Tā tik vēl trūka! — viņš nomurmināja, ķepurodamies pa bruņām augšup. — Halucinācijas .. . Jauki gan!

«Mazulīša» kabīnes bija tīri izberztas, metāls un plastmasa laistīties laistījās, krava kārtīgi salikta un nostiprināta. Izspūris, izmazgātiem, mitriem matiem, Bogdans ņēmās pie rācijas. Ģeologi sēdēja savā nostūrī pie nolaižamā galdiņa. Svilpodams caur zobiem, Jurkovskis pavirši šķirstīja kādu rokasgrāmatu. Klusi, mierīgi, mājīgi . . . Bikovam uzreiz iegribējās gulēt — pēdējo stundu pārcilvēciskais sasprindzinājums lika manīt sevi. Acis lipa ciet.

—    Anatolij Borisovič . . .

—    Gulēt, gulēt! — Jermakovs viņu aši pārtrauca. — Nekavējoties gulēt.

—    Klausos! — Bikovs priecīgi atbildēja un nosēdās uz saiņiem, ņemdams nost ķiveri.

Dauge vēroja viņu, draudzīgi smaidīdams. Bet, tikko ķivere bija noņemta, Dauge pielēca kājās un izdvesa savādu skaņu, kas pārsteidza Alekseju un lika visiem reizē atskatīties.

—    K-kas ir? — Bikovs apmulsis jautāja, aplūkodams sevi.

—    Pag, pag, Aleksej, kas tas? — Dauge stostīdamies vaicāja.

—    Kas tad īsti?

—    Jums visa seja asinīs, Aleksej Petrovič, — sacīja Jermakovs. — Jūs droši vien esat satriecis pieri.

—    Vienu reizi atsitos, — Bikovs nomurmināja, taustīdams degunu.

—    Neaizskariet rokām . . . Tūlīt es jums apmazgāšu rētu . .. Neaizskariet taču rokām, es jums saku! . .. Vladimir Sergejevič, dodiet viņam spoguli!

Uz pieres melnoja milzīgs nobrāzums, deguns uztūcis, apakšlūpa neparasti pārvērtusies un joprojām asiņoja.

Vaigi bija notriepti asiņu švīkām. Bikovs dusmīgi atbīdīja spoguli.

—     Nav nekā bīstama, — Jermakovs ātri un veikli apmazgāja ievainojumu. — Efektīgi, bet nav bīstami… Kā jūs varējāt to neievērot un nejust?

—    Mazlietiņ jau smeldza . . . Bet kas varēja domāt? .. .

—    Es personīgi par to nemaz nebrīnos, — sacīja Dauge.

— Par ko tad?

—    Par to, ka tu nekā neesi jutis. Es, piemēram, jutu tikai to, ka visu laiku stāvu ar kājām gaisā un ar mēli pieturu kuņģi. . .

—    Tu nevarēji visu laiku stāvēt ar kājām gaisā. Liels paldies, Anatolij Borisovič. Viss kārtībā.

Bikovs uzkarināja ķiveri uz āķa un, labpatikā krekšķinādams, uzrāpās uz saiņiem.

Jurkovskis sacīja kaut ko viņam nopakaļus, bet Bikovs jau gulēja. Liels, balts kuģis, līgani šūpodamies, nesa viņu pa platu, zilu upi. Spoži spīdēja saule, tālu tālu aiz zilganās dūmakas tumsa krasti, bet virs ūdens laidelējās žilbinoši balts, straujš putns. Šūpas kļuva aizvien stiprākas, klājs aizslīdēja kaut kur lejā. Kāds iekliedzās: «Bu-bu-bu! Tas tik ir ceļš!» Bikovs pārlidoja pāri bortam, sāka spārdīties un pamodās. Transportieri mētāja un svaidīja. Jermakovs vadīja mašīnu, bet pārējie pieķērušies cits pie cita, drūzmējās viņam aiz muguras un lūkojās ekrānā.

—    Gluži kā ilkņi, — Bogdans Spicins piezīmēja. — Novecojusi skaistuma dieve, un mēs viņai starp zobiem.

Bikovs nokāpa no savas cietās guļvietas un, piegājis pie biedriem, iespraucās starp Bogdanu un Daugi. Tuksnesis bija izbeidzies. Vairīdamies no pelēka akmens krāvumiem, «Mazulītis» lauzās cauri gludu, taisnu stabu mežam. Pāri akmens kaudzēm daudzu metru augstumā slējās melnas, smailas klintis, tālumā bija redzami simti šādu klinšu. Visur rēgojās plaisas un bedres, aizaugušas cietām efejām. Ērkšķainie zari apvija zemajās debesīs atdūrušos klinšu torņus. Transportieri no visām pusēm ielenca akmeņu biezoknis. Bogdanam bija taisnība — klintis apbrīnojami atgādināja vecus, retus zobus.

Svaidīšana Kļuva neciešama. Jurkovskis pēkšņi iedī- cās un nopurināja galvu — viņš bija iekodis mēlē. Bikovs aizskāra Jermakova plecu:

—    Jāapstājas, Anatolij Borisovič, te «Mazulītis» viegli var pāršķelt vēderu.

Jermakovs piekrītoši pamāja. Viņš pievirzīja mašīnu pie tuvākā staba un izslēdza dzinēju.

—    Jāizlūko ceļš, —- sacīja Bikovs, pieliecoties pie skatlūkas. -— Varbūt vajadzētu griezties atpakaļ un tikt šai vietai apkārt.

—    Nē! '— Jermakovs noraidīja. — Klinšu josla droši vien stiepjas krietni tālu. Mums nav laika.

—    Klintis vajag spridzināt. Dažas mīnas, vairāk nekā, — ieminējās Bogdans Spicins.

Jermakovs padomāja, tad apņēmīgi piecēlās:

—    Ejam izlūkot. Četratā. Vadītājs paliek pie mašīnas.

—    Klausos.

—    Izlūkos, izlūkos! — Dauge priecīgi iedziedājās, vicinādams ģeologu āmuru.

—    Āmurs lai paliek, — pavēlēja Jermakovs. — Ņemt tikai ieročus!

—    Anatolij Borisovič, mēs vēl ne reizes . . .

—    Nav laika. Jurkovski, Spicin, ātrāk! Bikov, neat- ejiet no mašīnas. Pat tad, ja dzirdēsiet šāvienus .. . Visi gatavi? Ejam.

Bikovs izkāpa kopā ar visiem un atsēdās uz bruņām. Viņš sēdēja uz mazliet augšup paceltā komandiera tor- nīša un vēroja, kā dažādos virzienos attālinās cilvēki — tik mazi kā knišļi starp smagajiem, saplaisājušajiem bluķiem. Jurkovskis un Bogdans devās pa labi, Jermakovs un Dauge — taisni. Kādu laiku Bikovs vēl dzirdēja Jurkovski apgalvojam, ka šeit esot pasaulē labākais ģeoloģiskais rezervāts, Bogdana jautros smieklus, Daugi mundrā basā velkot dziesmiņu par argonautiem, pēc tam viss apklusa. Bikovs palika viens.

Debesīs joprojām traucās mākoņi, vējš gaudoja augšā starp melnajiem stabiem, vairākas reizes atskanēja aprauti spraksti — Bikovam šķita — tie ir signālšāvieni, viņš salēcās un lūkojās visapkārt. Pēc tam saprata, ka troksni rada vējš, triecot citu pret citu akmens bluķus, taču nokāpa mašīnā, sadabūja automātu un uzmeta to plecā. Zemi drebināja smagi triecieni.

Apbrīnojami nelāga vieta! Gan priekšā, gan aiz muguras drūmi, kaili stabi, it kā sagrautas milzu ēkas kolonas. Bikovs iedomājās: kādreiz te, iespējams, stāvējusi veclaiku pils. Istabu tanī nebija, tikai greznas melna akmens kolonas. Starp kolonām cienīgi staigāja cilvēki sniegbaltos tērpos — cēli, bārdaini gudrie, daiļas sievietes, karavīri vara bruņu cepurēs, ar vairogiem . .. Gluži kā attēls, ko viņam bija nācies redzēt kādā vēsturiskā romānā par Atlantīdu. .. Tad atbrāzās Melnā vētra un sagrāva velvi; velve sabruka un iegāzās starp kolonām. Viss gāja bojā, un tuksneša vidū palika vienīgi melnu, mēmu, gludu stabu mežs . . .

Pēkšņi Bikovs pielēca kājās, satvēra automātu. Viņam šķita, ka aiz tuvākās kolonas klusām piezadzies milzīgs, tumšs cilvēks krietnas mājās augstumā un sastindzis glūnēdams. Nē, tas gluži vienkārši ir akmens bluķis. Akmeņi pārsteidza ar savām fantastiskajām formām. Nomierinājies viņš ņēmās pētīt pašus tuvākos, meklēdams pazīstamu priekšmetu līnijas. Rau, kur guļošs lauva, smejoša seja ar cepuri, milzīgs krupis, kaut kas vispār nesaprotams ar ragiem un izbolītām acīm . .. Akmeņu biezoķnis dzīvoja savu nekustīgu, miegainu dzīvi. Sastingušie, dīvainie zvēri elpoja klusiņām, cilādami sānus, tā, lai nevarētu manīt, raudzījās zagšus, mazliet pavēruši cieši samiegtos plakstus uz atnācējiem no svešās pasaules. Tīģeri, milzu ķirzakas, pūķi — Venēras akmens meža akmens iemītnieki.

Bikovs nodomāja, ka šīs planētas dzīvības formas tomēr ir ļoti nabadzīgas. Zemes tuksnesī var redzēt čūsku, skorpionu, zirnekli falangu, tuksneša malā — antilopi.. . Bet šeit? Tiesa gan, purvā dzīvu radību ir daudz, gandrīz vai pārāk daudz, toties kalnos un tuksnešos -— tikai cieti dzelkšņi, kas aug tieši uz akmens . . . Toreiz, kad «Mazulītis» vēl tikai lauzās ārā no kalnu gredzena, kas ietvēra purvu, Bikovam šķita, kāda ātra ēna aizslīd gar sienu un nozūd dzelkšņainajā audzē. Taču tas droši vien bija redzes māns . .. Nolādēta vieta . . .

Bikovs atcerējās pavasara zāles zaļo paklāju, nolīkušos karagača zarus, nomaļos, baltos māla namiņus, ūdens burbuļošanu arikā un skumji nopūtās: «Zeme, Zeme . . .»

Tālumā starp akmens bluķiem iznira mazs, melns stāvs — viņi atgriežas! Bikovs izslējās visā augumā, lai labāk redzētu. Kāds nesteigdamies soļoja, rokas plātīdams, lai saglabātu līdzsvaru. Rau, paklupa, gandrīz nokrita. Bikova austiņās vāji nočerkstēja balss. Jurkovskis! Velnišķīgi patīkami tomēr šinī akmens kapsētā redzēt cilvēku. Nāk, nesteidzas, un balss dusmīga, acīm redzot, ceļa nav . .. Slikti, nāksies spridzināt klintis . . . garlaicīgs darbs . .. Bikovs atkal nopūtās, tad nevilšus iesmējās: skat tik, kā viņu šūpo! Ģeologs neveikli pavicināja kāju, saliecās un noslīdēja no liela akmens, kam bija rāpies pāri, acīm redzot, gribēdams saīsināt ceļu. Austiņās skanēja sašutuma eksplozija. Bikovs smaidīja — patīkami, apbrīnojami patīkami redzēt šeit cilvēku! Galu galā Jurkovskis nepavisam nav slikts puisis un patiesībā nebūt nav «švauksts», tikai mīl celt degunu gaisā un vispār. . . dzejnieks. Bikovs ne visai saprata dzeju un pret romantiku izturējās skeptiski.

Jurkovskis pienāca, smagi elpodams. Viņš nomauca pāri galvai automātu, ar riebumu nosvieda to uz mašīnas bruņām un atsēdās uz akmens. Brīdi nogaidījis, Bikovs jautāja:

—    Kā ar ceļu?

Jurkovskis atmeta ar roku:

—    Bluķi, visvisādas bedres, kaut velns tās parautu .. . No smiltīm rēgojas klinšu gabali līdz pusotra metra augstumā, asi kā bārdas naži, bet tur, — viņš pamāja ar roku virzienā, no kurienes bija nācis, — metrus divsimt tālāk šie Venēras zobiņi sablīvējušies ciešā sienā, cilvēks cauri neizsprauksies. īsi sakot, strupceļš. Jums, vadītāj, nāksies griezt apkārt savas bruņotās ilksis. Kāds no gudrajiem ieteica ņemt līdzi uz «Hiusa» helikopteru. Jokupēteris! Te šo mašīnu sadragātu trīs sekundēs . . .

—    Varbūt Jermakovs ar Daugi atradīs ceļu .. .

—    Iespējams, kaut gan šaubos; droši vien nāksies meklēt apkārtceļu: nevar taču visu no vietas spridzināt! Es jūsu vietā sāktu jau gatavoties.

Jurkovskis uzrāpās uz bruņām, nosēdās blakus Biko-

vam, izstiepa kājas un padauzīja kāju pēdas vienu pret otru.

—    Bet Golkonda gan dzirdama! Jūtat, Aleksej Petrovič? Burvīga mīklu un noslēpumu zeme . . . Mežonīga, pirmatnēja daba! Cilvēku elpas neapgānīts gaiss un ne- pārstaigāts plašums, ko? . . .

Bikovs norūca kaut ko nenoteiktu. Jurkovska runāšanas veids viņu kaitināja. Un ģeologa lieliskais «romantisms» šķita nejēdzīgs, mākslots. Viņš, Bikovs, uzskatīja, ka «Hiuss» lauž ceļu tiem, kas sekos pēc viņiem, tiks galā ar šo «nepārstaigāto plašumu», pārveidos šeit klimatu, uzcels lieliskas pilsētas … un tad šinī pašā vietā varēs iebaudīt kausu vēsa alus, tāpat kā paviljonā uz Proletāriešu prospekta un Dzeržinska ielas stūra Aš- habadā .. .

—    Rau, vēl viena mīkla …. — «švauksts» pastiepa roku. „

Virs klinšu galotnēm bez skaņas radās un izplūda pa debesīm pirmīt redzētās violetās, mirgojošās svītras. Bikovs pielēca kājās.

—    Aha! Jūs arī tās redzat!

—    Ko nozīmē «arī»? — Jurkovskis brīnījās. — Grūti būtu neredzēt…

Svītras lēni nodzisa, it kā izkusdamas ugunīgajā gaismā.

Tālumā parādījās vēl divi stāvi — viņi uzrāpās uz bluķa, viens no tiem pamāja ar roku. Bikovs pamāja atbildei.

—    Are, arī Jermakovs ar Daugi. Kur tad Bogdans? Jūs ar viņu izšķīrāties, Vladimir Sergejevič?

—    Jā, acīm redzot, esam izšķīrušies, — Jurkovskis izklaidīgi atbildēja, vērodams tuvojošos biedrus. — Te vienam otru viegli pazaudēt, desmit soļu atstatumā akmeņu dēļ neko vairs neredz, turklāt es atgriezos pa citu ceļu. Vai viņš sen kā aizgāja?

—    Kā tā — aizgāja? Kopā ar jums …

—    Ko? — Jurkovskis jautāja, laikam nesadzirdējis Bikova vārdus. Bikovs klusēja, prātodams pie sevis. Ko viņš, jokdaris, smejas, vai?

—    Tur nieks vien bija, sūce skābekļa balonā. Nepilnīga hermetizācija …

—    Ko? — Bikovu pārņēma dīvains nemiers. Viņš nesaprata Jurkovski.

Arī Jurkovskis, acīm redzot, bija pārsteigts:

—     Bogdanam kaut kas atgadījās ar skābekļa balonu. Viņš man sacīja, lai es neaizkavējoties, bet pats devās atpakaļ pie «Mazulīša» paņemt jaunu .. . Katram gadījumam. Jūs varbūt bijāt atgājis uz brītiņu, Aleksej Petrovič?

—    Bogdans devās atpakaļ pie «Mazulīša»?

—    Jā, lai paņemtu jaunu balonu . . .

—     Bogdans neatgriezās pie «Mazulīša», — Bikovs noteica ar grūtībām, visā ķermenī juzdams nelaimes priekšnojautas mokošo aukstumu.

—    Neatgriezās?

Abi viņi vienlaikus pielēca kājās un vērās viens otrā, neskaidri apjauzdami tuvīnās nelaimes smagumu. Bikovs neredzēja Jurkovska seju, tikai pēkšņi nemaz vairs nedzirdēja viņa elpu.

—    Uzmanīgāk, uzmanīgāk, Anatolij Borisovič . . . Tā! … — atskanēja Dauges balss.

Bikovs atskatījās. Dauge un Jermakovs tuvojās transportierim.

Ģeologam kaklā karājās divi automāti, un viņš balstīja komandieri zem rokas. Jermakovs gāja lēni, klibodams uz labās kājas. Dažu soļu atstatumā no mašīnas viņš nošņāca caur sakostiem zobiem:

—    Gatavojieties, vadītāj! Tur var tikt cauri! Visi mašīnā!

Piepeši Jurkovskis nolēca zemē, paķēra automātu un, nesacīdams ne vārda, metās projām, slīdēdams un klupdams pa akmens šķembām. Bikovs atpalika no viņa par sekundi.

—Dauge! — viņš ierēcās tādā balsī, ka tas nodrebēja un izstiepās taisns. — Vienu automātu komandierim —• un pakaļ Jurkovskim, žigli. . . Anatolij Borisovič, šķiet, ar Bogdanu nelaime. Atļausiet iet?

—    Ejiet! — Jermakovs nokliedza.

Dauge jau skrēja pa priekšu, pīdamies efeju dzeloņainajās vijās. Bikovs metās viņam pakaļ. Kājas šļūca katra uz savu pusi, slīdēdamas pa gludo akmeņu virsu. Smiltīm un putekļiem apbirušas, rupjas šķembas un

laukakmeņi slīdēja zem kājām, visur slējās asas šķautnes. Bikovs uzreiz nosvīda. «Žiglāk, žiglāk,» dunēja deniņos. Domas darbojās ātri un skaidri. Vai nu Bogda- nam uzbrukuši («Nez vai — klintis taču nedzīvas . . .»), vai viņš paslīdējis, sadauzījies un guļ nesamaņā («Tad mēs viņu atradīsim, noteikti atradīsim . . .»), vai arī apmaldījies («Bet kāpēc tad viņš nešauj, nesauc palīgā?»). Griezīgi nosprakšķēja automāta kārta. Bogdans! . . . Nē, tas ir Jurkovskis. Pareizi, apķērīgs, ieslēdzis signālma- gazīnu, uzrāpies uz klints bluķa, uz tā, kas atgādina krupi, un apdullinoši svilina no automāta zemajās debesīs. Pārstāj, ausās .. . Atbildes nav, nav . . . Akmeņi atbalso dīvainas, dārdošas grāvienu skaņas, un asajās klinšu smailēs gaudo vējš …

Bikovs sēdēja, atbalstījies ar muguru pret saiņu kaudzi, lēni košļāja presētu šķiņķi un kāri piedzēra augļu sulu no neilona glāzītes. Smagi krākdams, miegā elpoja Dauge. Viņš bija nokritis tur, kur sēdēja, tieši uz grīdas. Viņa tumšā seja bija vēl vairāk nomelnējusi, bārdas rugājiem apaugusi, vaigi iekrituši. Laiku pa laikam viņš kaut ko ātri un nesakarīgi murmināja latviešu valodā, krampjaini raustīdams lūpas. Pār rāciju nekustīgi noliecies Jermakovs. Acis aizvērtas, tikai baltie, kalsnējie pirksti kustējās pa spīdīgo kremaljeru. Viņš taustīja ēteru, mēģinādams nodibināt sakarus ar «Hiusu». Agrāk to vienmēr darīja Bogdans. Bogdans … Virs galvas uz plastmasas bruņām klaudz lēni, noguruši soļi. Tas ir Jurkovskis.

Jurkovskis vaino sevi Bogdana nelaimē. Dauge un Bikovs mēģina viņu pārliecināt, ka tā nav, taču veltīgi.

— Es nedrīkstēju laist viņu vienu, — Jurkovskis atkārtoja un raudzījās biedros tukšām acīm.

Nabaga Bogdans . . . Nabaga Jurkovskis …

Divpadsmit stundas viņi bija klaiņojuši šais akmens džungļos. Dobja atbalss atsaucās uz šāvieniem, vienmērīgi dārdēja tālā Golkonda, skaļi plīsa kuprainie akmens bluķi, likdami viņiem satrūkties un lūkoties apkārt. Bogdans neatbildēja. Viņi uzgāja izšautas patronu čaulas — tur, kur iepriekš bija gājuši paši; pusizdzēstas soļu pēdas — paši savu soļu pēdas. Bogdans neatsaucās . . , Viņi savā starpā gandrīz nemaz nesarunājās, tikai reizēm, kad Dauge vai Jurkovskis mēģināja nošķirties no nelielās grupiņas, Bikovs pavēlēja viņiem griezties atpakaļ tādā balsī, ko nepazina ne viņi, ne arī pats Aleksejs. Vairākas reizes viņiem šķita — kaut kur no tālienes atskan šāvieni. Pa galvu pa kaklu viņi šaudīdami traucās turp un vienmēr atklāja, ka kļūdījušies. Sviedri plūda acīs, kājas ļodzījās un trīcēja. Aizvien biežāk viņi klupa un krita, un aizvien grūtāk un grūtāk nācās celties augšā. Beidzot Jurkovskis nokrita, un Dauge, mēģinādams viņam palīdzēt, nogāzās blakus. Bikovs piegāja klāt un noslīga uz šķembām, ar grūtībām saliekdams kokainās kājas. Kādu brīdi viņš vēroja, kā Jurkovskis elsdams mēģina piecelties, tikko kustinot rokas, nespēdams pacelt smago galvu, tad sacīja:

—    Ejam uz «Mazulīti» . . . Jāatpūšas . ..

—    Nē-ē! — Jurkovskis nikni nosēca.

Tomēr viņi griezās atpakaļ, un Bikovs nesa visus trīs automātus un veda Jurkovski, pieturot viņu aiz pleciem. Dauge grīļodamies soļoja pa priekšu, nevērodams, kur sper kāju, un, kad viņš apstājās un atbalstījās pret klinti, Bikovs gāja viņam klāt un bikstīja mugurā. Ģeologs ar mokām atrāvās no klints un klupdams vilkās tālāk. Viņš šķita gluži akls aiz noguruma, bet tieši viņš pirmais ieraudzīja platu, melnu plaisu un uz tās malas — blāvi spīdošo Bogdana automātu. Dauge iekliedzās un nokrita uz ceļiem, neskaidri kaut ko murminādams un rādīdams ar drebošo roku uz bezdibeni. . .

Kad «Mazulītis», smagnēji valstīdamies uz akmeņiem, pierāpoja pie plaisas, Bikovs apsēja ap vidu tērauda trosi un nolaidās lejā. Viņš dzirdēja, kā Jurkovskis augšā aizsmakušā balsī sauc: «Bogdan! Bogdan! . . .» Plaisas dibenā elektriskā lukturīša gaismā Bikovs redzēja akmeņu kaudzes, smiltis, nolauztus dzeloņaino efeju zarus, šķembas . . . Viņš maldījās pa tumsu pusstundu, aptaustīja katru akmeni, apskatīja katru spraugu .. . Bogdana nebija. Bikovam vēl pietika spēka izrāpties no aizas un iekāpt mašīnā. Tur viņš saļima un aizmiga . . .

Bikovs izdzēra glāzi, savāca drupatas un iemeta tās atkritumu novadītājā. Jermakovs nekustējās. Dauge pēkšņi piecēlās, blenzdams miglainām acīm, un metās viņam klāt.

—    Bogdan! Bogdanovič! Atradies gan, mīļais! — balss aizlūza, viņš it kā sašjuka, atsēdās un sāka rokām berzēt seju. Brītiņu klusējis, sacīja: — Atvainojiet, Anatolij Borisovič . . . Man izlikās, — un trīsošām rokām ņēmās uzlikt ķiveri.

Jermakovs tikai pārlaida viņam skatienu un aizgriezās.

—    Mēs, jādomā, pamēģināsim vēlreiz, Anatolij Borisovič, — Bikovs neapņēmīgi sacīja.

—    Jā, — Jermakovs neskanīgi pakustināja lūpas.

Pagāja vēl četrdesmit astoņas stundas, galēja sasprindzinājuma, cerību un rūgtas vilšanās stundas. Meklēšana bija veltīga.

Nekā! Nekādu pēdu. Viena kilometra rādiusā ap «Mazulīti» kosmonauti pārmeklēja katru spraudziņu. Plaisā, pie kuras atrada automātu, nolaidās četras reizes. Vairāk nekā viņi nevarēja izdarīt, un Jurkovskis, bezspēcīgā niknumā sažņaugdams lielās dūres, dobji rūca. Ja Bogdans būtu gājis bojā viņa acu priekšā, cīņā vai zem nogruvuma, ja viņi būtu atraduši vismaz tā līķi — būtu vieglāk.

Jermakovs klusēja. Katru reizi, kad biedri gāja meklēt, viņš, ar grūtībām vilkdams izmežģīto kāju, izrāpās ārā un stundām ilgi sēdēja pie transportiera, nolicis automātu uz ceļiem, — gaidīja signālu. Kamēr citi, ilgajā gājienā noguruši, atpūtās, komandieris dežurēja augšā vai arī mēģināja nodibināt sakarus ar «Hiusu». Jermakovs gaidīja un reizē baidījās no sarunas ar stūrmani, bet, kad beidzot reproduklorā atskanēja Mihaila Antonoviča priecīgā balss, ko reizēm pārtrauca kaitinošie traucējumu sprakšķi, komandieris runāja mierīgi, pat mazliet jokodamies. Teica, ka mērķis esot tuvu, viss kārtībā un noskaņojums možs. Sliktā ceļa dēļ mazliet aizkavējušies klintīs, bet tas neesot nekas bīstams. Visi ekspedīcijas locekļi sūtot sveicienu. Klausoties šajā sarunā, ģeologi piekrītoši klusēja: Mihailam nav viss jāzina. Viņam tāpat nav visai omulīgi vienatnē.

Tanī dienā Jurkovskis izdarīja vēl pēdējo neprātīgo mēģinājumu atklāt Bogdana nozušanas mīklu. Būdams piedzīvojis klinšu kāpējs, viņš pamanījās uzrāpties vienā no visaugstāko stabu virsotnēm kādu simt metru atstatumā no «Mazulīša». Trīsdesmit metrus augstā, melnā milzu klints bija pāršķēlusies gareniski, un, balstoties pret plaisas malām, ģeologam ar pārcilvēcisku veiklību izdevās uzrāpties augšā, lai pārlūkotu apkārtni.

Bikovs un skumīgais Dauge pacietīgi stāvēja klints pakājē. Kad Jurkovskis nolaidās lejā un atpūtās, atbalstījies ar muguru pret gludo akmeni, viņi tikpat pacietīgi gaidīja, ko sacīs ģeologs.

Bet Jurkovskis tikai noteica:

—- Golkonda tepat tuvu … Kā uz delnas . . .

Jermakovs gaidīja viņus pie «Mazulīša», ielaida lūkā, ielīda pats un, kad visi bija noņēmuši ķiveres, sacīja pavisam klusi:

—    Pēc stundas dosimies ceļā.

Bikovs nebrīnījās, viņš šos vārdus bija gaidījis. Ja arī Spicina skābekļa balons būtu kārtībā, skābekļa krājumam tanī vajadzētu būt jau sen izsīkušam, bet skābeklis, ko no Venēras atmosfēras spēja iegūt skābekļa filtrs, varēja paildzināt noslāpšanas agoniju tikai par trīsdesmit līdz četrdesmit stundām. Bogdans Spicins bija miris.

Un tomēr, kad Jermakovs paziņoja, ka «Mazulītis» dosies ceļā, Jurkovskis sažņaudza dūres, bet Dauge pacēla tumšo seju ar nogurušām, iekritušām acīm.

—    Mums nav laika. Uzkavēties šeit ilgāk es uzskatu par neiespējamu un . .. nelietderīgu.

Jurkovskis grīļodamies piecēlās:

—    Anatolij Borisovič! …

Jermakovs klusēja. Neskanīgi kustinādams lūpas, Jurkovskis spieda pie krūtīm trīsošās rokas. Dauge nodūra galvu. Klusums turpinājās bezgala ilgi, un Bikovs neizturēja. Viņš piecēlās un devās pie vadības pults. Tad spalga, aizlūzusi noskanēja Jurkovska balss:

—    Es no šejienes projām neiešu!

Viņa acis šaudījās, bālajos vaigos iekvēlojās sarkani plankumi.

—    Viņš ir te, kaut kur blakus . .. varbūt viņš vēl.. . Es neiešu … — balss aizlūza. — Anatolij Borisovič!

Jermakovs ierunājās maigi, pārliecinoši:

—    Vladimir Sergejevič, mums jādodas tālāk. Bogdans ir miris. Viņam nav skābekļa. Mums jāizpilda savs pienākums. Mums nav tiesību … Jūs domājat, ka pirmajām ekspedīcijām Antarktīdā bija vieglāk? Un Nansens, Sedovs, Skots, Amundsens? … Un mūsu vecvectēvi pie Volgogradas? . . . Neviens nāves gadījums nevar, nedrīkst apturēt mūsu uzbrukumu …

Jermakovs vēl nekad nebija teicis tik garu runu.

Jurkovskis, balstīdamies pret sienu, pievirzījās pie Jermakova:

—    Es visam uzspļauju … Es uzspļauju Golkondai! Tas ir zemiski, biedri Jermakov! Es neiešu projām! Pie velna! Es palikšu viens …

Bikovs ieraudzīja, ka Jermakova seja kļūst pelēka. «Hiusa» komandieris pat nepakustējās, bet balss zaudēja draudzīgo skanējumu:

—    Biedri Jurkovski, izbeidziet histēriju, savediet sevi kārtībā! Pavēlu uzlikt ķiveri un sagatavoties braucienam!

Viņš asi pagriezās un nosēdās pie vadības pults. Jurkovskis sakņupa un sabruka sēdeklī. Viņa pleci drebēja. Viņš izskatījās nožēlojams un baismīgs.

—    Vajag, vajag, vajag! — Dauge stāvēja blakus viņam, turēdamies pie līganajām sienām. Sašķobīta, pelēka seja. Izdzisušas acis. Nedzīva, sveša balss: — Vajag, Volodja, vajag … Tas ir nenovēršami! Ciņa!

DŪMU JURAS KRASTOS

—    Izkāpsim šeit.

—    Klausos, Anatolij Borisovič. Atļaujiet, es jums palīdzēšu … Tā … Georg, atbalsti…

Bikovs izliecās no lūkas, nevilšus samiedza acis, izkāpa uz bruņām un pastiepa roku Jermakovam. Pēc komandiera izkāpa drūmais Dauge, un tikai Jurkovskis palika guļot transportierī, pagriezis seju pret sienu.

Te nu tā ir — Golkonda! … Kādu kilometru no «Mazulīša» virs zemes virmoja pelēks dūmu un putekļu šķidrauts, kas aizstiepās pa labi un pa kreisi līdz pat apvārsnim. Šķidrauts mutuļoja, pletās plašumā un šūpojās milzu viļņiem. Tālumā, aizsedzot pusi debess, slējās milzīga, ogļumelna klints, ap kuru vijās apžilbinoši daudzkrāsainas uguns uzliesmojumi. Klints virsotne tinās skrejošos, ugunīgos mākoņos. Apdullinoša dārdoņa vēlās no šī baismīgā, nepārtraukti mutuļojošā katla dziļumiem, un zeme drebēja, slīdēdama no kāju apakšas gluži kā dzīva būtne. Bikovs sakniebis lūpas, steidzīgi atvienojās no ārpasaules.

—    Izslēdz ārējo telefonu! … Vai tu dzirdi, Aleksej? — Dauge iekliedzās pie pašas auss tā, ka Bikovs pat salēcās. — Aļoša-a-a! …

—    Ko tu auro! Es jau sen izslēdzu.

—    A, izslēdzi, — Dauge turpināja klusākā balsi. — Citādi es tev kliedzu pilnā rīklē, un nekādas atbildes . ..

Bu-bu-bu-bu . . . No virpuļojošā šķidrauta izšāvās ugunīga lode, uzlidoja gaisā un ar apdullinošu sprādzienu pārplīsa.

—    Skaisti! — Dauge jūsmīgi noteica. — Es iešu pasaukt Vladimiru …

—    Nevajag viņu traucēt, — Jermakovs nelabprāt izspieda caur zobiem.

Bikovs nespēja atraut acis no neiedomājami milzīgā, melnā kalna pie apvāršņa. Beidzot viņš saprata — viņa priekšā dūmu stabs. Negribējās ticēt, ka šis drūmais veidojums sastāv no tvaika, nokaitētām gāzēm un putekļu daļiņām. Tikai, labi ieskatoties, no šāda attāluma varēja samanīt tikko jaušamu, lēnu, bet tai pašā laikā nemitīgu gludo sienu kustību augšup, pretī zemajām debesīm. Uz mirkli viņam kļuva neomulīgi. Neaptverami lielā caurule, it kā ieurbusies planētas ķermeni, iesūca sevi tūkstošiem tonnu smilšu, putekļu un šķembu un izsvieda to visu atmosfērā. Tur, pie melnā «kalna» nogāzēm, briesmīgā ātrumā joņoja debesīs neiedomājami sakvēlinātu akmens drumslu mākoņi.

Bikovs atjēdzās.

—    Ko tagad, Anatolij Borisovič? Kāds būs maršruts?

Apsēdies uz tornīša, Jermakovs pētīja Golkondu ar

binokli.

—    To pateiks ģeologi. Droši vien iesim gar Golkondas krastu vākt paraugus… Pa ceļam sastādīsim karti. . . Jāsameklē vieta kosmodromam.

No lūkas izlīda ģeologi. Dauge satraukti vicināja rokas:

—    Tu tikai paskaties, Vladimir! Tā taču ir ģeoloģiska katastrofa! Kataklizma! Ieknieb man! Tas, velns lai parauj, ir lieliski! …

Jurkovskis gurdi atsēdās blakus komandierim. Varēja just, ka viņam viss vienaldzīgs. Dauge nolēca lejā, viņa ķivere noliecās zemu pie zemes. Brīdi viņš vērīgi raudzījās, tad ielaida cimdos tērptās rokas dziļi melno putekļu slānī un, pagrābis sauju, pacēla to pie Jurkovska ķiveres:

—    Piķa rūdas smiltis! Skaties! .. . Anatolij Borisovič, mēs sāksim tepat.. . Nē!

Viņš atkal uzrausās uz bruņām:

—    Nē, dosimies turp, tālāk! — Dauge pamāja ar notriepto cimdu uz dūmainā šķidrauta pusi. — Tā ir dārgumu glabātava! Jūs saprotat? Kas gan ir zelts! Tās taču ir nedzirdēti bagātas atradnes! Ātrāk uz turieni, uz priekšu!

—    Bīstami, Georg, — piezīmēja Bikovs. — Velns zina, kas tur notiek …

—     Bīstami? — kliedza Dauge. — Kāpēc tad mēs uz šejieni triecāmies? Savādnieks! Kā tad strādās tie, pēc mums? … Bīstami! Izlūkošana vienmēr ir bīstama . ..

—    Riskēt… — Bikovs iesāka un aprāvās.

Kāda pusotra kilometra attālumā no «Mazulīša» izauga pelēku dūmu stabs, ko caurstrāvoja spoža, balta uguns. Tas izstiepās uz melnā kalna fona, pieplūzdams ar žilbinošu gaismu un uztūkdams pie virsotnes spurainā, zilā kamolā. Un atkal cauri vienmērīgajai rūkoņai izlauzās dārdi. «Mazulītis» sašūpojās. Bikovs zaudēja līdzsvaru, pieķērās Daugem pie pleca un krītot paguva ievērot, ka smagais, zilais kamols atraujas no dūmu staba, uzlido debesīs un atkal nogrimst mutuļojošajā dzīlē.

—    Tu redzēji? — Bikovs iesaucās, cenzdamies piecelties. — Tas jau vairs nav tikai bīstami. ..

—    Noteikti! — Dauge papurināja sažņaugtās dūres.

—    Mums tur noteikti jānokļūst! Par katru cenu!

Tā sākās ekspedīcijas «ikdienas» darbs.

Jermakovs kategoriski atsacījās izpildīt Dauges lūgumu: «Mazulītis» virzījās atstatu no dūmu sienas malas, turoties metrus trīssimt no tās.

—    Iekams nebūs iekārtots kosmodroms ar bākām, — sacīja komandieris, atbildēdams uz ģeologa uzmācību,

—    es neatļaušu, Georg Johanovič, riskēt ar mašīnu un cilvēkiem. Mēs vēl neesam izpildījuši nevienu uzdevumu. Aprobežojieties ar ģeoloģisko izlūkošanu Golkondas apkaimē un meklējiet vielu nosēšanās laukumam. Kad kosmodroms būs gatavs un «Hiuss» atlidos šurp, tad redzēsim. Viss.

Pēc katriem diviem vai trim kilometriem «Mazulītis» pieturēja un izsēdināja izlūkus. Jermakovs palika mašīnā, bet pārējie devās darbā. Dauge un Jurkovskis gāja pa priekšu, vāca iežu paraugus, vēroja apvidu, uzstādīja ģeofizikālus instrumentus, kurus nesa Bikovs un kurus savāca atceļā. Bikovs aizvien vilkās nopakaļus, drausmīgi garlaikodamies un lādēdams ģeologus, kuri apkrāvuši viņu ar saviem «krāmiem». «Krāmi» bija nejēdzīgi smagi. Arī speciālos saiņus un konteinerus uzkrāva tam pašam nelaimīgajam transportiera vadītājam. Turklāt pētījumu laikā ģeologi sarunājās vienīgi savā starpā un pie Bikova griezās tikai pavēles izteiksmē.

Katram bija automāts. Ģeologus tas traucēja, un Dauge reiz mēģināja atdot savu Bikovam. Šoreiz tas protestēja. Katram jābūt apbruņotam. Ja nāksies stiept divus automātus, tad viņš nepieciešamības gadījumā nespēs aizstāvēties un uzreiz divi būs cīņas nespējīgi. Ļoti iespējams, ka automāts ģeologus traucē, taču neko darīt. Grūti. Bet kāpēc tad mēs uz šejieni vilkāmies?

—    Aleksej, manu draudziņ! — Dauge centās viņu pārliecināt. — Bet kas mums te uzbruks? Ko tu mels niekus! Piesardzīgais! .. . Atdari taču acis — apkārt viss nedzīvs! Pie tādas radiācijas neviena dzīva būtne nevar eksistēt, atskaitot vienīgi tevi, kāpostgalva! …

Bikovs bija nepielūdzams. Beigu beigās Dauge zaudēja pacietību un ar visindīgāko dzēlību apvaicājās, ko Bikovs iesākšot, ja viņš, Dauge, tomēr atteikšoties stiept sev līdzi «šito dzelzs kruķi».

Bikovs paskatījās uz viņu, zobgalīgi piemiedza aci un nicinoši izstiepa apakšējo lūpu. Dauge tikai nospļāvās aiz niknuma.

Uzvarētājs palika Bikovs.

Smailo klinšu — «Venēras zobu» — mežs piegāja gandrīz pavisam klāt pie «Dūmu jūras», kā Dauge nosauca pelēķo šķidrautu, kas aizsedza Urāna Golkondas katla krāteri. Šeit bieži gadījās klintis, grupās un atsevišķi, zeme bija bedraina, visur plaisas un akmeņu krāvumi. Attīrīt vietu īstam kosmodromam te nebija iespējams. Ekspedīcijas rīcībā bija desmit atommīnas un kādas divdesmit granātas, bet ar to nepietika. Būtu vajadzīga vesela armija celtnieku, turklāt apgādāta ar vismodernākajiem spridzināšanas līdzekļiem un ceļu būves mašīnām, lai ar sekmēm varētu doties uzbrukumā Golkondai. Kādreiz šeit uzbūvēs milzīgus kosmodromus, ko apgādās ar spēcīgām, precīzām radiobākām, ierīkos apakšzemes kombinātus kodolu degvielas ražošanai, izbūvēs platus jo platus autoceļus, kas šķērsos klinšu grēdu un melno tuksnesi, bet pagaidām . . . Bet pagaidām Golkondas krātera tuvumā, kilometrus divdesmit no tā, jāatrod pietiekami plats un pietiekami līdzens laukums, ko varētu iekārtot pirmo Zemes kuģu uzņemšanai. Šo uzdevumu varētu veikt arī ar kādām desmit vidēja kalibra atommīnām. Tomēr atrast kādu atbilstošu vietu pagaidām vēl nebija izdevies. Reiz pēc īsas apspriedes Jermakovs teica:

— Ģeologi nespēj vien sagaidīt, kad varēs ienirt Dūmu jūrā. Viņiem taisnība — varbūt Golkondas mīkla slēpjas tieši tur. Tā tas ir. Bet mēs te esam pirmoreiz. Mūsu uzdevums -— izlūkošana. Aizvest nelielu iežu un botānisku paraugu kolekciju. Novērtēt Golkondu un pierādīt tās izmantošanas rentabilitāti. Dažās vietās aptuveni noteikt Venēras garozas raksturu. Es ļoti lūdzu jūs izprast to pareizi. Starp citu, uz Zemes jūs to sapratāt.. . Skaidrs: «zelta drudzis» . .. Bet ir vēl viens uzdevums — kosmodroms, kaut arī primitīvs. Tas ir ļoti svarīgi. Bez tā mēs neaiziesim no šejienes, lai kas arī notiktu. Nosēšanās laukumam jābūt! Ūdens trūkums saīsina mūsu termiņus. Ja pēc desmit Zemes diennaktīm mēs neatradīsim vietu nosēšanās laukumam brauciena virzienā, es aizvedīšu «Mazulīti» viņpus klinšu grēdas un iekārtosim laukumu tur.

Jā, ūdens saīsināja termiņus. Tā patēriņš dezakti- vācijai izrādījās neparedzēti liels. Katru reizi pēc atgriešanās transportierī izlūkiem vajadzēja rūpīgi nomazgāties kesonā. Ļoti smalki radioaktīvie putekļi, lipīgi un visuresoši, izlūkgājienu laikā iespiedās siliketa tērpu krokās, un, lai no tiem atbrīvotos, nācās pa ceturtdaļstundai grozīties zem dezaktivācijas dušas blīvajām strūklām. Jermakovs pats personīgi ar radiometru rokā pārbaudīja tērpu tīrību, un gadījās, ka paviršos aizsūtīja atpakaļ uz kesonu. Dezaktivācijas šķidruma krājumi strauji mazinājās. Filtri un jonu apmaiņas absorbētāji līdzēja maz. Bikovs izmēģināja desmitiem absorbētāju kombināciju, bet neviena nedeva vajadzīgo efektu. Dezaktivācijas ūdens pēc attīrīšanas joprojām palika aktīvs, un to vajadzēja izliet. Kā redzams, Golkondas piķa rūdas putekļu sastāvā bija kaut kādi radioaktīvi koloīdi, kas nepakļāvās pazīstamajiem jonu apmaiņas procesiem. Tvertne ar dezaktivācijas ūdeni, kas bija aprēķināta četrdesmit darba dienām, ātri tukšojās. Kārta nāca dzeramajam ūdenim no neilona maisiem . . .

«Mazulītis» joprojām virzījās uz rietumiem, pa labi atstādams mutuļojošos Dūmu jūras viļņus. Tāli, smagi grūdieni bieži lika zemei trīsēt un šūpoties. Vēja brāzieni atnesa pelēkas miglas mākoņus — radioaktīvus putekļus un tvaikus. Aiz apvāršņa, ugunīgajās debesīs iegrimis, draudīgi rēca baismīgais dūmu stabs, kas pletās virs trakojošā urāna katla krātera. Tur nepārtraukti veidojās transuranīdi: tie radās sīciņām ligzdām, kurās sākās strauja ķēdes reakcija, — eksplodēja maza atombumba ar vairākus desmitus tonnu lielu trotila ekvivalentu. Raugoties ar tālskati, šķita, ka milzīgajā mākonī plaiksnās simtiem uzliesmojumu. Dabiskais urāna katls simtiem kilometru diametrā vārījās un mutuļoja tūkstoš eksplozijās.

— Interesanta vieta, — sacīja Dauge. — Grūti iedomāties, kas notiktu, ja tur nebūtu milzum daudz dažādu piemaisījumu, kas absorbē neitronus. Simt miljonu tonnu smaga atombumba un darbojas nepārtraukti!

Tā patiesi bija baismīga vieta. Dūmu sienā reizēm uzliesmoja mīklainas, violetas svītras — apžilbinoša, pulsējoša gaisma, uzburba un pacēlās pret zemajām debesīm mirdzošu putekļu strūklas. No drausmīgās dārdoņas neglāba pat speciālo tērpu akustiskā aizsardzības iekārta.

Reiz no dūmu sienas izlīda smags, zilgani melns mākonis un pāri līdzenumam vēlās tieši uz transportieri. Lēkdams lūkā, Bikovs paguva ievērot, ka virs Golkondas uzliesmo apžilbinoši zila blāzma. Jermakovs vadīja transportieri prom, bet mākonis to panāca un uzvēlās virsū. Pa bruņām nodārdēja smagi sitieni — mākonis nesa sev līdzi akmens šķembas un smilšu masas. Bultiņa termometrā pacēlās līdz četrsimt. Uz ekrāna, tāpat kā toreiz tuksnesī, sāka lēkāt pinkaini lodveida zibeņu kamoli, attēli bija izkropļoti. Tad ekrāns kļuva akls. Jermakovs apturēja mašīnu, un visi ilgi sēdēja klusēdami, ieklausoties čaboņā, radiācijas skaitītāju tikšķēšanā, savas sirds pukstos. Mākonis aizgāja. Izrāpušies no «Mazulīša», viņi redzēja to aizveļamies aiz apvāršņa uz kalnu grēdas pusi.

— Tā, redz, dzimst Melnā vētra, — Jurkovskis sacīja, pavadot mākoni acīm.

Golkonda elpoja. Dažreiz «Mazulītim» pēkšņi uzlidoja neredzami radiostarojuma virpuļi. Tādās reizēs indikatoru spuldzītes iekvēlojās neredzētā spožumā, skaitītāju tikšķi, kas šeit neapklusa ne uz mirkli, saplūda nepārtrauktā tarkšķi. Par laimi, šādas vētras pārgāja ātri un radās ne visai bieži. Tika lietoti visi drošības līdzekļi. Tika pastiprināta speciālo tērpu aizsardzība. Jermakovs katru dienu visai komandai injicēja aradiatīnu — preparātu, kas aptur staru slimības attīstību. Ģeologi strādāja, paslēpušies aiz smagiem vairogiem, kas nelaida cauri radiāciju. Un tomēr «Mazulīša» komandai draudēja staru slimība. Parādījās mazasinlba, pazuda ēstgriba. Cilvēki kļuva gurdi, ātri uzbudināmi. Jermakovs klusēja un turpināja vadīt «Mazulīti» gar Dūmu jūras krastu.

Ļoti drīz pēc iziešanas Dūmu jūras rajonā Bikovs ievēroja kaut ko, kas viņam šķita visai dīvains. Pēc katrām divdesmit četrām stundām, tieši divdesmitos nulle nulle pēc kuģa laika (Venēras mūžīgajā, ugunīgajā krēslā kosmonauti lietoja Zemes laika skaitīšanas sistēmu), Jermakovs, pievilkdams savainoto kāju, uzrausās komandiera tornīša sēdeklī un, pavērsis platleņķa tālmēru pret dienvidiem, neatraudamies ilgi skatījās tuksneša virzienā, it kā gaidot kaut kādu signālu. Bikovs nevarēja saprast, ko īsti Jermakovs gaida, taču jautāt neuzdrošinājās.

Tikām ģeoloģiskā izlūkošana deva lieliskus rezultātus. Golkonda patiešām bija Golkonda — neskaitāmu, neizsmeļamu bagātību zeme. Urāns, torijs, rādijs.. . Transurāna elementi — plutonijs, kalifornijs, americijs, kirijs: vielas, kuru ražošanai uz Zemes izlietoja milzu enerģiju un līdzekļus, vielas, ko ieguva ar ļoti sarežģītām iekārtām un niecīgos daudzumos,* te mētājās tieši zem kājām. Bez īpašiem izdevumiem tās varēja iegūt rūpnieciskos mērogos, tonnām. Dauge kliedza aiz sajūsmas, un pat Jurkovskis, kurš pēdējā laikā bija pavisam drūms, sāka dziedāt pie darba, kas deva atklājumu pēc atklājuma. Tos nebija iespējams pārvērtēt. Tie nozīmēja neredzētu progresu enerģētikā, tehnikā, rūpniecībā un medicīnā. Zeme, ko no pola līdz polam klāj mūžam zaļi meži, zaigojoša miriādēs uguņu, ko apdzīvoja veselīgi, stipri cilvēki, kas nepazina slimības, pārpilnība, lieliskas pilsētas, varenas elektrostacijas, gaiša, laimīga dzīve — par visu to domāja «Hiusa» komandas locekļi. Un šai dzīvei bija jāsaņem varens papildinājums no šejienes, no Golkondas melnajām piķa rūdas smiltīm. Zem ļaunajām, ugunīgajām Venēras debesīm, bezgalīgu, drūmu tuksnešu vidū maza cilvēku saujiņa gāja, nevērojot mokas, meklējumu sāpes, biedru bojā eju, — gāja pretim lielai uzvarai. Lai daudz gūtu, vajadzēja arī daudz riskēt.

Daugem sāka izkrist mati. Pēc gulēšanas viņš atstāja sukā melnas šķipsnas. Ģeologs izdēdēja un kļuva bezspēcīgs, tikai acīs viņam pastāvīgi gailēja spītīga uguntiņa. Temperatūra sakāpa līdz trīsdesmit deviņiem grādiem.

—    Gripa? Tā ir māksla — nokļūt caurvējā, neizlienot no speciālā tērpa! — Dauge brīnījās, raudzīdamies termometrā. — Tā taču ir tipiska gripas temperatūra! Vai nav tiesa, Anatolij Borisovič?

Jermakovs tikai šūpoja gavu. Viņš pats arī nejutās visai labi — sāpēja izmežģītā kāja. Tas bija mokoši neērti. Jurkovskim uzmetās augoņi, viņš kļuva aizvien mazrunīgāks.

Bikovs jutās labāk par citiem, taču ievēroja, ka kaut kas nav kārtībā ar acīm. Redzes spēja pasliktinājās, ātri progresēja tuvredzība. Jermakovs viņu rūpīgi apskatīja, iepilināja katrā acī pa pilienam eļļaina šķidruma un noteica īpašu diētu. Bikovs ievēroja, ka no šīs dienas komandieris sāk injicēt viņam divkāršu aradiatīna devu.

Par spīti spēcīgai iežu radioaktivitātei un temperatūrai, kas sakāpa līdz simt grādiem, apvidus, acīm redzot, bija apdzīvots. Kādā izlūkošanas gājienā Bikovs nedaudz atpalika no ģeologiem, aplūkodams skaista, sudrabaina metāla ieslēgumus saplaisājušu akmens bluķu krokainajās šķautnēs, kad pēkšņi sadzirdēja tālus kliedzienus.

Noknikšķinājis automāta drošinātāju, viņš metās uz trokšņa pusi, skrējienā aptaustīdams granātu aiz jostas. Viņam pretim no klintīm izlēca ģeologi. Jurkovskis visu laiku skatījās atpakaļ, vicinot automātu. Dauge vilka viņu aiz jostas. Pēc dažiem mirkļiem viņi visi stāvēja jau blakus, un Dauge juceklīgi stāstīja, ik mirkli lūkodamies apkārt:

—    īsts mošķis! Šausmīgs rāpulis! … Tu redzēji, Volodja? . . . Vari iedomāties, Aleksej, tieši no klints izslējās piecus metrus garš kakls ar knābi, lielu rīkli… Es paķēru automātu … Tu redzēji, Volodja?

—    Ne velna es neredzēju, — Jurkovskis drūmi noteica, kārtodams mantu maisu plecā. — Tu nelabi iebļā- vies, palaidi staru kārtu un laidies mukt, un mani arī aizvilki sev līdz . .. Nekā es neredzēju …

Kādu laiku viņi stāvēja un klusēdami raudzījās uz melnajām klintīm, pēc tam Dauge atkal sāka stāstīt, kā viņi gājuši, vākdami materiālus, kā viņš, Dauge, noliecies, lai paceltu «vienu interesantu akmentiņu», un pēkšņi uz smiltīm ieraudzījis garu, izlocītu ēnu. Viņš pacēlis acis un tikai paguvis saskatīt, ka virs Jurkovska, kurš stāvējis pret viņu sāniski, tieši no klintīm izslien garu, lokanu kaklu kāds dzīvnieks, līdzīgs čūskai, ar milzu rīkli, bez acīm. Viņš tīri mehāniski pacēlis automātu un atklājis uguni, un, kad nezvērs salēcies no apdegumiem gandrīz vai augstāk par klintīm, satvēris Jurkovski un sācis skriet, vilkdams to sev līdzi.

—    Visvairāk mani pārsteidz tas, ka šis rāpulis izslējās tieši no akmens, — viņš piemetināja, nedaudz nomierinājies.

—    Tev tikai tā rādījās! —- Jurkovskis atmeta ar roku. — Gluži vienkārši šis radījums sēž apakšā pie klints, tad skatās un redz, ka Dauge dižciltīgā izklaidībā grib uzmīt šim uz galvas. Tad arī šis nolēma … tā sakot.. .

—    Beidz muļķoties! — Georgs sadusmojās. — Iesim labāk paskatīsimies, kas tas bija .. . Vai tev ir granāta, Aleksej ?

—    Granāta man ir, bet iet gan varbūt nav vērts . ..

—    Kādēļ nav vērts? Trijatā — tiksim taču galā? Turklāt es, goda vārds, viņu sašāvu. Ko tu saki, Volodja?

Jurkovskis stāvēja šaubīdamies, knikšķinot automāta drošinātāju. Bikovs teica lūdzoši:

—    Nav vērts, biedri! Man kaut kā nepatīk šīs klintis. Labāk atgriezīsimies šeit ar transportieri… ar «Mazulīti».

—    Ejam, — Jurkovskis pēkšņi sacīja. — Ja tu esi viņu nošāvis, tas būs varen interesanti. Mūsu biologi gavilēs. Bet Bikovs galu galā var atgriezties pie sava transportiera.

Bikovs gribēja iebilst, ka šeit komandē viņš, bet tad nolēma nestrīdēties: varbūt tas patiešām ir vērtīgs atradums zinātnei.

Viņi gāja uzmanīgi, vērīgi lūkodamies visapkārt un turēdamies tuvāk cits pie cita. Bikovs turēja gatavībā granātu.

—    Seit, — teica Dauge. >

Viņš piegāja pie klints pakājes, nezin kādēļ paplikšķināja pa tās akmens ķermeni, noliecās, pacēla no zemes akmentiņu un iebāza to somā.

—■ Spriežot pēc visa, tu, mīļais, esi aizšāvis garām! —

Jurkovskis dzēlīgi teica. — Iesim mājās, laiks pusdienot …

Bikovs aplūkoja apvidu: klintis, akmeņi, smiltis, šķembas. Uz klints trīs četru metru augstumā izdedzinātas līkloču svītras — šāvienu pēdas. Milzīgs, jādomā, bijis rāpulis — skaidrs, kāpēc Dauge tā laidās prom.

—    Jā, es tiešām neesmu trāpījis! — Dauge sacīja nopūzdamies. — Žēl gan! Būtu brīnišķīgs eksponāts mūsu muzejam . . .

Atceļā Jurkovskis zobojās par Daugi, dēvējot viņu par «pūķu pieveicēju», bet pie pusdienu galda visi neparasti daudz runāja, pirmo reizi kopš vairākām dienām. Klausoties, cik jautri smejas Georgs, Bikovs nevilšus nodomāja, ka nav ļauna bez laba: pēdējā laikā noskaņojums transportierī nebija nekāds labais. Notikums ar ģeologiem it kā izlādēja slimīgo saspīlējumu un atkal padarīja visus par draugiem. Tomēr, kaut arī Jurkovskis divas reizes īsti draudzīgi pajokoja par Bikova izskatu un pat lūdza viņu pasniegt konservu nazi (ar ko Bikovu neizsakāmi pārsteidza), Jermakovs pēc pusdienām neaizmirsa atzīmēt, ka mazā nodaļa pēdējo notikumu gaitā rīkojusies bez apdoma. Cieši raudzīdamies Jurkovski, komandieris uzsvēra (tiesa, draudzīgā tonī), ka par cilvēku drošību, kuri strādā ārpus «Mazulīša», pilnīgi atbild Bikovs. Dauge, plati smaidīdams, atteica: «Tieši tā,» — bet Jurkovskis sabozās.

Stundu vēlāk, kad Bikovs vadīja transportieri, uzmanīgi apbraukdams milzīgos akmens tēlus, bet Jermakovs sēdēja pie savām piezīmēm, Dauge pēkšņi ierunājās skaļā čukstā:

—    Paskaties šurp, Volodja! Tas tik ir atradumiņš!

—    J-jā, Georg! — brītiņu klusējis, Jurkovskis sajūsmināts pievienojās. — Tā ir sensācija! Kur tu to atradi?

—    Pie tās pašas klints, kur mitinās pūķis. Skaties, pēc ārējā izskata ļoti vienkāršs akmentiņš, bet mani uzreiz pārsteidza tā forma.

— Trilobīts . .. Izspļauts trilobīts! Mūsu zēni uz Zemes kļūs vai traki!

—    Trilobīti uz Venēras? — atskanēja pārsteigtā Jermakova balss. — Vai jūs esat par to pārliecināts, Vladimir Sergejevič?

—     Būsim precīzi: gluži trilobīts tas nav, — Dauge ņēmās skaidrot. — Jau raugoties ar neapbruņotu aci, redzama atšķirība, bet es taču neesmu nekāds speciālists. Taču līdzība apbrīnojama, un vispār pats fakts —- pārakmeņojumi uz Venēras! Cik man ir zināms, vēl nekur un nekad uz citām planētām pārakmeņojumi nav atrasti . . .

Dīvainais atradums gāja no rokas rokā. Iedeva pa- tīksmināties arī Bikovam. Tas bija neliels, pelēks akmentiņš ar skaidri saskatāmu zīmējumu — lielgalvains, iegarens dzīvnieks ar daudzām izlocītām kājiņām. Dauge paskaidroja, ka šis daudzkājis nogulējis daudzus miljonus gadu un pārakmeņojies un ka uz Zemes nereti atrod pārakmeņojušās būtnes, kas ļoti līdzīgas šai te. Tie ir trilobīti. Pirms simtiem miljonu gadu šie mazulīši dzīvojuši Zemes okeānos, bet pēc tam, nabadziņi, izmiruši nezināmu iemeslu dēļ.

—     Mīklas, mīklas! — viņš turpināja, acīm spīdot. — Golkonda — liela mīkla; «Venēras zobi» —- mīkla; ugunīgie mākoņi — noslēpums; purvs, kur sēž «Hiuss», Melnās vētras, blāzmas uzliesmojumi virs Golkondas . . . Tagad vēl šis trilobīts.. . Vai tiešām šeit kādreiz bijusi jūra?

—    Un kur vel tavs pūķis, «Ofidijs Dauge», — Jurkovskis pievienojās.

—     «Tahmasiba mīkla», — atgādināja Jermakovs.

—    Mīklas, mīklas . . .

Bikovs nekā neteica, bet atcerējās Bogdanu. Droši vien arī pārējie iedomājās par viņu, jo jautrais noskaņojums pēkšņi izgaisa un saruna pārtrūka kā nogriezta.

Aizritēja vēl viena diennakts. «Mazulītis» raiti virzījās uz rietumiem, meklējot vietu nosēšanās laukumam. Un atkal sevi lika manīt noslēpumainās būtnes, kuras šeit, acīm redzot, mita. Dauge, kurš kārtējā pieturas vietā bija pirmais izkāpis no lūkas, ar izbaiļu kliedzienu metās atpakaļ, ieraudzījis milzīgu čūsku izlienam no «Mazulīša» kāpurķēžu apakšas. Bikovs pagrieza transportieri un, pēc Jurkovska izteiciena, nodejoja trepaku, izrak- dams ar kāpurķēdēm smiltīs milzīgu bedri aizdomīgajā vietā, bet briesmonis, redzams, paguva noslēpties.

Jermakovs pavēlēja Bikovam būt divkārt modram, un

viņš tagad ne soli neatkāpās no ģeologiem, ņēma lidz četras granātas un turēja automātu padusē, gatavs to laist darbā kuru katru mirkli. Taču dienas gāja, «pūķis» nerādījās, un saspīlējums pamazām norima.

Bikovs ievēroja, ka ģeologi kļuvuši mierīgāki un jautrāki. Brīžiem pie darba viņi pat sāka draiskot kā zeņķi: cīkstēties, smieties pilnā kaklā, labsirdīgi ķircināt Bikovu, izlikdamies, ka slepeni, bez Jermakova ziņas, taisās kājām iet uz Dūmu jūru. Bikovs dusmojās uz viņiem un pat nikni kliedza, bet dvēseles dziļumos juta lielu, priecīgu atvieglojumu. Pirmo reizi pēc Bogdana bojā ejas viss atkal kļuva pa vecam.

«Vakaros», ēzdami vakariņas pēc desmit stundu garas darba dienas, Jurkovskis un Dauge, pārtraukdami viens otru, sajūsmā sapņoja par ekspedīcijām uz Golkondas rīkli, strīdējās par šī gigantiskā krātera izcelšanos, tad pilnīgi negaidot pārlēca uz jaunu starpplanētu pētījumu problēmām. Spiezdams dūres pie krūtīm, Jurkovskis zvērēja un dievojās, ka pēc tam, kad viss būšot pabeigts ar Golkondu, viņš panākšot, ka sarīkos ekspedīciju uz baismīgo Jupiteru, kur gājis bojā Pols Danžē. Dauge dusmīgi atbildēja, ka Jupiters ir tikai gigantisks ūdeņraža burbulis un ģeologam uz Jupitera nav nekā ko darīt, ka Jupiters vispār vēl nav pa zobam, pat izmantojot fotonu raķeti, un ka tieši par šādiem gadījumiem ķīnieši senatnē sacījuši: «Kad degunradzis raugās uz mēnesi, viņš veltīgi zaudē savas liesas ziedus.» Jurkovskis augstprātīgi sprauslāja un ņēmās pierādīt savu taisnību, locīdams pirkstus: «Pirmkārt. . . Otrkārt. ..»

Bikovs klausījās viņos pussnaudā, baudīdams draudzības un labklājības silto atmosfēru. Visi atkal bija labi biedri, pilni enerģijas un sapņu, ekspedīcijas panākumi šķita tuvi un droši.

Negaidīts gadījums atkal visu pārvērta.

Reiz Bikovs ar Daugi devās izlūkgājienā. Jurkovskis palika kārtot materiālus un uzmest atskaiti par Golkondas ģeoloģisko bagātību pirmo pētījumu rezultātiem.

Bikovs nelabprāt piekrita gājienam divatā. Sastapšanās ar pūķiem viņam nebūt nelikās iepriecinoša.

Draugi bija klaiņājuši jau stundas divas, un ceļā nekas neparasts negadījās. Atceļā Bikovam, kurš bez kurnēšanas visu šo laiku bija pacietis gan Dauges priekš- niecisko toni, gan konteineru ellišķīgo smagumu, gan smago granātu diezgan jūtamo sišanos pret gurniem, kļuva slikti.

Viebdamies no galvas sāpēm, viņš vilkās aiz plati soļojošā Dauges, gurdi pūlēdamies ērtāk nolikt uz muguras smago nastu. («Cik ilgi viņi vēl domā stiept uz mašīnu savus bruģa akmeņus? Jau tā vairs nav vietas, kur gulēt. . .») Acis sāpēja. Visapkārt šūpojās līdz kaklam apriebušās klintis, akmens bluķu ķaudzes, dūmu šķidrauts ziemeļos .. . «Šķiet, es saslimšu,» viņš vienaldzīgi nodomāja. Gribējās nogulties un aizvērt acis. Bu- bu-bu, — ierasti, miegaini dunēja Golkonda.

—    Rau, atkal! — Dauges balss lika Bikovam atjēgties. — Man it nemaz nepatīk šādi veidojumi!

Viņi stāvēja plašas piltuves malā. Tās dziļumā mel- noja bezdibenis, no kura tālu uz visām pusēm aizvijās plaisas.

—    Skaties, kā apkusušas piltuves malas, — rādīja Dauge. — Drausmīga temperatūra, tūkstošiem grādu!

—    Apakšzemes sprādziens? — Bikovs gurdi ievaicājās, juzdams, ka viņam sāk mežģīties mēle. («Slikti. . . Pēc iespējas ātrāk mašīnā, gulēt. . .»)

—    Apakšzemes atomsprādziens … — Dauge vēl kaut ko piemetināja čukstus latviski. — Man absolūti nepatīk šādi veidojumi. Man nepatīk iežu krāsa.

Apkārt viss bija pārklāts it kā ar sarkanu kārtiņu.

—    Šeit viss ir sarkans. Sarkans un melns … — Bikovs atcerējās Bogdanu. — Iesim, Dauge. Es emu ļoti noguris.

Viņi nogāja dažus soļus, un pēkšņi Dauge iekliedzās — mežonīgi un negaidīti. Bikovs atžilba un sāka griezties uz vietas, murminādams:

—    Kas? Kur? .. .

—    Granātu! Granātu, Aleksej! — Dauge kliedza, purinādams viņu aiz pleca. — Ātrāk, ātrāk!

Bikovs izvilka granātu, vēl aizvien nesajēgdams, kur lai sviež. Dauge, atbalstījis automātu pret vēderu, sāka svilināt savā priekšā.

Visapkārt bija tās pašas klintis, un Bikovs redzēja, ka šņācošais stars uz saplaisājušā akmens atstāj garas, melnas svītras.

—    Pūķis! — Dauge kliedza. — Granātu!

Viņš joprojām spieda un spieda automāta mēlīti, pavērsis automāta stobry uz kaut kādu neredzamu mērķi metrus desmit atstatu no sevis.

Bikovs nekā neredzēja.

—           Dauge, — viņš murmināja, — Georg mīļais . .. Kas ar tevi notiek?

Beidzot Dauge nolaida automātu.

—           Aizmuka, — viņš noteica savādā balsī. — Aizmuka . . . Kāpēc tu netrieci viņam ar granātu? . . .

Bikovs vēl pēdējo reizi palūkojās visapkārt. Viņam ļoti gribējās ieraudzīt kaut ko aizdomīgu, taču tuvumā nekā tāda nebija, un viņš aizbāza granātu aiz jostas.

—    Georg, iesim . . . Iesim, mīļais .. .

Viņi lēni devās tālāk. Dauge gāja, manāmi grīļodamies, un runāja, jaucot krievu un latviešu vārdus.

Pie «Mazulīša» viņus sagaidīja biedri.

—    Kas noticis? — Jermakovs jautāja.

—           Absolūti savādi dzīvnieki, — Dauge nesakarīgi iesāka. — Milzīgi zvēri. . . melni, metrus desmit gari. .. Ada spīd, it kā būtu valga . . . Kāpēc tu nesviedi viņam ar granātu, Aleksej? . . .

Daugem palīdzēja ierāpties mašīnā, palīdzēja noņemt ķiveri. Ģeologa seja bija nosvīdusi slapja, acis šaudījās.

—           Bet kāpēc tie ir caurspīdīgi? — viņš sacīja bēdīgi un iekrita ar seju spilvenos.

1 Viņu noguldīja iespējami ērtāk, un viņš acumirkli aizmiga smagā, akmenscietā miegā. Jermakovs noklausījās Bikova ziņojumu un ilgi klusēja, pēc tam vienīgi

ievaicājās:

—; Bet vai jūs, Aleksej Petrovič, esat pilnīgi pārliecināts, ka nekāda pūķa tur nebija?

—           Nekāda pūķa nebija, — pārliecināti atbildēja Bikovs.

—           Bēdīgi… — kodīdams lūpas, nomurmināja Jurkovskis.

Jermakovs pārkliboja pāri kabīnei, paņēma kasti ar medicīniskajiem instrumentiem un nosēdās pie guļošā. Jurkovskis iekārtojās blakus. Kļuva dzirdamas kaut kādas savādas skaņas, līdzīgas klusai sprakstoņai, iesmaržojās ozons, tad Dauge stiepti un žēli ievaidējās.

—    Viss, viss, — Jurkovskis maigi sacīja.

Jermakovs piecēlās.

—    Ļoti slikti, — viņš noteica. — Dauge ir slims un…

Jurkovskis gaidoši pacēla galvu.

—    … es atceros Tahmasibu, — Jermakovs sacīja dobji. — Simptomi tādi paši. Līdzīgi halucinācijām . ..

Kad «Mazulītis» atkal devās tālāk, Dauge pamodās, apsēdās, pieglauda matu cekulu un mierīgi sacīja:

—    Šķiet, braucam?

Bikovs, kurš bija snaudis blakus, mazliet paslējās. Dauge atskatījās uz viņu smaidīdams:

—    Bet tu, Ļoša, guli! Piedod, es tevi pamodināju. ..

Jurkovskis pie sava galdiņa sastinga, pagriezis pret

viņu priecīgi pārsteigto seju. Jermakovs apturēja transportieri, spēcīgi paberzēja rokām vaigus un atviegloti noteica:

—    Šķiet, garām gan . ..

DZIMŠANAS DIENA

Bikovs gribēja noslaucīt sviedraino pieri un sirdīgi atrāva roku atpakaļ. Mūžīgi aizmirstas tā ķivere! Reizēm pirksti paši no sevis lien pie pakauša —- pakasīt grūtā brīdī vai arī izklaidības mirklī iebāzt mutē šokolādes gabaliņu un atduras pret gludo, caurspīdīgo šķērsli. Agrāk pārdomu brīžos viņam bija paradums knibināt apakšlūpu — nācās atradināties. Dauge to ievēroja un nepalaida garām izdevību nolasīt īsu lekciju par tematu: «Astronautu speciālo tērpu loma cilvēces atbrīvošanā no sliktiem ieradumiem».

Jau otru diennakti zemā debess bārstīja melno putekļu pārslas. Melnais sniegs virpuļoja viegla vēja brāzienos, pārklādams plašo, pauguraino līdzenumu, kura vidū stāvēja «Mazulītis». Bikovs pavērās apkārt. Laimējies, patiešām laimējies! Priekšā pletās lielisks, dabas veidots kosmodroms — ap divtūkstoš kvadrātkilometru liels laukums, gluži līdzens, ja neskaita kādu desmitu klinšu, kas slējās no piķa rūdas smiltīm. No dienvidiem, no tuksneša puses, līdzenumu apjoza Venēras zobu pusaplis; tālumā, ziemeļos, aiz Dūmu jūras šķidrauta, dunēja Golkonda. No šejienes līdz tai bija kādi četrdesmit kilometri — ne pārāk daudz, ne pārāk maz. Iežu radioaktivitāte bija pietiekama, lai spētu barot se- lēna-cerija baterijas — radiobāku enerģijas avotus. Ra- diobākas vajadzēja uzstādīt milzīga, pēc iespējas vienādmalu trijstūra virsotnēs nosēšanās laukuma malās. Taču vispirms vajadzēja uzspridzināt klintis, kas traucēja. Iespēja, ka kuģis var nosēsties uz tām, bija diezgan liela: klintis slējās divās grupās gandrīz pašā kosmodroma centrā. Sis uzdevums bija pa spēkam. Bikovs ar ģeologu palīdzību ielika divas mīnas ziemeļu klinšu grupas centrā — sprādzienam vajadzēja izgāzt akmens stabus un sasmalcināt tos putekļos. Otru — dienvidu grupu, kas sastāvēja no sešām klintīm, nolēma spridzināt «no augšas». Mīnu uzstādīja viena bluķa virsotnē — sprādziens iznīcinās tās visas — iedzīs zemē, kā teica Dauge.

—    Uz kādu vilni noskaņot? — sauca Jurkovskis. Viņš sēdēja iznīcībai nolemtās klints virsotnē, kur tikko ar grūtībām bija uznesta mīna.

—    Indekss astoņi! — atsaucās Bikovs, paslējis galvu augšup.

—   Tā … skaidrs … — Jurkovska siluets sakustējās uz sarkano mākoņu fona melno putekļu virpuļos. — Gatavs! Tā, viss, šķiet? …

—    Kāpiet zemē! — Aleksejs Petrovičs sauca.

—    Interesanti, kādu ģīmi tu rādīsi, ja klintis noturēsies, — piezīmēja Dauge, apsēdies blakus Bikovam uz transportiera tornīša.

—    Nekas . .. nenoturēsies, — Aleksejs izklaidīgi atbildēja, bažīgi vērodams Jurkovski, kurš veikli rāpās lejā pa stāvo, gludo sienu. — Kāda velna pēc viņš lien bez virves? … Ir taču trose … Bet kur nu! Bez trikiem nevar. .. Ko viņš tur ķēpājas — ne uz priekšu, ne atpakaļ . . .

Jurkovskis it kā pielipa pie melnā akmens metrus sešus septiņus virs zemes. Viņš šķita nekustīgs, un tikai nedabiskā poza un īsā, sēcošā elpa liecināja par viņa drausmīgo piepūli.

Dauge uztraucies pielēca kājās:

—    Vladimir, kas tev ir? . . .

Jurkovskis neatbildēja un pēkšņi, gluži kā atrāvies akmens, slīdēja lejup. Bikovs sarāvās, it kā pats kristu, un nevilšus aizmiedza acis, bet, atkal tās atdarījis, ieraudzīja, ka ģeologs karājas rokās metrus trīs zemāk, pieķēries kādam izcilnim, ko no apakšas nevarēja saredzēt.

—     Volodja! … — Dauge nolēca zemē un pieskrēja pie klints.

—     Mierīgi, Dauge! — Jurkovska balss tikai mazliet raustījās sasprindzinājumā. — Cik līdz zemei?

—     Metri četri! … — novaidējās Dauge. — Sadauzīsies, draņķi tāds! …

—    Paej nost! — sacīja Jurkovskis un laidās lejā.

Viņš nokrita klasiski, kā klājas pēc visiem priekšrakstiem, elastīgi palēcās un nogāzās uz sāniem. Bikovs nolēca no mašīnas, bet bezbailīgais ģeologs jau sēdēja uz zemes. Bikovs atguva balsi.

—     Kas tas par huligānismu, biedri Jurkovski? — viņš ierēcās. — Kā jūs iedrošinājāties tā riskēt? Nekavējoties dodieties pie komandiera un ziņojiet. . .

—     Kāpēc uzreiz tā, Aleksej Petrovič! … — Jurkovskis veikli piecēlās, noskurinājās, pārbaudīdams, vai viss kārtībā; balss viņam bija padevīga. — Četri metri — tas taču nieks! Spriediet pats .. .

Bet Bikovs ārdījās:

—     Jūs itin mierīgi varējāt nolaisties pa trosi! Jūs izturējāties kā puika! Atradis laiku sportam! … Velns zina kas! …

—     Beidz taču, Aleksej! — Dauge mīlīgi apskāva Jurkovska plecus. — Skaidrs, ka puika! Bet ko tu ar viņu darīsi — drosminieks! …

—     «Drosminieks»! … Bet, ja būtu lauzis sprandu, ņemies ar tādu …

—    Esmu vainīgs, Aleksej Petrovič, — Jurkovskis pēkšņi sacīja, un Bikovs uzreiz aprima.

—     Ziņojiet komandierim par savu rīcību, — viņš norūca un piegāja pie klints, lai saritinātu trosi.

Ģeologi ņēmās palīdzēt viņam.

—     Zēl spridzināt, — Dauge sacīja, norādīdams uz klinti, kas tinās vējā virpuļojošu smilšu putenī, kad, pabeiguši darbu, viņi sapulcējās pie vaļējās lūkas. — Tas ir barbarisms — iznīcināt pieminekli par godu Vladimira Jurkovska lielajam varoņdarbam ., s

Un viņš tā uzsita ar plaukstu pa drauga muguru, ka tas acumirkli nozuda kesona tumsā.

Jermakovs vadīja transportieri uz dienvidiem un apturēja tikai pie pašas Venēras zobu grēdas. Iznīcībai lemtās klintis nozuda, aizslēpušās aiz apvāršņa melnajā putenī.

—    Vai sākt, Anatolij Borisovič? — Bikovs jautāja.

—    Sāciet…

Bikovs uzlika roku uz radiotālspridzinātāja svirslēdža un nospieda. Ekrāns atspīdēja spožā, baltā gaismā, pēc tam tikpat pēkšņi satumsa, — vējā smagi šūpodamies, tālumā pacēlās trīs asinssarkani ugunīgu dūmu stabi un izplūda sēņveidīgos mākoņos. No apvāršņa, apslāpēdams tālās Golkondas dunoņu, atlidoja pērkona grāviens, pārvēlās pāri «Mazulītim» un dārdēdams aiz- trauca tālāk.

Tanī pašā dienā melnais sniegs pārstāja krist, un pēkšņi sabiezēja neizprotama tumsa. Negaidot apdzisa ugunīgie mākoņi. Pāri tuksnesim nolaidās dziļa nakts. Piķa rūdas smiltāji vāji fosforiscēja, no plaisām pacēlās un peldēja pa vējam zilgana, vizoša dūmaka.

Sākās radiobāku uzstādīšana. Strādāja tumsā, gaismojot ar lukturīšiem, kas bija nostiprināti pie ķiverēm, vai arī «Mazulīša» starmešu gaismā. Samontēt un uzstādīt bākas nebija grūti — palīdzēja rūpīgais treniņš Septītajā poligonā, toties milzīgo selēna-cerija elementu auduma gabalu izklāšana aizņēma daudz laika. Simtiem kvadrātmetru elastīgās, plānās plēves vajadzēja vispirms izsaiņot, tad izvilkt no transportiera, pēc tam izklāt un apbērt ar smiltīm. Darbs bija garlaicīgs un nogurdinošs. Darba dienas beigās cilvēki jutās galīgi nomocījušies un iekrita dziļā miegā, tikko piespiezdami sevi notiesāt tasi buljona ar maizi.

Strādāja tikai ģeologi un Bikovs. Jermakovs gandrīz nemaz nevarēja staigāt un ilgas stundas nosēdēja transportierī, uzturēdams sakarus ar «Hiusu» un mēģinādams sakārtot televīzijas iekārtu, rakstīja dienasgrāmatu, atzīmēja automātiskās laboratorijas datus, strādāja pie Golkondas apkārtnes kartes, rūpīgi uznesdams uz neilona ar melnu un krāsainu tušu svītras un apzīmējumus; sakniebis pelēkās lūpas, taustīja ļenganos ūdens maisus un kaut ko pie sevis rēķināja, pievēris sarkanīgos plakstiņus. Tāpat kā agrāk, pēc katrām divdesmit četrām stundām, piecas minūtes pirms divdesmitiem nulle nulle pēc «Hiusa» laika, viņš nodzēsa transportierī gaismu, uzrausās komandiera tornītī un, pieplacis tālmēra okulāriem, neatraudamies ilgi skatījās uz dienvidiem. Kad bākas apkaimē pabeidza «segas» izklāšanu, viņš, Bikovam piepalīdzot, izlīda ārā, pārbaudīja iekārtu un pats personīgi to iedarbināja.

Palaikam sakari ar «Hiusu» bija apbrīnojami labi — Venēras ētera kārtējais untums. Tādās reizēs Jermakovs sarunājās ar Mihailu Antonoviču ik pēc trim vai četrām stundām. Krutikovs iztaujāja, sūtīja sveicienus. Viņš teica, ka jūtoties lieliski, ka viss esot pilnīgā kārtībā, tomēr viņa balsī bieži vien atskanēja tādas ilgas pēc Zemes un biedriem, ka Bikovam kjuva smagi ap sirdi. Bet stūrmanis taču vēl nekā nezināja par Bogdanu …

Un tomēr tie bija lieliski, ļoti jauki mirkļi.. . Atlaisties uz saiņiem, pilnīgi atbrīvot smeldzošo, izmocīto ķermeni un klausīties — gluži tāpat kā klausīties mūziku — tālo, mazliet aizsmakušo stūrmaņa balsi; domāt, ka palicis pavisam maz darba, ka labais Mihails Antonovičs ir dzīvs un vesels, ka «Hiuss» drīz būs šeit, jaunajā kosmodromā, lai viņus paņemtu un aiznestu no šejienes.

Komandas veselības stāvoklis atkal pasliktinājās. Visi rūpīgi centās noslēpt savārgumu, taču tas ne vienmēr izdevās. Pamostoties naktī no acu sāpēm, Bikovs bieži redzēja, ka Jermakovs, noāvis kājas, aplūko uztūkušo potīti un klusītēm vaid caur sakostiem zobiem. Jurkovskis slepus no citiem pārsēja augoņus uz rokām un kājām. Sevišķi slikti jutās Dauge. Viņš šķita gandrīz vesels, bet kaut kāda neizprotama, slēpta kaite viņu sūktin izsūca. Ģeologs novājēja, visu laiku viņam turējās augsta temperatūra. Jermakovs darīja, ko spēja: deva nomierinošus līdzekļus, lietoja elektroterapiju, bet tas viss maz līdzēja. Slimība nerimās, dažreiz radīja savādu murgu lēkmes, un tad ģeologs kliegdams bēga no iedomātām čūskām. Tas bija drausmīgi, un neviens nezināja, ko lai dara. Tādos brīžos Dauge neievēroja nevienu, bet atjēdzies neatcerējās, kas ar viņu noticis . . .

Otrās radiobākas ierīkošana tuvojās beigām. Bija palikušas dažas stundas darba, kad, pārāk piepūlējis rokas, Bikovs ieskrēja transportierī noslaucīt sviedrus no pieres un mazliet atvilkt elpu. Ģeologi bija palikuši ārpusē izklāt selēna-cerija «segas» pēdējos simt kilogramus. Ai īdzīgu, neapmierinātu seju Jermakovs ņēmās pie rācijas. Brīdi nogaidījis, Bikovs klusi apjautājās:

—    Nopietna kļūme?

Jermakovs sarāvās un apgriezās.

—          A, tas esat jūs, Aleksej Petrovič … Jā, sakaru pārtraukums. Negaidīts un . . . diezgan savāds . . .

Viņš izslējās, slaucīdams notrieptās rokas ar sūkli. Bikovs nogaidīdams vērās viņā.

—          Es runāju ar Mihailu … un . .. — komandieris brīdi šaubījās, — un pēkšņi sakari pārtrūka.

—    Kaut kas ar aparatūru?

—           Nē, rācija ir kārtībā. Acīm redzot, vienkārši neveicas. Līdz šim sakari bija pavisam labi.

Kaut kas komandiera tonī Bikovam likās neparasts. Kādu laiku viņi klusēdami vērās viens otrā, tad Jermakovs jautāja:

—    Vai vēl daudz palicis?

—    Nē. Stundas divas darba. Ne vairāk . ..

—           Labi, — komandieris paskatījās rokas pulkstenī, tad nevērīgi iejautājās: — Vai jūs, Aleksej Petrovič, neesat kādreiz ievērojis dienvidos uzliesmojumus?

—           Dienvidos? «Hiusa» pusē? Nē, Anatolij Borisovič. Dienvidos, purva rajonā, nekad neredz rūsas zibšņus. Vismaz līdz šim nekad nav bijis.

—           Jā, jā, jums taisnība … — tagad Jermakova balss skanēja pavisam mierīgi. — Pēc iespējas ātrāk pabeigsim — un atpūtā! Palicis maz ko darīt.

Bikovs atkal piesprādzēja ķiveri un piecēlās. Pēkšņi viņš jutās pilnīgi atpūties un spirgts. Pie durvīm viņš aizkavējās:

—           Es drīz atgriezīšos, Anatolij Borisovič, un palīdzēšu jums izkļūt ārpusē.

Jermakovs pacēla galvu, atkal paskatījās pulkstenī un neizprotami sacīja:

—    Vajag vērot apvārsni, Aleksej Petrovič.

—    Apvārsni?

—    Jā, dienvidos, purva pusē . . .

—    L-labi. ..

Pamodies naktī, Bikovs ieraudzīja, ka Jermakovs sēž pie uztvērēja. Sakaru nebija. «Hiuss» klusēja visu nakti. Visu nakti un visu nākamo dienu . . .

Trešo, pēdējo, radiobāku uzstādīja ļoti ātri, nepilnās desmit stundās. Jermakovs izrāpās no «Mazulīša»; stipri klibodams, viņš pagājās pa elastīgo, ar smiltīm un granti apbērto selēna-cerija audumu, pārbaudīja slēguma shēmu un iedarbināja iekārtu.

Kosmonauti stāvēja ap blāvi spīguļojošo tornīti un klusēja. Nekas nebija pārvērties. Tur, kur, mutuļodams sprādzienos, verda Golkondas urāna katls, atkal cēlās, tāpat kā agrāk, ugunīgas gaismas siena. Zeme drebēja zem kājām. Dienvidos virs melnā tuksneša necaurredzamā tumsā drāzās virpuļviesuļi. Bāka svilpoja tikko dzirdami, un neredzams, smalks radiostars sāka trauksmaini riņķot pie debesīm — no apvāršņa līdz zenītam un no zenīta līdz apvārsnim, — it kā atritinādams bezgalīgu, milzīgu spirāli.

Darbs paveikts. «Mazulītis» aizies, «Hiuss» pacelsies no milzīgā purva un aizlidos uz Zemi. Daudz reižu melnās debesis uzliesmos ugunīgā gaismā, atlidos un aizlidos desmiti starpplanētu kuģu, bet trīs zemi, izturīgi tornīši neatlaidīgi raidīs ēterā savus signālus: «Šeit nosēšanās laukums, šeit Golkonda, šeit jūsu mērķis, Kosmosa okeānu uzvarētāji!»

—    Tā … Kosmodroms «Urāna Golkonda viens» gatavs uzņemt pirmos kuģus, — sacīja Jermakovs augstā, skanīgā balsī. — 19 . . . gada sešpadsmitajā oktobrī, septiņpadsmitos četrdesmit piecās . ..

Visi klusēja. Jermakovs pacēla roku un svinīgi, skaļi un skaidri pasludināja:

—    Mēs, padomju starpplanētu kuģa «Hiuss» komanda, Padomju Komunistisko Republiku Savienības vārdā pasludinām Urāna Golkondu un visas tās bagātības par cilvēces īpašumu!

Bikovs piegāja pie bākas un pie tās sešstūrainās kārts piestiprināja platu karogu. Vējš satvēra un atritināja sarkanu karogu (ugunīgajā krēslā tas šķita gandrīz melns) ar zelta zvaigzni un cildenu, senu emblēmu — sirpi un āmuru, — Dzimtenes karogu.

—    Urā! — iesaucās Jurkovskis, bet Dauge sasita plaukstas.

Ar to svinīgā ceremonija beidzās.

Atgriezies transportierī, Jermakovs tūdaļ piesēdās pie uztvērēja, bet Jurkovskis noņēma ķiveri, izstaipījās un, vareni nožāvājies, atkrita savā guļvietā.

—    Nu, Georg, ar ko tu uzcienāsi? — viņš apjautājās.

Šai brīdī Bikovs atcerējās: šodien taču Georga dzimšanas diena! Vēl tad, kad uzstādīja pirmo bāku, Dauge bija ieminējies par to un svarīgi ielūdzis «nosvinēt šo ievērojamo dienu ar iespējami lielāku dzeramā un ēdamā devu uzņemšanu un atbilstošu runu noturēšanu». Viņš bija uzaicinājis dzejā:

Uz svētkiem, kur par godu man Tiek lepni galdi klāti, Es lūdzu jūs, bet visupirms Der krietni nomazgāties.

Bikovs jautri pasmaidīja un jautāja:

—    Bet kur solītais mielasts?

Dauge sarosījās, sāka rakņāties savā ceļasomā un izvilka no turienes rūpīgi papīrā ietītu pudeli, divas kārbas ar rolmopšiem un biezu gabalu žāvēta Latvijas speķa. Šo gardumu nebija kosmonautu ikdienas pārtikas devā. Dauge bija iemanījies iedabūt tos transportierī kontrabandas ceļā. Bikovs izklāja salveti, izņēma no bufetes glāzītes, dakšiņas un maizi polietilēna iesaiņojumā. Jurkovskis nokrekšķinājās, daudznozīmīgi pateica: «Tomēr!» — un piesēdās tuvāk pie improvizētā mielasta galda. Bruņu mašīnas iekšiene uzreiz ieguva svētku izskatu. Kļuva labi un neparasti. Dauge attina pudeli, nolika to salvetes vidū un kārīgi paberzēja rokas. Jurkovskis sasukāja matus. Bikovs brīdi padomāja un tad virs speciālā tērpa uzsēja kaklasaiti, ar to radīdams jubilārā priecīgu izbrīnu.

Kamēr turpinājās šī daudzsološā gatavošanās, Jermakovs, nenoņēmis ķiveri, sēdēja pie rācijas. Pabeidzis kaut kādus aprēķinus, viņš sāka izsaukt «Hiusu». Taču ēters klusēja. Reproduktors gaudoja, gārdza un ķērca. Mihails Antonovičs neatsaucās. Jermakovs izslēdza iekārtu, ar noguruma pilnu kustību novilka ķiveri un kārtīgi pakarināja pie sienas. Bikovs pārsteigts ievēroja, cik drūma un barga kļuvusi komandiera seja. Kaut kas Jermakovam darīja nopietnas rūpes. Tagad, kad smagais, grūtību pilnais ceļš jau aiz muguras, kad atliek vienīgi dot Krutikovam rīkojumu un gaidīt «Hiusa» ierašanos jaunajā kosmodromā? Dīvaini . . . Aleksejs Petrovičs sāka knibināt apakšlūpu.

—    Biedri, lieku priekšā visiem atpūsties un . .. — Jermakovs apklusa, izbrīnā vērdamies jautrajos draugos; viņa uzacis pacēlās. — Ko jūs esat sadomājuši?

—    Uz svētkiem, kur par godu man… — Dauge iesāka aizlauztā balsī. Komandiera sejas izteiksme viņu pārsteidza. — Anatolij Borisovič! Šodien taču ir svētku diena . . . zināmā mērā — nobeigums …

—    Viņš ir dzimšanas dienas bērns, Anatolij Borisovič! — Jurkovskis jautri sacīja, ņemdamies gar pudeli.

—   Iedzersim pa lāsītei konjaka, papļāpāsim.

Jermakovs paskatījās uz viņu, uz apmulsušo Daugi,

uz brašo Bikovu (Aleksejs steigšus aizsedza ar delnu muļķīgo kaklasaiti). Komandiera acis atmaiga.

—    Lai notiek, — viņš teica un salocīja karti, kas bija izklāta uz galdiņa blakus rācijai.

Visi svinīgi sasēdās apkārt salvetei.

—    Tosts būs? — Jermakovs jautāja, paņemdams no Jurkovska rokām dzeltenu glāzīti.

—    Noteikti, — tas atbildēja un svinīgi noskandināja:

—    Šodien mēs svinam divkāršus svētkus! Šodien ir dzimis lielais Georgs Dauge un mazais kosmodroms «Urāna Golkonda». Abiem priekšā liela nākotne, abi mums mīļi. Dzīvojiet, audziet un vairojieties! Urā-urā-urā!

Aiz sienas svilpoja svelmains vējš, sadzīdams ap «Mazulīti» tumšu smilšu vālus. Sveša, melna nakts apskāva no visām pusēm šo mazo, omulīgo dzīvības un gaismas stūrīti.

—    Labs rolmopsis, — sacīja Jurkovskis, uzmanīgi uz dakšiņas tīdams garšīgo zivs pusīti. -— Es dievinu rol- mopšus …

Dauge pašūpoja galvu un, griezdamies pie Jermakova, sacīja:

—     Starp citu, reiz man ar rolmopšiem atgadījās interesants piedzīvojums. Īstenībā ne ar rolmopšiem, bet. .. Iedomājieties — Gobi tuksnesis, teltis — ģeologu ekspedīcija. Trīssimt kilometru apkaimē — nevienas cilvēku mītnes, medījumi, es jums saku — pasaka. Mums, jaunajiem praktikantiem, līdzi bija arī pudelīte konjaka un trauciņš ar rolmopšiem, pēc kuriem visi kāroja. Mēs gaidījām kaut kādu sevišķi svinīgu gadījumu, lai, tā sakot… — Dauge nozīmīgi papliukšķināja pirkstus. — Beidzot arī sagaidījām. Tāpat kā tagad, dzimšanas dienu kādai… kādam biedram. Visi mēs, seši cilvēki, sapulcējāmies pie mūsu telts. Attaisījām konjaku, sagriezām maizi, nomazgājām rokas. Visu salikām uz teo- dolīta futrāļa, un, kā šodien atceros, puišiem kārīgi vērojot, es sāku taisīt vaļā rolmopšu trauciņu. Saprotiet — visu laiku jēra gaļa, šķiņķis. .. Gribējās kaut ko asāku — varen gribējās! Un tikko es biju atvēris …

Dauge apklusa. Bikovs nepacietīgi ieklepojās un sacīja:

—    Atvēri — un tālāk?

—     Saprotiet, es pat neatceros, kā tas īsti notika. Es nevilšus paraudzījos pāri biedru galvām — viņi visi, protams, bija noliekušies pie trauciņa — un redzu: pa kaimiņu barhana nogāzi locīdamies lien milzīgs, zilgans tārps . . . īsta žņaudzējčūska . . . Visa pārklāta tādiem gredzeniem . . .

—    Melo! — Jurkovskis pārliecināti sacīja.

—    Pagaidiet, Vladimir Sergejevič! — Bikovs dusmīgi viņu pārtrauca. — Ļaujiet izstāstīt.

—    Nemeloju, Volodja. Tas bija olgojs-gorgojs.

—    Olgojs .. . kas? — brīnījās Bikovs.

—    Olgojs-gorgojs, — Dauge atkārtoja. — Šķiet, vienīgais sauszemes dzīvnieks uz Zemes, kas apbruņots ar elektrību.

Jurkovskis sarauca uzacis, rakņādamies atmiņā.

—    Olgojs-gorgojs … Ja nemaldos, pirmo reizi aprakstīts kādā no Ivana Jelremova Gobi tuksneša stāstiem pirms pusgadsmita. Tiesa?

—           Tā ir, — Dauge piekrita. — Pēc tam tika noskaidrots, ka šajā pusgadsimtā mēs bijām it kā trešā, it kā ceturtā ekspedīcija, kas to redzējusi.

—    Un kas notika tālāk? — Bikovs nenocietās.

Dauge nopūtās:

—            Nekas sevišķs, protams. Es iekliedzos un pielēcu kājās. Rolmopši izgāzās smiltīs. Mēs aizskrējām uz telti pēc ieročiem, bet kad atgriezāmies… — Viņš noplātīja rokas. — Viss vējā. Elektriskais tārps bija nozudis.

—           Tad tu laikam gan dabūji no puišiem, — noteica Jurkovskis un atkal pasniedzās pēc rolmopša.

—           Nepavisam ne! Līdz pašām ekspedīcijas beigām tikai par olgoju-gorgoju vien runājām.

—           Es gan nekā tamlīdzīga tuksnesī neesmu redzējis, — Bikovs piezīmēja.

Dauge paskaidroja, ka olgojs-gorgojs droši vien sastopams tikai pašos karstākajos un tuksnešainākajos Mongolijas Gobi novados.

—    Man ir priekšlikums … — ieminējās Jurkovskis.

—           Atvainojiet mani, — Jermakovs viņu pārtrauca. Viņš piecēlās un ieslēdza uztvērēju.

Telpu uzreiz piepildīja svilpšana un čerkstoņa.

Ģeologi saskatījās.

—    Sakari pārtrūkuši? — Dauge satraukti jautāja.

—           Jau otro diennakti kā pārtrūkuši, — Bikovs klusi atbildēja, šķielēdams uz komandieri.

Jermakovs pagrieza uztvērēja rokturi — čerkstoņa uzreiz apklusa.

—           Mēs dosimies uz «Hiusu» … — viņš paskatījās pulkstenī, — apmēram pēc stundas. Protams, ja līdz tam nebūs nekādu pārmaiņu . ..

Kosmonauti apjukuši saskatījās.

—           Atļaujiet, — Jurkovskis samācās, — bet Dūmu jūra?

—           Vai tad mēs nedosimies uz Dūmu jūru? — izbrīnījies jautāja Dauge.

Komandieris klusēja.

—           Bez tam .. . Mihails Antonovičs, kā mēs norunājām, atgādās «Hiusu» uz šejieni. Kosmodroms gatavs uzņemšanai. . . Mihails gaida tikai jūsu pavēli. . .

—    Nav sakaru … — Jermakovs dobji noteica.

—           Kas tur liels! — Jurkovskis paraustīja plecus. — Tas notika ari agrāk. Pagaidīsim.

—           … un tikmēr izpētīsim Dūmu jūru, — Dauge turpināja. — Tā būs apvienots derīgais ar ,,,

Jermakovs papurināja galvu:

—    Nē, mēs dosimies uz «Hiusu».

Viņš to pateica ļoti maigi, un balsī ieskanējās pavisam nepazīstami toņi: šķita, komandieris lūdz.

—           Sakari var atjaunoties, bet var arī pilnīgi pārtrūkt. Mēs nedrīkstam gaidīt. Mums nekavējoties jāatgriežas pie «Hiusa». Ūdens atlicis nepilnām četrām dienām. Ar rītdienu es samazinu devu.

Jurkovskis pielēca kājās:

—           Aiziet? Tagad, kad padarīta tikai puse darba? Aprobežoties ar nožēlojamām drupatām, kad divus soļus no mums atrodas noslēpumu un miklu bagātības? Mums uzticēts visatbildīgākais uzdevums .. .

Bikovs saprata, ka tā ir izšķiroša saruna. Tā sākās ne pirmo reizi — ģeologi jau sen un izmisīgi pastāvēja, ka nepieciešams pamatīgi izlūkot Dūmu jūru. Tomēr Jermakovs tādās reizēs cieta klusu vai arī viņa atbildes bija tik nenoteiktas, ka ģeologi, nedrīkstēdami pārkāpt disciplīnu, slāpa gandrīz nost aiz niknuma un tikko valdīja smagus vārdus.

Tiesa gan, Bikovs nebija gaidījis, ka izšķirošā saruna notiks tagad, kad viņi nolēmuši pavadīt pāris omulīgu stundu. Vakars galīgi sabojāts . .. Atliek tikai viens — samierināties un klausīties . . . Un runāt, ja būs vajadzīgs. Bet par to, ka vajadzība būs, viņš bija pārliecināts: atliķa tikai paraudzīties uz šīm bālajām, novājējušām sejām. Abas puses bija pilnas apņēmības un pārliecības par savu taisnību.

Jermakovs pārtrauca Jurkovski:

—           Vai savāktās ziņas par Golkondas apkaimes ģeoloģiju jūs uzskatāt par pietiekami pilnīgām?

—    Par tālāko apkaimi? — Jurkovskis piemiedza acis.

—    Jā, par tālāko.

—           Ziņas ir relatīvi pilnīgas, — Dauge. piesardzīgi ieminējās, — bet…

—    Jūs esat pabeiguši Urāna Golkondas apkaimes derīgo izrakteņu kvalitatīvā un kvantitatīvā sastāva aptuvenus pētījumus. — Tagad Jermakovs runāja skaļi un asi. — Jūs esat pierādījuši, ka Golkondas apkaimē var izmantot atradnes. Esat savākuši materiālus par rajona dabas apstākļiem. Noteikuši radioaktivitātes režīmu. Sastādījuši ģeoloģisku un topogrāfisku karti. Izdarījuši Venēras dzīļu ģeofizikālu izlūkošanu šinī rajonā …

—     Bet ziņas ir neprecīzas un nepietiekami pilnīgas, — Jurkovskis iejaucās. — Var iegūt daudz pilnīgākus datus. . . .

—    Mums nav tādas iespējas! — Jermakovs noskaldīja.

—    Kā tā — nav?

—     Es jau teicu. Esmu ar mieru vēlreiz atkārtot. Ūdens atlicis tikai četrām diennaktīm. Sakaru nav. «Hiusa» stāvoklis purvā nedrošs. Doties Dūmu jūrā mūsu apstākļos būtu avantūra! Kura katra nopietnāka kļūme transportierī var iznīcināt visu pasākumu. Bez tam . . .

—     Kas tā par avantūru, ja runa ir par valdības uzdevumu? — Jurkovskis pielēca kājās. — Mums uzticēja visatbildīgāko uzdevumu, bet mēs to izpildām tikai daļēji. Tas ir kauns! Kas zina, kad nākošreiz te ieradīsies cilvēki! . . .

—    Ja mēs atgriezīsimies atpakaļ uz Zemes, cilvēki būs klāt ļoti drīz, bet, ja paliksim šeit, — nekad . . . Vai arī pēc divdesmit gadiem! Riskēt ar ekspedīcijas rezultātiem es neesmu ar mieru.

—    Risks! Atkal risks! — Jurkovskis ārdījās. — Es nebaidos riska! Sakiet, ko gribat, Anatolij Borisovič, bet par gļēvuļiem jūs nespēsiet mūs padarīt! (Jermakovs nevilšus sarāvās: tie bija viņa paša vārdi.) Ekspedīcijas galvenais uzdevums nebūs izpildīts!

—    Tā nav, — Bikovs iejaucās strīdā.

Viņš piepeši atcerējās savu sarunu ar Jermakovu pašā lidojuma sākumā un uzreiz saprata iemeslus, kas lika komandierim rīkoties piesardzīgi. Ģeologi, pieraduši pie tā, ka Bikovs parasti nejaucas šādās sarunās, pārsteigti blenza uz viņu. Vienīgi Jermakovs pat nepakustējās.

Bikovs turpināja:

—          Tas nav ekspedīcijas galvenais uzdevums. Jūs

slikti atceraties komitejas pavēli. «Hiusa» pārbaude — tas ir galvenais uzdevums.

—           Aleksejam Petrovičam taisnība. Mūsu galvenais uzdevums ir pierādīt, ka tikai «Hiusa» tipa raķetes var atrisināt Venēras iekarošanas problēmu. Tas mums jāpierāda! Bez tam — jānogādā uz Zemi izlūkošanas rezultāti. Mēs tos ieguvām. Kosmodroms ierīkots. Tagad atliek pats galvenais — atgriezties.

Neveiksmīgais jubilārs negribot sāka košļāt rol- mopsi — varēja redzēt, ka viņš padodas.

Jurkovskis sarūgtināts iesaucās:

—    Pamest pusceļā tādu darbu!

—           Labāks ir laba ienaidnieks, Vladimir Sergejevič. Turklāt mēs savu darbu esam padarījuši.. .

—           Jūs neesat speciālists, — Jurkovskis teica izaicinoši.

—            Es esmu komandieris! — Jermakova sejā sakustējās.muskuļu kamoli, tomēr viņš savaldījies sacīja: — Es atbildu par visa pasākuma gaitu. Es varēju vienkārši pavēlēt, tomēr noklausījos jūsu iebildumus un .. . uzskatu tos par nepārliecinošiem. Izbeigsim šo sarunu … Bez tam, ja Mihails stundas laikā nodibinās ar mums sakarus un nogādās «Hiusu» šurp, es došu jums vēl divas trīs dienas . . .

Vakars neapšaubāmi bija sabojāts. Ģeologi, nodūruši galvas, apsēdās blakus. Jermakovs atkal sāka nodarboties ar uztvērēju. Reproduktors gaudoja un aizgūtnēm ķērca. Minūtes skrēja. Sakarus nodibināt neizdevās. Aizmirstā pudele vientuļi stāvēja uz baltās salvetes.

«Kr-ra, kr-ra, ti-in-n, fju-i. . .» iesvilpās uztvērējs. Indikatori- pie sienas lēni kļuva sarkani. Radiācijas skaitītāji iečirkstējās.

—           Tevi sveic Venēra, Georg, — Jurkovskis neskanīgā balsī paziņoja.

—           Ak dievs, ak dievs! … — jubilārs noteica neizsakāmās skumjās un sāka klusiņām latviski lamāties.

«Fju-i-i-u-u,» skanēja no reproduktora.

Vai dzirdi, cik skumiga dziesma mostas?

Tu nedzirdi? Paraugies šurp!

Trauc projām Miglas Bērni no ostas.

Trauc projām. Vai tālu? Un kurp? —

piepeši Jurkovskis paklusām nodziedāja pazīstamas liriskas dziesmas melodijā.

—    A, tas ir kaut kas jauns! — Dauge sarosījās. — Un tālāk?

—    Dziedāsi līdzi? — mazliet apmulsis jautāja Jurkovskis.

—    Noteikti! Turpini!

Jurkovskis atkārtoja, un Dauge briesmīgā balsī sāka vilkt līdzi:

Trauc projām Miglas Bērni no ostas. Trauc projām. Vai tālu? Un kurp?

Tu dzirdi, cik skumji skan kaiju balsis, Tās šķiršanās sāpes jūt, Aiz lietus un mākoņu aizkara palsā Kad draudīgie masti zūd.

Bet jūra kuļ vērpetes negantā spītā Un putu palagus auž, Kur mierīgi cilvēki miglainā rītā Ar kuģiem sev ceļu lauž.

Tie stingri tur stūri, kad negaisi plosās, Starp klintīm kad jāatrod ceļš, Kad devītais vilnis tos aprakt jau rosās Un vētra par nāvi jau elš.

Šalc bangas, ko maigākie vēji glāsta, •

Māj galotnēm piekrastes mežs,

Un tvanīgās naktīs no zvaigznāju stāstiem

Dīvs burvīgums pretī dveš.

Bet kuģi auž ūdeņos mirdzošas jostas,

Un aizpeld aiz gada gads.

Trauc projām Miglas Bērni no ostas

Kad mājās tie pārbrauks? Kad?

—     «Kad mājās tie pārbrauks? Kad?» — domīgi atkārtoja Dauge. — Ļoti labi, Volodja, labi..,

Viņi ielēja un izdzēra pa glāzītei. Jurkovskis grūtsirdīgi atbalstīja rokās skaisto, jau mazliet sarmas skarto galvu. Jermakovs par kaut ko saspriegti domāja, ik pa brīdim mehāniski paraugoties pulkstenī. Bikovam kļuva pavisam skumji, viņš atlaidās sēdekļa atzveltnē un aizvēra acis. Atmiņā atausa sirdij dārgi, drausmīgi tāli tēli — augstas, zilas debesis, viegls, maigs, silts vējiņš,

balti mākoņu kamoliņi tumšā, ņirbuļojošā peļķē … Zeme …

Pēkšņi Jermakovs piecēlās. Pavisam mierīgi, neatraudams skatienu no pulksteņa ciparnīcas, viņš teica:

—   Atvainojiet, es izslēgšu gaismu. Jāaplūko apkārtne. Palīdziet man, Aleksej Petrovič.

Viņi uzkāpa komandiera tornītī. Jermakovs nodzēsa gaismu, pagrieza tālmēru pret dienvidiem un pieplaka pie okulāriem. Bikovs pieliecās pie otra tālmēra. Viņa \ acu priekšā melnajā aplī, ko krustoja fosforizējošas svītras, piepeši viena pēc otras uzliesmoja divas spožas, asinssārtas zvaigznītes — ne visai augstu virs melnā, bezdibenīgā apvāršņa joslas.

—    Nolasījumu, — Jermakovs negaidot aizsmakušā balsī ierunājās tieši pie auss. — Nolasījumu, Bikov! Netūļājieties, velns ..,

Nedomādams, mehāniski un steidzīgi, Bikovs noteica virzienu uz savādajiem uzliesmojumiem. Sarkanās zvaigznītes nobāla un izdzisa. Jermakovs izslēdza gaismu tornītī un drudžainā steigā sāka norakstīt skaitļus no sava tālmēra iedaļu ripas.

—    Cik jums? — viņš ātri jautāja

—    Augstums — desmit grādi nulle astoņas minūtes, azimuts — trīspadsmit grādi divdesmit sešas minūtes . .. Bet kas…

—    Klusējiet, Aleksej Petrovič … — Jermakovs pierakstīja skaitļus bloknotā. — Klusējiet. Par to vēlāk . . .

Bikovs satvēra pirkstiem apakšlūpu.

—    Gaismu! — Jurkovskis pēkšņi iekliedzās. — Iededziet gaismu! Daugem atkal slikti! …

GOLKONDAS PĒDĒJAIS VĀRDS

«Mazulītis» rāpoja gausi. Ekrānā nepārtraukti slīdēja klintis, akmeņu haoss. Golkondas tālās blāzmas atspī- dumi dejoja uz milzīgu akmeņu bluķu baltajiem, saplaisājušajiem stāviem.

Tomēr pat tādā ceļā «Mazulīša» vadītājs varētu attīstīt divtik lielu ātrumu, taču ik reizi, kad kārtējā bedrē transportieris salīgojās, Jurkovskis nepamodies skaļi

ievaidējās kabīnes tumsā, un vadītājs sakoda zobus, it kā viņam pašam mokoši degtu augoņiem pārklātais ķermenis.

Cauri vienmērīgai motora dūkoņai lauzās klusināta uztvērēja sēkšana; tagad komandieris to neizslēdza ne uz mirkli: pie nolaižamā galdiņa viņš čaukstināja kādus papīrus. Grūdieni, acīm redzot, Jermakovu stipri traucēja, bet viņš klusēja.

Cik tas viss ir savādi, cik atšķirīgi no tā, ko Bikovs tik bieži bija sev iztēlojies. Pabeigti pētījumi, uzbūvēts kosmodroms, attīrītajā līdzenumā svinīgi nolaižas «Hiuss», lieliska, brīnišķīga sastapšanās, omulīgas kabīnes, labais, mīļais Mihails Antonovičs un — beidzot! — mājup … Bet tā vietā: dīvaini uzliesmojumi dienvidos, ārprātīga traukšanās pa izvagoto apvidu un savādi auksta, sasprindzināta komandiera seja. Nekad vēl Bikovs nav redzējis viņu tādu . .. Riskanti, protams, gaidīt, kamēr atjaunosies sakari ar «Hiusu», kad mašīnā smagi slims Dauge un ūdens krājumi tikai trim četrām diennaktīm. Skaidrs, kāpēc Jermakovs nolēma atgriezties pie «Hiusa». Bet kādēļ tāda steiga? Kāpēc tik lielu nozīmi komandieris piešķīra uzliesmojumiem dienvidos? Skaidrs kā diena — viņš tos ir gaidījis. Vai tiešām tas būtu Mihails? Vai tiešām . . .

—    Aleksej Petrovič, man ar jums jāaprunājas, — paklusi teica Jermakovs.

Nepagriezdamies atpakaļ — visu viņa uzmanību saistīja ceļš, — Bikovs atbildēja:

—    Es klausos, Anatolij Borisovič.

Bedre. Grūdiens. Skaļi vaid guļošais Jurkovskis.

—    Apturiet mašīnu.

—    Klausos …

Jermakovs sēdēja bez ķiveres pie nolaižamā galdiņa. Zila, maiga gaisma krita uz kartes, uz slaidajiem, baltajiem komandiera pirkstiem, kas rotaļājās ar zīmuli.

-— Uzklausiet mani uzmanīgi, Bikov. Tas ir ļoti svarīgi. Divi uzliesmojumi dienvidos — jūs atceraties?

—    Jā.

-— Es noteicu to koordinātes, pieņemot, ka tās ir signālraķetes . . .

—    «Hiuss»?!

—    To es nezinu. Skatieties …

Tā bija izpētītā apgabala karte. Bikovs saskatīja gandrīz apaļo, milzīgo purvu, dubļu krāteri un krustiņu tā vidū — «Hiusa» nosēšanās vietu. «Mazulīša» ceļš pāri tuksnesim un klinšu grēdai uz kosmodromu «Gol- konda-1» bija rūpīgi iezīmēts ar punktētu līniju. Acīs dūrās melnais Golkondas plankums, ko apņēma bāli pelēkā Dūmu jūras josla.

Jermakovs ar zīmuļa galu norādīja uz mazu, sarkanu aplīti dienvidaustrumos no purva:

—    Rau, šis punkts. Jūs redzat, tas ir iesāņus no purva … Tieši no šejienes tika palaistas raķetes, ja tās tiešām bija raķetes. Noteikšanas precizitāte — pieci līdz septiņi kilometri.

—    Bet kā un kādēļ uz turieni varēja aizlidot «Hiuss»?

—    Es neteicu, ka tas ir «Hiuss». Taču …

—    Kas?

Jermakovs saguma un noglauda slimo kāju.

—    Tā, Bikov. Pašlaik mēs dodamies uz «Hiusa» nolaišanās vietu. Uz purvu. Raķetes varēja palaist arī kāda cita ekspedīcija, kura zināja, ka mēs esam kaut kur šinī rajonā. Iespējams, ka tā bija vienkārši automātiski vadāmā kravas raķete ar pārtiku. Vai arī tur vispār nekā nav. Mēs varējām redzēt arī atmosfēras uzliesmojumus. Tomēr tie savādā kārtā sakrīt ar mūsu norunāto signālu.

—    Tieši divdesmitos nulle nulle? — Bikovs jautāja.

—    Divdesmitos divpadsmit, — Jermakovs vēsi precizēja.

—    Bet Mihailam vajadzēja, ja . . . vajadzēja signalizēt tieši divdesmitos?

—    Jā.

Bikovs krūtīs sajuta ļauna paredzējuma auksto dvesmu.

—     Sakari pārtrūka ļoti savādi, — Jermakovs turpināja, it kā skaļi domādams. — Reproduktorā sāka dunēt, un es gandrīz vairs nemaz nedzirdēju Krutikovu. Tomēr maij šķita, ka viņš sauc mani kaut kā . .. satraukti. Pārāk satraukti.. . Pēc tam iestājās klusums. Un tagad jau trešo diennakti klusums.

Viņš pieliecās Bikovam pie auss. Uz mirkli kabīnes pustumsā viņa acis iespīdējās kā kaķim.

—    Lai nu kā, vienu karti es atdodu jums. Noslēpiet un turiet pie sevis. Visu laiku turiet pie sevis. Otra paliks pie manis, es ielieku to šeit, galdiņā. Lai kas arī notiktu, virzieties uz purvu. Jaunu ceļu nemeklējiet. Mēs nedrīkstam zaudēt laiku. Dodieties uz «Hiusu». Un tikai tad, ja «Hiusa» purvā nebūs …

Bikovs aizturēja elpu.

—    Taču es ceru to labāko, — Jermakovs pabeidza tādā tonī, ka Bikovs saprata: komandieris ne uz ko labu necer.

Dažus mirkļus viņi klusēja.

—    Tas arī viss, ko es gribēju jums teikt. Virzieties uz purvu! — Jermakovs klusi nokāsējās un pavērsās pret uztvērēju.

Šķiezdams akmens drumslas, «Mazulītis» atkal devās ceļā. Bikovs vairs nepiegrieza vērību Jurkovska vaidiem. Spidometra bulta pacēlās virs trīsdesmit. Transportieris uzņēma ātrumu.

««Hiuss»,» domāja Bikovs. «Mihails Antonovičs … Vai tiešām nelaime? Vai tiešām kuģis gājis bojā?»

Nelaimīgais Dauge krāc, atpakaļ atmetis novājējušo seju, ko klāj slimīga sārtuma plankumi. Drausmīga, neizprotama slimība. Kas tas ir? Nelīdz nekādi preparāti. «Drudzis, kas iedzina nāvē čehu kuģa komandu,» teica Jurkovskis. Tuksnešu drudzis. Bet kādēļ ar to saslima vienīgi Georgs? Šeit, «Mazulītī», viņi visi bija vienādos apstākļos. Tiesa gan, tur, klintīs, kad viņi meklēja pazudušo Bogdanu, Dauge vienreiz izlīda ārā bez skafandra un sarijās putekļus . . . Bet… ja tas ir tas pats tuksneša drudzis, tad Georgam, labajam, godīgajam Daugem, klāsies ļoti slikti. Jermakovs teica: «Zilās debesis dziedina visas kaites labāk par kuru katru ārstu.» Bet ja viņi ne tik drīz, pat vēl ļoti ilgi neredzēs zilās debesis? .., Nabaga Georgs!

Sāka sāpēt acis. Bikovs atrāva kreiso roku no taustiņiem un uzmanīgi paberza uztūkušos plakstus.

—    Sāp? — Jermakovs negaidīti jautāja.

—    Jā. Traucē ..,

Jermakovs uzmanīgi pārvietojās uz blakus sēdekļa un paraudzījās uz spidometru. Četrdesmit pieci kilometri stundā. Maz. Transportieris salēcās, drupinādams akmeņus un žvadzinādams kāpurķēdēm.

«Ak velns!» Jurkovskis ievaidējās aiz muguras. Spidometra bulta trīsēja jau pie septiņdesmit…

«Mazulītis» atradās netālu no klinšu grēdas, kad Bikovs priekšā kustības virzienā ievēroja sarkanus plankumus un svītras, virs kurām mirdzēja smagi, violeti tvaiki. «Mazulītim» ceļu šķērsoja neparasta uguns straume. Bikovs apturēja transportieri un klusām pasauca Jermakovu. Brīdi viņi abi, noliekušies pie skat- lūkas, nerunādami ne vārda, vēroja savādo parādību.

—    Pamēģināsim tikt pāri? — Bikovs beidzot jautāja.

Jermakovs nenoteikti pakratīja galvu:

—    Nē … Nav vērts. Labāk jāmēģina apkārt.

—    Kas tas varētu būt?

—    Es nezinu . .. Piebrauciet tuvāk.

«Mazulītis» lēnītiņām norāpoja kādus divsimt metrus un apstājās. Uz melnajiem iežiem spožā, sarkanā gaismā mirgoja līkloču joslas. Tālumā, aiz violetās dūmakas šķidrauta, tās saplūda nepārtrauktā, ugunīgā plankumā. Šķita, no kaut kurienes izplūst, pārklādama tuksnesi, nokaitēta lava. Bikovs ievēroja, ka sarkanais lauks lēni, gandrīz nemanāmi tuvojas melnam klinšu bluķim. Bluķa pakājē lauks uzbrieda, pacēlās uz augšu un rāpās tam virsū …

—    Tas pārvietojas, — Jermakovs nomurmināja.

Klints bluķis nozuda zem sarkanās, kustīgās mīklas.

—    Kas par velnu!

—           Izkāpsim ārā, paskatīsimies, — Jermakovs apņēmīgi lika priekšā. Viņš ātri piecēlās un, nevilšus ievaidējies, atkal sabruka krēslā. — Nē, es neesmu gājējs … Uzmodiniet ģeologus, Aleksej Petrovič.

Ne uzreiz viņi izgāja no transportiera. Kaut kas draudīgs dvesa no šīs aveņsarkanās, spīdošās masas. Pat Jurkovskis nekā nebilda, kad Bikovs piesardzīgi sacīja:

—           Var piebraukt tuvāk un ar manipulatoriem izpētīt šo joku …

—           Var, — Dauge ne visai pārliecināti apstiprināja. — Man šķiet, tā nav lava …

Jermakovs pieliecās un viebdamies pataustīja kāju.

—    Esiet uzmanīgi! Tiklīdz draud mazākās briesmas, atgriezieties transportierī. Jūs katrā laikā pagūsiet aiziet. Tā kustas lēni.

Pie kesona durvīm Bikovs atskatījās. Jermakovs sa- kņupis sēdēja pie pults, nenovērsdams acu no ugunīgās joslas skatlūkas priekšā. Viņš nebija uzvilcis speciālo tērpu, un Bikovs ekrāna rožainajā gaismā redzēja viņa pirkstus, kas bija sažņaugti dūrēs .. .

Trīsošā masa virzījās no sāniem, ielenkdama transportieri milzīgā pusaplī. Garas, šauras plūsmas slīdēja uz priekšu, it kā aptaustīdamas iežus. Mirgujojošā, violetā migla pletās virs visa šī viļņojošā, kvēlojošā paklāja. Austiņās dunēja tālā Golkonda, bija dzirdams vienmērīgs, čerkstošs troksnis: sārtā straume vēla sev līdzi akmeņus, bluķu šķembas.

—    Apbrīnojami līdzīga dzīvai būtnei, — Dauge nomurmināja.

—    Nerunā blēņas, Georg, — sacīja Jurkovskis.

—    Tā ir dzīva būtne — paskaties uz taustekļiem, tie meklē ceļu klinšu starpā …

—    Nekā tie nemeklē .. .

Dauge pieliecās, pacēla akmeni un, pasacījis: «Lai iet, kas būs — būs!» — iemeta to sarkanajā masā. Bikovs, nepaguvis viņu apturēt, viss saspringa, sagatavojies jebkurai kļūmei. Tomēr nekas nenotika. Akmens nokrita uz kvēlojošās virsmas, palēcās, paripoja mazliet un apstājās. Visapkārt tam pacēlās rožainu dūmu strūkliņas. Tad akmens nozuda, it kā būtu izkusis, — sarkanā masa to bija iesūkusi.

—     Temperatūra normāla, — Jurkovskis paziņoja, palūkodamies rokas termometrā, — piecdesmit četri un trīs. Sīm vietām pilnīgi normāla temperatūra. Tā nav lava.

Viņi piegāja pavisam tuvu. Violetās miglas siena cēlās augšā tieši viņu acu priekšā; vēl daži soļi — un viņi būtu uzkāpuši uz apbrīnojamā, aveņsārtā paklāja.

—    Nav vērts iet tālāk, — teica Bikovs, — manā ķiverē radiācijas skaitītājs tikšķ kā ārprātīgs.

—    Jā-ā-ā, — Dauge noteica apstājoties. — Radiācija pieaug. Šis joks izstaro, Volodja . . .

—    Redzu, — Jurkovskis atrūca, pieliekdamies un vērīgi aplūkodams ugunīgās plūsmas malu.

Iežus klāja bieza, spīdoša plēve — loti elastīga pēc izskata, poraina kā sūklis. Tā lēni plūda pa zemi, vietām uzbriezdama un no smiltīm izveldama akmeņus.

—    Biezums — centimetri piecpadsmit, — Jurkovskis noteica, vērojot, kā plēve uzrāpjas uz asas akmens šķembas. — Tā nav dzīva būtne, Griša! Tā ir pilnīgi vienaldzīga pret ārējās vides kairinājumiem.

—    Tāds kā joks! — Dauge paraustīja plecus. — Sūklis ari ir pilnīgi vienaldzīgs pret ārējiem kairinājumiem … Tā droši vien ir kaut kādu mikroorganismu kolonija.

—    Mikroorganismu kolonija . . . Pie tāda radiācijas līmeņa šinī rajonā? — Jurkovskis it kā domāja balsī. — Kaut gan, protams, dzīvais var piemēroties jebkuriem apstākļiem. Un jo vairāk tāpēc, ka tā pati izstaro … Tur tev taisnība, Georg. Bet kā tu pierādīsi… Paņemsim paraugu un mājās izpētīsim.

—    Tātad jūs domājat, ka «Mazulītis» varētu šķērsot šo sarkano lauku? — Bikovs jautāja.

Ģeologi kādu brīdi klusēja, tad Dauge sacīja:

■— Drīzāk jā nekā nē. Katrā ziņā lava tā nav.

—    Tad ejam uz mašīnu. Jermakovs gaida.

—    Tūlīt, Aleksej. Jāpaņem tikai paraugs.

Transportieris stāvēja kādus simt metrus atstatu no

viņiem, spīguļodams sarkanajā gaismā. Melnoja atvāztais lūkas caurums. Aveņsārtā plēve it kā tecēja ap mašīnu — tālumā tumsā jau varēja saskatīt violetos tvaikos tinušās svītras. Plēve bija ielenkusi «Mazulīti» no trim pusēm. Bikovam kļuva neomulīgi.

—    Kustieties ātrāk, biedri, — viņš sacīja. — Man kaut kā ne visai patīk šīs interesantās dabas parādības izturēšanās.

—    Es tūdaļ aizskriešu pēc konteinera, uzgaidiet mirkli … — Dauge nomurmināja un ļodzīgā riksītī devās uz «Mazulīti».

Bikovs pavadīja viņu acīm un, pagriezies pret Jurkovski, ieraudzīja, ka tas ar somu duncīti cenšas nogriezt gabalu plēves.

—    Nevajag, Vladimir Sergejevič, kādēļ? Paņemsim to ar manipulatoru.

Jurkovskis dusmīgi šņāca, darbojoties ar asmeni. Nazis viegli grima elastīgajā masā, taču tā tūlīt pat atkal saplūda kopā. Ģeologs nikni plēsa un šķaidīja blīvo, trīcošo recekli. Beidzot viņam izdevās atdalīt biezu, sarkanu gabalu. No tā sāka kūpēt spīdoši tvaiki. Jurkovskis izslējās un ar kāju aizvēla nogriezto gabalu tālāk — melnajās smiltīs spoži iemirdzējās kvēlojošs plankums. Aiz muguras norībēja. Viņi atskatījās un ieraudzīja Daugi, kurš, nokritis no «Mazulīša», neveikli sēdēja uz zemes.

—    Ir gan ar . .. — Jurkovskis noteica ērcīgi.

Dauge steidzīgi piecēlās un noliecies sāka taustīt sev

pie kājām: kaut ko meklēja. Tai pašā mirklī Bikovs pamanīja, ka ugunīgie taustekļi jau ielenkuši transportieri, saplūduši kopā kādu trīssimt metru atstatumā no tā. Tie izveidoja gandrīz ģeometriski pareizu apli.

«Aplis. . .» Bikovam pēkšņi ienāca prātā. «Ugunīgs aplis . .. Kur es esmu dzirdējis par šādu apli?»

Dauge jau nāca, pa zemi aiz siksnas vilkdams metālisku tvertni — konteineru radioaktīviem paraugiem. Padusē viņš nesa smagu vairogu.

—    Redz, kas par sātanu! — Jurkovskis sacīja pārsteigts.

Bikovs pavērās zem kājām un ieraudzīja, ka nogrieztais plēves gabals izplūdis zvaigznē un izlaidis garus, tievus izaugumus uz sarkanā paklāja pusi. Piepeši viņš atcerējās: «Sarkanais aplis! Sargies no sarkanā apļa! «Tahmasiba mīkla» …»

Šai mirklī zeme nodrebēja. Bikovs zaudēja līdzsvaru un bezmaz pakrita. Viņš ieraudzīja, kā, izlaidis no rokām visu, ko turēja, nogāžas Dauge, kā Jurkovskis, mēģinot piecelties, uzslienas četrrāpus.

Melnajās debesīs uzplaiksnīja apžilbinoša, balti zila rūsa. Otrais grūdiens nogāza Bikovu zemē. Zem kājām apdullinoši nobrakšķēja. Visapkārt sāka dārdēt.

—    A-ā-ā! — drausmīgajā troksnī tikko dzirdami iekliedzās Jurkovskis.

Krampjaini pieķēries pie akmeņiem, Bikovs ieraudzīja, ka blakus «Mazulītim» paveras zeme un gaisā uzšaujas ugunsstabs. Liesmojošā dūmakā bija redzams, ar kādu traku ātrumu sāk griezties uz augšu saslietā transportiera kāpurķēdes, ka pieceļas un atkal nokrīt pie zemes Dauge. Bikovam uzdvesa neciešama svelme, spiezdamās cauri tērpa siliketa audumam. Gandrīz zaudēdams samaņu, Bikovs piecēlās kājās, ar grūtībām turoties līdzsvarā, paspēra dažus nedrošus soļus pretim sašķiebtajam transportierim un atkal nogāzās — zeme kaut kur aizslīdēja zem kājām. Dārdoņa vienā mirklī aprima. Cauri sviedriem, kas plūda acīs, Bikovs ieraudzīja, ka trīcošā, saplaisājusī zeme lēni pielīst ar blāvi sarkanu, pelnu sarkanu gaismu, ka kūstošajās smiltīs grimst līdz sarkankvēlei nokaitētais transportieris.

— A-ā-ā! — aiz muguras kliedza Jurkovskis.

Sakodis zobus un pārvarējis uznākūšo vājumu, Bikovs piespieda sevi rāpot žēlā kliedziena virzienā. Viņš ieraudzīja melnās, gluži kā pārogļotās Jurkovska rokas, kas sniedzās viņam pretim. Saņēmis pēdējos spēkus, Bikovs satvēra tās, atspērās pret zemi un pavilka ģeologu tālāk no aveņkrāsas muklāja.

Pēc tam viņš tomēr zaudēja samaņu, bet, šķiet, uz neilgu laiku, jo atguvies ieraudzīja, ka Jurkovskis guļ blakus, neveikli saliecis rokas zem sevis, ka nokaitētie ieži ap «Mazulīti» vēl nav satumsuši, ka transportieris stipri sašķiebies, dziļi iegrimis apkausētajā zemē un tā plastmasas bruņas kūp, kļūst pelēkas un ātri tumst.

Apžilbinošās, zili baltās svītras debesīs bija nodzisušās. Ausīs nemitīgi zvanīja, un Bikovs kādu brīdi neapjēdza, ka tas ir izstarojuma skaitītājs. «Desmitiem, simtiem rentgenu,» smadzenēs pazibēja un atkal izzuda ātra doma. Viņš uzslējās kājās, saķēra zem padusēm nekustīgo Jurkovski (tas bezspēcīgi noslīga viņa rokās) un sāka vilkt to tuvāk «Mazulītim», tālāk no burzguļojošās, sārtos tvaikos tītās, sarkanās plēves. Pēc kādiem četrdesmit soļiem viņš uzdūrās Daugem. Georgs gulēja uz muguras, sažņaugtiem pirkstiem krampjaini ieķēries tērpa audumā uz krūtīm. Noguldījis Jurkovski blakus, Bikovs noliecās pie drauga. Dauge bija bez samaņas un elpoja strauji, krācoši. Viņa speciālā tērpa apakšdaļa bija vienās driskās. Aleksejs steidzīgi, trīsošiem pirkstiem atgrieza skābekļa pievadu, noņēma no automāta siksnu un stingri savilka ap vidukli nekustīgajam ķermenim, lai pārtrauktu sakarsētā, ārējā gaisa piekļūšanu — tas bija piesātināts radioaktīviem putekļiem un skābekļa nabags. Dauge ievaidējās un ar šņukstu ievilka plaušās dzīvinošo gāzi. Jurkovskis atžilba pats. Viņš nodrebēja atjēdzoties, strauji pacēlās, apsēdās. Dauge aizvien vēl smagi krāca.

—     «Mazulītis» … Anatolijs Borisovičs… — Jurkovskis nomurmināja. — Veicīgāk .. .

Bikovs palīdzēja Jurkovskim nostāties uz kājām, un viņi abi grīļodamies sāka soļot uz simt metru atstato, dziestošo transportieri. Tikuši pāri platai, melnējošai plaisai, viņi sāka skriet. Jurkovskis pirmais gribēja līst lūkā, bet atslīdēja atpakaļ.

Bikovs atstūma viņu un rāpās pats.

Lūka bija stipri apkususi, kļuvusi ovāla. Bruņas aizvien vēl bija nokaitētas, karstums spiedās cauri tērpam un neciešami svilināja. Tumšajā kesonā Bikovs veltīgi meklēja elektrisko slēdzi un neatradis iededzināja ķiveres lukturīti. Kesona durvis neizdevās atvērt.

—    Anatolij Borisovič! Biedri Jermakov! — Bikovs izmisumā iesaucās un pēkšņi saprata: veltīgi. Komandieris gājis bojā!

Sprādziena temperatūra bijusi pārāk augsta, viss apkusis. Krietnu brīdi «Mazulītis» bija nokaitēts līdz baltkvēlei, bet Jermakovs, kad viņi gāja prom, bija bez ķiveres. Tur, transportiera iekšienē, viss bija sadedzis. Viss — un komandieris ari .. . Beigas …

—    Lūka, lūka, ātrāk, pie joda! — Jurkovskis ielīda kesonā, metās pie iekšējās lūkas, grūda to.

Viņš uzgūlās ar visu ķermeni lūkai, un Bikovs pievienojās. Veltīgi! Jurkovskis nikni sāka dauzīt dūrēm.

—    Jāgriež … — Bikovs noķērca.

—    Ar ko, Petrovič? Ātrāk uz rezerves lūku, ātrāk! …

Bikovs izlēca ārā. Otra, rezerves lūka, ko nekad nelietoja, atradās transportiera pakaļgalā. Taču apgājis apkārt, viņš saprata, ka visam beigas. «Mazulītis» bija dziļi iestidzis iežos, ko augstā temperatūra bija padarījusi mīkstus, un iekusis tajos. Lūka atradās zem cietās, saķepušās garozas, un piekļūt tai vairs nebija iespējams. «Mazulītis» bija pārvērties mirušā cietoksnī — dzīvajiem nepieejamā cietoksnī. Jermakovs ir atšķirts no pasaules un miris. Miris! Komandieris miris!

Bikovs gurdi noslīga uz svelmaini dvesmojošās, izkropļotās zemes un pacēla rokas pie sejas. Viņa pirksti atdūrās pret ķiveres gludo virsmu …

Viņi aizvilka Daugi pie «Mazulīša» un noguldīja pēc iespējas ērtāk. Pirms tam Bikovam nācās palīdzēt Jurkovskim atjēgties. Ģeologs staigāja ap mirušo transportieri, nekā nedzirdēdams, neatbildēdams un nekā neredzēdams. Bikovs satvēra viņu aiz pleciem, stingri sapurināja, tad Jurkovskis atjēdzās un paklausīgi sekoja.

Dauge joprojām atradās bezsamaņā. Nebija medikamentu, pārsēju. Nebija ar ko apsegt drauga apdedzinātās kājas. Nevarēja pat noņemt viņam ķiveri, lai padzirdinātu ar ūdeni: gaisa temperatūra pēc sprādziena bija vēl pārāk augsta, vairāk nekā 80 grādi. Jurkovskis ar Bikovu klusēdami pārvietoja Daugi, rakņājās kravas maisos, aptina ar skrandām viņa ievainotās kājas. Viņi centās Georgu mākslīgi elpināt, paši nezinādami, kādēļ, un ar tērpa driskām mēģināja aizsargāt kailo miesu no svelmainā vēja. Bikovs ik brīdi lūkojās rokas termometrā, bet temperatūra krita lēni.

—    Nomirs, — ierunājās Jurkovskis. — Otrās pakāpes apdegums. Slikti. . .

—    Ciet klusu! — saniknots ieaurojās Bikovs.

—    Aleksej! Viņa lien, — Jurkovskis nomurmināja it kā murgos. ■— Skaties, lien . . .

—    Kas? -— Aleksejs atskatījās un uzreiz saprata.

Sarkanās plēves gredzens ap «Mazulīti» lēni, bet manāmi savilkās. Ugunīgā masa līda no visām pusēm uz centru, kur bija noticis drausmīgais pazemes sprādziens, kas sadedzināja «Mazulīti», un kur tagad rēgojās izgāzti, apkausēti akmens bluķi. Virs dziļās, melnās sprādziena piltuves cēlās dūmu mutuļi.

—    Noslīcinās, — Jurkovskis turpināja. — Nospiedīs, sašķaidīs . . . Jābēg .. .

—    Kurp? — Bikova skatiens pārslīdēja apvārsnim: no visām pusēm līda virsū aveņsarkanā plēve.

Jurkovskis smagi piecēlās, noliecās pie Dauges un uzmanīgi saņēma viņu zem pleciem:

—    Ķeries klāt, Aleksej … Ieslēgsimies «Mazulītī». Varbūt tur nogaidīsim …

Dauge žēli ievaidējās, kad viņi spraucās cauri šaurajai lūkai. Kesonā bija vēl ļoti karsts, daudz karstāks nekā ārpusē.

—    Ak dievs! — izmisis noteica Aleksejs, paskatījies termometrā. — Deviņdesmit!

Viņš apgūlās uz nokaitētās grīdas un uzvilka sev virsū Daugi. Jurkovskis steigā pūlējās dabūt lūku ciet. Nekādi neizdevās: ir lūkas atvere, ir vāks bija zaudējuši savu pirmatnējo formu. Kaut kā nostiprinājis smago, karsto plastmasas bruņu gabalu, viņš palūkojās pa spraugu:

—    Tūdaļ līdīs virsū tankam … Tā neiet apkārt šķēršļiem … Iet pāri. . . Paskatīsimies.

Viņš atkāpās no spraugas un tumsā kaut kur nosēdās. Aleksejs klusēja, ieklausīdamies ārpasaules trokšņos, Dauges krākšanā, un juta, ka neciešama svelme grauž viņam muguru. Viņi nolemti iznīcībai. «Mazulītis» ir miris, nav ne pārtikas, ne skābekļa, ne ūdens .. . Dauge jūtas slikti, ļoti slikti. Ko varētu darīt viņa labā? Kaut vai kādu nieku, kaut vai nelietderīgu, ja nekas cits neatliek . . .

«Mazulītis» nodrebēja, sarkanā gaisma, kas spiedās iekšā pa lūkas spraugām, kļuva spožāka. Atskanēja čīksti un džerkstoņa — sarkanā plēve rāpās virsū sakropļotajam transportierim .. ,

Pēc pusstundas temperatūra nokrita līdz sešdesmit grādiem, un Bikovs, uzmanīgi noņēmis Daugem ķiveri, ielēja pavērtajā mutē malku apelsīnu sulas. Dauge aizrijās un atdarīja acis, pilnas ciešanu. Bikovs noglāstīja viņa neskūto vaigu un atkal uzlika ķiveri.

—    Kur mēs esam?

—     «Mazulītī», Georg, draudziņ … Tu esi ievainots.

—    Vai, kā sāp . . . Kājas .. . Kas noticis, kādēļ tumšs? Kāpēc nebraucam? …

—    Bija sprādziens, Georg, — Jurkovskis atbildēja un apklusa: pietrūka spēka pateikt visu līdz galam.

—    Jā . . . sprādziens . . . Atceros. Mani nogāza no kājām un apdedzināja . .. Vladimir, vai tu saproti, kas tas

ir? . .. Apakš zemes eksplodēja atomkatls . .. Atceries, mēs … strīdējāmies … par to … Nelaimējās … Tieši zem mums …

Dauges elpa kļuva ātra, saraustīta. Bikovs līdz galam atgrieza vaļā skābekļa pievadu.

—           Labi, labi … Vēl… — Dauge elpoja dziļi, kāri. — Kur Jermakovs? Ko jūs klusējat, Aleksej! Kas noticis? …

—           «Mazulītis» pagalam, Griša … — Jurkovskis brīdi klusēja, tad lēni pateica visu: — Jermakovs pagalam . ..

Dauge iešņukstējās un atkal zaudēja samaņu. «Mazulītis» drebēja, uz bruņām kaut kas čerkstēja, vaļīgi aiztaisītās lūkas spraugas sarkani spīdēja. Pēkšņi Jurkovskis ne visai skaļi ierunājās:

—           Griša, Griša, atjēdzies… Mēs iesim prom no šejienes . . . Nesīsim tevi uz rokām . . . Griša!

Brīžiem Dauge nodrebēja, karsonī sauca Mašu, raudāja.

Bikovs saņēma plaukstas viņa bezspecīgo galvu un piespieda sev klāt. Dauge apklusa.

—    Miris? — Jurkovskis jautāja svešā balsī.

Bikovam nočirkstēja zobi:

—           Nē, Dauge nav miris. Mēs viņu nesīsim, saprati? Kamēr vien būsim dzīvi. ..

—    Nesīsim …

Jurkovskis piegāja pie lūkas, piespiedās pie tās un tikko dzirdami izdvesa:

—           Seši gadi kopā . . . Mēness, Marsa tuksneši.. . Seši gadi…

Ar strauju, negaidīti spēcīgu kustību viņš atgrūda lūku vaļā. Apkārt bija nakts, tumsa . . . Tālu tālu, drebēdama savā spēkā un varenībā, dārdēja Urāna Golkonda, paceļot virs apvāršņa dūmainu, uguns uzliesmojumu cauraustu atblāzmu …

SIMT PIECDESMIT TŪKSTOŠI SOĻU

Viņi palika trijatā.

Dauge neatguva samaņu. Bikovs un Jurkovskis ar grūtībām izvilka viņu ārā no «Mazulīša» un kādu laiku stāvēja kā sastinguši, nespēdami atstāt šo baismīgo vietu. Zeme drebēja, kā parasts. Sarkanā plēve bija nozudusi. Ugunīgā paklāja atliekas viņi pamanīja vēl vienīgi pie piltuves drausmīgā apakšzemes sprādziena vietā, metrus divdesmit no «Mazulīša»: plēve drudžaini, steidzīgi sūcās bezdibeņa plaisā, lēni dzisa violetais spožums. Satumsa. Bikovs jau pacēla automātu pēdējam sveicienam, bet pārdomājis nolaida. Bija palikusi tikai viena signālaptvere —• sešdesmit lādiņi, bet priekšā — simt kilometru garš ceļš pa smilšu tuksnesi, pa aizu un purvu . .. Simt kilometru, simt tūkstoši metru, simt piecdesmit tūkstoši soļu, un katrs no tiem draud ar nezināmām briesmām.

— Salūtu! — Jurkovskis aizsmacis pieprasīja, un Bikovs, pacēlis automātu, izšāva īsu, skopu kārtu . ..

No selēna-cerija auduma atliekām, ko bija atraduši kesonā, viņi pagatavoja kaut ko līdzīgu nestuvēm un noguldīja uz tām Daugi. Labs, izturīgs audums; tā vēl pietika, lai ietītu Georgu no galvas līdz kājām.

Tagad viņi^gāja, saliekušies smagā, blīvā vēja brāzienos, necaurredzamā tumsā, ko paretam apblāzmoja aukstas, zilas rūsas plaikšņi. Tādos mirkļos Bikovs savā priekšā redzēja Dauges ķiveri uz nestuvēm un melno Jurkovska muguru, nedzīvas smiltis un zemus, smagus mākoņus ar spožām gaismas dzīsliņām. Rūsa lēni apdzisa, un atkal tumsa, staignas smiltis zem kājām un vēja gaudi austiņās .. .

Viņi nesarunājās. Grūti bija elpot, jo, taupīdami sašķidrināto skābekli, viņi izmantoja tikai āra gaisu, kas pirms tam tika izlaists caur skābekļa filtru. Šis gaiss bija karsts un skābekļa nabags, smacēja, lika krampjaini žāvāties, alkatīgi ieplest sauso muti…

Slāpes! Šķiet, rīkle piebērta smiltīm un putekļiem, bet mēle — smags, sauss akmens. Un tepat pie pašas mutes — jāpastiepj tikai lūpas — vēsa citronsula . . . skābena, aromātiska . .. Jāpaliec tikai mazliet galva . . . jāsatver sakaltušajās lūpās vēss ebonīta uzgalis… un jāievelk . .. Bikovs pat jūt, kā viņa zobi saspiež gludo ebonītu … Pavisam maz … Malku, tikai vienu malku … Tikai saslapināt mēli.. .

Nedrīkst! Ir jāveic simt piecdesmit tūkstoši soļu. Vēl atlicis ne mazāk par simt tūkstošiem … un Griša …

Bikovs nolaiza lūpas. Piecus centimetrus no sejas melns, vēss uzgalis . ..

Galu galā kam tas viss vajadzīgs? Iet, mocīties … Darbs ir veikts. Tālu aiz muguras Golkondas blāzmas atspīdumi dejo uz bāku tornīšu gludā tērauda. Drīz, iespējams, jau ļoti drīz šeit nolaidīsies starpplanētu kuģi un moži, jautri cilvēki sāks īsto uzbrukumu Venērai. Viņi būs spēcīgi, veseli, viņi dzers daudz svaigas, vēsas citronsulas … Un Golkonda padosies. Tas vairs nav atkarīgs no divām pārgurušu cilvēku ēnām siliketa tērpos. Kas liedz viņiem nokrist, sadzerties līdz sātam auksto veldzi un aizmigt tepat smiltīs?

Tas būtu tik . .. Cik labi būtu apgulties, izstiept nogurušās kājas, nodzerties un aizmigt! Lai melnais vējš sapūš virs viņiem smilšu pauguriņu .. . Bet vispirms jānoņem no kakla automāts. Lai parauj to velns! Kam te vajadzīgs automāts, šajos nedzīvajos smiltājos? Jau sen te viss miris: katram skaidrs, ka vislabākais šai tuksnesī — atgulties, nodzerties, cik gribas, — termosā ir vairāk par puslitru sulas! — un gaidīt, kamēr ieputina smiltīs.

Tiesa gan, priekšā ir purvs, tur nevar bez ieroča. Un tur «Hiusā» sēž Mihails Antonovičs. Viņš gaidīs, mocīsies bezmiegā un stundām ilgi sēdēs pie rācijas. Mihails Antonovičs neaizlidos bez viņiem, neaizlidos, kamēr nesagaidīs kaut kādas ziņas . . . iespējams, ka viņš pat, pārkāpjot visas instrukcijas, dosies meklēt viņus. Viņš taču nezina, ka šeit nav iespējams dzīvot, ja nav liela, ļoti liela krājuma svaigas, vēsas veldzes .. .

Nedrīkst atgulties! Griša jāaiznes līdz «Hiusam». Mihails Antonovičs gaida. Gaida Krajuhins, gaida Mahovs, gaida arī tas aukstasinīgais inženieris no «Ciolkovska» .. . gaida meitene Ašhabadā .. . Un visi cilvēki, visa mīļā, tālā planēta gaida! Būs pavisam nejēdzīgi, ja viņi šeit apgulsies un aizmigs … Ir iespējams tikt galā, ir iespējams, ir iespējams . . . «Negribas, bet vajag!» mēdza teikt Dauge.

Jau vairāk nekā dienu viņi brien pa staignām smil- tjm, bet vējš pūš tik spēcīgi, ka grūti noturēties kājās. Ēduši divu pēdējo dienu laikā viņi tikai vienu reizi. Un

dzēruši arī tikai vienu reizi. Jurkovskis krīt, izlaiž Daugi no rokām. Bikovs pūlas viņam palīdzēt. «Pie velna!» sēc ģeologs. Kā «pie velna», ja viņi nedrīkst nesasniegt mērķi? … Ja atlicis tikai simttūkstoš soļu . .. vai mazliet vairāk . . . Bikovs nosēžas blakus un gaida. Bet gaidīt nedrīkst! Laiks — tas ir ūdens, bet ūdens — tā ir dzīvība. Bikovs grūsta Jurkovski. Tas rūc.

— Ejam, ejam, Vladimir Sergejevič! Nieks vien palicis!

Jurkovskis tikai rūc un nekustas. Tad Bikovs noliecas pie viņa, taustīdams sameklē skābekļa pievadu un uz dažiem mirkļiem atgriež vaļā. Jurkovskis kāri elpo, pēc tam lēni, grīļojoties ceļas augšā. Aleksejs viņam palīdz …

Viņi iet jau ceturto dienu. Pirmā diena — tuksnesis, Jurkovskis pirmo reizi nokrita un negribēja celties augšā. Bikovs deva _viņam skābekli. Otrā diena … mmm . . . otrā diena? A-ā, tas bija tad, kad viņš gandrīz iegāzās plūstošu smilšu bedrē un Jurkovskis tikko viņu izvilka. Vēl ilgi, gandrīz stundu, viņi tur atpūtās un dzēra sulu. Un Griša elpoja it kā vieglāk, kaut gan samaņu tā arī neatguva .. . Laba diena … Bet trešā diena? Jā, tas bija tad, kad rokas tā nogura, ka kļuva pilnīgi nejūtīgas. Nestuves nebija iespējams nedz pacelt, nedz nest. .. Griša bija kļuvis trīsreiz, piecreiz smagāks .. . Tad viņi iztaisīja cilpas un uzkāra nestuves kaklā. Bet pēc tam, kamēr viņi gulēja, vējš ap viņiem bija sanesis smilšu kāpu. Un šodien pirms gājiena sākuma arī bija sanesis. Jurkovski un Daugi nācās atrakt… Pareizi —- trīs dienas! Bet dienā viņi vidēji nosoļo trīsdesmit tūkstošus soļu. Bikovam ir pedometrs. Noieti simttūkstoš soļi, bet pavisam ir simt piecdesmit tūkstoši. Tātad atlikuši tikai piecdesmit tūkstoši.

Šodien viņi aplūkoja Dauges apdegumus — āda bija nogājusi, asiņojošas vātis.. . Bikovs pārsien kā prazdams. Tad Bikovs atņem Jurkovskim nesamo maisu, kurā atrodas Dauges termosi. Viņam šķiet, ka Jurkovskis divas reizes slepus dzēris.

Bikovs stiepj visu pats. Jurkovskis atkal pakritis, — zila rūsa met nedrošu, trīsošu gaismu uz melno, izstiepušos ķermeni.

—    Celies!

—    Nē …

—    Celies, es tev saku!

—    Nevaru …

—    Celties! Nositīšu! — sasprindzinājis spēkus, Bikovs auro.

—     Atstāj mani un Grišu! — naidīgi sēc Jurkovskis. — Ej viens pats.

Viņš tomēr ceļas augšā.

Nogurumā pusaizvērtām acīm Bikovs redz savu ēnu — gara un neveikla tā grīļojas un raustās. Vējš maina virzienu, tagad tas pūš no muguras, palīdzēdams iet, bet, kad aprimst, ķermenis šķiet neizturami smags. Labi vēl, ka nav Melnās vētras . .. Jurkovskis atkal pakrīt un guļ nekustīgi, ieracis pirkstus rupjajās smiltīs. Ziemeļos lēni apdziest blāzma.

—    Celties!

Atpūtas laikā Bikovs, galīgi nomocījies un bezspēcīgs, aizmiga, atstājot sardzē Jurkovski. Ceturtajā dienā viņi bija nogājuši ne vairāk par divpadsmit tūkstošiem soļu, un, kamēr Bikovs gulēja, Jurkovskis noņēma savus termosus ar šķidrās šokolādes un limonādes paliekām, noņēma balonu ar skābekli, salika to visu kārtīgi uz pustukšā maisa blakus nestuvēm un, kaut kā uzlicis ķiveri, aizrāpoja tumsā — mirt tuksnesī. Bikovs pamodās īstā laikā. Viņš atrada ģeologu brīdī, kad tas, sajutis pietrūkstam spēka aizlīst tālāk, pūlējās novilkt ķiveri: tā bija aiz kaut kā aizķērusies un negribēja klausīt. Bikovs uzvēla Jurkovski sev mugurā, — abi nesacīja ne vārda, — aizstiepa līdz apmetnes vietai, palīdzēja nostiprināt ķiveri un visus balonus, tad sacīja:

—    Man gribas gulēt, es esmu ļoti noguris. Dod goda vārdu, ka tu neaizbēgsi, kamēr es gulēšu…

Jurkovskis klusēja.

—    Man ļoti gribas gulēt, ļoti. . . Kāpēc tu neļauj man gulēt, Volodja . . .

Jurkovskis stūrgalvīgi klusēja, tikai naidīgi sēca mikrofonā.

—    Ļauj man aizmigt, .Volodja! … Parunāsimies par visu, kad es pamodlšos. Es tevi lūdzu, Vladimir Sergejevič …

—    Labi, — Jurkovskis pēkšņi sacīja. — Guli, Aleksej, viss kārtībā …

Bikovs gribēja vēl pateikt kaut ko uzmundrinošu, bet nepaguva — viņš jau gulēja.

Debesis atkal tinušās ugunīgos mākoņos. No ziemeļiem pūš spēcīgs vējš, tas palīdz iet. Mākoņi sapūsti no Golkondas puses, kamēr Bikovs gulēja. Pie apvāršņa svaidās šausmīgas virpuļviesuļu ēnas, gluži tāpat kā pirms trim nedēļām, kad «Mazulītis» aši traucās iešķērsām vējam pretim Urāna Golkondai, pretim bojā ejai. Tagad «Mazulītis» sastindzis nedzīvs, iekusis stiklaini saķepušajās smiltīs, varens, milzīgs. Lielā gājiena piemineklis dūmainās bruņās. Mūžīgā miegā ieslīdzis tā komandieris; kaut kur klintīs savu dīvaino nāvi atradis Bogdans Spicins .. . Taču gājiens vēl nav beidzies. Nav beidzies!

Katru reizi, kad Bikovs pamodās pēc mokpilnā miega, viņš juta asu naidu pret Jurkovski. Ģeologs vairs nevarēja nest nestuves. Viņš visu laiku krita un meta Daugi zemē. Viņš vēl vienu reizi bija mēģinājis bēgt tuksnesī. Taču Jurkovski nedrīkst zaudēt! Kopā ar viņu aizies zudumā nenovērtējamas zināšanas — tā cilvēka zināšanas, kurš izpētījis Golkondas apkaimi. Viņam jānokļūst galā — šim drošsirdim, dzejniekam un «švaukstam», viņš dāvās cilvēkiem Golkondu, tās pasakainos smilšu klajumus, kuru smiltis dārgākas par zeltu, dārgākas par platīnu …

Bikovs ar grūtībām pieceļas. Viņš atver skābekļa balona pievadu, kāri rīdams, steigšus skaita līdz desmit. Tā ir nepieciešama deva, citādi kājas gluži vienkārši vairs neklausīs. Tad viņš lēni noslīgst uz ceļiem un krekšķinot uzveļ uz pleciem Dauges ļengano ķermeni. Jurkovskis paliek sēžot smiltīs, vējš dažās stundās ap viņu sapūtis mazu, melnu valnīti.

—    Zināt, Bikov, tā tas neiet… — Balss čerkstoša, bet mierīga. — Tā es neesmu ar mieru …

Bikovu sagrābj spēlēšanās saplosīt Jurkovski gabalos, bet nav spēka, un tādēļ, draudīgi ieķērkdamies piesmakušā balsī, viņš bļauj:

—    Klusu! . .. Celties!

—    Atstājiet mūs. Kāpēc jūs sevi mokāt? Pats aiziesiet bojā un …

—    Nav tava darīšana! Celties! Uz priekšu!

Jurkovskis svārstās.

—    Ko tu iedomājies? Varoņa oreolu sagribējies? … Moceklis! . . . Neies cauri! Es tevi dzīšu uz priekšu, dzīšu, kamēr vien spēšu! Bet, ja nokritīšu, — tu pats rāposi tālāk! Skaidrs?! Celties!

Un Jurkovskis ceļas. Labs, lielisks zēns! Mūsu padomju cilvēks, kaut arī reizēm mazliet pārspīlē… Pēc piektā kilometra Bikovs vairs nenīst viņu, bet pēc desmitā sāk mīlēt kā brāli. Cieš klusu, velns tāds, ne pušplēsta vārdiņa, ne mazākās sūkstīšanās, bet pašam mati krīt ārā šķipsnām, āda vienās plaisās un seja melnāka par tuksnesi. Grīļojas . . . Mīļais draugs, mēs aiziesim, noteikti aiziesim! Skaties, vēl desmit kilometru esam-nokātojuši. Tikai uz priekšu, uz priekšu! .. . Solis, divi, trīs . . .

Jurkovskis murmina:

—    Klausies, Aleksej .. . Gadījumā, ja es tomēr neaiziešu . . . Par «Tahmasiba mīklu», par Sarkano apli… Es domāju .. . esmu pārliecināts . . . Tās ir baktērijas. Baktēriju kolonijas. Bet tās nav mūsu baktērijas… Pavisam svešāda dzīvība . . . neorgāniskā dzīvība. Dzīvo, izmantojot starojumus. Absorbē radioaktīvos izstaro- jumus un dzīvo no to enerģijas . . . Vai tu dzirdi, Bikov?

Jā, jā, viņš dzird. «Baktērijas un izstarojumi. ..»

—    Tās salasās ap to vietu, kur jānotiek atomsprā- dzienam, — Jurkovskis turpina. — Savelkas aplī.. . Sarkanā aplī… un gaida. «Mazulītis» nokļuva tādā vietā. Un zem tā sprādziens. Apakšzemes atomsprādziens. Bet tās jūt, kur notiks sprādziens, salasās un gaida … Sabrukšanas produkti ir ļoti aktīvi… tās mielojas .. . Vai tu dzirdi? Es esmu gandrīz pārliecināts . ..

Jā, Bikovs dzird. Viņš iet gar klinšu grēdu un visu dzird. Kur tad galu galā aiza? Vajadzēja būt tepat kaut kur…Ūdens …

—    Pasaki visiem, lai sargās no Sarkanā apļa. Kur ir Sarkanais aplis, tur — apakšzemes sprādziens. Paziņosi? Tu dzirdi?

—    Jā, jā, pateikšu … Tu pats pateiksi! …

Solis, divi . . . desmit. . . piecpadsmit. ..

Sestajā dienā viņi sasniedza aizu. Ieeju uzreiz atrast neizdevās. Atstājis Jurkovski un Daugi pie akmens sienas, Bikovs ilgi klaiņoja, meklēdams eju. Melnais iegru- vums bija aizaudzis dzelkšņiem un ugunīgo debesu sarkanajā gaismā izskatījās draudīgs. Bikovs atgriezās pie Jurkovska, uzvēla sev uz muguras Daugi, aizsoļoja gar sienu līdz aizai un nokrita pie pašas ieejas. Apziņa it kā lidoja — te uzplūda, te atkal aizplūda, līdzīgi vēja brāzieniem, un cauri virmojošai miglai viņš dzirdēja, kā Jurkovskis, rīdams vārdus, ķērkstoši kliedza:

—    Neliete! Mēs vēl atgriezīsimies . . . Atnāksim šurp! Par mūsu nāvi, par mokām … tu vēl samaksāsi! Nolādētā planēta! … Tu vēl strādāsi mūsu Zemes cilvēku labā, dosi gaismu, dzīvību … Mēs iekalsim tevi betonā, tēraudā! Tu strādāsi!

—   Pietiek, — sacīja Bikovs un piecēlās, balstoties pret grubuļainu akmeni.. .

Nē, iet vairs nav iespējams. Toties var rāpot. Līst četrrāpus un vilkt aiz sevis Daugi. Tas ir daudz vieglāk nekā nest viņu uz muguras. Jurkovskis arī rāpo …

Bikovs apstājas, ieslēdz lukturīti un atskatās. Jurkovskis ir tepat. Guļ aiz Georga nekustīgā ķermeņa, izplestiem elkoņiem atbalstījies pret smiltīm, un raugās ar ķiveres aklo puslodi. Viņi sasaistījušies kopā ar siksnu, kas noņemta no nesamā maisa. Siksna jāuzmana: vienreiz jau tā bija atraisījusies un Bikovs aizrāpojis tālu uz priekšu. Nācās griezties atpakaļ un meklēt Jurkovski, kurš bezpalīdzīgi riņķoja aizas vidū. Šķiet, viņš kļuvis akls. Bet, kad turas pie siksnas, neatpaliek …

Redz, kur «Mazulīša» pēdas — nomelnējušas, sakro- kojušās zaru vijas, ko transportieris izrāvis no klints kopā ar akmens bluķiem. Aiza atkal aizaugusi, tomēr cauri tikt vēl var. Atlikuši tikai daži tūkstoši soļu …

Bikovs atsēžas un pavelk zem sevis notirpušās kājas.

Ada uz ceļgaliem pilnīgi noberzta, bet sāpes nez kādēļ nejūt. Tas ir ļoti labi.

—    Tur mūsu purvs, Volodja. Nieks vien atlicis . . . Aiziet!

—    Aiziet! — Jurkovskis piebalso.

—    Tātad uz priekšu? — jautā Bikovs.

—    Uz priekšu! — atbild Jurkovskis.

Spīdošas miglas tīti, purvā līgojas ķēmīgu, palsu augu džungļi. Tie ļoti cieši saauguši, un vajadzēja ar spēku spiesties starp resnajiem, glumajiem stumbriem. Slīkšņa čapstināja, ļurdzēja, rāva iekšā savā slapjajā, netīrajā rīklē. Pirms pēdējā, izšķirošā gājiena viņi nolēma atpūsties ilgāk, un Bikovs izvilka saglabāto dārgumu — Dauges termosu, viņu pēdējo cerību un balstu. Termosā bija gandrīz divi litri apelsīnu sulas, un Jurkovskis pat neskanīgi iesmējās, kad raupjais, melnais baloniņš iešūpojās lukturīša gaismas starā. Bikovs atļāva Jurkovskim un sev iedzert pa pieciem malkiem dzīvības sulas un Dauges izkaltušajā mutē ielēja veselu glāzi. Tad viņi pēc kārtas gulēja trīs stundas un izdzēra vēl pa pieciem malkiem katrs …

Pēc tam Bikovs ar Daugi uz muguras iegāzās slīkšņā, un Jurkovskis izvilka viņus virspusē. Bet pats brīnišķīgākais — viņi uzreiz atrada vietu, kur pirms mēneša bija nosēdies «Hiuss».

Tomēr . .. «Hiusa» šeit nebija.

Tā vietā pletās metrus sešdesmit plats klajumiņš, ko sedza stingra asfalta garoza. No tā centra uz visām pusēm aizlocījās garas plaisas, no kurām augšup stīdza kupla saaudzē ar resniem, glumiem stumbriem …

«HIUSS» VERSUS VENUS [2]

Vairāk par visu pasaulē Mihailam Antonovičam Kru- tikovam patika sēdēt savas Altaja vasarnīcas dārziņā, kur zem liela, sulīgi zaļa alkšņa speciāli viņam nolikts neliels galdiņš, apkrauties ar grāmatām un strādāt — bez steigas, metodiski, baudot darba prieku. Viņu saistīja daži teorētiskās astronautikas jautājumi, un jau sen viņš loloja sapni — uzrakstīt nelielu, bet saturīgu grāmatu, kas sistematizētu visus galvenos sasniegumus šai nozarē pēdējos divdesmit gados.

Pēc specialitātes viņš bija matemātiķis; matemātikas- mehānikas fakultāti beidzis Ļeņingradas universitātē un pirmo laiku strādājis Kosmonautikas institūtā. Savu darbu viņš mīlēja ar visu sirdi un dvēseli, un vislielākais baudījums viņam bija redzēt, kā uz papīra rindojas ļoti sarežģītu, bet tai pašā laikā skaistu un dziļi nozīmīgu formulu rindas. Viņš bija lielisks darbinieks un kļūdījās reti.

Pašam nemanot, viņš aizrāvās ar toreiz vēl jauno atomdegvielas impulsu raķešu automātiskās vadības matemātiskām problēmām. Un tas noteica viņa turpmāko likteni. Neatlaidīgais Krajuhins iesaistīja viņu savā plašajā darbības sfērā, piespieda beigt stūrmaņu- kosmonautu skolu un kā vienu no pirmajiem sūtīja izmēģinājuma lidojumos aiz asteroīdu joslas. Tas notika pirms gadiem piecpadsmit.

Krutikovs pabija gan uz Mēness, gan uz Marsa, gan pat asteroīdu joslā, kļuva par lielisku stūrmani, piedzīvoja daudz ko tādu, par ko pat sapņot nevarētu Kosmonautikas institūta zinātniskais līdzstrādnieks, strādājot praktiskās matemātikas nozarē. Un tomēr vairāk par visu pasaulē viņam patika sēdēt kupla koka ēnā, rakņāties biezās grāmatās raupjos ap vākos, pārklāt baltas papīra loksnes ar gleznām matemātisko hieroglifu rindām un, pašam neapzinoties, klausīties lapotnes šalkoņā, kad žilbinoša saule, šķiet, nekustīgi kavējas dzidrajā zilgmē. 2ūžo maigs, silts vējiņš, zem galda spainītī ar mākslīgo ledu dziest pudele narzana, pie jāņogu krūmiem sieva ar meitiņu lasa ogas ievārījumam, bet dēlēns — apbrīnojami nadzīgs puika — nosēdies, protams, pie skudru pūžņa un, skaļi čalodams, pauž savu izbrīnu . . . Debesis tīras, bez mākoņiem, zilas, un spāre, spārniem varavīkšņaini spīguļojot, rāpo pa gaišzilās krūzītes malu … Ir tik labi!

Atsveicinājies no biedriem, Mihails Antonovičs, elkoņiem atbalstījies pret vaļējās lūkas malu, vēl ilgi stāvēja kesonā un vēroja, kā mutuļojošā miglā purvāja džungļos izgaist «Mazulīša» uguntiņas. Transportieris izzuda, un uzreiz kļuva tumšāks — «Hiusa» stūrmanis palika viens.

Aizritēja laiks, un virs purvājiem vāji ieblāzmojās diena. Krēsla vērtās sārta. Taču joprojām visapkārt gūlās purva migla. Lipīga, blīva tā lēniem, neskanīgiem viļņiem cēlās virs burbuļojošā dubļu krātera, ar smagu segu pārklāja kuģi, biezām vērpetēm ietina gigantisko augu palsos stāvus — tur redzēja blāvas sēnes, ļodzīgi trīsošas rasenes un vēl kaut kādus pavisam svešādus augus — bezkrāsainus, neparasti izlocītus, izlauzītus. Sarkanīgajā krēslā to stublāji te iznira, te atkal nozuda, un šķita, ka tie gluži kā sapnī peld, peld un nekādi nevar aizpeldēt un izzust. Reizēm uzsmidzināja silts lietus, migla sabiezēja, un karsto avotu īdzīgo guldzoņu pārskanēja vienmuļā lietus lāšu čaboņa.

Mihails pārlūkoja visu kuģi, nomainīja dažus aparātus, kas bija cietuši nosēšanās laikā, pārbaudīja, vai aparatūra kārtībā, rūpīgi uzkopa biedru kabīnes. No Dauges spilvena apakšas izkrita zilganas lapiņas ar sarkanu maliņu — tās bija uz rakstāmmašīnas rakstītas vēstules, Marijas Sergejevnas vēstules. Krutikovs tās kārtīgi salika galdiņa atvilktnē. Jurkovska kabīnē mētājās bieza burtnīca melnā ādas iesējumā. Mihails to pazina: nu jau vairākus gadus Volodja ierakstīja tanī savas dzejas. Piešvīkātās lappuses greznoja fregatu attēli un lepni profili ar vienveidīgi kumpiem deguniem. Pēdējais dzejolis sākās tā:

Mījotā! Pelēko rudeņu draudziņ!

Vai gaidi? Vai atceries vēl?

Un, kaut arī visi četri panti (tai pašā garā) bija pārsvītroti ar treknu svītru un papildināti ar paša autora kategoriskiem komentāriem (viskorektākie vārdi šajos komentāros bija «draņķis», «slienāšanās»), Mihails nopūtās, apsēdās uz gultas malas, pārskrēja acīm dažas rindiņas un iebāza burtnīcu kombinezona kabatā T būs ko palasīties pirms gulēšanas. Jurkovskis nekad neslēpa savas dzejas, kur nu vēl no saviem tuvākajiem draugiem.

Pirmajās dienās sakari bija slikti, uztvērējs klusēja, un Mihails Antonovičs veltīgi stundām ilgi nokvernēja pie mikrofona, griezdams variometra rokturi un ar cerībām murminādams:

—     «Mazulīt», «Mazulīt» … Šeit «Hiuss»! Atbildiet! Kāpēc jūs neatbildat? «Mazulīt», «Mazulīt», šeit «Hiuss»! Es klausos . ..

«Mazulītis» neatsaucās, bet reiz ēters līdz «Hiusam» atnesa noslēpumainus signālus: trīs punkti, svītra, punkts, trīs punkti, svītra, punkts . .. Satrauktais stūrmanis ilgi un neatlaidīgi pūlējās nodibināt sakarus ar nepazīstamajiem, kuri nonākuši briesmās, un tikai daudzas dienas vēlāk Jermakovs viņam paskaidroja, ka tie bijuši bojā gājušā Bondepadhaja automātiskie peilējumi.

Kad beidzot cauri trokšņiem, kaucieniem un sprak- šķiem reproduktorā ieskanējās Jermakova mierīgā, nosvērtā balss, Krutikovs iegavilējās kā bērns. No šī brīža sakari kļuva regulāri. Komandieris paziņoja, ka viss kārtībā. Mērķis sasniegts. Golkonda pretojoties visiem pekles līdzekļiem, tomēr pētījumi risinoties veiksmīgi. Ģeologi strādājot augas dienas un savākuši daudz materiālu. Spicins un Bikovs palīdzot kā vien prazdami.

—    Tā gan, tā gan . .. — bubināja Mihails Antonovičs, priecīgi mādams ar galvu. — Sveiciniet viņus, Anatolij Borisovič, nododiet sveicienus!

«Mazulīša» komanda tagad esot tik ļoti aizņemta ar pētījumiem, ka visbiežāk ar Mihailu Antonoviču runāšot pats Jermakovs. Viņš mazliet savainojis kāju un tāpēc nevarot piedalīties darbos ārpusē.

—    Ai-ai! — Mihails Antonovičs uztraucās. — Kā tad jūs tā? Tik neuzmanīgi! …

Reizēm ar stūrmani runāja Aleksejs Bikovs. Kā viņš apgalvoja, Bogdanam savu dežūru laikā nekādi neizdodoties nodibināt sakarus ar «Hiusu». Ir gan neveiksme! Mihails Antonovičs par to ļoti bēdājās un lūdza nodot Spicinam sevišķi sirsnīgus sveicienus: viņš ļoti mīlēja Bogdanu, vairāk par visiem. Veci draugi! Piecpadsmit gadu — tas nav joks!

Taču ļoti bieži ēters klusēja, un nemierīgajā atmosfērā sprakstēja tikai elektriskie lādiņi. Mocīja skumjas un vientulība. Ļoti grūti, kad nav ar ko parunāt, pasmieties, pastrīdēties. Arī pusdienot vienam pašam kaut kā skumīgi, kumoss mutē nelien. Krutikovs mēģināja strādāt, tomēr neuzrakstīja ne rindiņas. Viņš mēģināja lasīt. Sākumā tas viņu aizrāva; «Hiusa» bibliotēkā atradās daudz labu, jaunu grāmatu, un Mihailam Antonovičam pēdējos gados reti bija nācies lasīt daiļliteratūru: darbs paņēma visu laiku, pat brīvo. Taču šī aizraušanās neturpinājās ilgi: traucēja domas par biedriem, par ģimeni. .,

Skumjas izdzina viņu ārā. Reiz, pārkāpjot komandiera visstingrāko pavēli, kas liedza atstāt kuģi bez sevišķas vajadzības, viņš paņēma automātu un izlīda pa lūku mutuļojošajā miglā. Vairāk nekā stundu viņš klaiņoja pa kosu džungļiem, bailīgi vērdamies apkārt ikreiz, kad slīkšņa nopūtās, savāca dažus interesantus vietējās floras paraugus: palsu ūdensaugu gabaliņus, apaļas, fosfo- riscējošas jaunu sēņu cepurītes, speciālā traukā derdzīgas dūņas. Vēlāk viņš visu pazaudēja, kad, iestidzis slīksnājā, pūlējās tikt ārā, ķerdamies pie gigantisko augu glumajiem, trauslajiem stublājiem. Ar mokām izķepurojies un noslīcinājis automātu, viņš ilgi meklēja sarkanīgajā miglā pazudušo kuģi. Pēc šī pārdzīvojuma viņš nozvērējās neatstāt savu mitekli un apmierināties ar to, ko varēja redzēt un dzirdēt no «Hiusa» sliekšņa. Taisnību sakot, žēloties par jaunu iespaidu trūkumu nevarēja . . .

Reiz kaut kas masīvs, blāvi spīdošu ādu, smagi elsdams un krākdams, izrāpās no slīkšņas un baltiem, pretīgiem redzokļiem ieurbās no bailēm pamirušajā stūrmanī. Atjēdzies Mihails sniedzās pēc ieroča, bet tikām dīvainais ciemiņš bija jau pazudis, izgaisis miglā. Pa kuģa bruņām rāpoja milzīgi, violeti gliemji, smagi vēlās lejup un ierakās dūņās. Virs galvas sarkanīgajā dūmakā reizumis šūpojās kaut kādas platas ēnas. Zoofagi augi plosīja gabalos milzīgu kāpuru, kas izmisīgi locījās; cauri miglai atplūda aizsmacis, žēls kliedziens; dūmakā garām aizslīdēja virkne saķērušos, sarainu kamolu: lipīgās šķiedras trīsot kustējās, milzīgā virkne likās bezgalīga. Blīvi noslēdzis lūku, Krutikovs aizgāja gulēt, tā arī neredzējis briesmoņa asti. Reiz, snaužot pie aparātiem, stūrmanis sajuta, ka kuģis vieglītiņām sašūpojas. Viņš pamodās un izlīda ārā paskatīties. Blakus kuģim melnēja platas, ovālas bedres, kuras ātri piepildīja duļķaina žurga: kāds briesmonis bija gājis garām, aizķerdams «Hiusu» un atstādams šīs milzīgās pēdas un platu stigu līdzenajā džungļu sienā.

Ievilcis signālsistēmu no radiouztvērēja kesonā, lai nepalaistu garām draugu izsaukumus, Mihails Antonovičs tagad stundām sēdēja, turēdams pirkstu uz automāta pārslēdzēja, skatījās, ausījās. Asfalta laukumu ap «Hiusu» ātri aizauda baltganie ūdensaugi. Pirmās dienas stūrmanis vēroja, kā aizvien ciešāk savelkas augu cilpa. Vēlāk, iekams sāka novērojumus, viņam katru reizi nācās izcirst lodziņu augu sienā, kas cieši jo cieši apvija «Hiusa» korpusu. Dūksnājā smagi ieslīgušo kuģi bija aplenkuši šīs planētas (tikai aiz pārpratuma tā bija nosaukta mīlas un skaistuma dieves vārdā) dīvainā, baismīgā pasaule. Atmosfēra, kas sastāv no ogļskābās gāzes, slāpekļa un karsta tvaika; indīgs smagais ūdens, kas satur lielu procentu deiterija un tritija ūdens; mikls karstums, kas sasniedz simt grādu; flora un fauna, kuras izskats vien jau atvaira jebkuru domu par tās izmantošanu pārtikai…

— Labi vismaz, ka jūsu Golkonda nav līdzīga šiem purvājiem, — Mihails Antonovičs sacīja Jermakovam.

Tas atbildes vietā tikai nokāsējās.

Venēras dienas svelmainā puskrēslā, spilgti uzliesmodamas un atkal apdzisdamas, klaiņoja tālas uguntiņas, smagi elsa slīkšņa, ar troksni sprāga pušu baismīgu sēņu kāti, izmēzdami lipīgu, spīguļojošu sporu krusu. Varbūt tās nebija sporas, bet Mihails Antonovičs pats savām acīm redzēja, ka šīs elastīgās, violetās lodītes dūres lielumā, iekritušas dūksnājā, sāka apaugt baltiem taustekļiem. Vējš atdzina spoži blāzmojošu miglu, tās līķa zilie, mutuļojošie mākoņi smagi nogūla biezokņos. Reiz sacēlās negaiss. Migla pielija ar trīsošu, zaļganu blāzmu, pērkona grāvieni saplūda nebeidzamā dārdoņā, starp sa- kritušajiem stublājiem, uguni šķiezdami, sāka lēkāt zili zibens kamoli, uzdvesa tveice, un piepeši uzbrāza svelmains viesulis. «Hiuss» līgojās. Turēdamies aiz lūkas malām, Mihails Antonovičs pārsteigts ieraudzīja, ka termometra šautra strauji pacēlusies, pārkāpdama divsimt grādu iedaļai. Dūņu vilnis triecās pret kuģi, atmezdams stūrmani krietnu gabalu no lūkas. Ķepurodamies biezajā žurgā, viņš, kājām slidot pa dubļiem, ilgi nevarēja piecelties, un, kad beidzot bija kājās, viņam pietrūka spēka aiztaisīt lūku. Pēc trešā vai ceturtā mēģinājuma smagais vāks, vēja spiediena triekts, nogāza viņu no kājām, un viņš zaudēja samaņu. Mihails atžilba pēc pusstundas, bet varbūt pēc stundas. Viesuļvētra bija aprimusi, ke- sons pieplūdis dūņām, ap «Hiusu» sadzītas pūstošu ūdensaugu grēdas.

Nākamajā dienā Jermakovs paziņoja par Dauges slimību. Šī ziņa stūrmani satrieca. Viņam šķita, kas tas ir pirmais trieciens, ļaunu vēstoša zīme. Sākas neveiksmes … Venēra uzsāk cīņu pret drosmīgajiem Zemes ļaudīm. Vairākas stundas Mihails Antonovičs nogulēja kojā, vērdamies griestos, kurus klāja dzeltens, porains polimērs. Atmiņā nāca dīvainie, murgos teiktie Tahmasiba vārdi. Stūrmani kratīja drudzis. Termometrs rādīja 39° — tieši slimā Dauges temperatūru. Nokratījis termometru, stūrmanis apsēdās uz gultas un pilnīgā apjukumā sakoda zobos ierastās tukšās pīpes iemuti. Kas tas varētu būt? Iespējams, slimība ir jau šeit, jau mīt viņā, slepeni glūn, gaida . . . Biedri atgriezīsies pie tukša, izmiruša kuģa un pat nevarēs iekļūt tanī. Katram gadījumam vajadzētu turēt vaļā ārējo lūku . . . Jā, bet, ja ķe- sonā ielien kaut kāds nešķīstenis, nevarēs taču izdzīt. ..

Mihails Antonovičs grūti pūta un sūca savu tukšo pīpi. Pēc tam, pirmoreiz pa visu laiku, devās uz arsenālu un aplūkoja signālraķetes. Divi pusmetru gari tērauda cigāri, pārklāti ar biezu smērvielas kārtu, un palaišanas ierīces — smagi trijkāji ar stieni. Raķete jāuzmauc uz šī stieņa, jāieslēdz mazs aparātiņš pie stabilizatora — un raķete gatava palaišanai. Bet, rau, šeit — ierīce palaišanai no atstatuma … To nebūs grūti izdarīt. Stūrmanis mēģināja pacelt raķeti, sasprindzināja spēkus — jā, tā nav pārāk smaga, var arī viens pats … Ja sāksies stipras lēkmes un pēc pirmās viņš paliks dzīvs, vajadzēs palaist raķetes. «Divdesmitos nulle nulle pēc «Hiusa» laika,» kā viņi bija vienojušies ar Jermakovu. Bet pēc tam, lai notiek kas notikdams, — atvērs ārējo lūku un gaidīs. Mihails Antonovičs uzstādīja trijkājus;

nosvīdis viņš uzmauca uz stieņiem raķetes, patīksminā- jās ap šo skatu — un viņam kļuva vieglāk.

Pagājusi garā Venēras diena, iestājās nakts. Pāri purviem atkal noklājas dūmakainā tumsa. «Mazulītis» jau beidz savu braucienu, puiši uzstāda pelengatorus jaunajā nosēšanās laukumā, vāc pēdējos paraugus. Drīz Mihails pacels «Hiusu» un lidos uz peilējumiem, drīz salikšanās! Atpakaļceļš līdz «Ciolkovskim» — un atkal satikšanās! Atpakaļceļš līdz Zemei — un atkal satikšanās, pati priecīgākā no visām!

Stūrmanis atceras savu pirmo atgriešanos no Kosmosa. Ziedi, mūzika, ļaužu jūra un tur — arī Zoja. Vēl pavisam jauniņa — toreiz vecākā laborante Krajuhina institūtā. «Vecākā laborante,» smējās Mihails Antonovičs un ķircināja viņu: «Ja tu esi vecākā laborante, kādi tad izskatās jaunākie?» Lielisks, tas bija lielisks laiks — impulsu atomraķešu ziedu laiks, laiks, kas izvirzīja tādus kā Krajuhins, Privalovs, Sokolovskis … Laiks, kad večuks Šraibers Novosibirskā attīstīja «absolūtā atstarotāja» ideju — brīnišķīgu ideju. Bet kā šo ideju saņēma! «Trakais vecis! Tumsonis, alķīmiķis! Ideālists! Fantasts!» Pa kaktiem dzirdēja čukstam: «Hi-hi! . . . Absolūtais atstarotājs — tas nozīmē to pašu, ko mest zirņus pret sienu?» — «Muļķi, ja ne ļaunāk!» toreiz par viņiem sacīja saniknotais Krajuhins. Tolaik bija briesmīga cīņa. Krajuhinu gandrīz vai atcēla par tirāniju. Bet rezultātā — te nu ir «absolūtais atstarotājs»: ««Hiuss» versus Venus!» (Mihails Antonovičs ar to bija izlietojis divas trešdaļas savu latīņu valodas zināšanu un žirgti saberzēja rokas.) ««Hiuss» versus Venus!» Pagaidām viss iet tīri labi! Tfu-tfu, ka tik nenoskauž .. .

Deviņpadsmitās dienas rītā pēc «Mazulīša» aizbraukšanas Mihails Antonovičs jutās slikti. Viņu uzmodināja kāda nepazīstama balss, un, pielēcis no kojas, viņš ilgi raudzījās kabīnes pustumsā, kamēr beidzot saprata, ka tā bijusi viņa paša balss. Galva likās briesmīgi smaga, pirkstu galos dūra tūkstošiem adatu. Gribējās no jauna atgulties. Viņš iesnaudās, taču ne uz ilgu laiku, atmodies sameklēja termometru un pārbaudīja temperatūru. Šoreiz tā, izrādās, bija normāla.

«Uz cīņu mostiet, darbaļaudis . . .» stūrmanis iedziedājās nepareizā melodijā, un pēkšņi viņam ienāca prātā, ka šo dziesmu viņš dzied vienmēr no rītiem, kad jūtas slikti, lai iemidzinātu sievas modrību, un ka nekad viņam nav nācies dziedāt to ekspedīcijās. Kas var būt vēl ļaunāk — sasirgt tagad, pilnīgā vientulībā, tukšā kuģī.

Viņš piespieda sevi uzcelties, pieturēdamies ar roku pie «Hiusa» tērauda ribām gaitenī, iegāja vadības kabīnē un nosēdās pie raidītāja. «Mazulītis» neatbildēja.

—    Jāiet laukā, jāizkustas, — balsī noteica stūrmanis. — Es esmu slims, jāiziet, jāizkustas.

Nedrošā gaitā viņš devās pa gaiteni uz priekšu un apstājās pie kabīnes, kur glabājās speciālie tērpi. Viņš atskatījās: maigā gaismā spīdēja matētie lampu kupoli, uz smagajām metāla sienām vēl šur tur rēgojās brūni plankumi — tos bija atstājis sarkanais pelējums, kas pirms trim nedēļām ielauzās kuģī. Mihails piepeši gandrīz fiziski sajuta nospiedošo klusumu, kas glūnēja tukšajos gaiteņos un kabīnēs — gaidīšanas klusumu, vientulības klusumu …

—    Uz augšu, uz augšu, izkustēties… — stūrmanis murmināja, vilkdams speciālo tērpu.

Ar lielām pūlēm viņš aizkļuva līdz augšējam kesonam. Ķivere gūlās uz pleciem neparasti smagi, rokas ar grūtībām atvēra lūku. Vāks atkrita, un Mihails Antonovičs drīzāk saļima nekā atspiedās uz platās atveres malas.

Miglas nebija. Virs galvas pletās necaurskatāma tumsa, bet apkārt, cik tālu vien sniedza acs, klājās vāji mirdzošs līdzenums.

Viņš atbīdīja ūdensaugu lipīgos stublājus, kas bija apvijušies ap kuģi, nikni tos plēsa — tie traucēja skatīties. Tumsa, tukšums …

—    Tukšums … — stūrmanis izdvesa.

Pēkšņi pie apvāršņa viņš pamanīja ugunīgu blāzmu. Tā tuvojās, auga, aprija melno tumsu. Iekliedzies Mihails Antonovičs tieši savā priekšā saskatīja smilšu tuksnesi. Šī vēju plosītā līdzenuma vidū stāvēja gigantisks virpuļviesulis, pilnīgi nekustīgs, draudīgs, mutuļojošs. Parādība nostājās atlēkušā stūrmaņa priekšā, pēc tam sašūpojās, iedrebējās un acumirklī nozuda. Tikai tālumā virs kalnu smailēm, kas bija kļuvušas ugunssarkanas, uzliesmoja un nodzisa gaismas plankums …

. . . Virs purvāja atkal iedegās blāzma. Krutikovs soli atkāpās. Tagad mirdzošajā dūmakā gaisā uzšāvās gigantiskas klints veidols, tās virsotne apžilbinoši spīguļoja baltā, sudrabainā mirdzumā. «Sniegs? Simt grādu lielā karstumā?» Klints pakājē nekustīgi kuploja sarkanīgi koki ar plakaniem, neparastiem vainagiem — daudz, ļoti daudz koku — veseli meži. . . Tie pārklāja visas kalnu nogāzes. Skaisti. ..

Stūrmanis cieši samiedza acis un atkal lēnītēm atvēra. Tumsa. Tukšums. «Mirāža? . . .» viņš nodomāja. «Mirāža vai halucinācijas? .. .»

Mihails Antonovičs neatcerējās, kā viņš bija nokļuvis lejā, dzīvojamās telpās. Galva bija kļuvusi skaidrāka. «Mirāža vai halucinācija?» Viņš paņēma kinoaparātu un atgriezās augšējā kesonā. Dīvainā parādība atkal šūpojās lūkas priekšā, un viņš to uzņēma, izlietojot vairākus desmitus metru filmas.

Filmu viņš attīstīja nekavēdamies. Jutīgās lentes kadros skaidri bija iezīmējušies koku vainagi, klints . . . Jā, viņš atcerējās: Zemes tuksnešu mirāžas arī var fiksēt uz filmas. Tātad uz šīs planētas ir vēl kaut kas bez šiem pretīgajiem purviem un melnajiem tuksnešiem.

Mihails Antonovičs atlaidās krēslā un ilgi sēdēja, raudzīdamies taisni sev priekšā. Griezīgs zvans lika viņam satrūkties: draugi! Viņš skriešus metās pie raidītāja. Jermakova vienmērīgā balss, kā allaž, sasparoja viņu. Labāk klusēt par visiem šiem uztraukumiem. Mirāža ir mirāža, bet šorīt pamodies viņš sajuta vājumu. Kas to lai zina, kas tā par slimību . . . Varbūt tomēr brīdināt Jermakovu, apspriesties ar viņu? Taču viņš to neizdarīja. Viņi sāka runāt par Bogdanu: atkal viņš nevarot pienākt pie rācijas— ir gan neveiksme! Galu galā tuvojās jau beigas . . . Tālākās darbības plāns? . . . Vislabākais būtu …

Šai mirklī grīda zem stūrmaņa kājām sašūpojās un sāka grimt lejup, ausīs iespiedās smalka, svilpjošā skaņa. Mihails Antonovičs, šķiet, iekliedzās, jo Jermakovs jautāja, ko viņš sacījis. Reproduktorā iegaudojās sirēnas, sāka ķērkt, tarkšķēt. . . Krutikovs mēģināja piecelties no krēsla, taču otrs grūdiens viņu notrieca no kājām. Krizdams viņš pieķērās pie radioiekārtas un pa

rāva to sev līdzi — kaut kas nošķindēja gāzdamies un šķīzdams . . . Zemestrīce! Stūrmanis piecēlās un piesteidzās pie mikrofona, sauca Jermakovu. Atbildei skanēja sēkšana, rūkšana, auri. . . Sienas nodrebēja, sašķiebās . . . Savicinājis rokas, stūrmanis atkal nogāzās uz grīdas, pašļūca gabalu, kamēr atdūrās ar muguru pret vadības pults vēso metālu. Asais, ilgstošais svilpiens pārgāja varenā basa dūkoņā un aprāvās ar dobju dārdu.

Kopš tā laika, kad kuģis nosēžoties ar reaktoru gredzeniem bija dziļi ieurbies staignajos, dūņainajos iežos, ūdens piesātinātie, elastīgie dūņu slāņi zem «Hiusa» milzīgās tērauda masas nepārtraukti blīvējās un liecās. Dūņas atkāpās mikronu pa mikronam, centimetru pa centimetram un beidzot neizturēja. Un tagad milzīgais «Hiuss» smagi gāžas bezdibeņa dūņu atvarā .. . Biedri atgriezušies veltīgi meklēs to. Tai vietā, kur stāvēja kuģis, viņi atradīs vienīgi melnu, platu klajumu … Viņi aizies bojā, zaudējuši visu — ūdeni, skābekli, pārtiku un — pats galvenais — signalizācijas līdzekļus … Viņi nevarēs izsaukt palīdzību no «Ciolkovska» . . .

Stūrmanis pieķērās pie vadības pults malas, cenzdamies piecelties. Kuģis spēcīgi sašķiebās un sāka gāzties uz sāniem . . . Pēc dažiem mirkļiem «Hiuss» nogulsies uz sāniem . . . varbūt pat apgāzīsies ar sprauslām uz augšu… Tā būtu nāve! Beidzot Mihails Antonovičs sasniedza galveno pulti, uzlika rokas uz svirām.. . Daudzkrāsainā varavīksnē uzliesmoja ierīču spuldzītes…

Un slīkšņa nodrebēja. Palsie džungļi sašūpojās. No melnā purva karstās žurgas uzšāvās zilu tvaiku mutuļi . . . apžilbinoša spožuma apņemts, pērkonīgi dārdēdams un kaukdams, līdzīgs milzīgam posmkājim, piec- kājainais «Hiuss» iznira no sēcošā muklāja, pavisam īsu mirkli it kā apstājās virs purvāja un uzšāvās melnajās debesīs, atstādams aiz sevis platu — metrus sešdesmit diametrā — asfalta laukumu, no kura centra sākās līkloču plaisas.

—- «Mazulīt», «Mazulīt», šeit «Hiuss»! Klausos jūs! Šeit «Hiuss»! «Mazulīt», «Mazulīt»! «Mazulīt»! «Hiuss» klausās jūs. Šeit «Hiuss», klausos. Pāreju uz uztveršanu.

Mihails Antonovičs pagaidīja, brīdi klausījās gaudošanu ēterā un izslēdza rāciju. Neatbild. Jau piekto diennakti klusē. Kas noticis? Kāpēc nav signāla lidojumam uz jauno kosmodromu? Vai tiešām . ..

Balstīdamies ar visām piecām kolonām uz stingriem, melniem, smiltīm klātiem akmens iežiem, «Hiuss» stāv necaurredzamā tumsā. «Hiuss» — tā ir brīnišķīga mašīna. Tikai «Hiuss», tā apbrīnojami vienkāršā vadīšanas sistēma, lieliskā stabilitāte lidojumā, tā varenie dzinēji deva iespēju veikt šo varoņdarbu — pārdrāzties pāri klintīm un nosēsties tik precīzi par spīti niknajiem viesuļiem, par spīti tam, ka to vadīja kaut arī pieredzējis, taču apmulsis un nobijies pilots. Veltīgas nav bijušas Krajuhina, Privalova un daudzu citu desmitu un simtu cilvēku bezmiega naktis, cilvēku, kuri visu savu māku, visu savu milzīgo pieredzi, visu savu sapņotāju un radītāju dvēseli bija ielikuši fotonu raķetes radīšanā. «Hiuss» uzvarēja tur, kur jebkurš cits kuģis būtu nolemts bojā ejai un tagad sadragāts un izkropļots mētātos kā tērauda lūžņu kaudze . ..

Bet «Hiuss» necaurredzamajā tumsā stāv vesels un neskarts, ja neskaita dažu nenozīmīgu aparātu bojājumus un vienu radioiekārtas komplektu, ko sadauzījis, acīm redzot, pats Mihails Antonovičs …

«Hiuss» stāv, jā, bet kur? To stūrmanis nezina. Galu galā tas nav svarīgi. Stundām un dienām viņš kvern pie rācijas, izsaukdams «Mazulīti», viņš gaida signālu lidojumam uz jauno kosmodromu. Taču signāla nav. Bet ko tad, ja signāla vispār nebūs? Mihails Antonovičs pieceļas un sāk soļot pa vadības kabīni, neapzinīgi kārtodams slīdošos, netīros apsējus uz sagraizītajām rokām.

Ja sakari netiks atjaunoti, «Mazulītis» dosies uz agrāko nosēšanās vietu. Viņi meklēs «Hiusu». Viņi neatradīs to purvā. Viņiem ļoti maz ūdens . . . Bet kāpēc tādā gadījumā viņi nedod signālu? Vai varbūt signāls bijis?

Mihails Antonovičs sasprindzināja visus savus spēkus, cenzdamies pārvarēt nodevīgo vājumu. Mierīgi! Mierīgi, velns parāvis! No katra stāvokļa ir vismaz divas izejas, kā mēdz sacīt Georgs Dauge. Kuģis ir vesels un nebojāts — tātad Mihailam Antonovičam nekas nedraud . .. Galu galā ne jau tas ir galvenais . . . Varbūt doties uz purvu? Atstāt tur kādu zīmi? Blēņas! Desmitiem kilometru neiedomājami grūta ceļa, «Hiuss» paliek bez uzraudzības … Un vispār — kur ir šis purvs? Kurp iet?

Viņš iebelza sev pa pieri. Kā viņš bija varējis aizmirst? Abas signālraķetes «divdesmitos nulle nulle pēc «Hiusa» laika jebkurā dienā» — tā bija teicis Jermakovs. Mihails Antonovičs nolaidās apakšējā kesonā un, atvēris lūku, nokļuva stīgrā vējā un tumsā. Sevišķi grūti bija nolaist lejā signālraķetes. Vajadzīgas abas divas, noteikti abas! Vienu Jermakovs var nepamanīt, tā viņš toreiz bija sacījis.

Stūrmanis aizstiepa abas raķetes metrus simt no «Hiusa»; sasprindzinādams visus spēkus, grīļodamies niknajā vējā, viņš tās vilka un beidzot uzstādīja. Pēc tam pārbaudīja pulksteni un ieslēdza starta mehānismus. Drošības labad vajadzēja patverties «Hiusā», taču viņš nevarēja atrast trapu: vējš elastīgās kāpnītes bija aizpūtis kaut kur sāņus. Zaudēdams samaņu, Mihails Antonovičs nogūlās aiz resnās reaktora kolonas. Viņš neredzēja un nedzirdēja, kā signālraķetes viena pēc otras līdzīgi baltiem zibšņiem uzšāvās debesīs un tur, augstu virs mākoņiem, sašķīda apžilbinošās, ugunīgās lodēs . . .

.. . Beidzot atgriezies «Hiusā», stūrmanis ar grūtībām piespieda sevi novilkt tērpu, aizvilkās līdz savai kabīnei un nokrita uz kojas. Vairākas stundas viņš nogulēja pusnesamaņā, pēc tam pilnīgā vienaldzībā izdzēra krūzi vēsa buljona, uzkāpa vadības kabīnē. Un tikai tur viņš pamanīja, ka viņa rokas pulkstenis atpaliek no lielā hronometra — nevainojami precīza mehānisma, kas darbojās uz metāla molekulu disociācijas principa, — par divpadsmit minūtēm! Viņš bija palaidis signālraķetes divpadsmit minūtes vēlāk par norunāto laiku! Jermakovs signālus varēja ievērot, bet tikpat labi varēja arī neievērot .. . Taču stūrmanim vairs nebija spēka prātot par kļūdas iespējamām sekām. Tagad atlika tikai viens: gaidīt.. .

Mihails Antonovičs pielēca kājās. Jābūt īstam ēzelim … nē, drausmīgi pārbaidītam, lai pilnīgi aizmirstu otru iespēju — pašu vienkāršāko! Var taču ieslēgt lokatorus! Agri vai vēlu Jermakovs tos nopeilēs un atradīs «Hiusu»! Pavisam vienkārši! . . .

Krutikovs noliecās pār pretmeteorītu iekārtas vadības pulti. Kad apaļie ekrāni iespulgojās pelēkā gaismā, viņš pat sāka dungot kādu vieglprātīgu dziesmiņu .. .

Kopš tā laika bija pagājušas četras dienas.

—     «Mazulīt», «Mazulīt», šeit «Hiuss» . . . Uztveriet manus peilējumus. Viļņa garums . . .

Venēras atmosfēra ir untumaina. Tā ne vienmēr laiž cauri lokatora radioimpulsus. Pacietību, pacietību .. .

—    Šeit «Hiuss», šeit «Hiuss»! Uztveriet manus peilējumus . . .

Bet ko nodomājuši uz «Ciolkovska», ja pamanījuši signālraķetes? Droši vien staigā sērās, Mahovs gatavo automātiskās glābšanas raķetes, Krajuhins novecojis un sadrūmis sēž savā kabinetā: bojā gājis viņa sapnis, viss viņa dzīves mērķis — bojā gājis «Hiuss»! Nē, tikai ne «Hiuss»! Lieliska, brīnišķīga mašīna! . . .

—     … Klausos jūs! «Mazulīt», «Mazulīt», «Mazulīt» . ..

Diena sekoja dienai. «Mazulītis» neieradās, neatsaucās. Tātad nelaime. Tātad viņš veltīgi gaida, mokās . . . Nē! Viņam ir jāgaida, viņi nevar neatgriezties . . .

—    «Mazulīt», šeit «Hiuss»! Klausos jūs. Šeit «Hiuss» . … Uztveriet manus peilējumus . ..

Devītajā dienā viņš pārbaudīja lokatoru, pārbaudīja barības komplektu speciālajā tērpā, paņēma automātu un nokāpa lejā, uz cietajiem, akmeņainajiem iežiem zem «Hiusa». Debesīs trauca ugunīgi mākoņi. Smilts šeit bija rūsgana un smalka. Vējš dzina to, auroja austiņās, šūpoja sauso augu biežņu kādus divsimt metrus no kuģa. Tie bija tie paši koki ar plakanajiem vainagiem. . . Daudzi no tiem izskatījās it kā apdeguši, kaut gan no «Hiusa» atradās tālāk par puskilometru.

Stūrmanis pavērās visapkārt, sakārtoja uz kakla automātu, noglāstīja raupjo, sažuvušiem dubļiem pārklāto, milzīgo reaktora kolonu un soļoja uz priekšu, pretī biezoknim. Ilgāk gaidīt viņš vairs nevarēja. Draugi gājuši bojā — tas ir skaidrs, taču viņš neaizies no šejienes, neaizvedīs «Hiusu» tikmēr, kamēr neuzies viņu līķus . . .

Iegājis apsvilušajā mežā, viņš gandrīz tūdaļ pat uzdūrās trim cilvēkiem. Viens, milzīgs, līda, locīdamies kā tārps, ķerdamies pie katra izcilnīša, un vilka uz muguras otru -— pārsietu netīrām skrandām, nekustīgu, bezpalīdzīgu, ļenganu. Trešais līda nopakaļus. Ap vidukli viņam bija sasieta siksnas cilpa, siksnas gals viņu saistīja ar pirmo. Viņi rāpoja taisni virsū sastingušajam stūrmanim. Pēkšņi zaudējis valodu, smakdams no šausmām un prieka, Mihails Antonovičs ieraudzīja, ka pirmais, kurš līdzīgi zalktim līda pa priekšu, visā spēkā atsitas ar sudrabaino ķiveri pret koka stumbru, ievaidas, aprāpo apkārt kokam un dodas uz priekšu — neatlaidīgi un nikni. . .

Beidzot Mihails Antonovičs iekliedzās un metās pretī viņiem. Tad pirmais apbrīnojamā ātrumā piecēlās uz ceļiem, un viņa rokās nozibēja automāts.

—    Kas? — viņš iesēcās.

—    Aleksej! — iekliedzās Mihails Antonovičs un nokrita blakus uz ceļiem, pieplaka un ieraudājās sāpīgām, niknām un priecīgām asarām . . .

Zem viņa zābaka, iemīts putekļos, iečaukstējās papīrs — kādreiz balts, tagad notriepts dzeltenīgiem dubļiem, saņurcīts, ieplēstām, driskainām malām. Taču uz tā vēl varēja atšķirt gan melno Golkondas plāceni, gan purvāja gredzenu, gan mazu, sarkanu aplīti uz dienvidaustrumiem no dubļu krātera. Ja Mihails Antonovičs zinātu savas koordinātes, viņš uzreiz ieraudzītu, ka šai aplītī stāv «Hiuss». Anatolijs Borisovičs Jermakovs, pasaulē labākā kosmosa kuģa komandieris, kļūdījās reti. Arī šoreiz viņš bija kļūdījies tikai par dažiem kilometriem . . .

Kad Bikovs bija beidzis savu stāstu, Mihails Antonovičs iešņukstējās:

—    Biedri! Mani brāļi! Bogdans, Jermakovs… — lielas, straujas asaru lāses tecēja pa viņa apaļajiem, labsirdīgajiem vaigiem, aizķērās biezajos bārdas rugājos.

—    Nevajag . . . raudāt, — ar grūtībām izrunāja Jurkovskis.

Viņš gulēja krēslā blakus pienaini baltam, slēgtam cilindram, kurā snauda, peldēdams dziedinošā šķidrumā, pārsiešanas un injekciju izmocītais, kailais Dauge.

Rīdams asaras, Mihails Antonovičs skatījās te uz cilindra izliekto vāku, te uz Jurkovska seju, kas bija melna kā ogle, te uz Bikova seju, ko gandrīz pilnīgi aizsedza tumšas aizsargbrilles.

—    Neraudi, Mihail, — atkārtoja Jurkovskis, — labāk vēlreiz noskaņojies uz Golkondu …

Kad vadības kabīni piepildīja augstas un neatlaidīgas «tū-ūt, tū-ūt, tū-ūt» skaņas, Aleksejs Petrovičs Bikovs noņēma brilles.

—    Bākas, — viņš nomurmināja, miedzot acis. — Mūsu bākas! . . .

«Tū-ūt, tū-ūt, tū-ūt.. .»

—    Vai tu, Mihail, varētu lidot pēc šiem peilēju- miem? — čukstēja Jurkovskis. Ass, gavilējošs lepnums zaigoja viņa iegrimušajās acīs.

—    Protams … Skaidrs, ka varētu! — Resnais stūrmanis berzēja vaigus, bet asaras joprojām lielām lāsēm bagātīgi krita uz vadības pults. — Un ne tikai es, kurš katrs iesācējs varēs! … Uzliec taču brilles, Aleksej! — viņš pēkšņi iesaucās žēlabainā balsī. — Atkal gribi kļūt akls? …

«Tū-ūt, tū-ūt, tū-ūt,» skanēja Kosmosā virs bezdibenī grimstošajiem tuksnešiem un purviem, virs ugunīgajiem mākoņiem, virs sadragātajiem kuģiem, virs sakropļotā «Mazulīša», virs Bogdana nezināmā kapa, virs mūžīgi dārdošās Golkondas krātera .. .

—    Līdz «Ciolkovskim» palicis pusotra tūkstoša kilometru, — sacīja Mihails Antonovičs un pasniedzās beidzot pēc kabatas lakatiņa.

—    Tu nedrīksti raudāt, Mihail, — čukstēja Jurkovskis. — Darbs ir paveikts . . . Mēs … nespējām veikt vairāk . . . Bet ceļš tagad ir brīvs. Un mēs atgriežamies. Bikovs … es … un Georgs.

Bikovs atkal uzlika brilles.

«Tū-ūt, tū-ūt, tū-ūt,» dziedāja tālās bākas.

Trešās daļas beigas

EPILOGS

Aleksejam Petrovičam Bikovam, Zemes un Venēras tuksnešu uzveicējam un tā tālāk un tā tālāk, Augstākās Kosmonautikas skolas trešā kursa ziedam no

necienīgā planetologa Volodjas Jurkovska

sveiciens!

Vai Tev, mans sarkanādainais brāli, nešķiet, ka mūsu sarakstei ir mazliet konvulsīvs raksturs? Pēdējos divarpus gados (izlabo, ja es kļūdos) esmu nosūtījis Tev četras vēstules, uz kurām saņemta tikai apmēram viena. Un arī šī vienīgā bija rakstīta plašā rokrakstā uz pus- lappuses. Vēsturei ir zināms tikai vēl otrs tikpat intensīvas sarakstes gadījums, proti, cara Ivana Bargā korespondence ar aizbēgušo kņazu Kurbski. Vēsture apliecina, ka abas augstās puses septiņpadsmit gadu laikā pamanījušās uzrakstīt tikai sešas vēstules. Ivans Bargais uzrakstījis divas, Kurbskis savukārt četras, pēc tam nomiris, droši vien no pārpūles. Mūsu laikos cilvēki ir stiprāki, un tā es rakstu Tev piekto. Tiesa, lai tas notiktu, bija vajadzīgs liels gribas spēks un zināmu apstākļu sagadīšanās.

Vakar medicīniskajā apskatē vecākais ārsts Ļeontjevs, atbalstījis savu pirmo zodu uz otrā, otro — uz trešā, bet pārējos — uz krūtīm, paziņoja, ka aizliedz man piedalīties trešajā ekspedīcijā ap Golkondu un ieteic nodarboties ar ārstniecisko vingrošanu un sulīgiem (iedomājies tikai!) bifštekiem! Miegs, sporta zāle, baseins, jonu duša, bibliotēka, pēc tam redzēs, kā būs. Es nestrīdējos. Katrs strīds ar Ļeontjevu noved vienīgi pie tā, ka rodas iespēja aplūkot viņa zodus, kurus viņš paceļ pret griestiem, un dzirdēt domīgu repliku:

«Hm .. . Nekādi nevaru atminēties, kad nākamais kuģis dosies uz Zemi!»

Tā es pirms stundas pavadīju zēnus ekspedīcijā un aiz lielām bēdām nolēmu izlādēties, rakstot vēstuli. Savā laikā Tu lūdzi mani pastāstīt, kā tas notika. Cik atceros, vaļas trūkuma dēļ toreiz es ieteicu Tev lasīt laikrakstus un skatīties populāras televīzijas pārraides. Tagad man laika diezgan.

Pirms astoņpadsmit mēnešiem, tas bija apmēram tais dienās, kad Tu mocījies ar eksāmeniem, pēc Krajuhina pavēles bez svinīgām runām un orķestra no starpplanētu bāzes «Ciolkovskis» pacēlās trīs «Hiusa» tipa fotonu raķetes un ar pusotras stundas intervāliem cita pēc citas ienira Venēras atmosfēras sārtajā dūmakā. Pirmais kuģis gāja ar Bezūdens Okeānu Admirāļa Mihaila Antono- viča Krutikova vimpeli. Admirālis, korpulents un nevainojami noskuvies, pats personīgi stājās pie vadības pults. Viņa acis staroja. Spļaudams violetas ugunis, varenais kuģis traucās pēc otrās klases kosmodroma «Urāna Golkondas» bāku peilējumiem. Trīsreiz ugunīgās debesis ieblāzmojās violetos uzliesmojumos. Trīsreiz pāršķēlās smagie mākoņi. Trīsreiz nodrebēja piķa rūdas smiltāji. Smagi iepletušies un ar reaktoru kolonām šķembās ierakušies, pieckājainie tērauda giganti beidzot nostājās blakus.

No tiem izkāpa cilvēki spektrolīta ķiverēs, izkrāva automātiskas tanketes, zemes rokamos agregātus, kā- purķēžu transportierus ar hermētiskām kabīnēm. Cilvēki sadalījās grupās. Astoņi ar diviem transportieriem, kurus piekrāva ar mīnām, devās uz austrumiem spridzināt klintis, paplašināt kosmodromu, uzstādīt papildu bākas. Viņi nozuda melnajā dūmakā, un drīz vien aiz apvāršņa atskanēja dobja dārdoņa un uzšāvās pinkainas sprādzienu sēnes.

Divdesmit celtnieki Viktora Gaidadimova vadībā (tas, kurš uz Marsa būvēja Lielā Sirta ostu) iesēdās savās savādajās mašīnās un nesteigdamies devās uz dienvidiem, pretī kalnu grēdai, lai tur plānotu un attīrītu būvlaukumu nākamajai pilsētai un raktu būvbedres. Tai pašā virzienā četru kilometru lieliem lēcieniem aizjoņoja divi raķetomobiļi ar astrobiologiem: svešu planētu floras un faunas cienītāji steidzās uz Karsto purvu, aiz satraukuma kratīdamies uz saviem formalīna traukiem un paraugu kastēm.

Kā pēdējie — solīdi un ar cieņu —- aizgājām mēs, ģeologi. Mēs zinājām savu vērtību. Grupas vadītājs — Pavels Nikolajevičs Lins deva komandu, un mēs, sasēdušies transportieros, virzījāmies uz ziemeļiem, pretī Dūmu jūras krastiem, dzīdami sev pa priekšu daudzroku robotu barus — tur bija divkājaini, seškājaini un uz kāpurķēdēm. Roboti, kas bija ietrenēti uz aktīvām vielām, virzījās izklaidus ķēdē, pa ceļam apostīdami iežus, izvēloties paraugus, pierakstot, aprēķinot, saglabājot atmiņā un laiku pa laikam paziņojot mums savu pētījumu rezultātus. Viņi darbojās metodiski un noteikti, un mums jau likās, ka mēs tikai krausim somās gatavus atklājumus. Taču Dūmu jūrā notika aizķeršanās.

Roboti sastapās ar nolādētās aveņsārtās plēves laukiem, kuri tur aizņem burtiski tūkstošiem hektāru. Radiācija bija pārāk spēcīga robotu programai, un viņi izlēca no Dūmu jūras gluži kā applaucēti un ilgi kvernēja uz vietas, kā apdulluši kustinādami taustekļus. Uz ātru roku nācās pārkārtot programu, un roboti atkal varonīgi metās uzbrukumā un sanesa sarkano plēvi tādā daudzumā, ka mēs nezinājām, kur to likt. Astrobiologiem bez atlīdzības tika nodotas desmit tonnas šī sarkani violetā draņķa. Starp citu, izrādījās, ka mūsu minējums bijis pareizs: tās patiešām ir mikroorganismu kolonijas, kuras saviem dzīvības procesiem izmanto radioaktīvās sabrukšanas enerģiju. Pierādīta arī sarkanās plēves neapšaubāma tieksme uz apakšzemes sprādzienu centriem. Viens otrs šeit cer to izmantot kā indikatoru, kas brīdinātu no briesmām. Ja mēs toreiz būtu zinājuši! . . .

Sākās uzbrukums Golkondai. Rēca dzinēji, skraidīja cilvēki, drāzās transportieri, saceldami melnu putekļu mākoņus. Šur tur jau strīdējās, viens otrs jau brēca ēterā, brīdinādams, ka nav lidojis uz šejieni niekoties, bet vecākais ārsts Ļeontjevs vienam otram jau sāka injicēt aradiatīnu un sirdīgi vaicāja, kad aties nākamais kuģis uz Zemi . . . Pēc dažām stundām «Hiusi» aizlidoja un atgriezās ar pastiprinājumu: pēc «Hiusiem» no ugunīgajiem mākoņiem sāka birt automātiskās kravas raķetes, bāztin piebāztas ar materiāliem, ierīcēm, pārtiku, grāmatām, apģērbu. Ar katru minūti Cilvēka roka aizvien spēcīgāk sažņaudza Golkondas melno rīkli.

Un Golkonda padevās. Golkonda pacēla ķepiņas. Viņa vēl kauc, mutuļo, biedē ar ugunīgajiem mākoņiem un visvisādu pirotehniku, taču tagad tas vairs nevienu, izņemot jauniņos, neietekmē. Pat Melnās vētras mums vairs nav bīstamas — mūsu meteorologi ar ūdeņraža bumbām iznīcina tās jau dīglī. Tur, kur mēs kādreiz izklājām selēna palagus, tagad izpleties augstākās klases kosmodroms. Tas pieņem un nosūta līdz simt kuģiem mēnesī. Apmēram piecdesmit kilometru uz dienvidiem pie kalnu grēdas atzarojuma — pilsēta. Uz to ved astoņas lieliskas stikla masas šosejas. Pilsētas centrā stāv mūsu «Mazulītis». To atrada, izgrieza no zemes un kopā ar apkusušo akmeni uzlika uz plastmetāla pamata. Uz bruņām iekalts īss uzraksts: «Pirmajiem». Tas ir piemineklis Anatolijam Jermakovam, Bogdanam Spicinam, Tahmasibam Mehti un viņu biedriem.

Jā, Aļoša, Golkonda padevās! Ko nu par Golkondu! Drīz vien visa Venēra atradīsies pie uzvarētāja kājām. Pašlaik tiek pētīts smagā ūdens ezeru un purvu gredzens Golkondas apkārtnē (vēl līdz šim nav skaidrs, no kurienes tanīs rodas ūdens; sākumā domāja, ka šie ezeri un purvi kaut kādā veidā saistīti ar Golkondu, bet pirms diviem mēnešiem tāds pats liels smagā ūdens ezers tika atklāts otrā Venēras puslodē, vairāku tūkstošu kilometru attālumā no mums). Irgensens nosēdās dienvidpolā. Tur atklāta pilnīgi jauna pasaule — nepārskatāmi sarkanu koku meži, zaļi ezeri, dīvaini dzīvnieki, zem trakojošas stratosfēras kupola noslēpies neparastas dzīvības rezervāts. Tiek gatavota ekspedīcija uz ziemeļpolu. Ja Venēras ziemeļu polārā cepure būs kaut mazliet līdzīga savai dienvidu māsai, es šai planētai daudz ko piedošu. Šeit, uz vietas, mūsu ekspedīcijas laužas aizvien dziļāk un dziļāk melnajos smiltājos viņā pusē Karsto purvu gredzenam. Bet man, vai saproti, paraksta vannas un ieteic rīt bifštekus.

Starp citu, par bifštekiem.

Nesen es sastapu Mihailu Antonoviču. Viņš stāstīja, ka Augstākās Kosmonautikas skolas priekšnieks atsaucoties par Tevi ļoti labi. Tais pašās domās par Tevi ir arī pats Mihails. Tu jau zini viņa runāšanas manieri: «Aļo- šeņka? No viņa iznāks lielisks stūrmanis, 1-lielisks, tu redzēsi!» Es par Tevi no visas sirds priecājos, sarkan- ādaini!

Man nācās uz pusstundu atrauties no vēstules un uzklausīt mana kaimiņa kibernētiķa Ščerbakova sūrošanos. Tu droši vien zini, ka uz ziemeļiem no kosmodroma ceļ grandiozu apakšzemes kombinātu, kur pārstrādās urānu un transuranīdus. Cilvēki strādā sešās maiņās. Roboti — bez pārtraukuma; lieliskas mašīnas — praktiskās kibernētikas pēdējais vārds. Bet, kā mēdz sacīt japāņi, arī pērtiķi krīt no koka. Tikko pie manis atnāca Sčerbakovs, nikns kā pats velns, un paziņoja, ka tā mehānisko idiotu banda (tieši viņa vārdi) šonakt izvazājusi vienu no lielajām rūdas noliktavām, noturēdama to, acīm redzot, par neparasti bagātu atradni. Programas robotiem bijušas dažādas, tāpēc uz rīta pusi daļa noliktavas satura atradusies kosmodroma noliktavās, otra daļa — pie Ģeoloģiskās pārvaldes ieejas, bet pārējais vispār nezin kur. Meklēšana turpinoties. Es kā vien prazdams nomierināju Ščerbakovu (gandrīz vai nomiru aiz piepūles, cenzdamies saglabāt nopietnu sejas izteiksmi) un atgriezos pie vēstules.

Taisnību sakot, laiks beigt. Spalva lūdzas atpūtā, un mani sauc uz procedūrām. Gribu vēl tikai Tev pavēstīt, ka Mihails pašlaik aizsūtīts uz Amalteju. Amalteja — tas ir piektais Jupitera pavadonis. Šo patiesību Tu droši vien uzzināji skolā, bet, protams, aizmirsi. Tur pašlaik gatavo kaut ko interesantu. Un vispār — Tu būsi stūrmanis, vēlāk būsi arī kuģa kapteinis, es Tevi pazīstu. Taču «Aspice hoc sublimē candens, quem invocant omnes Iovem», tas būtu: «Paraugies uz šo cēlo spožumu, ko visi sauc par Jupiteru.» Sirsnīgi lūdzu — paraugies! Nākamais, lielais uzbrukums notiks Jupiteram.

Jā, Miša man sacīja, ka Dauge esot pilnīgi izveseļojies un nedodot Krajuhinam miera ar saviem nemitīgajiem lūgumiem nosūtīt viņu uz šejieni. Cēla rīcība, protams, bet Tu pie pirmās satikšanās tomēr mēģini viņu atrunāt. Lai pagaida, kamēr mēs šeit iedēstīsim dārzus. Runājot nopietni, es gluži vienkārši baidos par drudža atkārtojumiem. Un tomēr ellišķīgi gribas Jūs redzēt, sasodītie velni!

Paliec sveiks, sarkanādaini! Ceru, ka nepaies ne divi gadi, kad Tu man uzrakstīsi.

Sirsnīgs sveiciens sievai un dēliņam. Un noskūpsti, brāl, sievai roku.

Tavs V. Jurkovskis.

Venēra, Golkondas osta 19 … g. 7. II

SATURS

Pirmā daļa Septītais poligons

TOC \o "1-3" \h \z Nopietna saruna………………………………………………………….. 7

«Hiusa» komanda………………………………………………………. 16

Uz sliekšņa………………………………………………….. 29

Ikdiena…………………………………………………………………….. 42

Uguns pārbaude………………………………………………………… 61

«Hiuss» atgriežas……………………………………………………….. 75

«Kā argonauti senatnē»……………………………………………….. 88

Otrā dala

Kosmoss un cilvēki

Krajuhins……………………………………………………………….. 105

Kosmiskais uzbrukums…………………………………………….. 117

Briesmu signāls……………………………………………………….. 129

Venēra no putna lidojuma…………………………………………. 147

«Mūsu dzive pilna pārsteigumu …»…………………………….. 159

Trešā daļa

Urāna Golkondas krastos

Purvā……………………………………………………………………… 171

Sarkanais un melnais………………………………………………… 187

Venēra atņirdz zobus………………………………………………… 200

Dūmu jūras krastos………………………………………………….. 215

Dzimšanas diena…………………………………………… . 230

Golkondas pēdējais vārds…………………………………………. 245

Simt piecdesmit tūkstoši soļu…………………………………….. 257

«Hiuss» versus Venus………………………………………………. 265

Epilogs…………………………………………………………………… 281

А. Стругацкий, Б. Стругацкий СТРАНА БАГРОВЫХ ТУЧ

Детгиз Москва 1959

Латвийское государственное издательство

На латышском языке

Redaktors A. Lielais. Māksi, redaktors H. Purviņš. Tehn. redaktore M. Aizupiete. Korektore T. Vilsone. Nodota salikšanai 1962. g. 5. aprīlī. Parakstīta iespiešanai 1962. g. 23. jūnijā. Papīra formāts 84X108/32. 9,0 fiz. iespiedi.; 14,35 uzsk. iespiedi.; 15,47 izdevn. 1. Metiens 30 000 eks. Maksā 56 kap. Latvijas Valsts izdevniecība Rīgā, Padomju bulv. 24. Izdevn. Nr. 15500-J1450. Iespiesta Latvijas PSR Kultūras ministrijas Poligrāfiskās rūpniecības parvaldes 3. tipogrāfijā Rīgā, Ļeņina ielā 137/139. Pašūt. Nr. 308. K2

3 — 30R

4 - 308

[1] vārsmas atdzejojis j. Sirmbārdis.

Content

STRUGACKI Arkadijs un Boriss UGUNĪGO MĀKOŅU VALSTĪBĀ

PIRMĀ DAĻA SEPTĪTAIS POLIGONS

NOPIETNA SARUNA

«HIUSA» KOMANDA

UZ SLIEKŠŅA

IKDIENA

UGUNS PARBAUDE

«HIUSS» ATGRIEŽAS

«KA ARGONAUTI SENATNĒ. . .»

OTRĀ DAĻA KOSMOSS un CILVĒKI

KRAJUHINS

KOSMISKAIS UZBRUKUMS

BRIESMU SIGNĀLS

VENERA NO PUTNA LIDOJUMA

«MŪSU DZĪVE PILNA PĀRSTEIGUMU …»

TREŠĀ DAĻA URĀNA GolkondaS KRASTOS

PURVā

SARKANAIS UN MELNAIS

VENĒRA ATŅIRDZ ZOBUS

DŪMU JURAS KRASTOS

DZIMŠANAS DIENA

GOLKONDAS PĒDĒJAIS VĀRDS

SIMT PIECDESMIT TŪKSTOŠI SOĻU

«HIUSS» VERSUS VENUS

EPILOGS

SATURS